(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΝ΄

Παρασκευή, 24 Μαΐου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ανακοινώνεται ότι τη συνεδρίαση παρακολουθούν μαθητές το 8ο Δημοτικό Σχολείο Κορυδαλλού, το 8ο Δημοτικό Σχολείο Αγίας Παρασκευής, το 13ο Δημοτικό Σχολείο Χανίων, μέλη του Συνδέσμου Αφυπηρετησάντων Ελλήνων Διπλωματικών, συνοδευόμενοι από τον Πρόεδρο του Συνδέσμου, μέλη από το 3ο Δημοτικό Σχολείο Χίου, το Δημοτικό Σχολείο Πυργίου Χίου, το 2ο Δημοτικό Σχολείο Γαζίου Ηρακλείου Κρήτης, το 3ο Δημοτικό Σχολείο Γαζίου Ηρακλείου Κρήτης, το Δημοτικό Σχολείο Άγρας Λέσβου, το Δημοτικό Σχολείο Λιβαδίων Χίου, το Δημοτικό Σχολείο Δαφίων Λέσβου, το 2ο Δημοτικό Σχολείο Αγίας Μαρίνας Κρήτης, το 47ο Δημοτικό Σχολείο Ηρακλείου Κρήτης και από το 69ο Δημοτικό Σχολείο Θεσσαλονίκης, σελ.
3. Ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και το ν. 3126/2003 «Ποινική Ευθύνη των Υπουργών», όπως ισχύουν, την 24.5.2024, ποινική δικογραφία που αφορά στους:Α) πρώην Υπουργούς Υγείας: 1) Βασίλειο Κικίλια, κατά το χρονικό διάστημα από 9-7-2019 έως 31-8-2021 και 2) Αθανάσιο Πλεύρη, κατά το χρονικό διάστημα από 31-8-2021 έως 22-7-2022,Β) Πρώην Αναπληρωτές Υπουργούς Υγείας: 1) Βασίλειο Κοντοζαμάνη, κατά το χρονικό διάστημα από 5-1-2021 έως 31-8-2021 και 2) Ασημίνα Γκάγκα, κατά το χρονικό διάστημα από 31-8-2021 έως 22-7-2022 και Γ) Πρώην Υφυπουργούς Υγείας: 1) Βασίλειο Κοντοζαμάνη, κατά το χρονικό διάστημα από 9-7-2019 έως 5-1-2021 και 2) Ζωή Ράπτη, κατά το χρονικό διάστημα από 5-8-2020 έως 22-7-2022., σελ.
4. Ειδική Ημερήσια Διάταξη:

Συζήτηση προ ημερησίας διατάξεως, σύμφωνα με το άρθρο 143 του Κανονισμού με πρωτοβουλία του Προέδρου της Κοινοβουλευτικής Ομάδας ΣΥΡΙΖΑ-Προοδευτική Συμμαχία κ. Σωκράτη Φάμελλου σε επίπεδο Προέδρων Κοινοβουλευτικών Ομάδων για την αντιμετώπιση της ακρίβειας και τη φορολόγηση υπερκερδών, τα οποία σωρεύονται από ολιγοπώλια εις βάρος της ελληνικής οικονομίας και κοινωνίας, σελ.
5. Επί διαδικαστικού θέματος, σελ.

ΠΡΟΕΔΡΟΣ

ΤΑΣΟΥΛΑΣ Κ., σελ.

ΠΡΟΕΔΡΕΥΩΝ

ΜΠΟΥΡΑΣ Α., σελ.

ΟΜΙΛΗΤΕΣ

Α. Επί της Ειδικής Ημερήσιας Διάταξης:
 ΑΝΔΡΟΥΛΑΚΗΣ Ν. , σελ.
 ΒΕΛΟΠΟΥΛΟΣ Κ. , σελ.
 ΚΟΥΤΣΟΥΜΠΑΣ Δ. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΜΗΤΣΟΤΑΚΗΣ Κ. , σελ.
 ΝΑΤΣΙΟΣ Δ. , σελ.
 ΣΚΡΕΚΑΣ Κ. , σελ.
 ΣΤΙΓΚΑΣ Β. , σελ.
 ΦΑΜΕΛΛΟΣ Σ. , σελ.
 ΧΑΡΙΤΣΗΣ Α. , σελ.

Β. Επί διαδικαστικού θέματος:
 ΚΑΤΡΙΝΗΣ Μ. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΜΠΟΥΡΑΣ Α. , σελ.
 ΞΑΝΘΟΠΟΥΛΟΣ Θ. , σελ.
 ΤΑΣΟΥΛΑΣ Κ. , σελ.
 ΧΑΤΖΗΔΑΚΗΣ Δ. , σελ.

Γ. ΠΑΡΕΜΒΑΣΕΙΣ:
 ΔΟΥΡΟΥ Ε. , σελ.
 ΚΑΛΑΜΑΤΙΑΝΟΣ Δ. , σελ.
 ΚΑΛΑΦΑΤΗΣ Σ. , σελ.
 ΜΑΜΟΥΛΑΚΗΣ Χ. , σελ.
 ΜΑΡΚΟΠΟΥΛΟΣ Δ. , σελ.
 ΠΑΝΑΓΙΩΤΟΠΟΥΛΟΣ Α. , σελ.
 ΠΑΠΠΑΣ Ν. , σελ.
 ΠΛΕΥΡΗΣ Α. , σελ.
 ΣΥΡΕΓΓΕΛΑ Μ. , σελ.
 ΤΖΑΚΡΗ Θ. , σελ.
 ΧΑΤΖΗΔΑΚΗΣ Δ. , σελ.
 ΧΡΥΣΟΜΑΛΛΗΣ Μ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΝ΄

Παρασκευή 24 Μαΐου 2024

Αθήνα, σήμερα στις 24 Μαΐου 2024, ημέρα Παρασκευή και ώρα 10.46΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Προέδρου αυτής κ. **ΚΩΝΣΤΑΝΤΙΝΟΥ ΤΑΣΟΥΛΑ**.

**ΠΡΟΕΔΡΟΣ (Κωνσταντίνος Τασούλας):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 23-5-2024 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΜΘ΄ συνεδριάσεώς του, της Πέμπτης 23 Μαΐου 2024, σε ό,τι αφορά την ψήφιση στο σύνολο του σχεδίου νόμου του Υπουργείου Ανάπτυξης: «Διατάξεις για την ενίσχυση της προστασίας του καταναλωτή, της ανάπτυξης και της εύρυθμης λειτουργίας της αγοράς, ρυθμίσεις για την ενίσχυση των επιχειρήσεων που πλήττονται από καταστροφές και άλλες διατάξεις».)

Πριν εισέλθουμε στην ημερήσια διάταξη, επιτρέψτε μου να ανακοινώσω ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως συμμετείχαν στο εκπαιδευτικό πρόγραμμα «Μικρό Εργαστήρι Δημοκρατίας» που οργανώνει το Ίδρυμα της Βουλής, δεκαπέντε μαθήτριες και μαθητές και δύο συνοδοί εκπαιδευτικοί από το 8ο Δημοτικό Σχολείο Κορυδαλλού.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Κυρίες και κύριοι συνάδελφοι, εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Συζήτηση προ ημερησίας διατάξεως, σύμφωνα με το άρθρο 143 του Κανονισμού της Βουλής, με πρωτοβουλία του Προέδρου της Κοινοβουλευτικής Ομάδας ΣΥΡΙΖΑ - Προοδευτική Συμμαχία κ. Σωκράτη Φάμελλου, σε επίπεδο Προέδρων Κοινοβουλευτικών Ομάδων, «για την αντιμετώπιση της ακρίβειας και τη φορολόγηση υπερκερδών τα οποία σωρεύονται από ολιγοπώλια εις βάρος της ελληνικής οικονομίας και κοινωνίας.

Σύμφωνα με τον Κανονισμό της Βουλής, η συζήτηση αρχίζει με την αγόρευση του Πρωθυπουργού, μετά την οποίαν ακολουθούν οι αγορεύσεις των Προέδρων των Κοινοβουλευτικών Ομάδων. Η διάρκεια με βάση τον Κανονισμό της αγόρευσης του Πρωθυπουργού και Προέδρου της Κοινοβουλευτικής Ομάδας της Νέας Δημοκρατίας κ. Κυριάκου Μητσοτάκη είναι είκοσι πέντε λεπτά και των Προέδρων των άλλων Κοινοβουλευτικών Ομάδων είκοσι λεπτά. Ο χρόνος αγόρευσης εκείνου που προκαλεί τη συζήτηση προσαυξάνεται κατά πέντε λεπτά της ώρας. Συνεπώς η διάρκεια της αγόρευσης του κ. Φάμελλου είναι είκοσι πέντε λεπτά.

Στη συζήτηση δύναται να συμμετέχουν έως δύο Υπουργοί. Σύμφωνα με το άρθρο 143 παράγραφος 4, η διάρκεια αγόρευσής τους είναι δέκα λεπτά. Ο χρόνος ομιλίας του Υπουργού που παρεμβαίνει στο στάδιο των κυρίων αγορεύσεων ή των δευτερολογιών, πριν ολοκληρωθούν οι αγορεύσεις ή οι δευτερολογίες των Προέδρων, περιορίζεται στο ήμισυ του χρόνου που δικαιούται. Δικαίωμα δευτερολογίας έχουν για δεκαπέντε λεπτά ο Πρωθυπουργός και για δέκα οι Πρόεδροι των άλλων Κοινοβουλευτικών Ομάδων. Τέλος, ο Πρωθυπουργός μπορεί να τριτολογήσει για πέντε λεπτά.

Ωστόσο, όπως είπαμε και στη Διάσκεψη των Προέδρων, για την καλύτερη οργάνωση της συζήτησης, προτείνω στους χρόνους ομιλίας του Πρωθυπουργού και των Προέδρων των Κοινοβουλευτικών Ομάδων της Αντιπολίτευσης και των Υπουργών να δοθεί μία ανοχή, εξικνουμένη έως το διπλάσιο των προβλεπομένων, χωρίς να είναι αυτό υποχρεωτικό -μην το πάρετε τοις μετρητοίς-, αλλά με αυστηρή τήρηση του ορίου. Και λέω να μην το πάρετε τοις μετρητοίς, διότι με τήρηση των ωρών που προβλέπει ο Κανονισμός η συζήτησή μας θα τελείωνε σε πέντε ώρες. Καταλαβαίνετε τι εννοώ. Αυτή είναι η πρόταση που υποβάλλω στο Σώμα. Νομίζω ότι είμαστε σύμφωνοι, γιατί έτσι γίνεται πάντα.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΟΣ (Κωνσταντίνος Τασούλας):** Η πρόταση έγινε δεκτή ομόφωνα.

Οπότε καλώ στο Βήμα τον Πρωθυπουργό κ. Κυριάκο Μητσοτάκη.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

Και να ενημερώσω, κύριε Πρόεδρε, ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι εννιά μαθήτριες και μαθητές και τρεις συνοδοί εκπαιδευτικοί από το 8ο Δημοτικό Σχολείο Αγίας Παρασκευής.

Η Βουλή σάς καλωσορίζει!

(Χειροκροτήματα απ’ όλες τις πτέρυγες της Βουλής)

Ορίστε, κύριε Πρόεδρε, έχετε τον λόγο.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Κύριε Πρόεδρε, κυρίες και κύριοι Βουλευτές, συμφώνησα αμέσως με τη διεξαγωγή της σημερινής συζήτησης, καθώς το αντικείμενό της, το ζήτημα της ακρίβειας, είναι πράγματι το πρώτο πρόβλημα το οποίο απασχολεί σήμερα όλα τα ελληνικά νοικοκυριά. Θα έλεγα ότι είναι «ο ελέφαντας στο δωμάτιο». Σε όλες τις μετρήσεις της κοινής γνώμης το πρόβλημα της ακρίβειας κυριαρχεί, αφήνοντας πολύ πίσω άλλα ζητήματα τα οποία μπορεί να άπτονται της καθημερινότητας.

Γι’ αυτό και η αναμέτρηση με το πρόβλημα της ακρίβειας αποτελεί για αυτή την Κυβέρνηση απόλυτη πολιτική προτεραιότητα και θεωρώ ότι η σημερινή συζήτηση ίσως καταφέρει να μας δώσει μία ευκαιρία να αντιπαρατεθούμε βάσει στοιχείων και αριθμών, έτσι ώστε οι πολίτες να μάθουν την αλήθεια -τη μακροοικονομική αλήθεια-, η οποία μπορεί να είναι διαφορετική από αυτό το οποίο αισθάνονται οι ίδιοι, να αντιληφθούν τις ιδιαιτερότητες οι οποίες εκδηλώνονται στη χώρα μας, να πληροφορηθούν για τα αναχώματα τα οποία έχουμε υψώσει απέναντι στον πληθωρισμό και να μάθουμε, βέβαια, και τις θέσεις όλων των κομμάτων για το σύνθετο αυτό πρόβλημα, πάντα στο πλαίσιο της συνολικής πορείας της εθνικής οικονομίας, πολύ περισσότερο όταν η εισβολή στην Ουκρανία, η ενεργειακή κρίση που την ακολούθησε, οι ανατιμήσεις στο ρεύμα, το φυσικό αέριο σφράγισαν εξαρχής τη δεύτερη θητεία αυτής της Κυβέρνησης.

Αρχικά -και θα επανέλθω σε αυτό σε μεγαλύτερη λεπτομέρεια- μπορέσαμε και αναχαιτίσαμε μέσα από μία -θα έλεγα- αρκετά τολμηρή πολιτική τις αυξήσεις στο ρεύμα. Σήμερα οι τιμές του ρεύματος έχουν επανέλθει ουσιαστικά στα προ κρίσης επίπεδα, με αποτέλεσμα να έχει μετριαστεί ουσιαστικά η κριτική την οποία μας ασκούσαν πολίτες αλλά και επιχειρήσεις για τις τιμές του ρεύματος. Όμως, η αλήθεια είναι ότι το πρόβλημα επιμένει, ειδικά στον πληθωρισμό των τροφίμων.

Μιλάμε, λοιπόν, για ένα δύσκολο στοίχημα, το οποίο για να κερδηθεί χρειάζεται και χρόνο και συστηματική προσπάθεια, αλλά πριν από όλα χρειάζεται ρεαλισμό και γνώση της πραγματικότητας.

Και κανείς σήμερα δεν αρνείται ότι από τη μία οι υψηλές τιμές στο σουπερμάρκετ και από την άλλη τα υψηλά ενοίκια για αυτούς τους συμπολίτες μας που αναγκάζονται να νοικιάσουν σπίτι ροκανίζουν το μέσο εισόδημα. Και αυτός είναι και ο λόγος για τον οποίο εδώ και πολλούς μήνες εφαρμόζουμε μία πολιτική με στοχευμένα μέτρα για την ανακούφιση των ευάλωτων αλλά και το χτύπημα της αισχροκέρδειας.

Κυρίως, όμως, γίνεται πράξη η μόνη ριζική και μόνιμη απάντηση στο επίμονο πρόβλημα των ανατιμήσεων. Και αυτή δεν μπορεί να είναι άλλη από τη στήριξη του διαθέσιμου εισοδήματος, με μόνιμες αυξήσεις σε μισθούς, σε συντάξεις και σε εκείνα τα επιδόματα -επιμένω- τα οποία στοχεύουν στη στήριξη των πιο ευάλωτων συμπολιτών μας, αυξήσεις οι οποίες προφανώς είναι μόνιμες και θα εξακολουθούν να υφίστανται και μετά το πέρασμα του πληθωρισμού.

Δεν είμαι εδώ πέρα για να εξωραΐσω καμμία κατάσταση, αλλά θα είναι καλό τουλάχιστον σε αυτή την Αίθουσα να συμφωνήσουμε ως προς τα βασικά στοιχεία της πορείας του πληθωρισμού τα τελευταία τρία χρόνια και τη σύγκρισή της με τα αντίστοιχα στοιχεία της Ευρωζώνης.

Αυτή είναι η εικόνα του πληθωρισμού, κυρίες και κύριοι της Αξιωματικής Αντιπολίτευσης, τα τελευταία τρία χρόνια. Αυτή η εικόνα μάς δείχνει ότι υπήρχε μία περίοδος, το 2022, όπου ο πληθωρισμός στην Ελλάδα ήταν πράγματι υψηλότερος από τον μέσο ευρωπαϊκό όρο. Ήταν η εποχή που είχαμε πολύ υψηλές τιμές κυρίως στο ρεύμα και στο φυσικό αέριο. Ακολούθησε μία περίοδος όπου ο πληθωρισμός στην πατρίδα μας ήταν αισθητά χαμηλότερος από τον μέσο όρο της Ευρωζώνης. Είναι η εποχή που φάνηκε ότι είχαμε σημαντικά αποτελέσματα ως προς τη συγκράτηση των τιμών του ηλεκτρικού ρεύματος και ακολουθεί μία τρίτη φάση, όπου ο πληθωρισμός στην πατρίδα μας είναι λίγο υψηλότερος από τον ευρωπαϊκό μέσο όρο. Φαντάζομαι ότι συμφωνούμε, κύριε Ανδρουλάκη, κύριε Φάμελλε, ότι αυτά τα στοιχεία είναι σωστά. Γι’ αυτό και τα καταθέτω στα Πρακτικά, γιατί έχει σημασία να συζητούμε επί πραγματικών δεδομένων.

(Στο σημείο αυτό ο Πρόεδρος της Κυβέρνησης κ. Κυριάκος Μητσοτάκης καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πάμε, όμως, τώρα να δούμε τι γίνεται και στα τρόφιμα, γιατί, όπως είπα, εγώ δεν είμαι εδώ για να ωραιοποιήσω καμμία απολύτως κατάσταση. Αυτή είναι η πορεία του πληθωρισμού των τροφίμων. Βλέπουμε μια αντίστροφη πορεία από αυτή του γενικού πληθωρισμού. Τονίζω -και νομίζω ότι αυτό είναι κάτι στο οποίο πρέπει να επιμείνουμε- ότι ο πληθωρισμός των τροφίμων έχει βαρύτητα 22% στον γενικό πληθωρισμό. Άρα, όταν μιλάμε για τρόφιμα, μιλάμε για το 22% της δαπάνης του μέσου νοικοκυριού. Τι βλέπουμε εδώ; Ότι υπήρχε μία εποχή στην αρχή της κρίσης όπου o πληθωρισμός των τροφίμων ήταν υψηλότερος από τον ευρωπαϊκό μέσο όρο. Ακολούθησε μια εποχή όπου ήταν χαμηλότερος και πράγματι πάλι σήμερα έχουμε έναν πληθωρισμό τροφίμων επίμονο, ο οποίος είναι λίγο πάνω από τον ευρωπαϊκό μέσο όρο. Να συμφωνήσουμε και σε αυτά τα στοιχεία. Θα εξηγήσω μετά γιατί συμβαίνει αυτό. Όμως, έχει μια σημασία, νομίζω, στην αρχή της συζήτησης να είμαστε σίγουρες και σίγουροι ότι μιλούμε βάσει πραγματικών δεδομένων.

Καταθέτω, λοιπόν, και αυτόν τον πίνακα στα Πρακτικά.

(Στο σημείο αυτό ο Πρόεδρος της Κυβέρνησης κ. Κυριάκος Μητσοτάκης καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και, βέβαια, δεν θα αναφερθώ στα στοιχεία της πενταετίας, όπου η Ελλάδα είχε χαμηλότερο μέσο όρο από την Ευρωζώνη. Πήγα επίτηδες τα στοιχεία της τριετίας, γιατί η πενταετία έχει μέσα και όλη την περίοδο της πανδημίας. Όπως βλέπετε, χρησιμοποιώ τα στοιχεία τα οποία μπορεί να είναι τα πιο δύσκολα για την Κυβέρνηση, για να μη με κατηγορείτε ότι ωραιοποιώ στατιστικά.

Ας δούμε, λοιπόν, τι λένε αυτοί οι πίνακες. Κατ’ αρχάς ότι το πρόβλημα της ακρίβειας έχει εθνικές ιδιαιτερότητες, αλλά ότι ταυτόχρονα είναι ένα πρόβλημα το οποίο δέχονται και τα υπόλοιπα είκοσι έξι κράτη της Ευρώπης και τα υπόλοιπα δεκαεννέα μέλη της Ευρωζώνης.

Με άλλα λόγια, δεν είναι μόνο ένα ελληνικό πρόβλημα. Θα εξηγήσω στη συνέχεια την ελληνική διάσταση του προβλήματος και γιατί το πρόβλημα της ακρίβειας είναι πιο επώδυνο στην πατρίδα μας. Εξάλλου, αυτός ήταν και ο λόγος που με επιστολή την οποία έστειλα στην Πρόεδρο της Ευρωπαϊκής Επιτροπής ζήτησα μία ακόμη παρέμβαση της Ευρωπαϊκής Ένωσης, διότι οι κολοσσοί του εμπορίου -μιλάμε κυρίως για τις μεγάλες πολυεθνικές εταιρείες, ευρωπαϊκές και όχι μόνο- δεν μπορούν και δεν πρέπει να θέτουν γεωγραφικούς περιορισμούς ως προς τον εφοδιασμό του λιανεμπορίου, ώστε να κρατούν ουσιαστικά ψηλά τις τιμές σε χώρες όπου μπορεί να έχουν υψηλά μερίδια αγοράς ούτε και να τις μειώνουν εκεί που θέλουν για να αποκτήσουν δεσπόζουσα θέση.

Για να το πω διαφορετικά, δεν γίνεται το ίδιο προϊόν να διατίθεται με τόσο μεγάλες διαφορές τιμής στο Παρίσι, στην Αθήνα, στο Άμστερνταμ ή στη Σόφια. Είναι μια κερδοσκοπική τακτική, που δεν συνδέεται μόνο με τα μεταφορικά κόστη, και γι’ αυτό και απαιτεί μια ευρωπαϊκή απάντηση. Κατακερματίζει στην πράξη την ενιαία αγορά, ενώ τραυματίζει τον ελεύθερο ανταγωνισμό. Στερεί, επίσης, από μέρος Ευρωπαίων καταναλωτών ένα βασικό κοινοτικό πλεονέκτημα, να έχουν πρόσβαση σε πολλές διαφορετικές επιλογές, στις καλύτερες τιμές, ενώ, παράλληλα, προφανώς τροφοδοτεί και τον γενικό πληθωρισμό.

Σε αυτές, λοιπόν, τις πρακτικές -πρακτικές πολλών ετών, δεκαετιών, θα έλεγα- η Ένωση οφείλει να αντιτάξει μία επικαιροποιημένη πολιτική αυστηρών κανόνων. Και, όπως είδατε, μόλις χθες η αρμόδια Ευρωπαία Αντιπρόεδρος για θέματα ανταγωνισμού επέβαλε ένα πρόστιμο μαμούθ σε μία αμερικανική πολυεθνική εταιρεία, πρόστιμο το οποίο ξεπέρασε τα 300 εκατομμύρια ευρώ, ακριβώς για τέτοιες αθέμιτες πρακτικές.

Αυτό το οποίο ζητούμε εμείς είναι να ενισχυθεί ακόμα περισσότερο το ευρωπαϊκό οπλοστάσιο, έτσι ώστε να μπορούμε να αντιμετωπίζουμε τέτοιες πρακτικές πολύ πιο αποτελεσματικά και στο ευρωπαϊκό επίπεδο. Και αυτό δεν είναι κάτι που το ζητάει μόνο η Ελλάδα. Το ζητούν τουλάχιστον άλλες επτά χώρες, οι οποίες είναι τα θύματα, θα έλεγα, αυτών των γεωγραφικών περιορισμών, με αποτέλεσμα τα ίδια προϊόντα να πωλούνται πιο ακριβά στις δικές τους αγορές.

Μας ρωτάτε γιατί τώρα η συγκεκριμένη πρωτοβουλία. Διότι τώρα αναδείχθηκε σε όλη του την ένταση το πρόβλημα και μάλιστα, όπως είπα, σε διαφορετικές χώρες, όπως είναι η Ολλανδία, η Ελλάδα, η Τσεχία, η Δανία. Άλλωστε, ας μην το κρύψουμε, και η ίδια η Ευρώπη αιφνιδιάστηκε αρχικά από την πρωτόγνωρη κρίση τιμών. Δεν πρέπει να ξεχνούμε ότι και η Ευρωπαϊκή Κεντρική Τράπεζα στις προβλέψεις της, αν γυρίσουμε τον χρόνο πίσω τρία και τέσσερα χρόνια, ουδέποτε προέβλεπε τόσο υψηλό πληθωρισμό στην Ευρώπη.

Αντιδρούμε, επίσης, τώρα γιατί θεωρούμε ότι αυτός ο πληθωρισμός της απληστίας είναι μια έννοια η οποία έχει πραγματική βάση και πρέπει να αντιμετωπιστεί ριζικά. Και, ναι, αντιδρούμε τώρα, γιατί τώρα έχουμε ευρωεκλογές. Άρα πρέπει να καταγραφεί το συγκεκριμένο θέμα ως μία ευρωπαϊκή προτεραιότητα. Είναι κάτι το οποίο δέχεται πια και στην επίσημη ανακοίνωσή της η Ευρωπαϊκή Επιτροπή. Μάλιστα, όταν χαρακτηρίζει αυτή την πρόταση σημαντική για το ίδιο το μέλλον της Ευρώπης, τη συνδυάζει με δύο πολύ σημαντικές εκθέσεις, την έκθεση Λέτα, για τη λειτουργία της ενιαίας αγοράς, την έκθεση Ντράγκι, για τον ανταγωνισμό. Η πρώτη έχει ήδη κατατεθεί και η δεύτερη θα κατατεθεί εντός των επόμενων μηνών. Μάλιστα, η έκθεση Λέτα κάνει ρητή αναφορά στην ανάγκη η ενιαία αγορά να δουλεύει όχι μόνο προς όφελος των εταιρειών, αλλά και προς όφελος των καταναλωτών. Με άλλα λόγια, μία ελληνική εισήγηση τίθεται για ακόμα μια φορά στο επίκεντρο των προβληματισμών των Βρυξελλών, σε μία μεταρρυθμιστική προσπάθεια η οποία αποκτά ήδη σοβαρούς συμμάχους.

Επιτρέψτε μου, όμως, γι’ αυτούς που μας λένε «γιατί τώρα», να αντιστρέψω την ερώτηση. Υπήρξε κάποιο κόμμα -ΠΑΣΟΚ, ΣΥΡΙΖΑ- που να εισηγήθηκε νωρίτερα μία ευρωπαϊκή ρύθμιση, την οποία εμείς προτείνουμε σήμερα; Ή, τελικά, πόσες πραγματικές εναλλακτικές προτάσεις έχουν διατυπωθεί, πέραν των έκτακτων μέτρων και των μόνιμων αυξήσεων, τις οποίες ακούμε μέχρι σήμερα; Διότι αυτό το οποίο ακούω από την Αντιπολίτευση είναι μια κριτική σκληρή αλλά και πολλές ακοστολόγητες προτάσεις.

Και πριν έρθω στην ανάγκη να διαλύσουμε πέντε μύθους οι οποίοι πιστεύω ότι κυριαρχούν σε έναν βαθμό στον δημόσιο διάλογο, θα ήθελα να σχολιάσω το γεγονός ότι μου κάνει πραγματικά εντύπωση πως ασκείται κριτική από την Αριστερά σε μία ευρωπαϊκή πρόταση η οποία έχει αντίκτυπο στην Ευρώπη. Συγγνώμη, εσείς ως Αριστερά δεν είστε το κόμμα που πάντα ιστορικά ήσασταν κατά των μονοπωλίων;

(Χειροκροτήματα από την πτέρυγα της Νέας Δημοκρατίας)

Έρχεται, λοιπόν, η Κυβέρνηση να κάνει μια πρόταση συγκεκριμένη και της ασκείτε κριτική, αντί να συνταχθείτε με την πρόταση αυτή, σε μια λογική η οποία, φαντάζομαι, ότι επί της αρχής δεν σας βρίσκει αντίθετους.

Πάμε, λοιπόν, τώρα να επιχειρήσουμε να διαλύσουμε τους πέντε μύθους που κυριαρχούν συχνά στη συζήτηση γύρω από τα θέματα της ακρίβειας.

Πρώτος μύθος: Η Ελλάδα είναι παγκόσμια πρωταθλήτρια στην ακρίβεια. Αυτό είναι κάτι που το λέτε πάντα, ότι η Ελλάδα είναι πρωταθλήτρια στην ακρίβεια. Νομίζω σας απέδειξα με συγκεκριμένα στοιχεία ότι η Ελλάδα δεν είναι πρωταθλήτρια στην ακρίβεια και ότι αντιμετωπίζει…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μπορούμε και καλύτερα!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Αν θέλετε, λίγο πιο δυνατά. Δεν σας ακούω.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Λέω ότι μπορούμε και καλύτερα!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Ακριβώς.

Η Ελλάδα, λοιπόν, δεν είναι πρωταθλήτρια στην ακρίβεια και αρκεί μόνο μία ματιά στον χάρτη για να διαπιστώσει κανείς ότι έχουμε να κάνουμε με ένα φαινόμενο το οποίο αντιμετωπίζουν όλες οι οικονομίες, η ευρωπαϊκή και η αμερικανική.

Εξάλλου ήταν ο βασικός λόγος που οδήγησε και τις κεντρικές τράπεζες και στην Ευρώπη και στις Ηνωμένες Πολιτείες να αυξήσουν με τον πιο απότομο ιστορικά τρόπο τα επιτόκια. Αυτό έγινε διότι υπήρχε ένα παγκόσμιο πρόβλημα ακρίβειας μετά την πανδημία, το οποίο τροφοδοτήθηκε από δύο λόγους: αφ’ ενός από τη διαταραχή των εφοδιαστικών αλυσίδων -δηλαδή λιγότερη προσφορά προϊόντων- και αφ’ ετέρου από την ενίσχυση της ζήτησης ως αποτέλεσμα των εκατοντάδων δισεκατομμυρίων που έπεσαν στις ευρωπαϊκές οικονομίες για να στηρίξουμε την κοινωνία και την οικονομία μετά την πανδημία.

Αυτός είναι ο γενεσιουργός λόγος για τον οποίον είχαμε αυτή την έξαρση της ακρίβειας. Και, φυσικά, η ελληνική οικονομία δεν λειτουργεί σε κενό, δεν μένει ανεπηρέαστη. Και γι’ αυτό, το να μιλάμε για «ακρίβεια Μητσοτάκη» νομίζω ότι είναι επιεικώς παραπλανητικό. Όμως, νομίζω ότι και εδώ τελικά σάς διαψεύδει η ίδια η πραγματικότητα.

Και μιας και μιλήσαμε για τον πληθωρισμό των τροφίμων, έχει ενδιαφέρον μία ανάλυση η οποία έγινε πρόσφατα.

Μας αφορά και εμάς ειδικά, θα έλεγα, κύριε Ανδρουλάκη, διότι προερχόμαστε από την Κρήτη και παράγουμε πολύ ελαιόλαδο. Ο πληθωρισμός τροφίμων στη χώρα μας έχει μια ιδιαιτερότητα. Η ιδιαιτερότητα αυτή είναι ότι το ποσοστό του ελαιολάδου είναι πολύ υψηλό στη συμμετοχή του πληθωρισμού. Χωρίς το ελαιόλαδο…

**ΘΕΟΔΩΡΑ ΤΖΑΚΡΗ:** Α, το λάδι φταίει!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Ακούστε λίγο. Καταλάβετε λίγο. Είναι σύνθετα θέματα αυτά. Καταλαβαίνω, μερικές φορές δυσκολεύεστε να τα αντιληφθείτε, αλλά ακούστε και την άλλη άποψη επιτέλους!

(Χειροκροτήματα από την πτέρυγα της Νέας Δημοκρατίας)

Αμέσως ειρωνεία, κυρία Τζάκρη! Αμέσως ειρωνεία! Κυρία Τζάκρη, λίγο πιο ήσυχα. Εν πάση περιπτώσει, εσείς είστε και πρωταθλήτρια, εσείς ειδικά έχετε ψηφίσει και όλα τα μνημόνια σε αυτή την Αίθουσα! Δεν θα πείτε ότι δεν έχετε ψηφίσει τώρα!

(Χειροκροτήματα από την πτέρυγα της Νέας Δημοκρατίας)

**ΘΕΟΔΩΡΑ ΤΖΑΚΡΗ:** Ενώ εσείς τα έχετε καταψηφίσει και με εγκαλείτε;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Λοιπόν, χωρίς τη συμμετοχή του ελαιολάδου, ο πληθωρισμός των τροφίμων θα ήταν στο 2,8%. Και το ελαιόλαδο πράγματι είναι ένα χρηματιστηριακό προϊόν. Οι αυξήσεις στην πατρίδα μας είναι αντίστοιχες με αυτές σε όλες τις ευρωπαϊκές χώρες. Δεν είναι, φαντάζομαι, κάτι το οποίο το αμφισβητείτε.

Επιμένω, όμως, και θα το ξαναπώ για ακόμα μία φορά. Προσπαθώ να εξηγήσω ένα περίπλοκο φαινόμενο, χωρίς να ισχυριστώ ότι το φαινόμενο αυτό δεν είναι σημαντικό και δεν επηρεάζει άμεσα το μέσο νοικοκυριό.

Αυτό το οποίο φαντάζομαι ότι δεν μπορείτε να αμφισβητήσετε είναι το γεγονός ότι η πολιτική μας για αυξήσεις μισθών και συντάξεων υλοποιείται με απόλυτη συνέπεια.

Ο βασικός μισθός. Πού τον παραλάβαμε; Στα 650 ευρώ. Ε, είναι στα 830 ευρώ σήμερα και θα πάει στα 950 ευρώ!

(Χειροκροτήματα από την πτέρυγα της Νέας Δημοκρατίας)

Είναι ένα ανάχωμα. Μπορεί να μην είναι αρκετό, αλλά είναι ένα σημαντικό ανάχωμα.

Ο μέσος μισθός. Πού τον παραλάβαμε; Κάτω από 1.100 ευρώ. Είναι στα 1.300 ευρώ και θα πάει στα 1.500 ευρώ στο τέλος της τετραετίας.

(Χειροκροτήματα από την πτέρυγα της Νέας Δημοκρατίας)

Πότε δώσαμε για πρώτη φορά αυξήσεις στους δημόσιους υπαλλήλους; Αυτή η Κυβέρνηση και αυτό το οικονομικό επιτελείο έδωσε για πρώτη φορά αυξήσεις στους δημοσίους υπαλλήλους μετά από δεκατέσσερα χρόνια.

(Χειροκροτήματα από την πτέρυγα της Νέας Δημοκρατίας)

Και βέβαια όλα αυτά…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πόσα είναι αυτά; Πόσα δώσατε;

**ΠΡΟΕΔΡΟΣ (Κωνσταντίνος Τασούλας):** Δεν γίνεται έτσι η συζήτηση. Δεν γίνεται έτσι.

**ΘΕΑΝΩ ΦΩΤΙΟΥ: …**(Δεν ακούστηκε)

**ΠΡΟΕΔΡΟΣ (Κωνσταντίνος Τασούλας):** Κυρία Φωτίου, δεν γίνεται έτσι η συζήτηση. Παρακαλώ! Παρακαλώ, να μπορέσει να ακουστεί ο Πρωθυπουργός. Ελάτε, ελάτε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Όλα αυτά μαζί με ένα ρεκόρ επενδύσεων και μαζί με τετρακόσιες πενήντα χιλιάδες νέες θέσεις εργασίας που δημιούργησε αυτή η Κυβέρνηση, αυτά συγκροτούν ένα ανάχωμα.

(Χειροκροτήματα από την πτέρυγα της Νέας Δημοκρατίας)

Ναι, θα το ξαναπώ. Μπορεί να ακούγονται μακρινά στον συνταξιούχο, στη νέα οικογένεια που πιέζεται, πραγματικά, στο παρόν. Όμως οφείλουμε να επιχειρούμε και να εξηγούμε ότι στην αλυσίδα της οικονομίας η ακρίβεια είναι ένας μόνο κρίκος. Όσο αυξάνονται οι επενδύσεις, όσο η ανάπτυξη τρέχει με ρυθμό υπερδιπλάσιο του ευρωπαϊκού μέσου όρου, όσο βελτιώνεται η παραγωγικότητα, τόσο μειώνονται τα κόστη, τόσο αυξάνεται η διαπραγματευτική δύναμη του εργαζόμενου, τόσο αυξάνονται οι μισθοί στον ιδιωτικό τομέα. Αυτή είναι η επιτυχία αυτής της οικονομικής πολιτικής και τελικά αυτό, ναι, δημιουργεί το πιο μόνιμο ανάχωμα απέναντι στο πρόβλημα της ακρίβειας.

Ο δεύτερος μύθος έχει και το μεγαλύτερο ενδιαφέρον, ειδικά όταν η κριτική ασκείται από την Αξιωματική Αντιπολίτευση. Τι μας λέτε; Έχουμε τιμές Σουηδίας, λέει, και μισθούς Βουλγαρίας. Έτσι δεν είναι; Αυτό δεν μας λέτε;

Ούτε η Σουηδία ούτε η Βουλγαρία πτώχευσαν, όπως η Ελλάδα. Παραγνωρίζετε το γεγονός ότι εδώ και μια δεκαετία ζήσαμε μια τεράστια περιπέτεια, η οποία μάς στέρησε σχεδόν το 30% του εθνικού μας προϊόντος, εκτίναξε την ανεργία στο 28%, έκλεισαν χιλιάδες επιχειρήσεις.

Κοιτάξτε λίγο εδώ, αυτή…

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Αυτή είναι η αυτοκριτική σας μάλλον.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** …είναι η ιστορία της ελληνικής οικονομίας.

**ΝΙΚΟΛΑΟΣ ΠΑΠΠΑΣ:** Άμα μας πείτε και ποιος κυβερνούσε!

**ΠΡΟΕΔΡΟΣ (Κωνσταντίνος Τασούλας):** Ελάτε, ελάτε τώρα! Δεν βγαίνει έτσι η ιστορία!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Αυτή είναι η ιστορία της ελληνικής οικονομίας, μία οικονομία η οποία κινείτο περίπου στον ευρωπαϊκό μέσο όρο και η οποία πέρασε μια δεκαετία πρωτοφανούς κρίσης και αυτή είναι η απόσταση που μας χωρίζει σήμερα από την Ευρώπη.

Κι επειδή σπεύδετε εσείς στον ΣΥΡΙΖΑ να επιρρίψετε ευθύνες σε άλλους, να σας θυμίσω ότι μεταξύ του 2015 και του 2019, σε εξαιρετικές μακροοικονομικές συνθήκες, όταν στην Ευρώπη έβρεχε λεφτά, κάποιοι κρατούσαν ομπρέλα και λόγω του τρίτου μνημονίου έφεραν την Ελλάδα στον χαμηλότερο ρυθμό ανάπτυξης όλης της Ευρωζώνης!

(Χειροκροτήματα από την πτέρυγα της Νέας Δημοκρατίας)

Μπορεί να στεναχωρήσω εδώ λίγο την κ. Κωνσταντοπούλου, αλλά επειδή ο νέος σας Αρχηγός θέλει από ό,τι καταλαμβάνω να αναστήσει την πολιτική συμμαχία με τον κ. Βαρουφάκη και την κ. Κωνσταντοπούλου, να του θυμίσουμε ακριβώς ποιοι ήταν οι πραγματικοί υπαίτιοι αυτής της μεγάλης οικονομικής καταστροφής και να τα ακούσει ο ελληνικός λαός αυτά!

(Χειροκροτήματα από την πτέρυγα της Νέας Δημοκρατίας)

Δεν αρκεί, λοιπόν, να βλέπουμε μόνο πού είμαστε σήμερα και πού θέλουμε να πάμε αύριο, αλλά να βλέπουμε και από πού ξεκινήσαμε. Ξεκινήσαμε από μια αφετηρία η οποία δεν ήταν μόνο πολύ πίσω, αλλά συνοδεύτηκε εξαρχής με αλλεπάλληλα εμπόδια από μεταναστευτικές εισβολές στον Έβρο, προκλήσεις στο Αιγαίο, θεομηνίες. Και όμως, παρά τις δυσκολίες, ναι, η Ελλάδα πέτυχε σε όλη αυτή την περίοδο υπερδιπλάσιους ρυθμούς ανάπτυξης από την Ευρωπαϊκή Ένωση. Αυτή είναι η επιτυχία αυτής της οικονομικής πολιτικής και ελάτε να τη συγκρίνουμε με την απόδοση της δικιάς σας οικονομίας επί δικών σας ημερών. Δεν είναι πολύ κολακευτική αυτή η σύγκριση.

(Χειροκροτήματα από την πτέρυγα της Νέας Δημοκρατίας)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα μείνετε μέχρι το τέλος της συζήτησης, κύριε Μητσοτάκη;

**ΠΡΟΕΔΡΟΣ (Κωνσταντίνος Τασούλας):** Παρακαλώ, παρακαλώ! Ησυχία! Όχι διακοπές!

Κυρία Κωνσταντοπούλου, όχι διακοπές. Υπάρχει Κανονισμός. Παρακαλώ να τον σεβαστείτε. Τόσο λίγη εμπιστοσύνη έχετε στις ομιλίες σας, που θέλετε να διακριθείτε ως διακοψίας;

(Χειροκροτήματα από την πτέρυγα της Νέας Δημοκρατίας)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα μείνετε, κύριε Μητσοτάκη, μέχρι το τέλος;

**ΠΡΟΕΔΡΟΣ (Κωνσταντίνος Τασούλας):** Παρακαλώ, παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Θα με αναγκάσετε να σας απαντήσω με καρδούλα κι εγώ στο τέλος!

Τα δηλωμένα εισοδήματα του 2023, λοιπόν, είναι αυξημένα κατά 22%. Ο μέσος μισθός έχει αυξηθεί κατά 19%. Σημασία, βέβαια, όπως είπα, δεν έχει μόνο η αποσπασματική καταγραφή της στιγμής, αλλά η συνολική πορεία των μισθών στη χώρα μας.

Εδώ θα είμαστε και πάλι το 2027 -καλά να είμαστε-, πριν από τις επόμενες βουλευτικές εκλογές, για να διαπιστώσουμε αν τελικά κάναμε πράξη τη δέσμευσή μας για μέσο μισθό 1.500 ευρώ και κατώτατο μισθό 950 ευρώ.

(Χειροκροτήματα από την πτέρυγα της Νέας Δημοκρατίας)

Δεν στοχεύουμε, λοιπόν, αλλά έχουμε πολύ δρόμο να καλύψουμε. Και, βέβαια, σε μια συζήτηση για τον πληθωρισμό δεν νομίζω ότι έχουν θέση πληθωριστικές υποσχέσεις για συντάξεις 4.000 ευρώ σε όλους! Σε όλους ή σε κάποιους μόνο; Τέσσερις χιλιάδες ευρώ συντάξεις, δέκατος τρίτος και δέκατος τέταρτος μισθός, ανεδαφικά συνθήματα για ανεδαφικές φορολογήσεις, διατιμήσεις που δεν μπορούν να ισχύσουν σε μια ανοιχτή αγορά!

Ας το αντιληφθούμε, επιτέλους, ότι με τα ίδια προβλήματα παλεύουμε όλοι και μπορούμε μόνο να επιμείνουμε σε ρεαλιστικές λύσεις, οι οποίες εφαρμόζονται στην πράξη.

Μας λέτε για τα μέτρα της Κυβέρνησης ότι «εντάξει, κάτι κάνει η Κυβέρνηση, αλλά είναι αποσπασματικά και αναποτελεσματικά». Κατανοώ ότι αυτή η κατηγορία μπορεί να γίνει και εύκολα πιστευτή. Ένα πρόβλημα σε έξαρση είναι σύνθετο, για να δεχθεί απλοϊκές λύσεις. Όμως, τα αναχώματα της πολιτείας και ήταν συντονισμένα και είχαν και πολύ συγκεκριμένο αποτύπωμα.

Έχετε ξεχάσει λίγο, να τα θυμίσουμε: Τον περασμένο χειμώνα, στήριξη των τιμών του ρεύματος, πώς; Κάποιος πρέπει να ενημερώσει επιτέλους τον Αρχηγό σας ότι φορολογήσαμε τα υπερκέρδη των εταιρειών ηλεκτρικής ενέργειας. Εμείς το κάναμε. Πείτε τού το, πείτε τού το!

(Χειροκροτήματα από την πτέρυγα της Νέας Δημοκρατίας)

Να μην το επαναλαμβάνει, γιατί είναι σαν να διαφημίζει -ξέρετε- τις πολιτικές μας με αυτά τα οποία λέει. Τα Fuel Pass, το αυξημένο επίδομα θέρμανσης το οποίο αυτή η Κυβέρνηση έδωσε, τιθάσευσαν τις ανατιμήσεις στην ενέργεια και στα καύσιμα.

Μας λοιδορούσατε εδώ για τις παρεμβάσεις μας και τα χρωματιστά τιμολόγια. Ήταν μια ουσιαστική παρέμβαση στην αγορά. Εξασφάλισε μεγαλύτερη διαφάνεια και συγκρισιμότητα των τιμών και το αποτέλεσμα, σήμερα, είναι πρακτικά κανείς να μην παραπονιέται για τους λογαριασμούς του ηλεκτρικού ρεύματος, γιατί πολύ απλά οι τιμές του ηλεκτρικού ρεύματος έπεσαν στα προ κρίσης επίπεδα.

(Θόρυβος από την πτέρυγα του ΣΥΡΙΖΑ - Προοδευτική Συμμαχία)

Αυτή είναι η αλήθεια. Τώρα το έχετε γυρίσει στα τρόφιμα. Λοιπόν, η πραγματικότητα…

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Μα, τι λέτε τώρα; Πληρώνετε ρεύμα; Μάλλον δεν παίρνετε λογαριασμό και δεν ξέρετε!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Α, δεν ξέρουμε, ε; Για φέρτε μας τον δικό σας λογαριασμό, λοιπόν, να δούμε πόσο ρεύμα πληρώνατε πριν από τρία χρόνια και πόσο πληρώνετε σήμερα! Λες και δεν το ξέρουν οι πολίτες. Λες και δεν το ξέρουν!

(Χειροκροτήματα από την πτέρυγα της Νέας Δημοκρατίας)

(Θόρυβος από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΟΣ (Κωνσταντίνος Τασούλας):** Παρακαλώ, παρακαλώ! Ησυχία!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Εμείς ήμασταν αυτοί που εξορθολογίσαμε τις τιμές στο βρεφικό γάλα και απαγορεύσαμε τις προσφορές σε προϊόντα τα οποία έχουν ανατιμηθεί. Όλες αυτές είναι σημαντικές παρεμβάσεις τις οποίες έκανε το Υπουργείο Αγροτικής Ανάπτυξης.

Εγκαινιάσαμε την εκστρατεία για τις μειωμένες τιμές 5% σε χιλιάδες προϊόντα καθημερινής χρήσης. Χρησιμοποιήσαμε και…

(Θόρυβος από την πτέρυγα του ΣΥΡΙΖΑ - Προοδευτική Συμμαχία)

Γιατί τέτοια νευρικότητα; Γιατί τέτοια νευρικότητα; Γιατί τόσο άγχος;

**ΠΡΟΕΔΡΟΣ (Κωνσταντίνος Τασούλας):** Η συζήτηση δεν μπορεί να εξελιχθεί έτσι. Εσείς ζητήσατε να έρθει να μιλήσει! Εσείς ζητήσατε να έρθει να μιλήσει, ήρθε και τώρα δείχνετε ότι θέλετε να κάνετε μόνο διακοπές και εντυπώσεις! Δεν είναι συμπεριφορά αυτή. Δεν είναι συμπεριφορά αυτή!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Έχετε επιχειρήσει πολλές φορές αυτή την πρακτική, δεν πειράζει! Ξέρετε, εσείς δεν ακούγεστε, ακούγεται μόνο αυτός ο οποίος μιλάει στο μικρόφωνο. Επομένως τζάμπα διακόπτετε. Έχετε τη δυνατότητα μετά, όταν μιλήσει ο Αρχηγός σας, να απαντήσετε και να πείτε αυτά τα οποία έχετε να πείτε.

Αυτά τα μέτρα, ναι, είχαν αποτελέσματα. Ο πληθωρισμός στα τρόφιμα έπεσε από το 8% στο 5%. Επαναλαμβάνω είναι υψηλότερος από τον ευρωπαϊκό μέσο όρο και γι’ αυτό και θα επιμείνουμε να αγωνιζόμαστε να τον τιθασεύσουμε ακόμη περισσότερο. Δεν έχουμε τελειώσει με το πρόβλημα. Το πρόβλημα είναι εδώ, οι τιμές έχουν αυξηθεί σημαντικά πάνω από τα επίπεδα του 2022, το ίδιο έχει συμβεί και με τους μισθούς, γι’ αυτό και η έμφαση δεν πρέπει να δίδεται μόνο στην αποκλιμάκωση του πληθωρισμού, αλλά και στη μείωση των τιμών, εκεί που πραγματικά μπορούμε να την πετύχουμε.

Ας έρθουμε λίγο στην επιχειρηματολογία της Αντιπολίτευσης για τον μειωμένο ή μηδενικό ΦΠΑ. Επιμένετε να υποστηρίζετε ότι αυτό είναι το αντίδοτο στην ακρίβεια. Έτσι δεν είναι; Να μειώσουμε ή να μηδενίσουμε τον ΦΠΑ σε όλα τα βασικά προϊόντα.

Κατ’ αρχάς, αυτό το μέτρο δοκιμάστηκε σε άλλες χώρες, όπως η Ισπανία. Δεν πέτυχε.

**ΝΙΚΟΛΑΟΣ ΠΑΠΠΑΣ:** Στην Ισπανία…

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Για δείτε τις τιμές στην Ισπανία σήμερα. Για δείτε σήμερα τις τιμές στην Ισπανία και συγκρίνετέ τες με τις τιμές στην Ελλάδα.

Πόσο στοιχίζει, όμως, αυτό το μέτρο; Τέσσερα δισεκατομμύρια μόνο τον πρώτο χρόνο, 2,4 δισεκατομμύρια για κάθε επόμενο χρόνο, 2% του ΑΕΠ. Όλα τα μέτρα μαζί τα οποία έχετε εξαγγείλει στοιχίζουν αισίως στην τετραετία 45,8 δισεκατομμύρια και επειδή κάποια στιγμή έχει έρθει η ώρα να τελειώσει αυτό το παραμύθι, από τη στιγμή που καταθέσατε πρόταση νόμου στο Κοινοβούλιο, αυτή η πρόταση νόμου πρέπει να κοστολογηθεί από το Γενικό Λογιστήριο. Η κοστολόγηση, λοιπόν, της πρότασής σας, είναι εδώ. Την καταθέτω στα Πρακτικά.

(Στο σημείο αυτό ο Πρόεδρος της Κυβέρνησης κ. Κυριάκος Μητσοτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εάν διαφωνείτε με αυτή την κοστολόγηση, να πάτε την κοστολόγηση στο Γραφείο Προϋπολογισμού της Βουλής να σας την επιβεβαιώσει. Σαράντα πέντε δισεκατομμύρια ευρώ την τετραετία στοιχίζουν αυτά τα οποία τάζετε!

(Χειροκροτήματα από την πτέρυγα της Νέας Δημοκρατίας)

Όχι πρόγραμμα Θεσσαλονίκης είναι αυτό, αλλά δεν έχετε μάθει τίποτα από τα λάθη σας. Πάρτε τη, λοιπόν, κύριε Φάμελλε, διανείμετέ τη, αν θέλετε, και στους συναδέλφους της Αξιωματικής Αντιπολίτευσης, για να καταλάβουν ακριβώς ότι αυτά τα οποία εισηγείστε συνεπάγονται μία μόνο λέξη: Χρεοκοπία! Και αυτή τη φορά χρεοκοπία χωρίς επιστροφή.

Είναι, λοιπόν, η ώρα να ξεφύγουμε από τον λαϊκίστικο κύκλο του ψέματος, τον οποίο τόσο ακριβά έχουμε πληρώσει. Το πάθημα, όμως, πρέπει να γίνει μάθημα. Και όταν ο τόπος αντιμετωπίζει μία δυσκολία, όπως είναι η κρίση της ακρίβειας, οι πολιτικές δυνάμεις έχουν χρέος να μην καταφεύγουν σε εύκολα συνθήματα, τα οποία χαϊδεύουν αυτιά, αλλά τελικά φυλακίζουν μυαλά. Πολύ περισσότερο, όταν βρεθήκατε στην ίδια θέση κάποια στιγμή ως κυβέρνηση το 2018, αν θυμάμαι καλά. Τι έλεγε τότε ο Αρχηγός σας, ο κ. Τσίπρας; Να σας θυμίσω, κύριε Φάμελλε; Να σας τα θυμίσω ή να μην το θυμίσω;

Πάρτε το στα Πρακτικά, να θυμάστε τι έλεγε από αυτή ακριβώς τη θέση ο κ. Τσίπρας, ότι οι μειώσεις στον ΦΠΑ δεν θα περάσουν ποτέ στους καταναλωτές και είναι αναποτελεσματικές. Τσίπρας, ΣΥΡΙΖΑ με καρέκλα - ΣΥΡΙΖΑ χωρίς καρέκλα. Πάρτε τα, για να τα θυμηθείτε!

(Στο σημείο αυτό ο Πρόεδρος της Κυβέρνησης κ. Κυριάκος Μητσοτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Θόρυβος από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΟΣ (Κωνσταντίνος Τασούλας):** Παρακαλώ, παρακαλώ, ησυχία!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Σε κάθε περίπτωση, η πρότασή μας εκφράζεται μέσα από την κυβερνητική μας πολιτική, η δική σας πρόταση εκφράζεται μέσα από αυτά τα οποία έχετε τάξει και τα οποία έχουν κοστολογηθεί από το Γενικό Λογιστήριο. Επαναλαμβάνω: Εάν τα αμφισβητείτε, πηγαίνετε αυτή την κοστολόγηση στο Γραφείο Προϋπολογισμού της Βουλής και ελάτε πείτε μας: Το Γραφείο Προϋπολογισμού της Βουλής τι λέει; Έχει δίκιο το Γενικό Λογιστήριο όταν κοστολογεί τα μέτρα σας πέντε δισεκατομμύρια ή όχι;

Μπορούμε, επιτέλους, να συμφωνήσουμε σε αυτή τη χώρα ότι δεν μπορούμε να τάζετε ανέξοδα λαγούς με πετραχήλια χωρίς να παίρνετε καμμία απάντηση! Κοροϊδεύετε ψιλό γαζί τον ελληνικό λαό, ακόμα μία φορά.

(Χειροκροτήματα από την πτέρυγα της Νέας Δημοκρατίας)

Και επειδή άκουσα και τον Αρχηγό σας να μιλάει για φρέσκο αέρα που φέρνει στην πολιτική, μακάρι, αλλά φοβάμαι ότι ο αέρας αυτός που φέρνει είναι μάλλον κοπανιστός, μέχρι σήμερα.

(Χειροκροτήματα από την πτέρυγα της Νέας Δημοκρατίας)

Τέλος, η δημαγωγία αυτή περιλαμβάνει και έναν τελευταίο μύθο, ο οποίος πλαισιώνει τον προηγούμενο. Είναι μία αντίληψη η οποία διακατέχει και την υπό συζήτηση πρόταση του ΣΥΡΙΖΑ, διεκδικώντας -υποτίθεται- χαρακτηριστικά ιδεολογικά, και δεν είναι άλλη από τη θέση ότι αυτή η Κυβέρνηση κάνει πλάτες στα συμφέροντα, τα οποία επωφελούνται -λέει- από την ακρίβεια ή ότι η ακρίβεια -πώς το είπε ο κ. Ανδρουλάκης;- τροφοδοτεί τον προϋπολογισμό.

Τότε, ποιος μείωσε; Αν εμείς κάνουμε πλάτες στα συμφέροντα και όχι στην κοινωνία, ποιος μείωσε πενήντα φόρους, αφαίρεσε από τις πλάτες των πολιτών και βελτίωσε μισθούς και συντάξεις ύστερα από τόσα χρόνια;

(Χειροκροτήματα από την πτέρυγα της Νέας Δημοκρατίας)

Ποιος διαθέτει μόνο φέτος επτά δισεκατομμύρια για κοινωνικές παροχές, έχοντας φορολογήσει και εισπράξει εκατοντάδες εκατομμύρια από τους παραγωγούς ηλεκτρικού ρεύματος;

(Χειροκροτήματα από την πτέρυγα της Νέας Δημοκρατίας)

Ποιος φορολόγησε τα διυλιστήρια για τα υπερκέρδη τους το 2022; Ποιος αύξησε το αφορολόγητο στις οικογένειες με παιδιά και το επίδομα μητρότητας, επεκτείνοντας παράλληλα τις γονικές άδειες σε όλες οι γυναίκες;

(Χειροκροτήματα από την πτέρυγα της Νέας Δημοκρατίας)

Τώρα που μιλάμε, ποιος διευκολύνει τους νέους με το Youth Pass; Ποιος έχει διπλασιάσει το σπουδαστικό στεγαστικό επίδομα; Ποιος έχει προσφέρει πρώτη κατοικία σε χιλιάδες νέους με το πρόγραμμα «ΣΠΙΤΙ ΜΟΥ»;

(Χειροκροτήματα από την πτέρυγα της Νέας Δημοκρατίας)

Θα μπορούσαμε να μιλούμε πολλή ώρα για τις παρεμβάσεις της Κυβέρνησης στα ζητήματα της στήριξης ολόκληρης της ελληνικής κοινωνίας. Εξάλλου, η συγκυρία των ευρωεκλογών είναι και κατάλληλη για να μπορούμε να κάνουμε αυτή τη σύγκριση, αλλά είναι πραγματικά οξύμωρο τη μάχη κατά αθέμιτων πρακτικών πολυεθνικών κολοσσών να τη δίνει η κεντροδεξιά παράταξη και εσείς ουσιαστικά να μας ασκείτε κριτική γιατί τα βάζουμε με πολυεθνικές.

(Χειροκροτήματα από την πτέρυγα της Νέας Δημοκρατίας)

Και βέβαια, εάν καταλαβαίνω καλά, μία από τις προτάσεις σας είναι να μειωθεί, να μηδενιστεί ο ΦΠΑ για λίγο, έτσι δεν είναι; Αυτό δεν μας λέτε;

**ΘΕΟΔΩΡΑ ΤΖΑΚΡΗ:** Για λίγο.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Α, για λίγο; Και μετά τι θα γίνει;

**ΘΕΟΔΩΡΑ ΤΖΑΚΡΗ:** Προσωρινά.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Α, προσωρινά. Για πόσο;

**ΘΕΟΔΩΡΑ ΤΖΑΚΡΗ:** Μετά θα βάλουμε πλαφόν στα κέρδη των χονδρεμπόρων, των εμπόρων και των παρόχων ενέργειας.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Α, θα βάλετε πλαφόν στα κέρδη. Τι ωραία που τα λέτε! Τι απλά που είναι!

(Θόρυβος από την πτέρυγα του ΣΥΡΙΖΑ - Προοδευτική Συμμαχία)

Τι απλά που είναι τα πράγματα! Και δοκιμάστηκαν αυτές οι πολιτικές και σε άλλες χώρες!

Βγείτε, επιτέλους, από τον φαντασιακό σας κόσμο. Σταματήστε να τάζετε πράγματα τα οποία δεν γίνονται και σταματήστε, επίσης, να λέτε ανερυθρίαστα ψέματα και για τις συγκρίσεις των τιμών. Διότι άκουσα τον Αρχηγό σας να μας λέει πόσο κάνει η φέτα. Έλεγε ότι η φέτα στην Ελλάδα είναι ακριβότερη…

**ΘΕΟΔΩΡΑ ΤΖΑΚΡΗ:** Για το λάδι είπε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Α, για το λάδι. Θα έρθω και στο λάδι.

Η φέτα, σύμφωνα με τα τελευταία στοιχεία, κοστίζει στην Ελλάδα 6,28 ευρώ, στο Ηνωμένο Βασίλειο 8,98 ευρώ, στην Ισπανία 8,68 ευρώ, στην Πορτογαλία 10,63 ευρώ.

Το καταθέτω στα Πρακτικά.

(Στο σημείο αυτό ο Πρόεδρος της Κυβέρνησης κ. Κυριάκος Μητσοτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Θόρυβος από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΟΣ (Κωνσταντίνος Τασούλας):** Παρακαλώ πολύ, αυτό δεν μπορεί να συνεχιστεί. Σας το ξαναείπα. Ακούστε, ομιλούν οι Αρχηγοί σήμερα. Όσοι βιάζονται να γίνουν Αρχηγοί θα μιλήσουν αργότερα. Είναι μόνο για Αρχηγούς σήμερα. Μη βιάζεστε, θα έρθει η ώρα σας αργότερα.

(Χειροκροτήματα από την πτέρυγα της Νέας Δημοκρατίας)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Μιας και μιλήσαμε και για το λάδι, πείτε στον Αρχηγό σας την επόμενη φορά που θα κάνει σποτάκι να συγκρίνει τουλάχιστον παρεμφερή προϊόντα και όχι κανονικό λάδι με βιολογικό και σε διαφορετικές συσκευασίες. Διότι μπορεί, μεν, επιτυχημένος επιχειρηματίας να είναι, αλλά για λαδέμπορας δεν κάνει.

(Χειροκροτήματα από την πτέρυγα της Νέας Δημοκρατίας)

(Θόρυβος από την πτέρυγα του ΣΥΡΙΖΑ - Προοδευτική Συμμαχία)

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Φαντάζομαι ότι δεν αναφέρεστε στη μεταφορική έννοια του λαδέμπορα, που γνωρίζει καλά η Νέα Δημοκρατία.

**ΠΡΟΕΔΡΟΣ (Κωνσταντίνος Τασούλας):** Παρακαλώ! Μια ιδέα είπε.

(Γέλωτες από την πτέρυγα της Νέας Δημοκρατίας)

Παρακαλώ!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Κυρίες και κύριοι Βουλευτές, η σημερινή συζήτηση είναι η τελευταία που διεξάγεται πριν από τις κρίσιμες ευρωεκλογές της 9ης Ιουνίου. Δεν θα επεκταθώ σε υπόλοιπα ζητήματα πολιτικής. Εφόσον αναφερθούν τα κόμματα της Αντιπολίτευσης, θα απαντήσω σε αυτά στη δευτερολογία μου.

Θα ήθελα, απλώς, να επισημάνω, τελειώνοντας, ότι τα στοιχήματα της νέας ευρωπαϊκής πενταετίας συνδέονται άρρηκτα και με τις δικές μας εθνικές προτεραιότητες. Μιλώ για το άμεσο ζήτημα του πληθωρισμού και τις ρυθμίσεις των αθέμιτων πρακτικών από τις πολυεθνικές εταιρείες. Μιλώ, επίσης, για μια νέα Κοινή Αγροτική Πολιτική, η οποία πρέπει να γίνει πιο ευέλικτη για όλους τους αγρότες μας, με την Κυβέρνησή μας να έχει ήδη ετοιμάσει έντεκα σχετικές προτάσεις. Μιλώ για την ενίσχυση των μικρών και μεσαίων επιχειρήσεων, προκειμένου να γίνουν πιο ανταγωνιστικές. Μιλώ για το μεταναστευτικό, το οποίο απαιτεί και αυτό μια πιο συντονισμένη πορεία, όπως επίσης βέβαια και το μεγάλο κοινό ζητούμενο μιας ενιαίας ευρωπαϊκής αμυντικής πολιτικής. Ένα εγχείρημα το οποίο θα μπορούσε να χρηματοδοτηθεί από ένα νέο αμυντικό ταμείο, απαλλάσσοντας τα κράτη-μέλη από μέρος των αμυντικών τους δαπανών.

Έστειλα χθες στην Πρόεδρο της Ευρωπαϊκής Επιτροπής, μαζί με τον Πολωνό Πρωθυπουργό, τον κ. Τουσκ, μια πρόταση για τη δημιουργία ενός ευρωπαϊκού συστήματος αεράμυνας, που θα καλύπτει τις αμυντικές ανάγκες ολόκληρης της Ευρωπαϊκής Ένωσης. Τέτοιες δράσεις μπορούν να χρηματοδοτηθούν την επόμενη μέρα από ένα κοινό ευρωπαϊκό ταμείο.

Τα αναφέρω μόνο, καταλήγοντας, διότι μου κάνει πάρα πολύ μεγάλη εντύπωση το γεγονός ότι, ενώ έχουμε ευρωεκλογές σε δύο εβδομάδες από τώρα, τα κόμματα της Αντιπολίτευσης και πρωτίστως η Αξιωματική Αντιπολίτευση -θα κάνω μία εξαίρεση εδώ, για να είμαι δίκαιος- και το ΠΑΣΟΚ δεν έχουν πει κουβέντα, μα κουβέντα, για την Ευρώπη της επόμενης μέρας.

Επιλέγετε να μετατρέψετε αυτές τις ευρωεκλογές σε ένα δημοψήφισμα κατά της Κυβέρνησης. Το εάν θα πετύχει ή όχι θα το δούμε σε δύο εβδομάδες από τώρα. Όμως, το γεγονός ότι το μέλλον της Ευρώπης και οι μεγάλες ευρωπαϊκές προκλήσεις απουσιάζουν τελείως από τον πολιτικό σας λόγο σίγουρα δεν σας καθιστά μια δύναμη αξιόπιστη να διεκδικήσει την επόμενη ημέρα στην Ευρώπη αυτά τα οποία αξίζουν οι Έλληνες πολίτες.

Η παράταξή μας έχει μία μακρά ευρωπαϊκή ιστορία. Αυτή η παράταξη έβαλε την Ελλάδα στην Ευρώπη…

(Χειροκροτήματα από την πτέρυγα της Νέας Δημοκρατίας)

…πριν από σαράντα πέντε χρόνια, όταν συντονισμένα οι δυνάμεις της αντιπολίτευσης τότε φώναζαν «ΕΟΚ και ΝΑΤΟ το ίδιο συνδικάτο», για να έρθουν, ευτυχώς, στη συνέχεια να αναγνωρίσουν την ορθότητα αυτής της επιλογής.

Το να είναι η Ελλάδα ισχυρή στην Ευρώπη την επόμενη μέρα, κυρίες και κύριοι, έχει μεγάλη σημασία για κάθε Ελληνίδα και για κάθε Έλληνα. Γι’ αυτό και το βάρος της ψήφου της 9ης Ιουνίου θα είναι μεγάλο και οι πολίτες ξέρουν, επίσης, πόσο σημαντική είναι η σταθερότητα στον τόπο, ώστε αυτός να μπορεί να παραμείνει σε τροχιά ανάπτυξης, μακριά από πειραματισμούς της αδράνειας και της αποχής, μακριά από αψήφιστα δήθεν μηνύματα διαμαρτυρίας, τα οποία μπορεί να ανοίξουν κερκόπορτες σε νέες περιπέτειες.

Ο λαός μας είναι σίγουρα συναισθηματικός, είναι όμως ταυτόχρονα και σοφός. Κρίνει και διακρίνει. Και, πιστέψτε με, όλοι μας στην παράταξή μας γνωρίζουμε την Ελλάδα, γνωρίζουμε από πρώτο χέρι τις δυσκολίες. Γνωρίζουμε την αγωνία του νοικοκυριού, ειδικά των ασθενέστερων νοικοκυριών, να μην εξαντληθούν ο μισθός ή η σύνταξη πριν το τέλος του μήνα. Γνωρίζουμε τον πόθο να μη λείψει από κανένα παιδί το εφόδιο της δωρεάν παιδείας, το καταφύγιο της σωστής περίθαλψης για όλους και μαζί είναι και η σκέψη να μείνει θωρακισμένη η πατρίδα και οι γειτονιές της ασφαλείς.

Όλα αυτά είναι οι προτεραιότητές μας και ακριβώς γι’ αυτό πιστεύω ότι οι Ελληνίδες και οι Έλληνες έχουν και μνήμη και γνώση. Συγκρίνουν, ζυγίζουν και αποφασίζουν και μετά ψηφίζουν. Εάν σήμερα, λοιπόν, σας απάντησα εγώ, σε δύο εβδομάδες θα σας απαντήσουν εκείνοι.

Σας ευχαριστώ πολύ.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΠΡΟΕΔΡΟΣ (Κωνσταντίνος Τασούλας):** Ευχαριστώ τον κύριο Πρωθυπουργό, γιατί τήρησε τον χρόνο και δεν εξέλαβε ως υποχρεωτικό το να έχει δυνατότητα διπλάσιου χρόνου. Επειδή, επαναλαμβάνω, εάν τηρούσαμε τους χρόνους, αυτό θα κράταγε πέντε ή πεντέμισι ώρες και θα μπορούσε να μη φύγει κανείς από εδώ σε αυτές τις πέντε ή πεντέμισι ώρες. Επαναλαμβάνω αυτή τη σύσταση, την υπόδειξη. Έχουμε μία δυνατότητα ανοχής στις ομιλίες. Παρακαλώ, όμως, αυτό να μην ασκηθεί κατά τρόπο υπερβολικό.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι επτά μαθήτριες και μαθητές και τέσσερις συνοδοί εκπαιδευτικοί από το 8ο Δημοτικό Σχολείο Αγίας Παρασκευής (δεύτερο τμήμα).

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Καλώ τώρα στο Βήμα τον Πρόεδρο της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Σωκράτη Φάμελλο.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ-Προοδευτική Συμμαχία):** Ευχαριστώ, κύριε Πρόεδρε.

Κύριε Πρωθυπουργέ, κύριοι και κυρία Υπουργέ, κυρίες και κύριοι Βουλευτές, ο ελληνικός λαός έχει μία σοφή φράση: «Κάλλιο αργά παρά ποτέ». Έστω και αργά, παραμονές των ευρωεκλογών, καταφέραμε, κύριε Πρωθυπουργέ, να σας φέρουμε στη Βουλή για να συζητήσουμε το νούμερο ένα πρόβλημα που απασχολεί την ελληνική κοινωνία, το πρόβλημα της ακραίας ακρίβειας και της αισχροκέρδειας. Και θα το συζητήσουμε, γιατί είναι ξεκάθαρο ότι ούτε τα νοικοκυριά ούτε οι αγρότες ούτε οι συνταξιούχοι ούτε οι νέοι ούτε οι επαγγελματίες δεν μπορούν να τα βγάλουν πέρα εδώ και τρία χρόνια, ενώ κάποιοι σωρεύουν υπερκέρδη, κάποιοι λίγοι μαζεύουν δισεκατομμύρια.

Επειδή μιλήσατε για ρεαλισμό ξεκινώντας την ομιλία σας, να συμφωνήσουμε ότι ρεαλισμός είναι και οι βεβαιωμένες λογιστικές καταστάσεις των ολιγοπωλίων με τα δισεκατομμύρια κέρδη; Αυτός είναι ο ρεαλισμός. Ρεαλισμός είναι ότι είναι στα ταμεία τους τα υπερκέρδη και όχι στα νοικοκυριά και τους επιχειρηματίες. Αυτός είναι ρεαλισμός!

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Αν θέλετε να συμφωνήσουμε στα νούμερα του προϋπολογισμού, να συμφωνήσουμε και στα στοιχεία της κερδοφορίας. Νομίζω ότι αυτό είναι μια αξιόπιστη συζήτηση. Βέβαια, η επικαιρότητα δεν περιμένει.

Και εκτός από τα δύσκολα αυτά ερωτήματα, σήμερα θα σας τεθούν και άλλα δύσκολα ερωτήματα, κύριε Πρωθυπουργέ, τα οποία οφείλετε να απαντήσετε, όπως, παραδείγματος χάριν, αν θα συνεχίσετε τη συγκάλυψη στο έγκλημα των Τεμπών και αν στη δικογραφία που ήρθε χθες το βράδυ θα συναινέσετε να υπάρχει προκαταρκτική επιτροπή.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Δεν μπορούμε να κρύψουμε την αλήθεια ούτε να σταματήσουμε μια τραγική πραγματικότητα που οφείλεται σε μεγάλο βαθμό σε ευθύνες της Κυβέρνησής σας, όπως δεν μπορούμε να κρύψουμε τη συγκάλυψη στο σκάνδαλο των υποκλοπών, δεν μπορούμε να κρύψουμε τη συγκάλυψη στη διαρροή προσωπικών δεδομένων. Για όλα αυτά πρέπει να δώσετε κάποιες απαντήσεις. Οφείλω, όμως, να ξεκινήσω από την ακρίβεια.

Κάλλιο αργά παρά ποτέ! Γιατί, όμως; Γιατί, κυρίες και κύριοι Βουλευτές, την πρώτη επίκαιρη ερώτηση στον Πρωθυπουργό την καταθέσαμε στις 15 Μαρτίου, αλλά δεν ήρθε να απαντήσει, κρύφτηκε. Τη δεύτερη την καταθέσαμε στις 4 Απριλίου. Πάλι δεν ήρθε. Και αναγκαστήκαμε να κάνουμε το τρίτο βήμα που είχαμε στη διάθεσή μας. Γιατί; Γιατί ο Πρωθυπουργός κρυβόταν από τη Βουλή, κρυβόταν από την κοινωνία για το θέμα της ακρίβειας.

Θέλω να ξεκαθαρίσουμε επίσης κάτι εκ μέρους της Κοινοβουλευτικής Ομάδας του ΣΥΡΙΖΑ. Δεν θα σας επιτρέψουμε να κρυφτείτε, δεν θα σας επιτρέψουμε να κρύψετε την αλήθεια. Θα υπερασπιστούμε και την κοινωνία και την πατρίδα ό,τι και να προσπαθήσετε να κάνετε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Εδώ και τρία χρόνια ακούμε τις πιο απίθανες δικαιολογίες για την ακρίβεια. Είναι ψέματα ότι το παραδέχονται εδώ και τρία χρόνια. Κρύβονται εδώ και τρία χρόνια. Μας είπαν ότι είναι εξωγενές και ότι θα περάσει. Θυμάμαι ότι και ο κ. Γεωργιάδης το έλεγε αυτό.

**ΘΕΟΔΩΡΑ ΤΖΑΚΡΗ:** Ότι είναι εισαγόμενη.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Ναι, εισαγόμενη.

Μας έλεγαν ότι θα το λύσουν με το «καλάθι του νοικοκυριού» -θυμάστε;- με το «καλάθι των νονών». Μετά με τις πινακίδες στα σουπερμάρκετ. Μετά με τις περιοδείες του κ. Μητσοτάκη, που πήγαινε και δεν έβλεπε ακρίβεια στα σουπερμάρκετ. Και με την επινόηση του κ. Σκρέκα ότι έρχεται μηδενικός πληθωρισμός. Τον είδαμε! Σήμερα μας λέτε ψέματα ότι το αναγνωρίζατε.

Ξέρετε τι αναγνωρίζετε; Ότι οι πολίτες ξέρουν από πρώτο χέρι τι πληρώνουν στα ταμεία των σουπερμάρκετ, τι πληρώνουν στα πρατήρια καυσίμων, ότι η δυσαρέσκεια μεγαλώνει -το ξέρετε-, ότι δεν υπάρχουν πλέον άλλα περιθώρια διαφυγής. Γι’ αυτό και βγάλατε το τελευταίο «πυροτέχνημα», την επιστολή προς την κ. Φον ντερ Λάιεν. Γιατί; Γιατί ξέρετε ότι στις κάλπες θα μετρήσει πολύ η δυσαρέσκεια των πολιτών για τις τιμές. Και πλέον σύρεστε και στη Βουλή για να συζητήσουμε αυτό το θέμα. Δεν βγαίνει ο μήνας!

Η επιστολή, όμως, αυτή είναι πολύτιμη. Οφείλω να το αναγνωρίσω. Τι λέει η επιστολή; Πρώτον, ότι τελικά η ακρίβεια πλήττει τη χώρα μας. Αναγκαστήκατε να το παραδεχτείτε σήμερα, λέγοντας ότι λίγο πάνω από τον μέσο όρο είμαστε. Θα το συζητήσουμε και αυτό. Μέχρι τώρα μας λέγατε ότι δεν υπάρχει.

Εγώ θυμάμαι τον κ. Σκρέκα να επικαλείται μηδενικό πληθωρισμό, ενώ σε αυτόν που βγήκε τελικά είμαστε πάλι δεύτεροι στην Ευρώπη στον πληθωρισμό τροφίμων.

Τι άλλο κάνατε για τον πληθωρισμό, όμως; Κάποια στιγμή μας είπατε να αγοράζουμε ελαφρύτερα αρνιά και κατσίκια. Νόμιζα ότι είστε Υπουργός, όχι διατροφολόγος, κύριε Σκρέκα. Δεν ξέρω ακριβώς τι ρόλο έχετε στην Κυβέρνηση.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Έρχεστε, όμως, στην επιστολή και παραδέχεστε ότι πέντε χρόνια δεν είστε επαρκείς για να λύσετε το πρόβλημα. Το αναγνωρίζετε επιτέλους και λέτε ότι δεν είστε επαρκείς και ζητάτε λύσεις από την Κομισιόν. Μάλιστα!

Το ξέρατε νωρίτερα, κύριε Μητσοτάκη, ότι υπάρχει θέμα μηχανισμού πολυεθνικών; Το ξέρατε νωρίτερα ή όχι; Σας ρωτάω. Το ξέρατε νωρίτερα ή όχι; Το ανακαλύψατε τη Δευτέρα;

**ΠΡΟΕΔΡΟΣ (Κωνσταντίνος Τασούλας):** Κύριε Φάμελλε, στο Σώμα απευθυνόμαστε.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Ο κύριος Πρωθυπουργός ερωτάται σήμερα. Συγγνώμη!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Θα απαντήσω μετά.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Κυρίες και κύριοι Βουλευτές, η επιστολή στην κ. Φον ντερ Λάιεν είναι υποκριτική, διότι εδώ και έναν χρόνο υπάρχει έκθεση της Επιτροπής Ανταγωνισμού στο χέρι του Πρωθυπουργού, που λέει ότι υπάρχει μηχανισμός των πολυεθνικών. Το καταθέτω στα Πρακτικά, για να μην κοροϊδευόμαστε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

(Στο σημείο αυτό ο Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Σωκράτης Φάμελλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Υπάρχουν και κάποια όρια. Υποκριτική, λοιπόν!

Πάμε λιγάκι να δούμε τι άλλο είναι αυτή η επιστολή εκτός από επικοινωνιακό χαρτί. Πότε ρωτάει και ζητάει από την κ. Φον ντερ Λάιεν ο κύριος Πρωθυπουργός μέτρα; Όχι όταν την φιλοξένησε αρκετές φορές στην Ελλάδα. Όχι όταν πήγαιναν στις συνεδριάσεις της ίδιας ευρωομάδας. Τώρα που έληξε η θητεία της, που δεν έχει πολιτικό περιθώριο σχεδιασμού στην επόμενη θητεία της Κομισιόν και ανάλογα με τα πολιτικά πρόσωπα που θα συμμετέχουν.

Αυτό δεν είναι υποκριτικό, κύριε Μητσοτάκη; Τώρα το θυμηθήκατε; Τώρα έφτασε ο «κόμπος στο χτένι»! Και ξέρετε γιατί; Γιατί φτάνουν οι εκλογές και δεν μπορείτε να κοροϊδεύετε άλλο την ελληνική κοινωνία. Είναι αυτό που λένε, ότι δεν μπορείς να κοροϊδεύεις πολλούς για μεγάλο χρονικό διάστημα.

Τα υπερκέρδη τα ανακαλύπτετε μόνο όταν σας πιέζει κάποιος. Όταν σας πίεσε ότι ο Αλέξης Τσίπρας εδώ τον Μάρτιο του 2022, τότε παραδεχθήκατε τα υπερκέρδη στο ρεύμα. Μέχρι τότε λέγατε ότι δεν υπάρχουν. Ψάχνατε κάτι «λεφτόδεντρα», κάτι τέτοια. Θυμάστε;

Πόσο προσβλητικό για την Ευρώπη που επικαλείστε είναι, όμως, να στέλνετε μία επιστολή, έστω τελευταία στιγμή, στην Πρόεδρο της Επιτροπής ζητώντας μέτρα Ευρώπης, ενώ δεν εφαρμόζετε τα μέτρα που η Ευρώπη ζητάει;

Εμείς γι’ αυτό σας ζητούσαμε από τον Μάρτιο να έρθετε εδώ. Γιατί δεν εφαρμόζει ο κύριος Πρωθυπουργός, κυρίες και κύριοι Βουλευτές της Νέας Δημοκρατίας, τα μέτρα της Κομισιόν. Δεν εφαρμόζει ούτε τον κανονισμό φορολόγησης των υπερκερδών στην ενέργεια, δεν εφαρμόζει ούτε την εργαλειοθήκη από τον Οκτώβριο του 2021 της Κομισιόν για τη μείωση του φορολογικού βάρους στα ενεργειακά προϊόντα. Δεν τα εφαρμόζει.

Ήρθατε εδώ -είναι θράσος, κύριε Πρωθυπουργέ, ή άγνοια; Μπορείτε να διαλέξετε- να μας πείτε ότι δεν προτείναμε κανένα ευρωπαϊκό μέτρο, επειδή τάχατες προτείνατε εσείς, όταν δεν εφαρμόζετε ευρωπαϊκά μέτρα.

Ξέρετε να διαβάζω τους κανονισμούς; Υπάρχει κανονισμός της Κομισιόν. Δεν τον εφαρμόζετε. Αυτό έλεγε και η επίκαιρη ερώτηση εδώ στις 15 Μαρτίου. Δεν είναι πολύ να μας ρωτάτε αν έχουμε ευρωπαϊκές προτάσεις; Μα, για ευρωπαϊκές προτάσεις σας φέρναμε εδώ και σας έχουμε και σήμερα.

Θυμηθείτε στη δευτερολογία να μας απαντήσετε γιατί δεν εφαρμόζετε την εργαλειοθήκη μείωσης φορολογικών επιβαρύνσεων και γιατί δεν εφαρμόζετε τον κανονισμό για την έκτακτη φορολόγηση των υπερκερδών στην ενέργεια. Δεν πήραμε απάντηση. Μιλούσε σαράντα πέντε λεπτά, αλλά δεν είπε τίποτα για την ερώτηση που του έχουμε καταθέσει, για τον λόγο της προ ημερησίας.

Για ποιον σεβασμό μιλάτε για την Ευρώπη; Με ποιο ηθικό ανάστημα -επιτρέψτε μου τον όρο- σε πολιτικό επίπεδο, όχι σε κάτι άλλο, μιλάτε για την Ευρώπη, όταν είστε ο ιθύνων νους και ο επικεφαλής της Κοινοβουλευτικής Ομάδας που απέρριψε την πρόταση της ευρωπαϊκής εισαγγελικής αρχής, που ήρθε εδώ στην ελληνική Βουλή για την παραβίαση των όρων διαφάνειας στην 717;

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Έρχεστε, δηλαδή, και κάνετε «κουρελόχαρτο» μία εισήγηση της ευρωπαϊκής εισαγγελικής αρχής και μας μιλάτε για Ευρώπη μετά, για να κρύψετε ευθύνες πολιτικών προσώπων της δικής σας παράταξης. Τώρα που ήρθαν τα ζόρια θυμηθήκατε την Ευρώπη. Πόσα πολλά μαθαίνουμε τελικά από μία επιστολή!

Ξέρετε τι καταλαβαίνουμε, κυρίες και κύριοι Βουλευτές; Ότι τελείωσαν τα επικοινωνιακά χαρτιά. Αποτυχημένο το τρικ της επιστολής, κύριε Μητσοτάκη. Δεν ερχόσασταν στη Βουλή, γιατί δεν έχετε τι να μας πείτε για τη μη εφαρμογή των ευρωπαϊκών κανόνων.

Ποια είναι η αλήθεια, όμως, για την ακρίβεια; Πρέπει να είμαστε ειλικρινείς. Πράγματι, αυτό είναι ρεαλισμός, τα δεδομένα του πληθωρισμού. Είναι ή δεν είναι αλήθεια ότι με βάση τα στοιχεία της ΕΛΣΤΑΤ ο πληθωρισμός στην Ελλάδα ήταν 3,1% τον Απρίλιο; Δεν το αμφισβητεί κανείς. Ρεαλισμός! Ή ότι είναι 5,4% ο πληθωρισμός τροφίμων, που στα ευάλωτα νοικοκυριά συμμετέχει κατά μεγάλο ποσοστό στις δαπάνες μιας οικογένειας; Πρέπει να ζήσουν τα νοικοκυριά μας και οι συμπολίτες μας.

Τι σημαίνει αυτό; Ρεαλισμός, κύριε Μητσοτάκη! Τριπλάσια αύξηση απ’ ό,τι στην Ευρώπη. Αυτή είναι η πρωτιά του κ. Μητσοτάκη. Η αριστεία ακρίβειας στην Ευρώπη είναι ο κ. Μητσοτάκης! Αυτή την αριστεία μόνο κατέχει.

(Χειροκροτήματα από την πτέρυγα του ΣΥΡΙΖΑ -Προοδευτική Συμμαχία)

Μάλιστα, όσον αφορά τη δεύτερη θέση στον πληθωρισμό –προσέξτε σε ποια προϊόντα-, είπε για το ελαιόλαδο. Τι δεν είπε; Τα αυγά και τα λαχανικά. Και αυτά θα τα κόψετε, κύριε Μητσοτάκη, από τους Έλληνες πολίτες; Ή μήπως αυτά, τα αυγά και τα λαχανικά της χώρας, έχουν επίπτωση των γεωγραφικών περιορισμών; Όχι. Η αλήθεια είναι ότι έχουν επίπτωση από το ρεύμα, από τα καύσιμα, από τα αγροεφόδια, από τις τράπεζες, απ’ όλα αυτά τα ολιγοπώλια που επιτρέπετε να κάνουν «πάρτι» εις βάρος και των αγροτών και των καταναλωτών.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Αυτή είναι η αλήθεια! Γιατί φοβάστε να την αναγνωρίσετε; Πρέπει, για να μπορέσουμε να τη λύσουμε.

Εδώ και έναν χρόνο, κυρίες και κύριοι Βουλευτές, ο πληθωρισμός τροφίμων στην Ελλάδα είναι ο υψηλότερος της Ευρωζώνης. Αυτό είναι το πρόβλημα για την ελληνική κοινωνία. Ο δείκτης αυτός έχει αυξηθεί τα τελευταία δύο χρόνια 25,8%, αυτό πληρώνουν τα νοικοκυριά και δυστυχώς πλήττει και το αγροτικό εισόδημα. Υπάρχουν προϊόντα με υπερδιπλάσια αύξηση. Αυτό δεν είναι εξωγενές. Αυτό είναι ένα πρόβλημα της χώρας μας.

Και ξέρετε ποιο είναι το μεγαλύτερο πρόβλημα της χώρας μας; Είναι ο κ. Μητσοτάκης και η πολιτική του. Αυτό είναι το πρόβλημα που πρέπει να επιλύσουμε στην ελληνική κοινωνία.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Γιατί, δυστυχώς, δεν κάνει βόλτα μόνο ο κ. Μητσοτάκης με τις κάμερες, ξέρετε, σε αυτά τα προστατευμένα πλάνα που γυρίζουν τα σουπερμάρκετ, που δεν έβρισκε αυξήσεις και έλεγε: «Τι ωραίες είναι οι ταμπελίτσες αυτές» στα σουπερμάρκετ. Επισκέψεις και ρεπορτάζ στα σουπερμάρκετ κάνουν και οι πολίτες, όπως κάνουν και στα πρατήρια καυσίμων. Ξέρουν τι πληρώνουν.

Να δούμε λίγο τα στοιχεία της Ευρωπαϊκής Επιτροπής; 13 Μαΐου. Τρίτη ακριβότερη χώρα στη βενζίνη. Αυτό δεν είναι αλήθεια; Δεν λέει αλήθεια η Ευρωπαϊκή Επιτροπή; Τέταρτη ακριβότερη χώρα στο πετρέλαιο κίνησης. Ψέμα είναι και αυτό; Ευρωπαϊκή Επιτροπή.

Στο ρεύμα μήπως τα πράγματα είναι καλύτερα; EUROSTAT: ακριβότερη κιλοβατώρα στην Ευρώπη προ φόρων και επιδοτήσεων όλο το 2022. Δηλαδή τα περισσότερα λεφτά στα ταμεία των ενεργειακών επιχειρήσεων ρεύματος. Ψέμα της EUROSTAT είναι αυτό, κύριε Μητσοτάκη; Παίρνουν την ακριβότερη κιλοβατώρα οι εταιρείες ρεύματος όλο το 2022 στην Ελλάδα. Αυτό είναι ψέμα;

Στοιχεία της EUROSTAT. Μπορούμε να τα ξανακαταθέσουμε. Τα έχουμε φέρει εδώ. Τέταρτη στη χονδρεμπορική ρεύματος όλο το 2023. Τέταρτη το πρώτο τετράμηνο του 2024. Και «kinder- έκπληξη» τον Ιούνιο αύξηση 30% στη χονδρεμπορική ρεύματος.

Μας λέγατε ότι πληρώνουν φτηνό ρεύμα στην Ελλάδα; Θα σας καταθέσω στη δευτερολογία το δημοσίευμα. 30% αύξηση τον Ιούνιο περιμένουμε στη χονδρεμπορική. Περηφανεύεται ο κ. Μητσοτάκης! Δεν πληρώνει ρεύμα μάλλον. Πληρώνουν, όμως, οι πολίτες.

Τα ίδια βλέπουμε στις τράπεζες. Και εκεί ρεκόρ κερδοφορίας. Γιατί; Γιατί υπάρχει ρεκόρ στο άνοιγμα της ψαλίδας επιτοκίων και στις προμήθειες. Δεν τα λέμε εμείς, τα λέει η Τράπεζα της Ελλάδος, τα λέει το ΚΕΠΕ. Γι’ αυτά δεν είπε τίποτα ο κ. Μητσοτάκης. Παρακαλώ στη δευτερολογία να απαντήσετε γι’ αυτά.

Το μόνο επιχείρημα που μας έχει πει είναι: «Μα, είναι δυνατόν να επιδιώκει η Κυβέρνηση να έχουμε ακριβά προϊόντα και ακριβό κόστος παραγωγής;». Φαίνεται παράλογο. Συμφωνώ. Ξέρετε τι δεν είναι παράλογο, όμως, στη λογική του κ. Μητσοτάκη; Ότι μπορείτε να κάνετε τα πάντα γιατί για εσάς είναι λογικό να βγάζουν υπερκέρδη οι κολλητοί σας, να γίνονται οι πλούσιοι πλουσιότεροι και λιγότεροι και οι φτωχοί φτωχότεροι και περισσότεροι. Αυτό είναι το σχέδιό σας και κάνετε τα πάντα, ακόμα και παράλογα.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Για να αποφύγετε τη συζήτηση κάνετε ό,τι μπορείτε και προσπαθείτε να κάνετε εμάς ελεγχόμενους. Γυρίσατε τώρα τη συζήτηση στο πόσο κοστίζει και τι δημοσιονομικό αποτύπωμα έχει η πρόταση του ΣΥΡΙΖΑ. Εμείς λέμε ευχαρίστως να μετρηθούμε, κύριε Μητσοτάκη.

Δηλώνουμε, λοιπόν, ξεκάθαρα ότι εμείς καλωσορίζουμε τις εκθέσεις του Γενικού Λογιστηρίου του Κράτους. Είναι ιδιαίτερα κατατοπιστικές. Βέβαια, λόγω της πίεσης χρόνου, γιατί είδαμε ότι η μία για το φορολογικό έφτασε αργά χθες το βράδυ, κάποια νούμερα ξεχάστηκαν. Δεν πειράζει. Εμείς θεωρούμε ότι είναι μία πολύ καλή βάση για συζήτηση. Παραδείγματος χάριν, στην πρόταση για την ακρίβεια ξέχασε το ΓΛΚ και προσέθεσε μαζί τα άμεσα μέτρα του 2024, τον μηδενισμό του ΦΠΑ με τα μόνιμα μέτρα μείωσης των συντελεστών κατά 3% και 4% που ισχύει από το 2025. Δεν πειράζει. Θα σας το εξηγήσουμε, κύριε Μητσοτάκη. Θα τα αποτυπώσετε σωστά και καλύτερα στην επικαιροποίηση της έκθεσης του ΓΛΚ.

Στο φορολογικό, παραδείγματος χάριν, η έκθεση αργά χθες το βράδυ ξέχασε να διαπιστώσει ότι πρέπει στην υψηλότερη φορολογία των μεγάλων εισοδημάτων να προσθέσει όλα τα έσοδα, να βάλει δηλαδή όλες τις πηγές εισοδημάτων και να βάλει τον υψηλότερο συντελεστή. Δεν πειράζει. Εμείς τα έχουμε ξεκάθαρα όλα αυτά στην πρότασή μας και ευχαρίστως να μας δώσουν όσες διευκρινήσεις θέλουν τα στελέχη του Γενικού Λογιστηρίου του Κράτους.

Όμως εγώ θέλω να ρωτήσω το εξής. Αυτή η δημοσιονομική προσήλωση, την οποία βλέπω ότι την υπερασπίζεστε, πού ήταν όταν είχατε 4 δισεκατομμύρια τον χρόνο περισσότερα έσοδα από όσα είχατε προγραμματίσει στους προϋπολογισμούς; Τότε δεν είχατε δημοσιονομική προσήλωση; Δηλαδή εισπράττετε περισσότερα απ’ όσα προγραμματίζετε στον προϋπολογισμό κι εκεί δεν σας νοιάζει ούτε το ΓΛΚ ούτε τα δημοσιονομικά ούτε η αντοχή της κοινωνίας. Αυτό είναι τώρα λογική; Δεν είπαμε ρεαλισμός; Εγώ θέλω να κάνουμε μια τέτοια συζήτηση.

Δεύτερον, όταν τα δύο διυλιστήρια της χώρας το 2022 έγραψαν 3 δισεκατομμύρια ευρώ κέρδη, τότε δεν υπήρχε θέμα αντοχής της κοινωνίας και δημοσιονομικού υπολογισμού; Δηλαδή δεν χρειάζονταν τα νούμερα τότε; Μπορεί η οικονομία μας, οι επτακόσιες χιλιάδες επιχειρήσεις να πληρώνουν 3 δισεκατομμύρια κέρδη σε δύο διυλιστήρια; Δεν σας νοιάζει, κύριε Μητσοτάκη, αυτό; Περιμένω στη δευτερολογία μία απάντηση.

Και εν πάση περιπτώσει, αν είστε τόσο προσηλωμένοι στη δημοσιονομική, αν θέλετε, και λογιστική πιστότητα, τα 500 εκατομμύρια δανεικά και αγύριστα του κόμματός σας γιατί δεν τα μειώνετε, κύριε Μητσοτάκη;

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Εκεί δεν μπορεί να είστε δηλαδή σώφρονες και ορθολογιστές και περιμένετε την πρόταση της Αντιπολίτευσης για να κάνετε κριτική;

Διαβάστε καλά και ξανά τις εκθέσεις του ΓΛΚ, πρώτα από όλα γιατί διαψεύδουν τους δικούς σας Υπουργούς. Ψάξαμε και βρήκαμε ότι τελικά η εκτίμηση που έκαναν στην αρχή για τα δικά μας μέτρα οι Υπουργοί της Νέας Δημοκρατίας ήταν λάθος. Στην αρχή ο κ. Σκέρτσος είχε πει 80 δισεκατομμύρια, μετά πήγε στα 40. Βρήκαμε σε ετήσια βάση ένα λάθος υπολογισμό σας τουλάχιστον για την ακρίβεια μόνο 1 δισεκατομμύριο.

Καλή, λοιπόν, η έκθεση του ΓΛΚ. Τα δικά σας λάθη διορθώνει. Δεν φοβόμαστε εμείς καθόλου την αλήθεια. Πρέπει να διευκρινίσουμε και κάτι ακόμα. Μήπως πρέπει να δείτε λιγάκι τις εκθέσεις του ΓΛΚ και για τα νομοσχέδια της Κυβέρνησης; Διότι, όπως με ενημέρωσε ο κ. Παππάς, στη χθεσινή έκθεση του ΓΛΚ για το νομοσχέδιο του κ. Σκρέκα υπήρχε ποιοτική αναφορά στο δημοσιονομικό κόστος, αλλά όχι και ποσοτική.

**ΝΙΚΟΛΑΟΣ ΠΑΠΠΑΣ:** Καμμία απολύτως.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Εδώ, λοιπόν, θέλουμε ρεαλισμό σε όλα, να τα δούμε όπως πρέπει και μετά ελάτε να συζητήσουμε για τη μείωση του ΦΠΑ και του ειδικού φόρου κατανάλωσης, όπως λέει η Ευρώπη. Εμείς θέλουμε να γίνουμε Ευρώπη. Εσείς μας διώχνετε μακριά από την Ευρώπη.

Το ερώτημα που πρέπει να απολογηθείτε σήμερα είναι γιατί δεν θέλετε να εφαρμόσουμε την ευρωπαϊκή πρακτική, τον ευρωπαϊκό κανονισμό, τις ευρωπαϊκές προτροπές. Δεν είπατε τίποτα γι’ αυτό. Γιατί; Διότι αν είχαμε μειώσει τον ΦΠΑ, θα είχαν επιστρέψει οι πόροι στην πραγματική οικονομία, θα υπήρχε δευτερογενής δημόσιος πόρος και έμμεσης και άμεσης φορολογίας, θα υπήρχε εργασία, θα υπήρχε προϊόν. Αν γυρίζαν αυτά τα 4 δισεκατομμύρια, λέω για παράδειγμα, κάθε χρόνο στην αγορά, δεν θα ήταν νέα ανάπτυξη; Δεν θα υπήρχε και συμπληρωματικό δημόσιο έσοδο; Δεν τα θέλετε. Θέλετε να μαζεύετε, να τα δίνετε κάποια με επιδοτήσεις και να αφαιμάζετε συνέχεια τη μεσαία τάξη και τις ευάλωτες κοινωνικές ομάδες.

Και μετά θυμηθήκατε τον Αλέξη Τσίπρα. Λοιπόν να ξεκαθαρίσουμε κάτι. Δεν μπορείτε να αλλάξετε την ιστορία της χώρας. Ο κ. Μητσοτάκης ήταν Υπουργός κυβερνήσεων που χρεοκόπησαν την πατρίδα μας και ο Αλέξης Τσίπρας ήταν πρωθυπουργός της κυβέρνησης που έβγαλε την Ελλάδα από τα μνημόνια. Αυτή είναι η πραγματικότητα. Δεν μπορείτε να την αλλάξετε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Στεναχωριέστε; Στεναχωριέστε. Κοιτάτε τον καθρέφτη και λέτε: «πώς να το ξεπεράσω αυτό;»; Το κάνετε. Αλλά αυτή είναι η πραγματικότητα.

(Θόρυβος στην Αίθουσα)

**ΠΡΟΕΔΡΟΣ (Κωνσταντίνος Τασούλας):** Ησυχία!

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Η πραγματικότητα είναι ότι τους θετικούς ρυθμούς στο ΑΕΠ της χώρας τους έφερε ο Αλέξης Τσίπρας και η κυβέρνηση του ΣΥΡΙΖΑ. Είχαμε δέκα συνεχόμενα τρίμηνα θετικών ρυθμών ανάπτυξης, όταν πήρατε την Κυβέρνηση. Είχαμε καθαρό δανειακό διάδρομο, χαμηλά επιτόκια. Πάνω σε αυτόν τον διάδρομο κάνετε τώρα πλιάτσικο, κύριε Μητσοτάκη. Αυτή είναι η αλήθεια. Δεν μπορείτε να την παραποιήσετε. Και αυτό δεν μπορείτε να το παραποιήσετε γιατί το έχουν παραδεχτεί κορυφαία στελέχη της δικής σας ευρωομάδας.

Και η Πρόεδρος Μέρκελ και ο Πρόεδρος Γιούνκερ έχουν παραδεχθεί ότι δημοσιονομική σταθερότητα και απόδοση στο οικονομικό παραγόμενο προϊόν της χώρας έφερε ο ΣΥΡΙΖΑ, ούτε τη Νέα Δημοκρατία ούτε δυστυχώς το ΠΑΣΟΚ. Αυτή είναι η αλήθεια της ιστορίας.

(Χειροκροτήματα από την πτέρυγα του ΣΥΡΙΖΑ -Προοδευτική Συμμαχία)

Και τώρα προσπαθείτε να παραπλανήσετε με ψέματα για το τι συζητάγαμε για τις φορολογικές επιβαρύνσεις επί μνημονίων. Δηλαδή συγκρίνετε μία περίοδο που η βενζίνη είναι στα 2 ευρώ και οι θεσμοί λένε: «μειώστε το φορολογικό βάρος» με μια περίοδο που έλεγαν οι θεσμοί: «μη μειώσετε το φορολογικό βάρος» και η βενζίνη ήταν στο 1,5 ευρώ.

Σας πληροφορώ, λοιπόν, ότι ο Αλέξης Τσίπρας ήταν ο Πρωθυπουργός, ο οποίος μείωσε τον ΦΠΑ στο ρεύμα, ένα μέτρο που ακόμα υπάρχει και είναι το τελευταίο μέτρο μείωσης ΦΠΑ σε δημόσιο αγαθό που επηρεάζει όλη την κοινωνία. Αυτό εσείς δεν έχετε τα κότσια να το κάνετε, παρ’ ότι επικαλείστε ανάπτυξη. Αυτή είναι η αλήθεια.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Να συνεχίσουμε όμως. Προσπαθείτε να ρίξετε τη συζήτηση στον ΣΥΡΙΖΑ. Όμως η αλήθεια -κι εδώ περιμένω και τις υπόλοιπες κοινωνικές ομάδες να ανταποκριθούν στην ευθύνη της συζήτησης- είναι ότι, κύριε Μητσοτάκη, σήμερα εσείς είστε ο απολογούμενος και εσείς είστε ο ελεγχόμενος και περιμένουμε μια απάντηση. Θα σας θέσω τέσσερα ερωτήματα, τα έχουμε θέσει ήδη στη δημόσια σφαίρα. Απάντηση δεν πήραμε.

Πρώτον, για ποιον λόγο η Ελλάδα είναι η δεύτερη φτωχότερη χώρα στην Ευρώπη σε επίπεδο αγοραστικής δύναμης και συνεχώς μειώνεται η απόστασή μας με τη Βουλγαρία και κινδυνεύουμε να γίνουμε φτωχότεροι;

Καταθέτω τους πίνακες της αγοραστικής δύναμης που φαίνεται 2019 και 2023 ότι δυστυχώς μειώνεται η απόσταση και φτάνουμε στην τελευταία θέση.

(Στο σημείο αυτό ο Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Σωκράτης Φάμελλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πρώτο ερώτημα. Γιατί; Είστε Κυβέρνηση πέντε χρόνια. Μία απάντηση. Ποιος φταίει;

Δεύτερο ερώτημα. Γιατί έχουμε το δεύτερο υψηλότερο πληθωρισμό τροφίμων μετά τη Μάλτα που έχει τους γνωστούς περιορισμούς της νησιωτικής χώρας; Δεν είναι δυνατόν να είναι ακριβότερα τα προϊόντα των πολυεθνικών μόνο στην Ελλάδα. Ακόμα και αυτό να συμβαίνει, για το τμήμα της εισαγόμενης οικονομίας, των εισαγόμενων προϊόντων, εσείς έχετε την ευθύνη πρώτα απ’ όλα, αν δεν συμβαίνει σε όλες τις άλλες χώρες.

Δεν μπορείτε να κατηγορείτε την Ευρώπη ή να της ζητάτε να λύσει το πρόβλημα, που είναι φθηνότερα τα σουπερμάρκετ της Γερμανίας, του Βελγίου και της Κεντρικής Ευρώπης. Εσείς πρώτα απ’ όλα πρέπει να βρείτε τη λύση, ακόμα και για τα προϊόντα εγχώριας παραγωγής που σας απέκλεισαν, όπως τα αυγά και τα λαχανικά, που είναι δεύτερη θέση στον πληθωρισμό ακρίβειας.

Τρίτο ερώτημα: Γιατί δεν φορολογείτε τα υπερκέρδη των διυλιστηρίων και γενικότερα της ενέργειας, ενώ η Ευρώπη ζητάει τη φορολόγησή τους; Και αναφέρομαι σε δισεκατομμύρια ευρώ.

Τέταρτο ερώτημα: Για ποιον λόγο δεν μειώνετε τον ΦΠΑ στα τρόφιμα και τον ειδικό φόρο κατανάλωσης στα καύσιμα, εφόσον το προτείνει η εργαλειοθήκη της Κομισιόν και υπάρχει και σχετική οδηγία της Ευρωπαϊκής Ένωσης; Και να το απαντήσετε αυτό, γιατί θέλουμε και μία απάντηση.

Όσον αφορά την πολιτική επιλογή, μας κάνετε σχόλια και κριτική για το δημοσιονομικό αποτύπωμα των δικών μας μέτρων, της μείωσης της φορολογίας. Πρώτα, όμως, θέλουμε να μας απαντήσετε το εξής: Πιστεύετε ότι είναι μέτρο πολιτικής η μείωση της φορολογίας και ιδιαίτερα των έμμεσων φόρων, που είμαστε δεύτερη ακριβότερη χώρα στην Ευρώπη στους έμμεσους φόρους; Και μετά να μιλήσουμε για το δημοσιονομικό αποτύπωμα.

Διότι δεν ανοίγετε καθόλου τη συζήτηση για τη μείωση της φορολογικής επιβάρυνσης, μόνο στους πολύ πλούσιους, στα μερίσματα παραδείγματος χάριν. Εσείς ελέγχεστε, εσείς θα δώσετε απαντήσεις σήμερα.

Διότι, κυρίες και κύριοι Βουλευτές, από όσα ακούσαμε, τουλάχιστον στην πρώτη φάση, ο κ. Μητσοτάκης δεν μπορεί να ανατρέψει ένα γεγονός -γι’ αυτό μίλησε για δανεισμό- ότι είμαστε πρωταθλητές στα υπερκέρδη και στον πληθωρισμό απληστίας, δηλαδή στην ακρίβεια που δημιουργεί η ασυδοσία των ολιγοπωλίων σε συγκεκριμένους κλάδους της οικονομίας. Και δυστυχώς αυτό έγινε πιο έντονο στην ενεργειακή κρίση και ξεκίνησε. Εκμεταλλεύτηκαν την ενεργειακή κρίση. Κι εδώ φταίει και η Κομισιόν. Εκ των υστέρων έκανε κανονισμό για τα υπερκέρδη, δεν πρόλαβε.

Έχουμε, όμως, facts, δεδομένα, συγκεκριμένα νούμερα. Θέλουμε να μας απαντήσετε αν είναι αληθή ή όχι, όπως με ρωτήσατε προηγουμένως για τον πληθωρισμό.

Πρώτον, είχαμε ή όχι τη μεγαλύτερη αύξηση πραγματικών κερδών στην Ευρώπη το 2023;

Είχαμε ή όχι ρεκόρ κερδοφορίας, και μάλιστα δεκαπενταετίας, στη διανομή μερισμάτων από τη διανομή μερισμάτων;

Αφορά η διανομή μερισμάτων, το 80%, μόλις σε επτά εταιρείες, ναι ή όχι; Αυτό δηλαδή δεν είναι κερδοσκοπία και αισχροκέρδεια;

Υπάρχει υπερδιπλασιασμός στα μερίσματα 2022 - 2023; Το αμφισβητείτε; Είναι αυτά που φορολογούνται 5%, ενώ ακόμη και ο ΟΟΣΑ ζητάει αλλαγή της φορολογίας μερισμάτων. Και μη μας πείτε ότι δεν ξέρετε τι είναι πληθωρισμός απληστίας. Εμείς το είπαμε, και στις προγραμματικές δηλώσεις, και έχει έναν χρόνο που το βάζουμε.

Το λέει και η Τράπεζα της Ελλάδος, τα λέει ο διοικητής, ο οποίος τι επισημαίνει; Αλλά δεν είπατε τίποτα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τι επισημαίνει αυτός ο καλός άνθρωπος;

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Επισημαίνει ότι πρέπει να μειωθούν τα υπερκέρδη στα ολιγοπώλια των τροφίμων, των καυσίμων και των τραπεζών.

Γιατί, κυρία Κωνσταντοπούλου, ξέρετε, υπάρχει μια βασική αρχή στην αριστερή προοδευτική πολιτική: Εκμεταλλεύεσαι μέσα στον καπιταλισμό όλα τα όπλα που έχεις στη διάθεσή σου για να ζουν καλύτερα οι πολίτες, για να βελτιώνεται το κοινωνικό και βιοτικό επίπεδο, για να υπάρχουν προοδευτικές και δημοκρατικές τομές και κάνεις συμμαχίες. Δεν κάνεις μόνο ειρωνεία. Ευχαριστώ πολύ, κυρία Κωνσταντοπούλου.

Ξαναγυρίζουμε σε εσάς, γιατί το θέμα δεν είναι τα άλλα κόμματα, είστε εσείς, κύριε Μητσοτάκη. Αυτά τα προβλήματα που επισημαίνει ο κ. Στουρνάρας είναι προβλήματα που θα λύσει η επιστολή στην κ. Φον ντερ Λάιεν; Ρωτώ. Θα λύσει το πρόβλημα των υπερκερδών των ολιγοπωλίων και τα ολιγοπώλια σε κρίσιμους κλάδους της οικονομίας; Διότι αυτά τα ολιγοπώλια επιβαρύνουν όλη την αγορά και όλη την κοινωνία.

Κι εσείς τι κάνετε; Τους παρέχετε ασυλία και το ότι τους παρέχετε ασυλία και έχετε επιλέξει, εσείς, να δημιουργείτε ακρίβεια ξαναφέρνει, και στην επικαιρότητα, και επιβεβαιώνει ότι ζούμε την τελευταία τριετία την ακρίβεια Μητσοτάκη. Σας στενοχωρεί που το λέμε έτσι, αλλά αυτή είναι η αλήθεια, την ακρίβεια Μητσοτάκη.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Και ας πάμε να το αποδείξουμε. Ρεύμα 2021 - 2023, πάρτι στην ηλεκτροπαραγωγή, δισεκατομμύρια υπερκέρδη, 2,2 δισεκατομμύρια στον πρώτο χρόνο. Τότε μας έλεγε –μας κορόιδευε- ότι είναι λεφτόδεντρα. Όταν φέραμε τα στοιχεία με την έκθεση που ετοιμάσαμε και το κατέθεσε ο Αλέξης ο Τσίπρας, ήρθατε εκ των υστέρων να πείτε: «αν υπάρχουν, θα τα φορολογήσω 90%», μετά από τη δική μας τοποθέτηση. Τελικά από 2,2 δισεκατομμύρια πόσο φορολογήσατε; 340 εκατομμύρια. Αριστεία στο μαγείρεμα λέγεται αυτό.

Δεύτερη φάση, υπερκέρδη στην προμήθεια ρεύματος. Με το που ξεκινάει τους δύο πρώτους μήνες, Αύγουστος, Σεπτέμβριος, Οκτώβριος, 1 δισεκατομμύριο υπερκέρδη, τότε που τάχατες καταργήθηκε η ρήτρα, αλλά μπήκε μες στα τιμολόγια. Σας πιέζουμε, φέρνετε νομοθεσία τον Νοέμβριο του 2022 για τη φορολόγησή τους.

Κύριε Μητσοτάκη, ρωτώ κάτι απλό: Αυτή η νομοθεσία του Νοεμβρίου του 2022 γιατί δεκαεννιά μήνες μετά δεν έχει εφαρμοστεί; Μία απάντηση! Είναι δικός σας νόμος από δική μας πίεση. Δεν εφαρμόστηκε, κυρίες και κύριοι Βουλευτές.

Πάμε στα διυλιστήρια. Ανέφερα ήδη, 3 δισεκατομμύρια το 2022 κέρδη. Από αυτά τα 2,6 δις είναι υπερκέρδη. Πιέζουμε για τη φορολόγηση, έρχεται ο Κανονισμός της Κομισιόν και από τα 2,6 δισεκατομμύρια παίρνει μόνο 640 εκατομμύρια και τους δίνει κι ένα μπόνους να μειωθεί η φορολογική επιβάρυνση την επόμενη χρονιά. Και χατίρι έκανε στα διυλιστήρια ο κ. Μητσοτάκης.

Αλλά για τα 1,3 δισ. υπερκέρδη του 2023, παρ’ ότι το λέει ο Κανονισμός της Κομισιόν, γιατί δεν εφαρμόζετε έκτακτη φορολόγηση; Η ερώτηση είναι απλή. Η δεύτερη. Η πρώτη είναι για την προμήθεια ρεύματος, δεν εφαρμόζεται ο νόμος. Η δεύτερη είναι γιατί δεν εφαρμόζετε τον Κανονισμό της Ευρώπης για την έκτακτη φορολόγηση του 1,3 δισ. υπερκερδών των δύο διυλιστηρίων του 2023.

Και βέβαια να σας πω ότι αυτό ακόμα συνεχίζεται. Είδαμε το πρώτο τρίμηνο των ΕΛΠΕ, που συμμετέχει η ελληνική πολιτεία στο μετοχικό κεφάλαιο, υπερκέρδη διύλισης το πρώτο τρίμηνο του έτους 2024 131 εκατομμύρια ευρώ. Πάμε για νέο ράλι. Κατά τα άλλα, μια έκθεση της Επιτροπής Ανταγωνισμού θαμμένη στα αζήτητα για τον κλάδο των καυσίμων, γιατί πρέπει να μιλάμε και για τη θεσμική οργάνωση της αγοράς.

Σημειώστε, όμως, και κάτι ακόμα. Δεν ξέρω αν τα γνωρίζει αυτά ο κ. Μητσοτάκης, υποθέτω πως τα γνωρίζει. Ίσως είναι λίγο αργά για να ενημερωθείτε τώρα πια. Είναι αργά για δάκρυα, που λέμε. Τώρα πρέπει να αναμετρηθείτε με την πραγματικότητα, κύριε Μητσοτάκη!

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Η πραγματικότητα είναι –να το προσθέσω κι αυτό και θέλω μία απάντηση- ποιος επέλεξε ως μεγαλομέτοχος τις διοικήσεις της ΔΕΗ και των «ΕΛΛΗΝΙΚΩΝ ΠΕΤΡΕΛΑΙΩΝ», που αποδεδειγμένα αισχροκερδούν εις βάρος των Ελλήνων πολιτών και των ελληνικών επιχειρήσεων. Ποιος; Είστε εσείς ως εκπρόσωπος της πολιτείας εκπρόσωπος μεγάλου μετόχου στη ΔΕΗ και στα ΕΛΠΕ; Διότι μη μου πείτε ότι ο κ. Στάσσης δεν ήταν δική σας επιλογή. Μη μου το πείτε αυτό. Θυμόμαστε το 2019 πώς μπήκε.

Οι διοικήσεις, λοιπόν, των ΔΕΗ και ΕΛΠΕ είναι υπεύθυνες για την αισχροκέρδεια διότι έχουν στα ταμεία τα υπερκέρδη. Το αποδείξαμε. Η Ευρώπη το ξέρει, περιμένει τη φορολόγησή τους.

Πόσο είναι αυτό; Διάβαζα σε ένα δημοσίευμα -είναι τραγικό- ότι έχει, λέει, ρευστότητα σήμερα η ΔΕΗ 4 δισεκατομμύρια ευρώ. Και ρωτώ: Από αυτά τα 4 δισεκατομμύρια ευρώ πόσα είναι από τα υπερκέρδη, πόσα είναι από την τσέπη των Ελλήνων πολιτών, πόσα είναι από την τσέπη των ελληνικών επιχειρήσεων, πόσα έχετε δημιουργήσει εσείς με δική σας ευθύνη εις βάρος και της κοινωνίας και της οικονομίας; Δεν έχετε απαντήσει.

Και να πω και το εξής, μήπως φύτεψε τελικά ο κ. Στάσσης λεφτόδεντρα και δημιουργήθηκε ρευστότητα στη ΔΕΗ; Τέσσερα δισεκατομμύρια ρευστότητα;

Το δεύτερο ζήτημα: Για τα 3,8 δισεκατομμύρια υπερκερδών των δύο διυλιστηρίων, που τουλάχιστον τα μισά είναι των «ΕΛΛΗΝΙΚΩΝ ΠΕΤΡΕΛΑΙΩΝ», που η διοίκηση ελέγχεται και τοποθετείται με τη σύμφωνη γνώμη και την εισήγηση της Κυβέρνησης, πάλι δεν έχετε να πείτε τίποτα; Αυτά είναι όλα με υπογραφή Κυριάκου Μητσοτάκη. Διαιρέστε 3,8 δισεκατομμύρια υπερκέρδη διά επτακόσιες χιλιάδες επιχειρήσεις, να δείτε την επιβάρυνση στην ελληνική επιχειρηματικότητα από τα δύο διυλιστήρια.

Θέλετε να πάμε και στις τράπεζες; 2023, ρεκόρ κερδοφορίας, λόγω επιτοκίων και προμηθειών, 3,6 δισεκατομμύρια ευρώ, με σοβαρά προβλήματα στα νοικοκυριά, με καταστήματα και ΑΤΜ να κλείνουν από την περιφέρεια, με αδυναμία δανεισμού της επιχειρηματικότητας, και το πάρτι συνεχίζεται και το 2024. Το λέει και η Τράπεζα της Ελλάδας και το ΚΕΠΕ. Και τι λένε; Ότι το περιθώριο των ελληνικών τραπεζών ξεπερνάει τον μέσο όρο, τη μέση τιμή της Ευρωζώνης. Το βλέπουν όλοι, δεν το βλέπει ο κ. Μητσοτάκης και ο κ. Χατζηδάκης. Δεν βλέπουν το πάρτι στις τράπεζες.

Για να μην ακουμπήσετε τώρα τα υπερκέρδη -γιατί αυτό είναι το άγιο δισκοπότηρο, τα υπερκέρδη στα ταμεία λίγων, αυτός είναι ο σκοπός σας και πολιτική σας- επικαλείστε την αύξηση των μισθών. Όλοι ξέρουν -γιατί οι πολίτες ζουν σε μια πραγματικότητα δύσκολη- ότι επ’ ουδενί δεν καλύπτεται από την αύξηση του κατώτατου, που έτσι κι αλλιώς δεν αφορά όλους τους εργαζόμενους του ιδιωτικού τομέα και δεν αφορά και τον δημόσιο τομέα!

Είναι δυνατόν ο μισθός νεοδιόριστου εκπαιδευτικού να είναι 734 ευρώ και να περιμένετε να ζήσει με αυτό το κόστος; Ή του νοσηλευτή να είναι 680 ευρώ καθαρά; Και μας λέτε ότι έχουμε υψηλούς μισθούς στην Ελλάδα;

Και όλα αυτά ενώ στη χώρα μας έχουμε το υψηλότερο ποσοστό ιδιωτικών δαπανών υγείας. Να δείτε τι πληρώνουμε οι πολίτες ταυτόχρονα. Έχουμε εκτίναξη των ενοικίων, πρωτιά, πάνω από 40% του εισοδήματος, για κόστος στέγης και περιμένετε να ζήσει με αυτό με μέση ελληνική οικογένεια. Έτσι είναι, αυτό είναι το οικονομικό θαύμα του κ. Μητσοτάκη. Έτσι μας φτάνει η Βουλγαρία στην αγοραστική δύναμη.

Κι ας πάμε να δούμε λιγάκι τι λέτε για τα εργαλεία της Ευρώπης, γιατί πρέπει να μπούμε λίγο στις προτάσεις. Η Ευρώπη προτείνει μείωση των φορολογικών επιβαρύνσεων και ταυτόχρονα εσείς μας λέτε ότι δεν μπορούμε να μειώσουμε τον ΦΠΑ και τον ειδικό φόρο κατανάλωσης και έχουμε δύο δικαιολογίες, το ένα ότι δεν υπάρχουν δημοσιονομικά περιθώρια και το άλλο ότι δεν θα περάσει στην κατανάλωση η μείωση.

Πρώτον, ως προς τα περιθώρια σάς αποδείξαμε ότι έχετε πάρα πολλά, γιατί έχετε υπερείσπραξη και πλέον υπερπλεόνασμα στο ισοζύγιο τελικά της Κυβέρνησης, δηλαδή του κράτους. Αν βάλετε έσοδα-έξοδα, έχετε υπερπλεόνασμα. Άρα υπάρχει περιθώριο.

Δεύτερον, μας λέτε ότι αυτή η μείωση του ΦΠΑ δεν θα περάσει στην αγορά. Κατ’ αρχάς εδώ θέλω να πω ότι διαπιστώνω με τρόμο ότι τελικά δεν είστε άριστοι. Δηλαδή μας λέτε ότι είστε «διοικητές» μιας πολιτείας, που δεν μπορεί να ελέγξει τη μείωση των φορολογικών επιβαρύνσεων και θα τα καταναλώσουν στην αισχροκέρδεια οι επιχειρήσεις. Ενδιαφέρον αυτό. Δεν είστε, λοιπόν, τόσο άριστοι.

Μας λέτε ότι δεν το έκαναν άλλες χώρες. Μα γιατί λέτε ψέματα; Γιατί λέτε ψέματα; Συγκεκριμένα: Κύπρος, μηδένισε τον ΦΠΑ το 2023 στα βασικά προϊόντα. Ο πληθωρισμός μειώθηκε –προσέξτε- από 10,4% σε 1,7% τον Μάρτιο του 2024. Αλήθεια ή ψέματα;

Ισπανία, είπατε για την Ισπανία. Ποιος σας είπε αυτά τα στοιχεία; Ο μηδενικός ΦΠΑ έχει πάει τον πληθωρισμό τροφίμων από 16,5% στο 4,4%. Μειώθηκε και πάνω από 10%.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Πού τον πήγε; Στο πόσο;

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Η Πορτογαλία…

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Στο πόσο;

(Θόρυβος από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΟΣ (Κωνσταντίνος Τασούλας):** Τα ποσοστά πείτε.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Είναι 4,4%, το είπα.

Να πω λίγο κάτι; Δεν με πειράζει να μαθαίνει ο κ. Μητσοτάκης, το θέμα είναι μπας και αλλάξει την πολιτική του. Εκεί είναι αμετανόητος. Διότι, όταν τον ρώταγα για τα υπερκέρδη στα ταμεία των επιχειρήσεων, δεν με ρώτησε. Πάει να πει ότι ξέρει πάρα πολύ καλά πόσα λεφτά βάζουν στα ταμεία τους οι μεγάλες επιχειρήσεις. Αυτό που τον ενδιαφέρει είναι να προβοκάρει τη διευκόλυνση των καταναλωτών στις άλλες χώρες. Αλλά για τη δικιά του χώρα δεν λέει τίποτα! Για την Ισπανία ενδιαφέρθηκε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Πάμε στην Πορτογαλία. Η Πορτογαλία κράτησε τον ΦΠΑ τροφίμων στο μηδέν και τελικά ο πληθωρισμός στα τρόφιμα είναι μειωμένος κατά είκοσι δύο μονάδες. Αυτά δεν τα θυμάται, δεν τα ξέρει. Μας ρωτάει εμάς να τα μάθει.

Άρα, λοιπόν, γίνονται όλα αυτά. Εσείς τι επιλέγετε από όλα αυτά τα καλά παραδείγματα; Να είμαστε δεύτεροι στην έμμεση φορολογία πίσω από τη Σουηδία, αυτό επιλέγετε.

Ο ΣΥΡΙΖΑ έχει και την πολιτική βούληση και την επάρκεια για να σχεδιάσει μέτρα για την καταπολέμηση της ακρίβειας. Κατ’ αρχάς πρέπει να σας πω ότι την οριοθέτηση κέρδους στην αγορά ρεύματος την έχουμε καταθέσει εδώ επίσημα εδώ και δύο χρόνια. Και δεν το κάνετε. Μας ρωτάτε τι πρόταση ευρωπαϊκή έχουμε. Μα αυτή η πρόταση είναι μεταρρυθμιστική τομή για όλη την Ευρώπη. Δεν το μεταφέρατε ποτέ σε Συμβούλιο Κορυφής. Το καταθέσαμε εδώ μέσα.

Εδώ δεν εφαρμόζετε τα μέτρα της Ευρώπης και ρωτάτε εμάς τι προτάσεις έχουμε; Εμείς επιμένουμε στις μειώσεις φόρου που λέει η Ευρωπαϊκή Ένωση.

Και επιπλέον προτείνουμε έκτακτη εισφορά στα υπερκέρδη, και των τραπεζών και των εταιρειών ενέργειας, περιθώριο κέρδους και στη διύλιση και στο ρεύμα, μηδενικό ΦΠΑ στα τρόφιμα για την πρώτη περίοδο, μείωση του ΦΠΑ μετά από το 2025, όπως και μείωση του ειδικού φόρου κατανάλωσης στο κατώτατο σημείο, μείωση του ΦΠΑ στην ύδρευση, μείωση στην αποχέτευση, μείωση του κόστους για τα μέσα μαζικής μεταφοράς, τη διευκόλυνση της κάρτας για το αγροτικό πετρέλαιο, και ταυτόχρονα τη μείωση και του ρεύματος στους αγρότες κατά 50%, βαριές κυρώσεις για όσους παραβιάζουν τους κανόνες αυτούς, έναν «ΤΕΙΡΕΣΙΑ» που θα αποκλείει ακόμα και από διαγωνισμούς του δημοσίου και ταυτόχρονα παρατηρητήριο τιμών Ευρωπαίου καταναλωτή και για τα προϊόντα ευρείας κατανάλωσης και για τα αγροτικά προϊόντα.

Είναι γραμμένη η πρόταση νόμου και την έχετε. Επί των προτάσεων νόμου δεν είπατε τίποτα. Πήγατε να κρυφτείτε πίσω από τη μελέτη του ΓΛΚ, που μας επιβεβαιώνει σε πάρα πολύ μεγάλο βαθμό και διαψεύδει τους δικούς σας Υπουργούς.

Και σας καταθέσαμε πρόταση και για το φορολογικό, όπου εκεί υπάρχει μια αλλαγή, ξεκάθαρο, απλό: μεγαλύτερο εισόδημα, μεγαλύτερος συντελεστής. Δεν έχετε πει τίποτα γι’ αυτό. Και τα μερίσματα μέσα στον φορολογικό συντελεστή, στο φορολογητέο, ας το πω έτσι, τελικό εισόδημα.

Εσείς δεν θέλετε. Για ποιον λόγο; Γιατί δεν θέλετε να γίνουμε Ευρώπη; Δεν σας ενδιαφέρει η Ευρώπη, είναι υποκριτικό αυτό που λέτε. Σας ενδιαφέρει μόνο να τακτοποιούνται τα συμφέροντα, και αυτό φάνηκε ξεδιάντροπα πρώτα απ’ όλα σε αυτό που κάνετε στο Ταμείο Ανάκαμψης. Με δική μας ερώτηση αποκαλύφθηκε ότι τελικά μόνο επτά πολύ μικρές επιχειρήσεις είναι στο Ταμείο Ανάκαμψης. Μόνο επτά πολύ μικρές. Κι αν βάλετε ακόμα και τις μεσαίες και τις μικρές, πάλι είναι μόνο εκατόν σαράντα. Επτακόσιες χιλιάδες επιχειρήσεις έχει η χώρα μας.

Κι όλα αυτά ενώ η Ευρώπη διερευνά σκάνδαλο 2,5 δισεκατομμυρίων για τις χρηματοδοτήσεις του Ταμείου Ανάκαμψης κι ενώ αντιπλημμυρικά έργα απεντάσσονται από το Ταμείο Ανάκαμψης. Αυτή είναι η πραγματικότητα. Κατά τα άλλα, σας ενδιαφέρει η μικρομεσαία επιχειρηματικότητα.

Να πούμε λίγο την αλήθεια. Πόσο ενδιαφέρει τον κ. Χατζηδάκη ως Υπουργό η μικρομεσαία επιχειρηματικότητα; Τον ενδιαφέρει για να βάλει το χαράτσι, για να βάλει τον τεκμαρτό προσδιορισμό, να πάρει ένα χαράτσι από όλους τους μικρομεσαίους, να αφήσει τη φοροδιαφυγή να κάνει πάρτι. Δεν εμπιστεύεται τα πραγματικά δεδομένα. Μας μιλάνε για ρεαλισμό και νούμερα και δεν πάνε με νούμερα να κάνουν καταπολέμηση της φοροδιαφυγής.

Κατά τα άλλα έχουμε πολλές καταγγελίες για σοβαρά προβλήματα στο πληροφοριακό σύστημα της ΑΑΔΕ, που συντείνουν ως αποτέλεσμα στο να μη γίνεται επεξεργασία και αποκάλυψη του φόρου μέχρι τις εκλογές, για να μη μάθουν τελικά οι επαγγελματίες πόσο θα πληρώσουν με τον κ. Μητσοτάκη και τον κ. Χατζηδάκη. Είναι αυτό που λέμε πολύ σωστά: «Πριν ψηφίσεις ρώτα τον λογιστή σου τι κουστούμι σού ετοιμάζουνε». Αυτή είναι η πραγματικότητα. Αυτό είναι το φορομπηχτικό σας σχέδιο!

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Και για να το κρύψετε προβήκατε και σε μία ακόμα φοβερή καινοτομία. Πήγατε στην Ευρώπη και δεν καταθέσατε ολόκληρο το μεσοπρόθεσμο, αλλά καταθέσατε μόνο για ενάμιση χρόνο και κρύψατε το 2026 - 2027, παρ’ ότι οφείλατε να το καταθέσετε και παρ’ ότι άλλες χώρες το έχουν καταθέσει.

Κυρίες και κύριοι Βουλευτές, βλέπετε ότι και στην αγοραστική δύναμη, και στον πληθωρισμό, και στις φορολογικές επιβαρύνσεις η Κυβέρνηση του κ. Μητσοτάκη μας απομακρύνει από την Ευρώπη. Τελικά το κεντρικό μήνυμα της προεκλογικής του εκστρατείας, το οποίο είναι ότι στις 9 Ιούνη ερχόμαστε πιο κοντά στην Ευρώπη, αποκαλύπτεται ότι είναι το απόλυτο ψέμα Και δεν το λέει αυτό μόνο ο ΣΥΡΙΖΑ. Δυστυχώς το λέει και το Ευρωκοινοβούλιο, το ανώτατο αιρετό όργανο της Ευρώπης, που θα εκλέξουμε.

Διότι το Ευρωκοινοβούλιο, σε ένα πολύ σημαντικό πεδίο όπως είναι το κράτος δικαίου, δυστυχώς με ένα ψήφισμα καταπέλτη που έχει επιλέξει και αποφάσισε με πλειοψηφία πολλών Ευρωομάδων, ακόμα και Βουλευτών του Ευρωπαϊκού Λαϊκού Κόμματος, ότι η Ελλάδα απομακρύνεται από την Ευρώπη στα θέματα της δημοκρατίας και του κράτους δικαίου και υπάρχουν σοβαρές απειλές κατά ανεξάρτητων θεσμών, δικαιοσύνης, κράτους δικαίου και ανθρωπίνων δικαιωμάτων.

Και δεν είναι μόνο το Ευρωκοινοβούλιο. Η έκθεση του Στέιτ Ντιπάρτμεντ, η έκθεση της Διεθνούς Αμνηστίας, όλα συνηγορούν ότι μας απομακρύνετε από την Ευρώπη και το ευρωπαϊκό κεκτημένο.

Το σκάνδαλο των υποκλοπών περιμένει δύο χρόνια απαντήσεις, κι από τη δικαιοσύνη αυτή τη φορά. Γιατί άραγε; Θέλετε να σας πω γιατί δεν υπάρχουν απαντήσεις στις υποκλοπές; Δεν ξέρω αν έχει ο κύριος Πρωθυπουργός να μας πει γιατί. Ψάχνει τα νούμερα για τη δευτερολογία του. Μάλλον φαίνεται απροετοίμαστος ή αδιάβαστος.

Αλλά να του πω εγώ για ποιον λόγο δεν υπάρχουν απαντήσεις στο σκάνδαλο υποκλοπών; Για τον ίδιο λόγο που πήρε ο ίδιος υπ’ ευθύνη του την ΕΥΠ από την πρώτη μέρα ανάληψης των καθηκόντων του, γιατί ήθελε ο ίδιος να ελέγχει αυτόν τον κρίσιμο τομέα και να υπάρχει αδιαφάνεια και να υπάρχει παραβίαση του κράτους δικαίου και των δικαιωμάτων των πολιτών, και να μην υπάρχει τελικά απόρρητο των συνομιλιών, και να παρακολουθούνται από τον Αρχηγό του στρατού μέχρι Βουλευτές, και Αρχηγός κόμματος.

Δεν μας έχετε απαντήσει ακόμα γιατί αυτά συνδέονται. Μη μου πείτε ότι δεν ήξερε. Διότι μας είπε ότι δεν ήξερε για τις υποκλοπές. Δεν ήξερε και την αλλαγή της σύνθεσης της ΑΔΑΕ, η οποία έγινε λίγο πριν από μια κρίσιμη συνεδρίαση; Τώρα που τα μάθατε όλα γιατί δεν παίρνετε θέση;

Μάθαμε πρόσφατα ότι παρά την απόφαση του Συμβουλίου Επικρατείας η ΕΥΠ, την οποία ο ίδιος επιβλέπει, αρνείται να συμμορφωθεί. Τώρα δεν είναι πολιτικός προϊστάμενος της ΕΥΠ ο κύριος Πρωθυπουργός; Τώρα μένει άφωνος στις ερωτήσεις του OPEN όταν τον ρωτάνε τι θα κάνει; Τώρα κάθεται απλά και κοιτάει;

Είναι αυτό επάρκεια για μια τόσο σοβαρή θέση, να μην ξέρει τι πάρτι –δυστυχώς δεν είναι σωστή η λέξη «πάρτι»- τι παρακράτος υποκλοπών υπάρχει στη χώρα μας και ταυτόχρονα όταν παραβιάζεται απόφαση ανώτατου δικαστηρίου να μην παίρνει θέση; Αυτός είναι ο ρόλος του πολιτικού προϊσταμένου της ΕΥΠ, που πρέπει να είναι ο πρώτος ο οποίος θα διασφαλίζει ότι εφαρμόζεται η νομοθεσία και το κράτος δικαίου;

Περισσό θράσος τελικά να μην απαντάει σε αυτήν την ερώτηση για τη μη συμμόρφωση της ΕΥΠ με το Συμβούλιο της Επικρατείας. Τελικά για όλα φταίνε οι άλλοι. Αλλά όταν σας πιάνουν με τη γίδα στην πλάτη -θα χρησιμοποιήσω αρχαίο όρο- «ποιείτε την νήσσαν». Αυτό ακριβώς γίνεται.

Το ίδιο είδαμε και στο έγκλημα των Τεμπών, το ίδιο είδαμε και στη διαρροή από το ΥΠΕΣ των προσωπικών δεδομένων των πολιτών. Και στα τρία, μία είναι η στρατηγική του κυρίου Πρωθυπουργού, συγκάλυψη, συγκάλυψη σε όλα τα επίπεδα, αγωνιώδης προσπάθεια να υπάρξει συγκάλυψη για να αποφύγει και τις προσωπικές του ευθύνες ο κ. Μητσοτάκης.

Στα Τέμπη από την πρώτη στιγμή είχατε τη θεωρία του ανθρώπινου λάθους. Εμποδίσατε τη διερεύνηση ποινικών ευθυνών. Κλείσατε άρον-άρον την εξεταστική επιτροπή. Δεν καλέσατε ουσιώδεις μάρτυρες. Απορρίψατε την εισήγηση της Ευρωπαίας Εισαγγελέως. Δεν δώσατε απαντήσεις, ούτε για το μοντάζ στο ηχητικό ντοκουμέντο, που ταίριαζε με το αφήγημα του Πρωθυπουργού την επόμενη μέρα. Αρνηθήκατε κατ’ επανάληψη στοιχεία για το μπάζωμα και για το περιεχόμενο της εμπορικής αμαξοστοιχίας. Και τώρα που όλα αποκαλύπτονται; Τώρα τι θα κάνετε; Είναι για τα μπάζα όσοι ασχολούνται με το μπάζωμα;

Τώρα που έρχεται πλέον -ήρθε στη Βουλή χτες- μετά από ανάσυρση από το αρχείο, δικογραφία από την Εισαγγελία Εφετών για το μπάζωμα - ξεμπάζωμα στα Τέμπη, για την απόκρυψη και καταστροφή στοιχείων και πειστηρίων του εγκλήματος, τώρα που έρχεται πλέον ο φάκελος κι ενώ έχουμε δημόσιες καταθέσεις από τον κ. Τριαντόπουλο, ότι ο ίδιος επέβλεπε το έργο που του αναθέσατε επιτόπου την επόμενη μέρα, για την «αποκατάσταση» του χώρου, τώρα τι θα πείτε; Τώρα που είναι υποχρεωτικό για όλους και όλες μας να υπογράψουμε και να ψηφίσουμε την προκαταρκτική, που εμείς έχουμε δηλώσει ότι επιβάλλεται, τώρα θα πάρετε θέση;

Κύριε Πρωθυπουργέ, εκτιμώ ότι έχετε επάρκεια και έχετε στελέχη να διαβάσουν τη δικογραφία. Μέχρι τη δευτερολογία σας, επειδή η δικογραφία είναι στα γραφεία της Βουλής, περιμένουμε να πάρετε θέση. Θα συμφωνήσετε με το κοινωνικό αίτημα της συγκρότησης προκαταρκτικής και παραπομπή στη δικαιοσύνη όλων των υπευθύνων για την καταστροφή πειστηρίων του εγκλήματος των Τεμπών;

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Είναι ένα αίτημα όλης της κοινωνίας και θέλουμε να πάρετε θέση. Και οφείλω -για να μην ξεχαστεί, γιατί είναι ευθύνη όλων εδώ, δεν είναι ευθύνη μόνο του ΣΥΡΙΖΑ- να σας ζητήσω να πάρετε θέση και στη χθεσινή επιστολή της κ. Καρυστιανού, την οποία διάβασα. Θέλουμε μια απάντηση ως Έλληνες πολίτες, έξω από τα κομματικά. Αλλά και στις υποκλοπές το ίδιο έχετε κάνει. Τα είπαμε. Τροποποίηση της νομοθεσίας, δολοφονία χαρακτήρα, επίθεση στην ηγεσία της ανεξάρτητης αρχής. Να πω, όμως, λίγο για το τελευταίο σκάνδαλο των προσωπικών δεδομένων, γιατί αφορά στις Ευρωεκλογές.

Κυρίες και κύριοι Βουλευτές, το Υπουργείο Εσωτερικών τις πρώτες μέρες μετά την προφανώς απαράδεκτη και παράνομη επιστολή της κ. Ασημακοπούλου, είχε δηλώσει ότι δεν είχαν φύγει τα στοιχεία από το Υπουργείο Εσωτερικών. Μετά με τον Κυβερνητικό Εκπρόσωπο, διαψεύσατε το Υπουργείο Εσωτερικών. Τι παραδέχθηκε, όμως, ο Κυβερνητικός Εκπρόσωπος;

Ο Κυβερνητικός Εκπρόσωπος παραδέχτηκε ότι ως Γραμματέας τότε της Νέας Δημοκρατίας, είναι και νομικά υπεύθυνος και ομολόγησε την ενοχή του, όχι απλά για τη διαρροή προσωπικών δεδομένων, αλλά και για την παράνομη χρήση για ψηφοθηρικούς σκοπούς. Δηλαδή, έχουμε ένα κυβερνητικό κόμμα το οποίο ελέγχεται και από τη δικαιοσύνη και από την ανεξάρτητη αρχή και πολλά πολιτικά πρόσωπα για παράνομη χρήση προσωπικών δεδομένων. Γι’ αυτό δεν θα πείτε κουβέντα; Δεν είναι αυτό παράπτωμα της Νέας Δημοκρατίας; Γιατί είναι ξεκάθαρο ότι έχουμε ομολογία ενοχής. Και αυτή είναι μια ομολογία, η οποία πλέον θα διερευνηθεί και από ευρωπαϊκά όργανα και από ελληνικά όργανα.

Όμως τώρα τι κάνετε; Διότι μιλάμε για συγκάλυψη. Προσπαθείτε με κάθε τρόπο να κρύψετε την κ. Κεραμέως από την Επιτροπή Θεσμών και Διαφάνειας της Βουλής, ενώ υποχρεούται -σήμερα, είναι η τελευταία μέρα και σε αυτό έχετε ευθύνη και εσείς, κύριε Πρόεδρε- η κ. Κεραμέως να έρθει στη Βουλή να εξηγήσει πώς διασφαλίζουμε την ακεραιότητα, τη διαφάνεια, τη λειτουργία ως προς τα προσωπικά δεδομένα και ως προς την επιστολική ψήφο, εκείνη κρύβεται, κρύβεται.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Και ξέρετε εγώ ξέρω μια ελληνική παροιμία που λέει: «Καθαρός ουρανός αστραπές δεν φοβάται». Τι φοβάται η κ. Κεραμέως και δεν έρχεται στην ελληνική Βουλή; Τι φοβάται και δεν έρχεται στην ελληνική Βουλή, να μας πει πώς εξασφάλισε τη λειτουργία της πολιτείας; Δεν ρωτάμε κάτι άλλο. Αυτό ρωτάμε. Γιατί υπάρχουν αναπάντητα ερωτήματα ακόμα και με συμβάσεις, που έχουν να κάνουν με το back office, τη διαχείριση της επιστολικής ψήφου και τα δεδομένα των πολιτών. Αυτή, λοιπόν, είναι η Νέα Δημοκρατία σήμερα.

Να πω την αλήθεια, ιστορικά δε μου φαίνεται περίεργο, η τόσο μεγάλη ομοιότητά σας με την ΕΡΕ του ΄50 και του ΄60, αλλά με τις δηλώσεις του πολυεπίπεδου εκσυγχρονισμού, οφείλω να πω ότι εκπλήσσομαι. Βέβαια πώς αυτός ο πολυεπίπεδος εκσυγχρονισμός του κ. Μητσοτάκη έχει μια ακροδεξιά φράξια που δεν ψηφίζει νομοσχέδια της Κυβέρνησης, αλλά παραμένει μέχρι και σε υπουργική θέση, είναι ένα από τα περίεργα που ζούμε στην Ελλάδα σήμερα.

Είναι ξεκάθαρο, λοιπόν, ότι στα ζητήματα του κράτους δικαίου η Κυβέρνηση με τις επιλογές της, μας απομακρύνει από την Ευρώπη. Όσο και αν λέτε στα διαφημιστικά σας ότι κάνουμε ένα βήμα μπροστά και ερχόμαστε πιο κοντά στην Ευρώπη, αυτό που πρέπει να γράψετε μάλλον είναι με τη Νέα Δημοκρατία κάνουμε πολλά βήματα πίσω και απομακρυνόμαστε από την Ευρώπη.

Και επειδή αυτό αφορά και στα δικαιώματα των πολιτών, οφείλω να πω ότι η κατάσταση γίνεται πολύ επικίνδυνη. Είναι πολλά τα επίπεδα και οφείλουν όλοι οι θεσμοί και η δικαιοσύνη, να πάρει θέση για την ακεραιότητα λειτουργίας των θεσμών και του κράτους δικαίου.

**ΠΡΟΕΔΡΟΣ (Κωνσταντίνος Τασούλας):** Κύριε Πρόεδρε, λίγο το χρόνο προσέξτε, γιατί έχετε ξεπεράσει ήδη την ομιλία του Πρωθυπουργού σε χρόνο.

Παρακαλώ για τον χρόνο, είπαμε σήμερα να προσπαθήσουμε να το τηρήσουμε αυτό όσο μπορούμε, παρά την ανοχή που έχουμε κάνει.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Έχω ακόμα έξι λεπτά, με βάση την ενημέρωση που μας κάνατε κατά την εισήγησή σας. Ευχαριστώ πολύ.

Για να ξεφύγετε, λοιπόν, από όλα αυτά επιλέξατε το χαρτί της αποσταθεροποίησης. Μας είπατε, λοιπόν, ότι αν αποσταθεροποιηθείτε εσείς, αποσταθεροποιείται η Ελλάδα.

Να σας πω τι πιστεύει ο Έλληνας πολίτης; Αποσταθεροποίηση για το νοικοκυριό είναι η χαμηλή αγοραστική δύναμη, δεν είναι η σταθερότητα της καρέκλας σας. Αυτή είναι η αλήθεια, κύριε Μητσοτάκη. Δεν είστε εσείς η Ελλάδα, δεν είστε εσείς η οικονομία. Κινδυνεύει η οικονομία και τα νοικοκυριά από τις πολιτικές σας και αυτό το λέει και η Ευρώπη.

Και να σας πω την αλήθεια, υπάρχει κι ένα ακόμα θέμα σταθερότητας που μας ανησυχεί. Και αυτό είναι η εξωτερική πολιτική, με την οποία θα κλείσω. Γιατί, ποια είναι η σταθερότητα που μας εγγυάστε στην εξωτερική πολιτική; Η πολιτική του δεδομένου και πιστού συμμάχου που εφαρμόζετε τα τελευταία πέντε χρόνια, που στηρίζεται στη μυστική διπλωματία, στην πατριδοκαπηλία, αλλά και στις ισορροπίες στο εσωτερικό του κόμματός σας;

Είναι ανησυχητικό και το τέλμα και οι συνεχείς υποχωρήσεις που βλέπουμε στην εξωτερική πολιτική. Δεν αναλαμβάνει η χώρα πρωτοβουλίες. Κάθεται στην άκρη, ιδιαίτερα στην κρίσιμη περιοχή της Μέσης Ανατολής. Έχει εγκαταλείψει πάγιες αρχές διπλωματίας, αυτές που εφαρμόστηκαν το 2015 – 2019, τότε που είχαμε και τη συμφωνία τρία συν ένα στην ανατολική Μεσόγειο και τη συμφωνία των ηγετών των Βαλκανίων και τη Συμφωνία των Πρεσπών και τις διαπραγματεύσεις του Κυπριακού και την ευρωπαϊκή προοπτική των δυτικών Βαλκανίων. Όλα αυτά black box.

Αντίθετα η δική σας Κυβέρνηση επιλέγει μια επικίνδυνη στρατηγική, την περίοδο που εντείνονται -θα έλεγα εγώ- οι ανταγωνισμοί και οι συγκρούσεις. Δεν προωθείτε την εξωτερική πολιτική, όπως πρέπει.

Στη Βόρεια Μακεδονία -να σας πω ξεκάθαρα- είναι προβληματικό να ακούν οι σύμμαχοί μας και οι διεθνείς εταίροι έναν Πρωθυπουργό να λέει: «Καλώ την κυβέρνηση της χώρας της γειτονικής να εφαρμόζει τη συμφωνία», και μέσα στη χώρα να ακούν οι ίδιοι διεθνείς εταίροι να λένε ο Πρωθυπουργός και τα στελέχη ότι είναι αρνητική η συμφωνία. Όπως καταλαβαίνετε, αυτή είναι η ελάχιστη αξιοπιστία της χώρας.

Καταδικάσαμε εμείς από την πρώτη στιγμή την παραβίαση προφορικά της συνταγματικής ονομασίας από την Πρόεδρο και τον Πρωθυπουργό της Βόρειας Μακεδονίας. Ορθώς ζητάμε την τήρηση της συμφωνίας. Η χώρα πρέπει να εμβαθύνει στη Συμφωνία των Πρεσπών, γιατί αυτό εξυπηρετεί και τα εθνικά συμφέροντα και την ειρήνη. Όμως ήταν επιλογή του κ. Μητσοτάκη να αφήσει κενό χώρο για να υπάρχει αλυτρωτισμός, για να υπάρχει υποχώρηση.

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

Και αυτό το έκανε γιατί έδωσε πράσινη κάρτα στο αδελφό κόμμα της Νέας Δημοκρατίας να αναπαράγει τον αλυτρωτισμό. Διότι το VMRO είναι αδελφό κόμμα της Νέας Δημοκρατίας. Διότι δύο βασικά ζητήματα είχαν λύσει τότε ο Αλέξης Τσίπρας και ο Νίκος Κοτζιάς, το θέμα του ονόματος και το θέμα της ιστορίας της Αρχαίας Μακεδονίας που είναι μόνο ελληνική. Μόνο ελληνική είναι η ιστορία της Αρχαίας Ελληνικής Μακεδονίας. Κι αυτά τώρα αφήνετε χώρο να αμφισβητηθούν, ταΐζετε τον αλυτρωτισμό.

Η κύρωση των τριών μνημονίων θα προχωρούσε τη συνεργασία. Θα προχωρούσαμε και στα θέματα που αφήσατε πίσω, όπως τα βιβλία, όπως οι πινακίδες, όπως οι εμπορικές ονομασίες. Και πρέπει να προχωρήσουν τώρα τα μνημόνια τα τρία για έναν απλό λόγο. Και θέλω μια απάντηση κύριε Πρωθυπουργέ. Στην εισηγητική έκθεση των τριών μνημονίων που καταθέσαμε, οι Υπουργοί της Νέας Δημοκρατίας το 2020 υπογράφουν με το όνομά τους σε μια φράση που λέει ότι «η κύρωση των μνημονίων είναι θέμα εθνικού συμφέροντος».

Ρωτώ, λοιπόν, ήταν ψεύτικη η υπογραφή ή είναι θέμα εθνικού συμφέροντος και το παγώνετε τώρα; Διότι υπάρχουν οι υπογραφές καμμιά δεκαριά Υπουργών σας και του κ. Γεωργιάδη και του κ. Δένδια και του κ. Σταϊκούρα και του κ. Παναγιωτόπουλου. Τα γνωρίζετε. Σας βλέπω εδώ και ξέρω ότι τα έχετε υπογράψει. Τα έχουμε. Η υπογραφή Υπουργών της Νέας Δημοκρατίας είναι θέμα εθνικού συμφέροντος. Διαλέξτε ή ήταν ψέμα και υπέγραψαν σχέδια νόμου ψευδώς ή τώρα δεν υπερασπίζεστε το εθνικό συμφέρον αν δεν τα ψηφίσετε. Και θα κριθείτε γι’ αυτό.

Θα μπορούσα να σας ρωτήσω πολλά, όπως για την Αλβανία, πώς χάσαμε το δρομολόγιο της ευρωπαϊκής προοπτικής. Διοργανώνατε περιοδείες - φιέστες με τον κ. Ράμα, αλλά ο κ. Μπελέρης είναι ένα χρόνο στη φυλακή. Αυτό είναι το αποτύπωμα της πολιτικής σας. Αφήστε τα παιχνίδια τα εκλογικά που παίζετε. Υπάρχουν θέματα κράτους δικαίου που δεν λύνονται με ψηφοδέλτια, λύνονται με πολιτική της χώρας. Πολιτική της χώρας δεν ασκείτε και κάνετε προεκλογική στρατηγική. Αυτό κάνετε μόνο και στα θέματα του κ. Μπελέρη.

Να πάμε όμως να κλείσουμε λίγο με το θέμα των ελληνοτουρκικών.

**ΠΡΟΕΔΡΟΣ (Κωνσταντίνος Τασούλας):** Κύριε Πρόεδρε, τη βοήθειά σας για τον χρόνο θα ήθελα.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ – Προοδευτική Συμμαχία):** Ένα λεπτό ακόμα, κύριε Πρόεδρε.

Στηρίζουμε τον διάλογο με την Τουρκία, αλλά να σας διαβάσω τι είπε ο κ. Δένδιας στη Βουλή προχθές; Είπε ο κ. Δένδιας το εξής: «Υπάρχει υπαρξιακή απειλή από τη γειτονική χώρα. Αμφισβητεί το καθεστώς κυριαρχίας κυριαρχικών δικαιωμάτων, διεθνής συνθήκης και απειλεί τα νομικά και γεωγραφικά όρια της πατρίδας μας». Είναι από τα Πρακτικά.

Υπάρχει, λοιπόν, ένα ερώτημα. Από τη μια να πανηγυρίζετε για τη συνάντηση του κ. Ερντογάν και από την άλλη ο κ. Δένδιας να σας βγαίνει από την άλλη πλευρά; Τελικά αυτό είναι σοβαρότητα Κυβέρνησης ή υπάρχει μυστική διπλωματία και δεν τη γνωρίζουμε; Διότι εμάς μας ανησυχούν οι προκλήσεις της Τουρκίας, οι αναφορές στην τουρκική μειονότητα, η μετατροπή της μονής της χώρας σε τέμενος, οι έντεκα παραβιάσεις στην επόμενη μέρα της δικής σας συνάντησης με τον κ. Ερντογάν, η διαρκής αμφισβήτηση των γκρίζων ζωνών στο Αιγαίο και πάνω από όλα μας αμφισβητεί η δική σας ελλιπής προετοιμασία και στάση. Γιατί δίνετε τη δυνατότητα στην Τουρκία να παίρνει τον τίτλο του καλού παιδιού και του καλού συμμάχου στη συμμαχία και να παίρνει έτσι όπλα, να παίρνει αεροπλάνα που εδώ εσείς στον Αλέξη Τσίπρα λέγατε ότι δεν είναι αλήθεια ότι θα πάρει νέα F-16 η Τουρκία. Και τώρα δυστυχώς τα πράγματα έρχονται πάνω κάτω με δική σας ευθύνη.

Θέλω να σας ενημερώσω και για πράγματα που αφορούν την Ουκρανία και δεν έχω χρόνο. Θα τα πω στη δευτερολογία.

Κύριε Μητσοτάκη, μας απομακρύνετε από την Ευρώπη σε όλα τα επίπεδα και προσπαθείτε να εγκλωβίσετε τους ψηφοφόρους σε διλήμματα, σχετικά με τη σταθερότητα, που έθεσε ο κ. Σαμαράς στις ευρωεκλογές του 2014 και γνωρίζετε τα αποτελέσματα. Φτάσατε στο σημείο να στείλετε στην κ. Φον ντερ Λάιεν γράμμα, γιατί φοβάστε το γράμμα που θα σας στείλουν οι Έλληνες πολίτες στις ευρωεκλογές.

Ήρθε, λοιπόν, η ώρα οι πολίτες να δώσουν τέλος σε αυτό τον κατήφορο και να διεκδικήσουν με την ψήφο τους την ανατροπή, μια ανατροπή, όμως, που θα δίνει προοπτική, που θα δίνει δημοκρατία, που θα δίνει πρόοδο, που θα δίνει δικαιοσύνη, που θα δίνει ευημερία. Αυτή την προοπτική στις ευρωεκλογές μπορεί να την εξασφαλίσει μόνο ο ΣΥΡΙΖΑ - Προοδευτική Συμμαχία.

Περιμένω απαντήσεις, κύριε Μητσοτάκη.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΟΣ (Κωνσταντίνος Τασούλας):** Ήθελα να κάνω ελάχιστες ανακοινώσεις, πριν καλέσω τον επόμενο ομιλητή.

Γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι τέσσερις μαθήτριες και μαθητές και δύο εκπαιδευτικοί συνοδοί από το 63ο Δημοτικό Σχολείο Αθήνας, καθώς και είκοσι επτά μαθήτριες και μαθητές και τέσσερις εκπαιδευτικοί συνοδοί από το 13ο Δημοτικό Σχολείο Χανίων.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Επίσης, από τα θεωρεία παρακολουθούν τη συνεδρίαση είκοσι έξι μέλη του Συνδέσμου Αφυπηρετησάντων Ελλήνων Διπλωματικών, συνοδευόμενοι από τον Πρόεδρο του Συνδέσμου. Τα μέλη του Συνδέσμου Αφυπηρετησάντων Ελλήνων Διπλωματικών θα ξεναγηθούν στη συνέχεια στην έκθεση που φιλοξενείται στο ελληνικό Κοινοβούλιο με θέμα: «Αντικρίζοντας την Ελευθερία! Στη Βουλή των Ελλήνων, δύο αιώνες μετά».

(Χειροκροτήματα απ’ όλες τις πτέρυγες της Βουλής)

Επαναλαμβάνω για την τήρηση του χρόνου. Ο Πρωθυπουργός μίλησε λιγότερο από σαράντα πέντε λεπτά. Δεν υπάρχει λόγος να ξεπερνάμε τον Πρωθυπουργό. Η παρουσία του εδώ έχει σημασία. Έχει ένα σημαντικό ραντεβού που άπτεται και της εξωτερικής πολιτικής, όχι αργά το απόγευμα. Εάν τηρηθεί ο χρόνος, με τη λίγη ανοχή που ζήτησα, μπορεί να απολαύσει όλες και όλους. Βοηθήστε να προχωρήσουμε στη συζήτηση, χωρίς υπερβολές, στην τήρηση του χρόνου.

Καλώ τώρα στο Βήμα τον Πρόεδρο της Κοινοβουλευτικής Ομάδας του ΠΑΣΟΚ - Κίνημα Αλλαγής κ. Νικόλαο Ανδρουλάκη για τη δική του ομιλία.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Κύριε Πρόεδρε, κυρίες και κύριοι Βουλευτές, περίμενα σήμερα να έρθει ο Πρωθυπουργός στην Αίθουσα του Κοινοβουλίου με τα νέα του παπούτσια, αλλά από ό,τι φαίνεται δεν μπήκε στον πειρασμό!

Η σημερινή συζήτηση για την ακρίβεια και τη μείωση της αγοραστικής δύναμης του ελληνικού λαού είναι η τελευταία κοινοβουλευτική δραστηριότητα πριν από τις ευρωπαϊκές εκλογές. Αφού δεν είχαμε την ευκαιρία να οργανώσουμε μια τηλεμαχία, ένα debate, για να συζητήσουμε τις μεγάλες προκλήσεις και για την Ευρώπη και για την πατρίδα μας τα επόμενα χρόνια, οι οποίες σε ένα πολύ μεγάλο βαθμό θα καθοριστούν από τον συσχετισμό των ευρωπαϊκών εκλογών της 9ης Ιουνίου, επιτρέψτε μου να ξεκινήσω αυτή την ομιλία με μια απλή παρατήρηση.

Όντως το σύνθημα της Νέας Δημοκρατίας, το προεκλογικό κύριο σύνθημα της Νέας Δημοκρατίας: «Σταθερά πιο κοντά στην Ευρώπη» είναι μία γαργαλιστική πρόκληση. Ας ξεκινήσουμε από τα βασικά.

Η Ελλάδα είναι Ευρώπη, κύριοι της Νέας Δημοκρατίας. Πραγματικά, το σύνθημα αυτό θυμίζει συντηρητικό κόμμα υπό ένταξη χώρας. Η πολιτική φιλοσοφία του συνθήματος αυτού δείχνει ότι απευθύνεστε σε μία κοινωνία χαμηλών προσδοκιών, σε μία κοινωνία που θέλετε να σκέφτεται με ένα παλαιού τύπου βαλκανικό επαρχιωτισμό. Γιατί; Γιατί πολύ απλά όσο πιο χαμηλά ρίχνετε τον πήχη, τόσο πιο εύκολα τον ξεπερνάτε.

Ας πάμε, λοιπόν, στο υπονοούμενο του συνθήματος αυτού. Θέλετε, λοιπόν, να πείτε ότι είστε το πιο φιλοευρωπαϊκό κόμμα ή ότι θα μας φέρετε εγγύτερα στην ευημερία, στους ευρωπαϊκούς δείκτες ευημερίας σημαντικών ισχυρών ευρωπαϊκών κρατών. Αλλά ας τα πάρουμε ένα-ένα.

Φιλοευρωπαϊκό κόμμα, το πιο φιλοευρωπαϊκό κόμμα η Νέα Δημοκρατία. Αν εξαιρέσουμε -γιατί θέλω να είμαι ιστορικά δίκαιος- τον ιδρυτή σας Κωνσταντίνο Καραμανλή, τον οποίο και στην πρωτομιλία του χρησιμοποίησε ο Πρωθυπουργός για να συγκροτήσει αυτό το αφήγημα, τα ανδραγαθήματά σας τα τελευταία χρόνια και όχι πριν μισό αιώνα, τα έχετε ξεχάσει; Θέλετε να τα πάρουμε ένα, ένα;

Το 1999, τότε ο κ. Καραμανλής ήταν ξεκάθαρα απέναντι στο Ελσίνκι. Ξέρετε ποιο Ελσίνκι; Αυτό που έβαλε την Κύπρο στην Ευρωπαϊκή Ένωση. Αρθρογραφούσε κατά του Ελσίνκι.

Να πάμε λίγο μετά, το 2002; Θα ξεχάσουμε τι λέγανε τα «παπαγαλάκια» και στελέχη της Νέας Δημοκρατίας, που κατασυκοφαντούσατε την πατρίδα μας και την τότε κυβέρνηση που αγωνιζόταν να μπει η Ελλάδα στο ευρώ, μιλώντας για πλαστά στοιχεία στα κριτήρια εισόδου της χώρας μας στη ζώνη του ευρώ;

Δεν πέρασαν τέσσερα χρόνια από τότε και με τις δικές σας πολιτικές πήγατε να στείλετε την Ελλάδα αδιάβαστη, εκτός ευρώ, διότι δημοσιονομικά τη φέρατε στα όρια της χρεοκοπίας με το μεγαλύτερο έλλειμμα στο ισοζύγιο τρεχουσών συναλλαγών παγκοσμίως! Αυτό είναι το μεγάλο δήθεν φιλοευρωπαϊκό κόμμα της χώρας.

Αλλά και για τα δικά σας, κύριε Μητσοτάκη. Εσείς καταγγέλλετε, λέει, τον λαϊκισμό του ΣΥΡΙΖΑ. Ο λαϊκισμός του ΣΥΡΙΖΑ πήγε να μας βγάλει εκτός ευρώ. Μα, μαζί δεν ψηφίσατε το 2010; Εσείς, η Κοινοβουλευτική Ομάδα της Νέας Δημοκρατίας, οι κύριοι του ΣΥΡΙΖΑ -εξαιρώ την κ. Μπακογιάννη- ψηφίσατε όλοι να πάει η Ελλάδα στη δραχμή. Και θα φέρετε εσείς την Ελλάδα πιο κοντά στην Ευρώπη, που είναι Ευρώπη, αλλά πήγατε να τη στείλετε αδιάβαστη, εκτός ευρώ;

Ας πάμε, λοιπόν, στα τωρινά. Σε ποιους δείκτες συγκλίνει η χώρα μας; Ποιοι είναι οι δείκτες που συγκλίνουμε, υπονοώντας ότι με την πολιτική σας μας οδηγείτε κοντά στην πολιτική της σύγκλισης; Πού συγκλίνει η Ελλάδα;

Η Ελλάδα με την πολιτική σας σταθερά αποκλίνει στην οικονομία, στην αγοραστική δύναμη, στις ξένες παραγωγικές επενδύσεις -και όχι real estate-, στη δημόσια υγεία υστερούμε και βέβαια, σε θέματα κράτους-δικαίου. Οικονομικά, κοινωνικά, θεσμικά η χώρα δεν συγκλίνει με εσάς. Η χώρα με την Κυβέρνηση του κ. Μητσοτάκη αποκλίνει σταθερά από τον σκληρό πυρήνα της Ένωσης.

Επειδή, λοιπόν, δεν θέλατε debate, ας πάμε στα ερωτήματα:

Πώς είναι δυνατόν -να μας το εξηγήσετε στη δευτερολογία σας- να έχουμε καλή οικονομική πολιτική προς όφελος του λαού, αλλά ο λαός που τυγχάνει να κυβερνάτε να έχει τη χαμηλότερη αγοραστική δύναμη σε όλη την Ευρωζώνη και τη δεύτερη χαμηλότερη αγοραστική δύναμη στην Ευρώπη των είκοσι επτά. Μας ξεπερνάει μόνο η γειτονική Βουλγαρία.

Πώς είναι δυνατόν να υποστηρίζετε ότι έχετε ολοκληρωμένη πολιτική για το Εθνικό Σύστημα Υγείας, όταν ο λαός που κυβερνάτε πληρώνει τις μεγαλύτερες ιδιωτικές δαπάνες υγείας σε όλη την Ευρωζώνη από την τσέπη του. Στην Ευρώπη των είκοσι επτά μας ξεπερνάει μόνο η Βουλγαρία. Δηλαδή, για την υγεία του ο ελληνικός λαός, για το πολυτιμότερο αγαθό, πληρώνει τα περισσότερα χρήματα σε όλη την ευρωζώνη.

Πώς είναι σωστή η πολιτική σας σε θέματα ανταγωνιστικότητας, πρωτογενούς τομέα, μεταποίησης, όταν η Ελλάδα εισάγει 10 δισεκατομμύρια ευρώ σε τρόφιμα. Μεγάλα εμπορικά ελλείμματα και όταν, μάλιστα, έχουμε ένα Υπουργείο Αγροτικής Πολιτικής, το οποίο, αντί να είναι στρατηγείο ανασυγκρότησης της παραγωγικής βάσης της χώρας, τα κάνει μπάχαλο με τις επιδοτήσεις και τις ενισχύσεις; Λέει ότι φταίει η Ευρώπη και μετά από λίγες εβδομάδες, έρχεται η Ευρώπη μέσω της Ευρωπαϊκής Επιτροπής και λέει: «Είστε ανίκανοι. Υπό τη δική μου εποπτεία ο ΟΠΕΚΕΠΕ».

Και δεν περνάει μία εβδομάδα και την ώρα που φεύγει από τον Οργανισμό ΕΛΓΟ-«ΔΗΜΗΤΡΑ» ο εκλεκτός σας, καταγγέλλει διαφθορά και πιέσεις για απευθείας αναθέσεις και εξαπάτηση αγροτών σχετικά με τις αποζημιώσεις. Αυτά είναι Ευρώπη; Αυτά είναι κανονικό ευρωπαϊκό κράτος ή μήπως είναι κανονικό ευρωπαϊκό κράτος ο Πρωθυπουργός της χώρας να κομπιάζει σε μια πρόσφατη συνέντευξή του στην απλή ερώτηση αν εφαρμοστούν οι αποφάσεις του ανώτατου δικαστηρίου της χώρας και μάλιστα, σε μια υπηρεσία όπου ο ίδιος είναι ο πολιτικός προϊστάμενος;

Πραγματικά, η εικόνα σας σε εκείνη την πρωινή συνέντευξη ήταν, για μένα, ντροπή, γιατί δείχνει ότι είστε ένας αδύναμος Πρωθυπουργός, είστε ένας Πρωθυπουργός που για τους λόγους που γνωρίζετε πάρα πολύ καλά, δεν θέλετε να εφαρμοστεί η απόφαση του ανώτατου δικαστηρίου, που έβγαλε αντισυνταγματικό τον νόμο του κ. Τσιάρα και που καλεί να δοθούν εξηγήσεις για την τυπική αιτιολογία που χρησιμοποίησε το παρακράτος εις βάρος μου.

Προσέξτε: Εάν δεν εφαρμόσει η ΕΥΠ την απόφαση του Συμβουλίου της Επικρατείας, όλοι αυτοί και εσείς είστε υπόλογοι.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Και θα συνεχίσω τον αγώνα αυτό, επειδή άκουσα τον θρασύτατο κ. Σκέρτσο, ότι είμαι εμμονικός. Είμαι εμμονικός με τον σεβασμό στα ανθρώπινα δικαιώματα, στη διάκριση των εξουσιών και του κράτους δικαίου που αξίζει να έχει ο ελληνικός λαός και τώρα και στο μέλλον και όχι αυτά, οι μαύρες σελίδες που οδήγησαν στα ψηφίσματα του Ευρωπαϊκού Κοινοβουλίου.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Και δεν ήταν ένα τέχνασμα ούτε ένα παιγνίδι παρασκηνίου, ότι όλες οι πολιτικές ομάδες, Βουλευτές του Λαϊκού Κόμματος, όλων των κομμάτων πλην της ακροδεξιάς, στήριξαν αυτό το ψήφισμα. Και βέβαια, Ευρώπη σημαίνει σέβομαι τις αποφάσεις των ευρωπαϊκών θεσμών. Εδώ ο Ευρωπαίος Εισαγγελέας έβγαλε ένα πόρισμα ξεκάθαρο: Απιστία, παράβαση καθήκοντος, για συγκεκριμένα πρόσωπα για την τραγωδία και το έγκλημα των Τεμπών. Και εσείς, οι φιλοευρωπαϊστές Βουλευτές της Νέας Δημοκρατίας όχι μόνο το καταψηφίσατε, αλλά φτάσατε στο σημείο τον άνθρωπο που μας έκανε μαθήματα να ντρεπόμαστε να λέμε ότι υπάρχει ζήτημα ασφάλειας στα τρένα και μετά από λίγο έχασαν τη ζωή τους πενήντα επτά άνθρωποι, να τον καταχειροκροτείτε, λες και είναι ο ήρωας του έθνους! Και εσείς είστε το πιο φιλοευρωπαϊκό κόμμα!

Θέλω να σας πω ότι όλες σας οι πολιτικές και οι δημόσιες συμπεριφορές σας κάνουν τη χώρα να απομακρύνεται σταθερά και καθημερινά από το ευρωπαϊκό κεκτημένο. Η ελληνική Δεξιά της εποχής μας λειτουργεί όπως λειτουργούν οι μεγάλες συντηρητικές δεξιές παρατάξεις της Ανατολικής Ευρώπης, που αποκλίνουν οι κοινωνίες τους από το ευρωπαϊκό κεκτημένο και τον πυρήνα των ευρωπαϊκών αξιών.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Όμως, ας έρθουμε στο κύριο θέμα της συζήτησης. Το κόστος ζωής έχει εκτοξευθεί. Ήρθατε εδώ σήμερα, λοιπόν, για να μας πείτε διάφορα αφηγήματα που απλώς μειώνουν το πολιτικό φορτίο που έχετε χρέος να σηκώσετε. Διότι εδώ δεν μιλάμε για μερικούς μήνες. Εδώ μιλάμε για χρόνια. Και άντε, ο λαός έλεγε: «Θα φύγουν τα μνημόνια, θα έρθουν τα καλύτερα, θα έχουμε βαθμούς ελευθερίας, αγοραστική δύναμη» και βλέπει να καταρρέει η αγοραστική δύναμη του νοικοκυριού του, της οικογένειάς του. Δεν μπορούν να σχεδιάσουν το μέλλον τους. Τα ενοίκια είναι στα ύψη. Τα τρόφιμα είναι στα ύψη. Η υγεία είναι πανάκριβη. Ολιγοπώλια στην υγεία, στην ενέργεια, στα τρόφιμα, στις τράπεζες. Η Τράπεζα της Ελλάδος τα λέει.

Τι κάνατε πέντε χρόνια; Πώς σπάτε τα ολιγοπώλια; Ποιες είναι οι πολιτικές σας πρωτοβουλίες; Όλα αυτά που συμβαίνουν στη χώρα οδηγούν στην υπογεννητικότητα. Μεγάλες επιπτώσεις έχουμε και θα έχουμε ακόμη μεγαλύτερες στο δημογραφικό με αυτή την κατάσταση στις δομές του ασφαλιστικού, στη μειωμένη παραγωγικότητα.

Και έρχεστε και έχετε ένα βασικό αφήγημα σε όλα αυτά. Ποιο είναι το βασικό αφήγημα; «Εντάξει, υπάρχουν προβλήματα, αλλά μειώσαμε τους φόρους». Μειώνετε φόρους, που όμως από τη μείωση αυτοί που κερδίζουν περισσότερο από όλους δεν είναι οι φτωχοί και η μεσαία τάξη, αλλά οι ζάμπλουτοι. Αυτοί είναι η προτεραιότητα. Αυτοί κερδίζουν δισεκατομμύρια από τις μειώσεις των φόρων που έχετε φέρει τα τελευταία χρόνια. Ψίχουλα για τη μεσαία τάξη και τους αδύναμους, εκατομμύρια ευρώ για τους ισχυρούς.

Οι μερισματούχοι φορολογούνται πια στην Ελλάδα με τον δεύτερο χαμηλότερο συντελεστή στον ΟΟΣΑ. Κληροδοτούνται μεγάλες περιουσίες, ακίνητες και κινητές, χωρίς φόρο. Έχει τέτοια ευελιξία, τέτοια δημοσιονομική πολυτέλεια η χώρα; Εκατομμύρια ευρώ μετοχές, ακίνητα, χωρίς φόρο; Για ποιον λόγο; Ποιους ωφελεί αυτή η πολιτική; Ποιους; Θα μπορούσε να υπάρχει ένα κριτήριο που να αφορά στη μεσαία τάξη και όχι εκατομμύρια ευρώ κινητά και ακίνητα.

Επίσης, για να δούμε τη φορολογική δικαιοσύνη, τι γίνεται για τους πιο αδύναμους; Φόρο πληρώνει πλέον ακόμη και ο μισθωτός με τον βασικό εισαγωγικό μισθό των 830 μικτών και αυτό, γιατί δεν έχει τιμαριθμοποιηθεί η φορολογική κλίμακα και παραμένει ίδιο το αφορολόγητο όριο των μισθωτών και των συνταξιούχων.

Επίσης, υπάρχουν φορολογικές επιβαρύνσεις για τις οικογένειες με παιδιά. Μα, τι σας έλεγα; Το έχω πει πολλές φορές. Το μεγάλο θέμα είναι ότι πρέπει να δώσουμε, όπως έχει κάνει η Πορτογαλία, η Ιρλανδία και ανατολικές χώρες, μια δυνατότητα χαμηλών συντελεστών για τις οικογένειες με παιδιά, διότι πρέπει να φτιάξουμε κίνητρα και μάλιστα, στις οικογένειες με ένα και δύο και τρία παιδιά, ώστε και προς τα κάτω να δοθεί μια ώθηση. Οι φορολογικές επιβαρύνσεις για τις οικογένειες με παιδιά στην Ελλάδα συνεχίζουν και το 2023 να βρίσκονται πολύ πάνω από τον μέσο όρο των χωρών του ΟΟΣΑ.

Αποτέλεσμα, λοιπόν, αυτών των μεροληπτικών πολιτικών της Κυβέρνησης είναι ένα: Η σταθερά ανησυχητική αύξηση των ανισοτήτων στην Ελλάδα. Οι πλούσιοι γίνονται πλουσιότεροι και οι φτωχοί φτωχότεροι. Σύμφωνα, μάλιστα, με τον ΙΟΒΕ, το ανώτατο 20% έβγαλε περίπου το 60% του συνολικού εισοδήματος της χώρας, ενώ το κατώτατο 20% έβγαλε μόνο το 0,2% του εισοδήματος της χώρας. Όλα αυτά βαίνουν προς το χειρότερο σε σχέση με τα προηγούμενα χρόνια.

Η Κυβέρνηση ισχυρίζεται ότι αυξάνει τους μισθούς. Όμως οι ονομαστικές αυξήσεις για τις οποίες πανηγυρίζει, δεν επαρκούν για να καλύψουν την απώλεια εισοδήματος από την ανεξέλεγκτη ακρίβεια. Το σημειώνει και ο ΟΟΣΑ. Το επιβεβαίωσε και η Ευρωπαϊκή Επιτροπή, η οποία δηλώνει ότι οι πραγματικοί μισθοί στην Ελλάδα συνεχίζουν να πέφτουν και να μειώνονται το 2023.

Το δεύτερο βασικό αφήγημα, πέρα από τα φορολογικά, που αφορά στην ακρίβεια είναι ένα: Για όλα φταίει η «εισαγόμενη ακρίβεια», αλλά και αυτό καταρρίπτεται από την πάροδο του χρόνου και των πολύ μεγαλύτερων επιπτώσεων στη δική μας οικονομία από ό,τι σε άλλες άλλων ευρωπαϊκών χωρών.

Επίσης, καταρρίπτεται, αν ρίξουμε μια ματιά στο χρονικό της εξέλιξης του πληθωρισμού τροφίμων και του γενικού πληθωρισμού. Ο γενικός πληθωρισμός στη χώρα δεν εμφανίζεται αποκλειστικά λόγω της ρωσικής εισβολής στην Ουκρανία. Ήδη από την προηγούμενη χρονιά αυξάνεται συστηματικά σε όλη τη διάρκεια του 2021. Κλιμακώθηκε μετά και συνεχίζει συνεχώς την αύξηση με το πρώτο οκτάμηνο του 2022 να φτάνει έως το 12% σε ετήσια βάση.

Ενδεικτικό της αναποτελεσματικής διαχείρισης της πληθωριστικής κρίσης είναι ότι μετά τη ρώσικη εισβολή στην Ουκρανία ο πληθωρισμός τροφίμων ακολουθεί σε γενικές γραμμές τον γενικό ρυθμό, κάτι που προφανώς σας δημιούργησε μία αίσθηση εφησυχασμού. Νομίζατε ότι θα υποχωρήσει, γιατί τον βλέπατε να κινείται μαζί με τον γενικό πληθωρισμό. Ξαφνικά, όμως –για να δείτε πώς αποσυνδέεται από την εισβολή στην Ουκρανία- το φθινόπωρο του 2022 ο εφησυχασμός δίνει τη θέση του στον εκτροχιασμό του πληθωρισμού στα τρόφιμα. Ενώ ο ρυθμός αύξησης του γενικού πληθωρισμού σταδιακά σταθεροποιείται έστω και σε υψηλά επίπεδα, ο πληθωρισμός τροφίμων αρχίζει να κλιμακώνεται ραγδαία.

Στην πράξη βλέπουμε τις ανατιμήσεις στα τρόφιμα να λαμβάνουν χώρα με διπλάσια σχεδόν ταχύτητα από ό,τι σε άλλους τομείς της αγοράς. Η Κυβέρνηση τότε δεν κάνει τίποτα, δεν κάνει κάτι για να μπει φράγμα, να προλάβει τις αρνητικές εξελίξεις, επαναπαύεται, μοιράζοντας ενισχύσεις, επιδοτήσεις χωρίς κριτήρια -τα έχουμε πει- χωρίς διασταυρώσεις τραπεζικών πραγματικών ζημιών, χωρίς στόχευση.

Και θέλουμε τώρα να δούμε τη μεγάλη εικόνα του πληθωρισμού τροφίμων στην Ελλάδα συγκριτικά με τον μέσο ευρωπαϊκό όρο και να αξιολογήσουμε και τα στοιχεία που καταθέσατε. Πρέπει να σταθούμε στην τελευταία τριετία, συμφωνώ μαζί σας, για να μην πάμε παραπλανητικά στην πενταετία λόγω COVID, που ο πληθωρισμός ήταν αρνητικός. Τι διαπιστώνουμε, λοιπόν, για τα τρία χρόνια;

Από τον Ιούνιο του 2021 έως σήμερα, στους είκοσι τέσσερις από τους τριάντα έξι τελευταίους μήνες, αν προσθέσουμε και τον Μάιο, καθώς η τάση που έχουμε δεν αλλάζει, έχουμε σταθερά τον υψηλότερο πληθωρισμό τροφίμων από τον μέσο όρο των είκοσι επτά κρατών-μελών.

Δεύτερη διαπίστωση: Μετά τις τελευταίες εθνικές εκλογές από τον Ιούλιο του 2023 μέχρι σήμερα δεν υπάρχει, παρακαλώ, ούτε ένας μήνας όπου οι ανατιμήσεις στα τρόφιμα στην Ελλάδα να είναι χαμηλότερες από τον ευρωπαϊκό μέσο όρο.

Σε αυτούς που φεύγουν με πονοκέφαλο από τα σουπερμάρκετ καθημερινά, κύριε Μητσοτάκη, η απάντηση στα τηλεπαράθυρα των στελεχών σας είναι το 41%. Γι’ αυτό, είναι μια εξαιρετική ευκαιρία σε αυτή την αλαζονική απάντηση οι εκλογές της 9ης Ιουνίου, για να σας πει ο λαός τι κάνατε και τι δεν κάνατε για να έχει φτάσει σε ένα σημείο στις 15 του μηνός να μην μπορεί να περάσει ένα μεγάλο κομμάτι της ελληνικής κοινωνίας την πόρτα του σουπερμάρκετ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Αυτή είναι η πραγματική περιφρόνηση. Αυτή είναι η πραγματική αλαζονεία, σε μια χώρα, μάλιστα, όπου ο λαός έχει το δεύτερο χαμηλότερο κατά κεφαλήν ΑΕΠ σε μονάδες αγοραστικής δύναμης το 2023, στο 67%, παρακαλώ, του μέσου όρου της Ευρωπαϊκής Ένωσης των είκοσι επτά. Τους τελευταίους μήνες γίνεται πραγματικά «ράλι», υπερτετραπλάσια αύξηση του πληθωρισμού των τροφίμων τον Μάρτιο, υπερτριπλάσια τον Απρίλιο. Τι έχετε να πείτε για αυτό; Υπερτετραπλάσια και υπερτριπλάσια σύμφωνα με την EUROSTAT: Πού θα πάμε, λοιπόν, τους επόμενους μήνες; Δεν άκουσα κάτι γιατί υπάρχει αυτή η κλιμάκωση, μια δικαιολογία.

Και για το λάδι που είπατε, δηλαδή δεν κατάλαβα, λάδι βγάζει μόνο η Κρήτη και η Ελλάδα; Είναι δικαιολογία αυτή; Έχουμε μονοκαλλιέργεια λαδιού σε όλη την Ευρώπη; Δεν έχει λάδι η Ιταλία, η Ισπανία, η Πορτογαλία, για να επηρεαστεί ο πληθωρισμός τροφίμων; Μόνο εμείς έχουμε λάδι; Φοβερό επιχείρημα!

Τον Απρίλιο, λοιπόν, σύμφωνα με την ΕΛΣΤΑΤ οι αυξήσεις ήταν δραματικές σε βασικές κατηγορίες τροφίμων: Ελαιόλαδο 63,7%, φρούτα 11,6%, ψάρια 10,6%, ρύζι 8,5%, ενώ οι τιμές μεταλλικών νερών, αναψυκτικών και χυμών 12,5%. Στα καύσιμα σταθερά πάνω από 1,9 ευρώ η μέση τιμή της βενζίνης, παρά το γεγονός ότι η διεθνής τιμή βρίσκεται κοντά στα χαμηλά των τελευταίων έξι μηνών.

Τι συμβαίνει σε αυτό τον τομέα των καυσίμων; Για αυτό θα μας δώσετε μία απάντηση; Στην Ευρώπη των είκοσι επτά, με αγοραστική δύναμη τη δεύτερη χειρότερη, έχουμε την τρίτη ακριβότερη βενζίνη. Αυτή είναι η μόνη πραγματικότητα.

Κατά τα άλλα, «οι τιμές πέφτουν», μας πληροφορούν τα στελέχη της Νέας Δημοκρατίας που μάλλον βρίσκονται σε μια γυάλινη σφαίρα, εκτός, βέβαια, αν θεωρείτε «επιτυχία» αυτό που άκουσα ένα πρωινό από ένα στέλεχός σας, ότι μειώθηκαν οι βρεφικές και παιδικές τροφές περίπου 4,57% τον Απρίλιο, αλλά δεν είπε -ξέχασε να πει- ότι προηγουμένως οι Έλληνες πλήρωναν το βρεφικό γάλα έως 213% ακριβότερο από άλλες ευρωπαϊκές χώρες. Ό,τι να ΄ναι λένε, απλά δεν τους διακόπτει κανείς για να έχουν έναν πραγματικό αντίλογο, γι’ αυτό πρέπει να ερχόμαστε συχνότερα στη Βουλή των Ελλήνων, για να τα ακούτε όπως είναι αντικειμενικά και όχι όπως έχετε συνηθίσει στα πρωινάδικα όπου έχετε ειδική μεταχείριση.

Ο πληθωρισμός γκρεμίζει κάθε κυβερνητική δικαιολογία. Γιατί; Σύμφωνα με την Τράπεζα της Ελλάδος, το 2021-2022: «Οι επιχειρήσεις αύξησαν πολύ περισσότερο τις τιμές τους και διεύρυναν τα περιθώρια κέρδους τους σε ιστορικά υψηλά επίπεδα. Στη βιομηχανία αυτή η αύξηση έφτασε το 19,5% το 2022 σε εμπόριο, ξενοδοχεία, εστιατόρια, μεταφορές και αποθήκευση στο 17%». Τράπεζα της Ελλάδος, παρακαλώ!

Επί των ημερών σας γίνεται η μεγαλύτερη αναδιανομή πλούτου. Η ψαλίδα μεταξύ μισθών και κερδών συνεχώς διευρύνεται σε αντίθεση, βεβαίως, με την υπόλοιπη Ευρώπη. Το μερίδιο των μισθών στην Ελλάδα είναι το δεύτερο χαμηλότερο στην Ευρωπαϊκή Ένωση, ενώ το μερίδιο κερδών μεγεθύνεται συστηματικά και είναι, παρακαλώ, το τρίτο υψηλότερο ανάμεσα στα κράτη-μέλη.

Ακούστε, λοιπόν, εδώ ποια είναι η οικονομική σας πολιτική: Μερίδιο μισθών το δεύτερο χειρότερο στην Ευρωπαϊκή Ένωση και κέρδη τα τρίτα περισσότερα στα κράτη-μέλη. Μα, δεν καταλαβαίνετε ότι αυτά τα δύο στοιχεία δείχνουν την τεράστια κερδοσκοπία των ισχυρών της χώρας και την επιτρέψατε πέντε χρόνια εις βάρος του ελληνικού λαού; Και μας φέρνετε χάρτες και χαρτάκια;

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Πείτε αλλιώς ότι είναι ψέματα αυτά. Εάν αυτά εδώ είναι αλήθεια, που είναι τα επίσημα στοιχεία της EUROSTAT, εδώ κάποιοι θα φύγουν μετά την πρωθυπουργία σας Μίδες από τη χώρα. Μίδες! Έχουν αξιοποιήσει όλη αυτή την περιπέτεια που περνάει και όλη η Ευρώπη δυσανάλογα. Και αλλού υπάρχει ολιγαρχία και αλλού υπάρχουν συμφέροντα, δεν έχουν, όμως, αυτά τα αποτελέσματα γιατί έχουν κράτος με κανόνες διαφάνειας και λειτουργίας της αγοράς.

Εσείς είστε ένας ιδεοληπτικός νεοφιλελεύθερος. Δεν μπορώ να πω κάτι περισσότερο. Δεν μου αρέσει να συνωμοσιολογώ, παρ’ όλο που υπάρχουν σοβαρές ενδείξεις για υπηρεσίες ισχυρών συμφερόντων και στο θέμα των ακινήτων και στο θέμα της ενέργειας και σε άλλα θέματα, αλλά εγώ μένω μόνο στην ιδεοληψία. Δεν μπορεί ένας Πρωθυπουργός με αυτά τα στοιχεία να μην παίρνει πρωτοβουλίες ενίσχυσης της ΔΙΜΕΑ, της Επιτροπής Ανταγωνισμού με μεγάλα πρόστιμα. Είναι δυνατόν να βγάζουν 3 δισεκατομμύρια ευρώ οι τράπεζες σε δύο χρόνια από τις χρεώσεις και το πρόστιμο να είναι 41 εκατομμύρια ευρώ; Τι τους λέτε; «Σταματήστε να κερδοσκοπείτε εις βάρος του λαού ή προχωρήστε»; Όταν έχουν ήδη κερδίσει φέτος 4 δισεκατομμύρια ευρώ, τα περισσότερα από τη διαφορά επιτοκίου καταθέσεων και χορηγήσεων;

Έχετε αφήσει την Ελλάδα στο έλεος του Θεού και ήρθατε τον Ιούνιο του 2023 σε μια από τις πρώτες σας συνεντεύξεις να πείτε: «Δεν θα αφήσω να γίνει η Ελλάδα Μπανανία των πολυεθνικών». Και τι καταφέρατε έναν χρόνο μετά; Καταφέρατε 41%, μία βδομάδα μετά δεν θα αφήσετε την Ελλάδα να γίνει Μπανανία και τελικά, έγινε Μπανανία και το αποτέλεσμα ήταν η επιστολή στην κ. Φον ντερ Λάιεν. Και έχω να πω πολλά για την επιστολή αυτή. Τρία χρόνια λεηλασίας των εισοδημάτων του ελληνικού λαού και τα μέτρα σας είναι αναποτελεσματικά.

Η επιστολή στην επιτροπή για την τιμολόγηση των πολυεθνικών είναι η ομολογία της αποτυχίας. Η επιστολή σάς εκθέτει προσωπικά. Πραγματικά, κύριε Πρωθυπουργέ, σας εκθέτει προσωπικά αυτή η επιστολή. Και μου κάνει εντύπωση ποιος σας συμβούλεψε να τη στείλετε και μάλιστα σε αυτή τη χρονική περίοδο.

Και θα πω πέντε βασικά σημεία. Πρώτον, το ζήτημα των γεωγραφικών εφοδιαστικών περιορισμών δεν είναι καινούργιο. Λέει: «Μα, σας ενοχλεί που πήραμε εμείς ως κόμμα αυτή την πρωτοβουλία;». Εσείς την πήρατε; Οι σοσιαλιστές τα λένε αυτά εδώ και μια εικοσαετία, ιδιαίτερα οι σοσιαλιστές των χωρών της Κεντρικής Ευρώπης που εκεί το πρόβλημα είναι χρόνιο, λόγω των εφοδιαστικών περιορισμών. Είναι συγκεκριμένο αυτό που λέω.

Και επειδή έχετε εκτεθεί, δεν είναι μόνο αυτό. Έχει τεθεί στο Ευρωπαϊκό Κοινοβούλιο πάρα πολλές φορές. Σε φακέλους που αφορούν την ενιαία αγορά μπαίνει συνεχώς ως θέμα οι κανόνες αυτών των εφοδιαστικών περιορισμών. Μπαίνει ως θέμα στα report. Πώς, λοιπόν, εσείς εμφανίζετε αυτό το πράγμα που είναι γνωστό εδώ και χρόνια σε κίνημα του Ευρωπαϊκού Κοινοβουλίου πρωτοβουλίας κομμάτων, ότι είναι δική σας πρωτοβουλία; Δεν το λέω για κάποιον άλλο λόγο, αλλά πραγματικά είναι απορίας άξιον με τι ευκολία προσπαθείτε να εξαπατήσετε τον ελληνικό λαό. Τέτοια απόγνωση; Δεν βρήκατε άλλο επικοινωνιακό όπλο; Εκεί καταφύγατε; Ήταν το όπλο τελικής καταφυγής;

Επίσης, αναφέρεται και στο σχόλιο της Ευρωπαϊκής Επιτροπής για την επιστολή σας ότι η Επιτροπή έχει πραγματοποιήσει μελέτη για το ζήτημα των «γεωγραφικών εφοδιαστικών περιορισμών» ήδη από το 2020. Εσείς, όμως, το θυμηθήκατε το 2024. Άρα, είναι δική σας πρωτοβουλία. Έχετε ξεμείνει από δικαιολογίες.

Βέβαια, το οξύμωρο στην απάντηση της επιτροπής είναι ότι αυτή η μελέτη, στην οποία αναφέρθηκε η κ. Φον ντερ Λάιεν, δεν περιλαμβάνει την Ελλάδα στις χώρες υπό εξέταση. Γιατί, λοιπόν, δεν στείλατε -Πρωθυπουργός ήσασταν το 2020- τότε την επιστολή, για να έχουμε και φρέσκα στοιχεία σε σχέση με αυτό το ζήτημα που αφορούν την Ελλάδα; Διότι πολύ απλά έρχεστε τώρα στο παρά πέντε -τι στο παρά πέντε, στο και είκοσι- μόνο για επικοινωνιακούς λόγους.

Δεν αναφερθήκατε στο ζήτημα αυτό, ενώ πριν έναν μήνα ο πρώην Πρωθυπουργός της Ιταλίας κ. Λέτα παρουσίασε για το μέλλον της ενιαίας αγοράς ένα ολόκληρο κείμενο που αναφερόταν και σε αυτό το ζήτημα. Γιατί, λοιπόν, δεν υπογράψατε έστω στις 7 Μαΐου το αίτημα της Ολλανδίας, για να ενταχθεί το συγκεκριμένο ζήτημα στο Συμβούλιο, αλλά το κάνατε μόλις πριν από μία εβδομάδα; Στις 7 Μαΐου η Ολλανδία, η ολλανδική κυβέρνηση, έχει κείμενο -το οποίο υπογράφεται και από άλλες χώρες- για να ενταχθεί το συγκεκριμένο ζήτημα στο Συμβούλιο, αλλά η Ελλάδα είναι απούσα. Άρα, ούτε φρέσκο είναι ούτε δικό σας είναι και όταν οι άλλοι έπαιρναν πρωτοβουλίες, τις οποίες τώρα παρουσιάζετε ως δικές σας, εσείς κάνατε τον Πόντιο Πιλάτο. Αυτή είναι η αξιοπιστία σας, κύριε Μητσοτάκη! Είναι, λοιπόν, ένα ακόμα επικοινωνιακό τέχνασμα. Η πρωτοβουλία, λοιπόν, αυτών των εφτά χωρών είναι μια καλή ευκαιρία να την ακολουθήσετε κι εσείς και όχι να την παρουσιάσετε ως δική σας.

Επίσης, ζητάτε εμπλουτισμό του ενωσιακού δικαίου, ώστε να δοθούν νέα εργαλεία και εξουσίες στις εθνικές αρχές ανταγωνισμού. Με άλλα λόγια, δηλαδή, ζητάτε από την Ευρώπη να κάνει αυτό που δεν κάνετε εσείς εδώ και χρόνια, να ενισχύσει η Ευρώπη, η Φον ντερ Λάιεν -αν θα είναι μετά από μερικούς μήνες στη θέση που είναι να ενισχύσει- την ελληνική Επιτροπή Ανταγωνισμού, την οποία όμως εσείς έχετε αφήσει υποστελεχωμένη, υποχρηματοδοτούμενη και πραγματικά η κοροϊδία δεν έχει όρια. Ό,τι δηλαδή δεν κάνετε εσείς για τις ελληνικές ανεξάρτητες αρχές, θα το κάνουν οι Βρυξέλλες;

Επίσης, αναφέρεστε στην «απαλοιφή των γλωσσικών περιορισμών» που αφορά τη σήμανση βασικών καταναλωτικών προϊόντων όπου, λέει, δεν είναι απολύτως απαραίτητοι. Τι σημαίνει αυτό, κύριε Πρωθυπουργέ; Τι σημαίνει; Ανοίγετε την κερκόπορτα για την επικράτηση των μεγάλων γλωσσών εις βάρος των μικρότερων. Εάν γενικευτεί το μέτρο που λέτε, ποια εταιρεία θα μεταφράζει τις ετικέτες των προϊόντων στις μικρότερες γλώσσες; Ποια εταιρεία; Ίσα ίσα που θα σου πουν ότι δεν υπάρχει κανένας λόγος, μόνο οι μεγάλες γλώσσες.

Και έρχομαι στο τέταρτο σημείο που σας εκθέτει. Δεν υπάρχει καμμία αναφορά σε ένα βασικό εργαλείο για την αντιμετώπιση της αθέμιτης κερδοφορίας των πολυεθνικών, που είναι ο έλεγχος των ενδοομιλικών συναλλαγών. Να μας ενημερώσετε, δηλαδή, τι έχετε κάνει σε αυτό το πεδίο τα τελεευταία πέντε χρόνια, τι έχετε κάνει; Όταν γνωρίζουμε πάρα πολύ καλά και στο θέμα των σουπερμάρκετ και σε άλλα επιχειρηματικά συμφέροντα ότι αυτές οι ενδοομιλικές συναλλαγές βοηθούν στο να παρουσιάζουν άλλα έξοδα και άλλα έσοδα. Τι έχετε κάνει; Και δεν αναφέρεστε ούτε καν σε αυτό το ζήτημα, που είναι πραγματικά ένα σημαντικό ζήτημα. Αθέμιτες, λοιπόν, πρακτικές των πολυεθνικών...

Η δικαιολογία, επίσης, ότι είμαστε μικρή αγορά και γι’ αυτό οι πολυεθνικές πωλούν ακριβότερα είναι παραπλανητική. Χώρες με παρόμοιο μέγεθος, όπως η Πορτογαλία και η Τσεχία, έχουν αρνητικό ή μηδενικό πληθωρισμό τροφίμων. Ούτε αυτό το επιχείρημα στέκει, λοιπόν.

Σας καταθέτω τον σχετικό πίνακα για να τον μελετήσετε.

(Στο σημείο αυτό ο Πρόεδρος του ΠΑΣΟΚ - Κινήματος Αλλαγής κ. Νικόλαος Ανδρουλάκης καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επίσης, όλες οι χώρες που αναφέρετε στην επιστολή σας έχουν πολύ χαμηλότερο πληθωρισμό. Μόνο η Ελλάδα έχει κάνει «πρωταθλητισμό» στην ακρίβεια. Οι Έλληνες καταναλωτές δεν πληρώνουν με «καπέλο» μόνο προϊόντα που είναι εισαγόμενα από τις πολυεθνικές, αλλά και μη επεξεργασμένα τρόφιμα και νωπά προϊόντα που παράγονται εντός της Ελλάδας, αλλά και υπηρεσίες, όπως της υγείας, όπου υπάρχει ένα ισχυρό ιδιωτικό ολιγοπώλιο που νέμεται το 75% της αγοράς.

Το πρόβλημα, λοιπόν, δεν είναι ότι η αγορά είναι μικρή, αλλά ότι η αγορά είναι ασύδοτη με τις ευλογίες σας. Γι’ αυτό λοιπόν, κυρίες και κύριοι Βουλευτές, πρέπει να καταλάβετε -και μιλώ κυρίως για τους Βουλευτές της Νέας Δημοκρατίας- ότι η αγορά δεν αυτορυθμίζεται. Χρειάζονται νομοθετικές πρωτοβουλίες για να μπουν κανόνες διαφάνειας και εύρυθμης λειτουργίας. Έχουμε χρέος να το κάνουμε και θα καταθέσουμε πολλές προτάσεις στο τέλος της ομιλίας μου.

Εσείς, όμως, πάτε να ελέγξετε την αγορά με ογδόντα ελεγκτές στη ΔΙΜΕΑ. Για ποιους, λοιπόν, αποτελεσματικούς ελέγχους να μιλήσουμε; Ποια είναι τα πρόστιμα; Με το νομοσχέδιο της δήθεν προστασίας του καταναλωτή καταργήσατε διατάξεις για αυστηρά πρόστιμα και ρίχνετε στα μαλακά όσους παραπλανούν τους καταναλωτές. Αναθεωρήσατε τον Ποινικό Κώδικα τρεις φορές από το 2019, αλλά δεν έχετε επαναφέρει ποτέ το ποινικό αδίκημα της αισχροκέρδειας, το οποίο βέβαια προηγουμένως το είχε καταργήσει ο ΣΥΡΙΖΑ το 2019. Ακόμα και στην τελευταία αναθεώρηση του Ποινικού Κώδικα το αφήσατε πάλι απ’ έξω, προστατεύοντας με αυτόν τον τρόπο όσους παίρνουν για τον εαυτό τους δυσανάλογα οφέλη από αυτά που πρέπει να προσφέρουν στους καταναλωτές. Μόνο το ΠΑΣΟΚ έφτιαξε μια ισχυρή Γενική Γραμματεία Εμπορίου που αφορούσε στον έλεγχο της αγοράς, την οποία τόσο η Νέα Δημοκρατία όσο και ο ΣΥΡΙΖΑ ως Κυβέρνηση αποδόμησαν και αποδυνάμωσαν.

Εμείς, λοιπόν, μαζί με τους ελέγχους στην αγορά, σας καλέσαμε εγκαίρως να μειώσετε τον ΦΠΑ στα βασικά αγαθά για όσο διαρκεί η κρίση. Το ίδιο σας ζητάμε και σήμερα, όπως σας ζητούν και κεντρικοί παράγοντες της αγοράς. Εσείς, όμως, απαντάτε συνεχώς εξαρχής και χωρίς στοιχεία ότι αυτό το μέτρο έχει αποτύχει στην Ισπανία. Ας δούμε, λοιπόν, την πραγματικότητα.

Η οικονομία της Ισπανίας έκλεισε το 2023 με αύξηση του ΑΕΠ κατά 2,5%, έναν από τους υψηλότερους ρυθμούς αύξησης στην Ευρώπη. Η αύξηση της κατανάλωσης των νοικοκυριών στηρίχθηκε στην αύξηση των πραγματικών μισθών της χώρας, στην οποία βέβαια βοήθησε η συγκράτηση των τιμών μέσα από τη μείωση του ΦΠΑ στα τρόφιμα και την ενέργεια.

Το ενδιαφέρον της υπόθεσης αυτής είναι ότι οι ομογάλακτοί σας, το Λαϊκό Κόμμα, το PPE της Iσπανίας, το δεξιό κόμμα της Ισπανίας, όχι μόνο επικροτεί το μέτρο αυτό και ζητά τη συνέχισή του, αλλά ζητά και τη διεύρυνση του μέτρου και σε άλλα τρόφιμα και σε άλλες κατηγορίες, όπως κρέατα, ψάρια, κονσέρβες. Άρα εκεί το Λαϊκό Κόμμα μιλά θετικά για ένα μέτρο που εσείς αρνείστε να κάνετε στην Ελλάδα και μάλιστα πιέζει να διευρυνθεί. Όμως, κατά τα άλλα έχει αποτύχει το μέτρο.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Την επόμενη φορά, λοιπόν, που θα πάτε στη συνεδρίαση του Λαϊκού Κόμματος, να βρείτε τον Πρόεδρο του PPE, τον συμπρόεδρό σας, τον ομογάλακτό σας, και να τον ρωτήσετε γιατί αυτό που εσείς λέτε ότι απέτυχε στην Ισπανία, αυτός θέλει και να συνεχιστεί και να διευρυνθεί. Ποιος λέει ψέματα; Αυτός ή εσείς;

Επίσης, η μείωση του ΦΠΑ μεταφέρθηκε ολόκληρη στον καταναλωτή εκεί. Γιατί; Για να τελειώνουμε και με την προπαγάνδα.

Εδώ καταθέτω στα Πρακτικά τα στοιχεία της Ευρωπαϊκής Επιτροπής που πιστοποιεί επισήμως ότι η μείωση του ΦΠΑ στην Ισπανία πέρασε στον τελικό καταναλωτή, αυτό δηλαδή που εσείς δεν μπορείτε να εγγυηθείτε.

(Στο σημείο αυτό ο Πρόεδρος του ΠΑΣΟΚ - Κινήματος Αλλαγής κ. Νικόλαος Ανδρουλάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτό, λοιπόν, είναι το ζήτημα. Πείτε: «Δεν μπορώ να τα καταφέρω. Είμαστε ανίκανοι να περάσουμε τη μείωση του ΦΠΑ στις τιμές των προϊόντων για να διευκολύνουμε τον καταναλωτή» και αφήστε αυτά τα παραμύθια περί αποτυχίας του μέτρου στην Ισπανία!

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Ένας ακόμα τομέας όπου έχουν σημειωθεί εξωφρενικές ανατιμήσεις τα τελευταία χρόνια είναι τα αστικά ακίνητα. Και, μάλιστα, το παρουσιάζετε ως επιτυχία. Αυξήθηκαν οι άμεσες ξένες επενδύσεις και το 42% είναι σε ακίνητα.

Εμείς μιλάμε για παραγωγική ανασυγκρότηση της χώρας, για παραγωγικές άμεσες ξένες επενδύσεις και εσείς χειροκροτάτε το real estate που είναι ο αφελληνισμός της ελληνικής οικονομίας! Είναι ανάπτυξη συνώνυμη με το ξεπούλημα της περιουσίας του ελληνικού λαού!

Ναι, διαφωνούμε με αυτή την ανάπτυξη. Είμαστε σε άλλες ιδεολογικές όχθες. Εμείς θέλουμε ανάπτυξη που ανοίγει θέσεις εργασίας, ανάπτυξη που δίνει τη δυνατότητα στους ανθρώπους να έχουν αξιοπρεπή πρόσβαση στη στέγαση και όχι ανάπτυξη που φέρνει εδώ πέρα μπίζνες real estate, κάνοντας χιλιάδες Ελληνόπουλα να μην μπορούν να βρουν ένα σπίτι να μείνουν με ένα χαμηλό ενοίκιο.

Πραγματικά το πιστεύω, στο τέλος της θητείας σας θα είστε συνώνυμος με τη μεγαλύτερη στεγαστική κρίση που συνέβη στη χώρα μας μετά από τον Εμφύλιο Πόλεμο, μετά από την αστυφιλία!

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Δεν έχει ξανασυμβεί κάτι παρόμοιο στην Ελλάδα. Και σας λέμε: «Πάρτε πρωτοβουλίες»! Και σήμερα λέτε για το πρόγραμμα «Σπίτι μου». Μα, αυτό είναι «Αγοράζω σπίτι». Πώς βοηθάει τη μείωση των ενοικίων το ότι κάποιοι αγοράζουν σπίτι; Ας αγοράσουν σπίτι με ένα χαμηλό επιτόκιο. Δεν το αρνούμαστε το μέτρο. Όμως, πώς βοηθάει χιλιάδες άλλους ανθρώπους να πέσουν τα ενοίκιά τους και να έχουν φτηνό σπίτι και αξιοπρεπή στέγαση; Πώς;

Όλες οι ευρωπαϊκές χώρες με ανάλογα προβλήματα κάνουν εκτεταμένα προγράμματα κοινωνικών κατοικιών χαμηλού ενοικίου. Και μου λέτε ότι το μέτρο είναι μία επιδότηση ανακατασκευής, για να νοικιάζει κάποιος το σπίτι του τρία χρόνια και χωρίς όριο ενοικίου; Είναι αυτό απάντηση; Δείτε τι κάνουν όλες οι κυβερνήσεις -και σοσιαλιστικές και του Λαϊκού Κόμματος- για να μπει φραγμός σε αυτό το τεράστιο κοινωνικό ζήτημα της εποχής.

Εμμονικά έχετε στηλώσει τα πόδια. Μα, τι είναι επιτέλους η ακρίβεια; Τα τρόφιμα, η υγεία, το ενοίκιο, η ιδιωτική εκπαίδευση, τα ανελαστικά έξοδα, αυτά είναι η ακρίβεια. Αυτά είναι το σύνολο της ακρίβειας, το σύνολο της μείωσης της αγοραστικής δύναμης, το σύνολο του κόστους ζωής που είναι πια ανυπέρβλητο για τη μεσαία τάξη και ιδιαίτερα για τους πιο αδύναμους Έλληνες. Τα έχω πει τα στοιχεία πολλές φορές. Μα, είναι δυνατόν σε μια τετραετία Κυβέρνησης της Νέας Δημοκρατίας να αυξήθηκαν τα ενοίκια 42,1% για τις οικογένειες και 51% για τους φοιτητές και να παίρνετε πρωτοβουλίες τόσο χαμηλού βεληνεκούς;

**ΠΡΟΕΔΡΟΣ (Κωνσταντίνος Τασούλας):** Κύριε Πρόεδρε, με τον χρόνο λίγο…

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Το 27,3% των νοικοκυριών δαπανά για τη στέγαση πάνω από το 40% του εισοδήματός του. Αφαιρέστε, λοιπόν, τα υπόλοιπα, να δείτε τι μένει για σουπερμάρκετ, για υγεία, για παιδεία, διότι και στην παιδεία οι πρωτοβουλίες σας είναι σε άλλη κατεύθυνση από αυτή που θα έπρεπε να είναι για να έχουμε ισχυρό δημόσιο σχολείο, ισχυρό δημόσιο πανεπιστήμιο. Θα τα πούμε κι αυτά σε μία επόμενη ευκαιρία μετά από τις ευρωπαϊκές εκλογές.

Ξέρετε, πρέπει να βάλουμε τα πράγματα με το όνομά τους και να τα συζητήσουμε. Εμείς έχουμε διάθεση και προτάσεις.

Ως προς τις τηλεπικοινωνίες, πάρτι γίνεται με τις τηλεπικοινωνίες εις βάρος των καταναλωτών. Τρεις εταιρείες στον χώρο των τηλεπικοινωνιών ελέγχουν το 95% της αγοράς. Το ίντερνετ είναι πανάκριβο. Η Ελλάδα κατατάσσεται, παρακαλώ, στην τελευταία θέση της Ευρωπαϊκής Ένωσης σε ταχύτητες διαδικτύου, αλλά είμαστε πανάκριβοι. Πώς αυτά πάνε μαζί; Τι έχει να πει γι’ αυτά ο κ. Πιερρακάκης, που μας έλεγε ότι θα κάνει τη μεγάλη ψηφιακή σύγκλιση; Αυτά είναι τα αποτελέσματα. Αργά βήματα, πολύ αργά βήματα. Σας ξεπερνούν οι εξελίξεις. Πολλά μέτωπα, πολλή επικοινωνία, λίγη ουσία.

Εμείς, λοιπόν, τι προτείνουμε πρακτικά; Διότι δεν περιγράφουμε μόνο την πραγματικότητα, αλλά προτείνουμε κιόλας. Εμείς προτείνουμε έλεγχο στα υψηλά ποσοστά κέρδους. Το κύριο έργο ελέγχου πρέπει να αναλάβει η Επιτροπή Ανταγωνισμού που θα διερευνά τα ποσοστά κέρδους των μεγάλων επιχειρήσεων και των αλυσίδων διανομής. Χρειαζόμαστε μια ισχυρή και πραγματικά ανεξάρτητη Επιτροπή Ανταγωνισμού, στελεχωμένη με όλες τις αναγκαίες ειδικότητες –το υπογραμμίζω- και με επαρκείς προσλήψεις καταρτισμένων υπαλλήλων, αλλά και εξοπλισμένη με σύγχρονα ψηφιακά μέσα και εργαλεία, όπως σε άλλες χώρες.

Ο έλεγχος στα υψηλά ποσοστά κέρδους σημαίνει το εξής: Αν, δηλαδή, σε έναν κλάδο επικρατεί άνοδος του κόστους παραγωγής –όπως ισχυρίζονται ως άλλοθι οι ίδιες οι επιχειρήσεις- και το ποσοστό κέρδους λογικά θα έπρεπε να μειώνεται για να απορροφά το κόστος, αν, όμως, αυτό αυξάνεται, αυτό είναι μια ισχυρή ένδειξη κερδοσκοπικής συμπεριφοράς. Μα, αυτές είναι οι περισσότερες συμπεριφορές των ισχυρών οικονομικών συμφερόντων της χώρας. Τι άλλο θέλετε ως επιχείρημα;

Αυτά, λοιπόν, πρέπει να παρακολουθεί η Επιτροπή Ανταγωνισμού. Οφείλει να δημοσιοποιεί τις τιμές αντίστοιχων προϊόντων στην Ευρωπαϊκή Ένωση, να διερευνά τους λόγους απόκλισης σε τιμές με την Ελλάδα και να υπάρχουν ισχυρά μεγάλα πρόστιμα και όχι χάδια. Παράδειγμα είναι οι τηλεπικοινωνίες ή οι υπηρεσίες υγείας στις οποίες υπάρχει ολιγοπώλιο σύμφωνα με τη Τράπεζα της Ελλάδος, για τις οποίες πληρώνουμε τις δεύτερες υψηλότερες δαπάνες στην Ευρώπη.

Επίσης, για τα προϊόντα ευρείας κατανάλωσης τα σουπερμάρκετ πρέπει να υποχρεώνονται να αναρτούν τις μέσες ευρωπαϊκές τιμές μαζί με τις ελληνικές, να λένε, δηλαδή «σ’ αυτό το προϊόν η μέση ευρωπαϊκή τιμή είναι αυτή και αυτή είναι η ελληνική».

Επίσης, να υπάρξει εφάπαξ –τονίζω, εφάπαξ- στοχευμένη μείωση του ΦΠΑ για τουλάχιστον ένα εξάμηνο σε βασικές κατηγορίες τροφίμων που παρουσιάζουν έντονες ανατιμητικές τάσεις, ειδικά στο λαδί, στο ψωμί και στο γάλα.

Εφόσον, λοιπόν, δηλώνετε ότι έχετε το «καλύτερο Παρατηρητήριο Τιμών», είναι εύκολο να διασφαλίσετε ότι αυτές οι μειώσεις θα περάσουν στον καταναλωτή. Επειδή ακούω να συγχέετε τη δική μας την πρόταση που μιλάμε για έξι μήνες και μείωση του ΦΠΑ, με την πρόταση του ΣΥΡΙΖΑ που μιλά για μηδενικό ΦΠΑ, είναι κάτι τελείως διαφορετικό. Όμως, τους καταλαβαίνω και αυτούς. Τώρα, με τον Αντώναρο και τον Καμμένο προφανώς σας συμβουλεύουν οι δημοσιονομικά ενάρετοι της εποχής του κ. Καραμανλή που μας οδήγησαν στη χρεοκοπία και μιλάτε για μηδενικό ΦΠΑ. Αυτά λέτε και βρίσκει ευκαιρία να πετάει την μπάλα στην κερκίδα.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΟΣ (Κωνσταντίνος Τασούλας):** Κύριε Πρόεδρε, μιλάτε ήδη περισσότερο από όλους. Σας παρακαλώ, βοηθήστε με…

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Το κάνω για μία φορά, για πρώτη φορά, να εκπλήξω.

**ΠΡΟΕΔΡΟΣ (Κωνσταντίνος Τασούλας):** Δεν είναι λόγος αυτός πάντως. Άλλα συμφωνήσαμε. Βοηθήστε μας να ολοκληρώσουμε εγκαίρως.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Εντάξει. Τελειώνω με κάποιες προτάσεις.

**ΠΡΟΕΔΡΟΣ (Κωνσταντίνος Τασούλας):** Ευχαριστώ.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Διάβασα, επίσης, για 8,2 εκατομμύρια ευρώ για την επικοινωνιακή προβολή του e-Καταναλωτής. Θα μπορούσαν αυτά να δοθούν στις ενώσεις καταναλωτών για να ενισχυθούν.

Εμείς σας έχουμε προτείνει ενιαία αρχή καταναλωτών. Την έχουμε προτείνει. Πρέπει να γίνει. Πρέπει να ενωθούν όλες αυτές οι ενώσεις, να έχουμε έναν ισχυρό μηχανισμό που θα αναλαμβάνει την κινητοποίηση, την ενημέρωση του καταναλωτικού κινήματος. Δεν υπάρχει ισχυρό καταναλωτικό κίνημα στη χώρα. Αυτή θα είναι η δύναμη της κάθε κυβέρνησης –και αυτή- για να αντιμετωπίσουμε την αισχροκέρδεια, αν ενημερώνονται σωστά, διότι κάποιος που γνωρίζει ότι μια ισχυρή ολιγαρχική δύναμη κερδοσκοπεί πάνω του, δεν αγοράζει προϊόντα, ούτε αυτό το συγκεκριμένο ούτε τα υπόλοιπα της εταιρείας, όπως και σε άλλες ευρωπαϊκές χώρες.

Επίσης, λέτε ότι αρνείστε τη μείωση του ΦΠΑ για δημοσιονομικούς λόγους. Εάν, όμως, πάρουμε τα δημοσιονομικά στοιχεία, εδώ έχετε κερδίσει δισεκατομμύρια. Δεν πέφτετε έξω από τους στόχους σας.

Θέλω πραγματικά να φέρω ξανά το επιχείρημα αυτό, το οποίο λέτε και ξαναλέτε, το δημοσιονομικό. Είπατε, μάλιστα, σε μία συνέντευξη για το παράδειγμα της Ισπανίας ότι απέτυχε στον ΦΠΑ.

Η Ισπανία των σαράντα οκτώ εκατομμυρίων κατοίκων, στη μείωση του συντελεστή ΦΠΑ στα βασικά τρόφιμα για όλο το 2023 έδωσε 2,2 δισεκατομμύρια ευρώ. Τα έδωσε για έναν ολόκληρο χρόνο και εσείς για ένα εξάμηνο θα δώσετε 2 δισεκατομμύρια ευρώ; Πώς βγαίνουν αυτά τα πράγματα; Δηλαδή, μία χώρα έντεκα εκατομμυρίων θα μειώσει τον ΦΠΑ στα βασικά αγαθά και θα είναι 2 δισεκατομμύρια ευρώ;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Δεν είπα…

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Πόσα;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Ήταν στο 4%.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Δηλαδή, μία χώρα σαράντα οκτώ εκατομμυρίων μειώνει τον ΦΠΑ για έναν χρόνο και είναι 2,2 δισεκατομμύρια ευρώ και σε εμάς για έξι μήνες…

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Πού ήταν ο ΦΠΑ;

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ-Κινήματος Αλλαγής):** Δεν παίζει κανέναν ρόλο. Τα έσοδα παίζουν. Στο να κάνεις έναν δημοσιονομικό χώρο δεν παίζει ρόλο πόσο είναι ο συντελεστής ΦΠΑ, αλλά πόσα παίρνεις από τον ΦΠΑ, κύριε Πρωθυπουργέ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Πώς δεν παίζει ρόλο;

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ-Κινήματος Αλλαγής):** Όταν παίρνεις παραπάνω δισεκατομμύρια από τον ΦΠΑ, αυτό αξιολογείς, όχι τον συντελεστή. Πόσα παραπάνω εισπράττεις, αξιολογείς.

(Θόρυβος στην Αίθουσα)

**ΠΡΟΕΔΡΟΣ (Κωνσταντίνος Τασούλας):** Παρακαλώ, ησυχία.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Είστε και μηχανικός, είναι απλά τα πράγματα.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Σας απαντώ ότι στον ΦΠΑ δεν παίζει ρόλο μόνο ο συντελεστής για τον δημοσιονομικό χώρο, αλλά παίζουν και τα έσοδα. Εσείς, λοιπόν, έχετε δημοσιονομικό χώρο και το γνωρίζετε, διότι έχετε…

(Θόρυβος στην Αίθουσα)

**ΜΙΧΑΗΛ ΚΑΤΡΙΝΗΣ:** Λίγη προστασία, κύριε Πρόεδρε!

**ΠΡΟΕΔΡΟΣ (Κωνσταντίνος Τασούλας):** Παρακαλώ!

Συνεχίστε, κύριε Πρόεδρε, αλλά έχετε ξεπεράσει τον χρόνο. Σας παρακαλώ.

**ΕΥΑΓΓΕΛΙΑ ΛΙΑΚΟΥΛΗ:** Πέντε λεπτά ακόμα, κύριε Πρόεδρε.

**ΠΡΟΕΔΡΟΣ (Κωνσταντίνος Τασούλας):** Στην Ισπανία μιλούν λιγότερο.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Και στο Βιλαμπάχο ακόμα περισσότερο!

(Γέλωτες στην Αίθουσα)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εδώ υπάρχει και λογοκρισία. Μην τα ξεχνάμε αυτά.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Για να κλείσω, χρειάζεται φορολόγηση πραγματική και αποτελεσματική στα υπερκέρδη παρόχων ηλεκτρικής ενέργειας, πετρελαίου, σουπερμάρκετ και τραπεζών.

Δείχνει ιδιαίτερη «αγωνία» η Κυβέρνηση για τα φορολογικά έσοδα, όπως είδατε από τον κ. Μητσοτάκη, που επιμένει για τον ΦΠΑ, αλλά δεν μας έχει ενημερώσει εάν σκοπεύει να επιβάλει έκτακτη εισφορά αλληλεγγύης στις εταιρείες ενέργειας για τα υπερκέρδη του 2023. Αγωνία για τον ΦΠΑ μην κάνουμε ό,τι έκανε η Ισπανία, αλλά αυτό που έκαναν οι υπόλοιποι και έβαλαν φορολογία στα υπερκέρδη και για τα υπόλοιπα χρόνια δεν λέτε κουβέντα.

Ο κανονισμός της Ευρωπαϊκής Ένωσης σας το επιτρέπει. Κάντε το όπως το έκαναν και οι άλλοι.

Και βέβαια, σε τι ποσοστό; Όχι στο κατώτατο, όπως εσείς επιλέξατε, στο 33%. Άλλοι πήγαν στο 90%. Εσείς επιλέξατε στο κατώτατο. Άρα έχετε επιλεκτικές αγωνίες. Μεγάλη αγωνία για τα υπερκέρδη, μικρή αγωνία για τον ΦΠΑ.

Έρχομαι στις τράπεζες. Ακούσαμε τον κ. Σταϊκούρα πριν από κάποιους μήνες να λέει ότι «ανταλλάξαμε μπινελίκια με τους τραπεζίτες». Επί της ουσίας τίποτα άλλο κάνατε για τα επιτόκια;

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Πέρα από αυτά τα σόου, για τα επιτόκια και τις υπερχρεώσεις, κάνατε κάτι παραπάνω; Τίποτα! Το ένα ρεκόρ μετά το άλλο!

Κλείνοντας, θέλω να σας πω ότι μπροστά σε αυτές τις ευρωπαϊκές εκλογές υπάρχουν πολύ μεγάλες προκλήσεις. Εγώ έδωσα πάρα πολύ χρόνο, γιατί θέλω να δείξω ότι έχετε τρόπους, έχετε μέσα, αλλά πέντε χρόνια δεν κάνατε τίποτα. Άλλες χώρες έκαναν αρκετά, διότι είχαν προηγουμένως και έτοιμες δομές, αλλά έχουν και βούληση και αντιμετώπισαν τις επιπτώσεις που εσείς δεν αντιμετωπίσατε. Γι’ αυτό, λοιπόν, λέω ότι είναι εξαιρετική ευκαιρία αυτή η συνεχιζόμενη απάντηση σε όλα το «41%», να βρει μια ηχηρή απάντηση από τον ελληνικό λαό. Απάντηση και μήνυμα αποδοκιμασίας της κλιμακούμενης αλαζονείας του Μεγάρου Μαξίμου. Απάντηση για ισχυρή, σοβαρή και αξιόπιστη αντιπολίτευση προτάσεων αλλά και για σοβαρή κυβερνητική επιλογή στις επόμενες εθνικές εκλογές. Όπως και απάντηση για να ενισχυθούν οι πραγματικές προοδευτικές δυνάμεις της Ευρώπης που στηρίζουν τα μόνιμα χρηματοδοτικά εργαλεία, για να μπορεί να υπάρχει ανταγωνιστικότητα και στον νότο και όχι πολιτικές του Λαϊκού Κόμματος, που θέλουν χρηματοδοτικά εργαλεία on-off, γιατί πολύ απλά δεν θέλουν να βάλουν το χέρι στην τσέπη.

Έχει, λοιπόν, πολλούς λόγους την 9η Ιουνίου να μας στηρίξει ο ελληνικός λαός και εμείς θα είμαστε δίπλα του, συνεχώς, με προτάσεις, με θέσεις, διότι αξίζει πολύ περισσότερα από ό,τι του έχετε προσφέρει τα τελευταία πέντε χρόνια.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΟΣ (Κωνσταντίνος Τασούλας):** Πριν καλέσω τον κ. Κουτσούμπα στο Βήμα, να ανακοινώσω στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», δεκαέξι μαθήτριες και μαθητές και δύο συνοδοί εκπαιδευτικοί από το 3ο Δημοτικό Σχολείο Χίου, καθώς και είκοσι τρεις μαθήτριες και μαθητές και τρεις συνοδοί εκπαιδευτικοί από το Δημοτικό Σχολείο Πυργίου Χίου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Παρακαλώ τώρα τον Πρόεδρο της Κοινοβουλευτικής Ομάδας του Κομμουνιστικού Κόμματος Ελλάδας κ. Δημήτριο Κουτσούμπα να λάβει τον λόγο για τη δική του παρέμβαση.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Κυρίες και κύριοι Βουλευτές, πολλοί από τους συνανθρώπους μας που «δοκιμάζονται» εκεί έξω, όταν άκουσαν ότι θα διεξαχθεί η σημερινή συζήτηση στη Βουλή, πιθανώς να σκέφτηκαν ότι επιτέλους θα αφήσετε για λίγο τους «στημένους», τους αποπροσανατολιστικούς καυγάδες, με τους οποίους μας έχετε φλομώσει κυριολεκτικά σε όλη την προεκλογική περίοδο, για να δώσετε, τουλάχιστον, απαντήσεις για το νούμερο ένα πρόβλημα που απασχολεί τον λαό μας, αυτό της ακρίβειας. Μπορεί να πίστεψαν ότι θα αναδειχθούν επιτέλους κάποιες διαχωριστικές γραμμές ανάμεσα στα κόμματα πάνω στα μεγάλα ζητήματα, ότι θα γίνει ουσιαστική συζήτηση και αντιπαράθεση ιδεών, αναλύσεων και προτάσεων, ιδιαίτερα σήμερα που είμαστε δύο εβδομάδες πριν από τις ευρωεκλογές και ο καθένας καλείται να επιλέξει, με τα ζητήματα της ακρίβειας, φυσικά, να είναι δικαιολογημένα το νούμερο ένα.

Μάταια το πίστεψαν, τουλάχιστον όσον αφορά όλους εσάς, όσοι μέχρι τώρα έχετε μιλήσει. Εμείς θα τηρήσουμε την πρωτολογία και σε αυτό, θα μιλήσουμε δηλαδή για την ακρίβεια. Επιφυλασσόμαστε στη δευτερολογία να συζητήσουμε, να τοποθετηθούμε και για μία σειρά ακόμα μεγάλα προβλήματα, που κάποια ήδη τέθηκαν.

Αποδεικνύεται ότι ακόμα και όταν αναγκάζεστε να τοποθετηθείτε για τέτοια μεγάλα ζητήματα, έχετε και πάλι την ικανότητα να πετάτε τη μπάλα στην εξέδρα και να στήνετε ψευδοαντιπαραθέσεις μεταξύ σας, ενώ στην ουσία δεν λέτε κάτι ουσιωδώς διαφορετικό. Χασμουρητά φέρνετε στον κόσμο και απέχθεια.

Και να τι εννοώ. Ο κ. Μητσοτάκης, τρία χρόνια τώρα, από το καλοκαίρι του 2021 που άρχισε να οξύνεται το πρόβλημα της ακρίβειας, παριστάνει τον ανήξερο για τις πραγματικές αιτίες του, ενώ ο ίδιος και η Κυβέρνησή του είναι συνένοχοι σε αυτές τις αιτίες που είναι κοινές και στην Ελλάδα και στην Ευρώπη και μιλάει για εισαγόμενη άνοδο των τιμών.

Πιο συγκεκριμένα, με τη συναίνεση των υπολοίπων κομμάτων της Ευρωπαϊκής Ένωσης, αγαπητές κυρίες και αγαπητοί κύριοι της Νέας Δημοκρατίας, έχετε προωθήσει, πρώτα απ’ όλα, τη στήριξη με κάθε τρόπο της ανταγωνιστικότητας και την αύξηση των κερδών των μονοπωλιακών ομίλων της Ευρωπαϊκής Ένωσης.

Δεύτερον, έχετε προωθήσει τον φθηνό δανεισμό και τα τεράστια πακέτα στους επιχειρηματικούς ομίλους, πολιτική που υιοθέτησε όλα τα προηγούμενα χρόνια η Ευρωπαϊκή Ένωση με το Ταμείο Ανάκαμψης, τα οποία οδηγούν δεδομένα σε πληθωρισμό, αφού αυξάνουν τη μάζα του χρήματος που κυκλοφορεί πιο γρήγορα απ’ ό,τι αυξάνεται η μάζα των εμπορευμάτων.

Σας ρώτησα και άλλη φορά: Δεν σας τα έμαθαν αυτά στο Χάρβαρντ;

Τρίτον, προωθήσατε την πολιτική διαμόρφωσης ενός πανάκριβου ενεργειακού μείγματος με τη δήθεν πράσινη μετάβαση της Ευρωπαϊκής Ένωσης, τα Χρηματιστήρια Ενέργειας, την άναρχη και χωρίς σχέδιο διείσδυση των ανανεώσιμων πηγών ενέργειας, που έχει οδηγήσει σε υπερκορεσμό και στο εξής τραγελαφικό πραγματικά φαινόμενο: Να κινδυνεύουμε με μπλακ άουτ λόγω υπερβολικής προσφοράς ρεύματος μέσα στο Πάσχα και ταυτόχρονα, οι λαϊκές οικογένειες να ανάβουν τα φώτα με το χρονόμετρο, λόγω των πολύ υψηλών τιμών. Είναι, επίσης, το θάψιμο του φθηνού λιγνίτη που έχει σε αφθονία η χώρα. Είναι οι κυρώσεις στη Ρωσία και η στροφή στο αμερικανικό, πιο ακριβό LNG.

Όλα αυτά, εκτόξευσαν το κόστος του ρεύματος και αυτό με τη σειρά του πέρασε στα λιπάσματα, στα τρόφιμα και σε όλα τα αγαθά.

Τέταρτον, προωθήσατε την περιβόητη πολιτική της εξωστρέφειας, της έμφασης στις εξαγωγές και στον τουρισμό, η οποία, προφανώς, σπρώχνει και τις τιμές προς τα πάνω, αφού αυξάνει τη ζήτηση και μάλιστα, προσθέτοντας ένα τεράστιο, πολύ μεγάλο αγοραστικό κοινό, που έχει πολύ υψηλότερα εισοδήματα, από τον μέσο εργαζόμενο στην Ελλάδα.

Πέμπτον, ψηφίσατε την Κοινή Αγροτική Πολιτική της Ευρωπαϊκής Ένωσης, την οποία την έχετε επικυρώσει όλοι εδώ μέσα. Και όταν λέω «όλοι», εννοώ όλοι, πλην ΚΚΕ. Η ΚΑΠ είναι υπεύθυνη για το υπέρογκο κόστος παραγωγής και την τεράστια απόκλιση των τιμών απ’ το χωράφι στο ράφι.

Και φυσικά, ως έκτο στοιχείο, όταν μιλάμε για ακρίβεια, δεν αναφερόμαστε μόνο στις τιμές των προϊόντων, αλλά συνολικά στο τρίπτυχο «τιμές-μισθοί-φόροι». Μάλιστα, οι φόροι αποτελούν το 25% της τιμής των προϊόντων και την ίδια στιγμή ο μέσος μισθός, με τους μνημονιακούς νόμους όλων σας, βρίσκεται στο επίπεδο του 2009. Και αφού, αυτό το «δούλεμα» για τις αιτίες της ακρίβειας κράτησε περίπου δύο χρόνια, το τελευταίο διάστημα το έχετε ρίξει και στο «Virtual Reality». Μιλάω για τη γνωστή τακτική σας, να εκπέμπετε μηνύματα «εικονικής πραγματικότητας», όσον αφορά στην ακρίβεια. Τώρα, μάλιστα, εντοπίζετε πτώση τιμών στα τρόφιμα.

Φυσικά, δεν την έχει εντοπίσει κανένας άλλος αυτή την πτώση και κυρίως, κανένας από όσους πηγαίνουν στο σουπερμάρκετ, όχι μόνο μια φορά το δίμηνο ή το τρίμηνο για σόου με τις κάμερες, αλλά για να αγοράσουν τα απαραίτητα για τη διαβίωση τη δική τους και των παιδιών τους, κάθε εβδομάδα, κάθε ημέρα. Πτώση τιμών δεν έχει εντοπίσει κανένας από αυτούς, «που είναι εξαρτημένοι από το μισθό τους», για να θυμηθώ μια παλαιότερη δική σας φράση.

Μας λέτε ότι απέδωσαν τα πρόστιμα -θα πούμε και πιο αναλυτικά πιο κάτω-, οι έλεγχοι και η εφαρμογή του e-Καταναλωτή. Πιο χαριτωμένα το είπε ο Υπουργός, ο κ. Σκρέκας: «Ανοίξαμε τα ματάκια του κόσμου με αυτή την εφαρμογή», είπε στα τηλεπαράθυρα, «γιατί τώρα …» -λέει- «…μπορούμε να μπαίνουμε εκεί, πριν πάμε για ψώνια, για να βλέπουμε ποιο σουπερμάρκετ έχει πιο φθηνά την ντομάτα, ποιο έχει πιο φθηνά το τυρί, ποιο έχει πιο φθηνά το γάλα» και να γυρίζουμε όλη την ημέρα τα σουπερμάρκετ, για να γλιτώσουμε στο τέλος μερικά ευρώ, προφανώς, που θα τα έχουμε «φάει», όμως, οπωσδήποτε στη βενζίνη.

Ταυτόχρονα, βέβαια, λέτε ότι αυτά τα μέτρα δεν αντιμετωπίζουν μόνιμα το πρόβλημα και ότι η πραγματική λύση βρίσκεται στην ανάπτυξη που θα φέρει καλύτερους μισθούς. Επικαλείστε, μάλιστα, τις προβλέψεις που μιλάνε για τριπλάσιο ρυθμό ανάπτυξης στην Ελλάδα, σε σχέση με την Ευρωζώνη.

Μα, υψηλούς ρυθμούς καπιταλιστικής ανάπτυξης, όπως και τα δικά σας στοιχεία λένε, είχαμε τα τελευταία χρόνια στην Ελλάδα, μετά από την πανδημία και μας οδήγησαν στη σημερινή κατάσταση. Από πού προκύπτει, λοιπόν, ότι αυτό είναι απάντηση στην ακρίβεια, αφού η ακρίβεια έχει εκτιναχθεί, ακριβώς όλα αυτά τα χρόνια αυτής της ανάπτυξή σας;

Το κρίσιμο ερώτημα, συνεπώς, είναι «για ποιον είναι η ανάπτυξη»; Γιατί ανάπτυξη για τα κέρδη των λίγων, σίγουρα έχουμε. Θα σας δώσουμε και στοιχεία παρακάτω, για να μάθετε κιόλας πού είναι τα «λεφτόδεντρα». Χώρια, που την τελευταία φορά που είχαμε τριπλάσιους ρυθμούς ανάπτυξης, ήταν το 2009. Ξέρετε τι ακολούθησε μετά; Το ξέρετε! Ό,τι ακολουθεί πάντα μια μεγάλη ανάπτυξη στον καπιταλισμό. Γιατί η καπιταλιστική ανάπτυξη και η καπιταλιστική κρίση είναι τα δίδυμα αδερφάκια αυτού του συστήματος και τις πληρώνουν πάντα οι ίδιοι: Οι λαοί.

Μάλιστα, όπως είπα και παραπάνω, οι μισθοί παραμένουν μέχρι σήμερα παγωμένοι στα επίπεδα που τους ρίξαμε με τη διαχείριση εκείνης της κρίσης και τα μνημόνια. Ο μέσος μισθός είναι σήμερα κατά 15% μειωμένος σε σχέση με το 2011, όταν το κόστος διαβίωσης -τα ενοίκια, το σουπερμάρκετ, το ρεύμα- έχει αυξηθεί πάρα πολύ από τότε. Οι μισθοί των δημοσίων υπαλλήλων παραμένουν μειωμένοι κατά 20% σε σχέση με το 2011 και το κράτος συνεχίζει να τους κλέβει τους δύο μισθούς. Το 50% των δικαιούχων κύριας σύνταξης γήρατος παίρνουν το πολύ μέχρι 814 ευρώ και αυτά, είναι αποτελέσματα της πολιτικής της δική σας και των προηγούμενων κυβερνήσεων φυσικά, αφού έχετε δώσει όλα τα εργαλεία στη μεγάλη εργοδοσία να κρατά τους μισθούς εκεί, να αποφεύγει την υπογραφή κλαδικών συλλογικών συμβάσεων εργασίας, να μην πληρώνει υπερωρίες και τόσα άλλα. Το 2009 οι συλλογικές συμβάσεις κάλυπταν το 70% των εργαζομένων και το 2023 μόλις το 25%. Μέχρι και τις συλλογικές διαπραγματεύσεις για τον κατώτατο μισθό έχετε καταργήσει με τον γνωστό νόμο Βρούτση της Νέας Δημοκρατίας και Αχτσιόγλου του ΣΥΡΙΖΑ τότε, της Νέας Αριστεράς σήμερα.

Είναι αποτελέσματα των αντιασφαλιστικών νόμων που έχετε, επίσης, ψηφίσει και εφαρμόσει όλοι σας και έχουν καταντήσει τις συντάξεις φιλοδωρήματα. Και βέβαια, την ώρα που οι ρυθμοί ανάπτυξης ευημερούν, τεράστιες παραγωγικές δυνατότητες της χώρας πηγαίνουν στον βρόντο και απαξιώνονται. Εμβληματικό παράδειγμα η «ΛΑΡΚΟ» που πάλι προσπαθήσατε να πετάξετε τους εργαζόμενους στο δρόμο και πάλι δεν σας πέρασε και ούτε πρόκειται να σας περάσει.

Πρόσφατα, όμως, κύριε Μητσοτάκη, κύριοι της Κυβέρνησης, κάνατε και το επόμενο βήμα στην κοροϊδία και περάσατε στην προεκλογική αλληλογραφία με την Κομισιόν και την κ. Ούρσουλα φον ντερ Λάιεν. Καλά, στις συνόδους κορυφής, στις διαδικασίες του Ευρωπαϊκού Λαϊκού Κόμματος όπου συμμετέχετε, δεν τα λέτε; Το καλοκαίρι που κάνατε μαζί διακοπές στα Χανιά δεν προλάβατε να την ρωτήσετε;

Αλήθεια, τι θέλετε να πείτε ακριβώς στον λαό; Ότι η κ. Φον ντερ Λάιεν δεν γνωρίζει τι κάνουν οι πολυεθνικές εταιρείες; Δεν γνωρίζει η εν λόγω κυρία ότι κινούνται όπως θέλουν, στην ενιαία ευρωπαϊκή αγορά με μοναδικό κριτήριο το κέρδος τους, ότι η Ευρωπαϊκή Ένωση έχει αναλάβει και θεσμικά την προστασία τους; Δεν γνωρίζει ότι στις χώρες που έχουν μεγαλύτερη αγορά και υπάρχουν περισσότεροι ανταγωνιστές μπορεί να κατεβάζουν λίγο τις τιμές για να αυξήσουν τη μάζα των πωλήσεων και έτσι και το κέρδος τους, ενώ στις πιο μικρές αγορές, όπως η ελληνική που μπορεί να μονοπωλήσει πιο εύκολα, ανεβάζουν τις τιμές πάλι για να αυξήσουν το κέρδος; Και μας λέτε ότι θα πάει κόντρα σε αυτό η Ευρωπαϊκή Ένωση; Μα, αυτό ακριβώς είναι η Ευρωπαϊκή Ένωση και γι’ αυτό υπάρχει μια ένωση, μια ενιαία αγορά πολυεθνικών των λόμπι, των μονοπωλίων. Και βέβαια, ήρθε η απάντηση της Κομισιόν και επιβεβαίωσε ουσιαστικά αυτό ακριβώς που σας λέμε, ακυρώνοντας το προεκλογικό σας πυροτέχνημα. Τι σας είπαν; Ότι σκέφτονται να αντιμετωπίσουν την ακρίβεια, εμβαθύνοντας ακριβώς αυτούς τους παράγοντες που την έχουν προκαλέσει.

Θα μπορούσαμε να σας καλωσορίσουμε, κύριοι της Νέας Δημοκρατίας, ειδικά εσάς κύριε Μητσοτάκη πίσω στο 1992, τότε που ψηφίστηκε από Νέα Δημοκρατία, ΠΑΣΟΚ και Συνασπισμό -όπως λεγόταν τότε ο ΣΥΡΙΖΑ στη Βουλή- η Συνθήκη του Μάαστριχτ, που περιλαμβάνει ακριβώς την ελευθερία κίνησης κεφαλαίων και εμπορευμάτων, τα αποτελέσματα της οποίας τα βλέπουμε σήμερα και στην ακρίβεια.

Αλήθεια, εσείς οι καινοτόμοι που βλέπετε σταθερά μπροστά, δεν καταλάβατε τι ψηφίζατε τότε και σας πήρε τριάντα δύο ολόκληρα χρόνια να το καταλάβετε; Πραγματικά, το μόνο που σας σώζει, κύριοι της Κυβέρνησης, με τόση κοροϊδία, είναι η βολική αντιπολίτευση που σας κάνουν όλα τα υπόλοιπα κόμματα και σε αυτό το ζήτημα, έχοντας ως σημαία τους την κανονικότητα της Ευρωπαϊκής Ένωσης.

Το μόνο που λένε μέρα - νύχτα ο ΣΥΡΙΖΑ, το ΠΑΣΟΚ, η Νέα Αριστερά, άλλοι, είναι ότι η Ελλάδα είναι πιο πάνω στον πληθωρισμό ή πιο κάτω στην αγοραστική δύναμη από τον μέσο όρο της Ευρωπαϊκής Ένωσης. Αυτό μόνο τους πειράζει, η κανονικότητα της πολυαγαπημένης τους Ένωσης.

Και παίρνετε, βέβαια, εσείς την «πάσα» και «μαγειρεύετε» τα στοιχεία, παίρνοντας σαν σημείο εκκίνησης αυτό που σας βολεύει. Για παράδειγμα, το 2019. Σε λίγο θα πάτε και στο 1821, για να δείξετε ότι έκαναν λάθος οι άλλοι που σας κατηγορούν και τελικά είμαστε καλύτερα από τον μέσο όρο της Ευρωπαϊκής Ένωσης. Οπότε, όλα καλά! Και άντε να βγάλει άκρη μετά ο κόσμος ποιος από όλους εσάς δείχνει τους σωστούς δείκτες, τα γραφήματα, και ποιος όχι. Γι’ αυτό λέμε ότι εάν δεν υπήρχε τέτοια βολική αντιπολίτευση, τότε ο κ. Μητσοτάκης θα έπρεπε οπωσδήποτε να την εφεύρει.

Αλήθεια, όμως, γιατί επικεντρώνουν και η Κυβέρνηση της Νέας Δημοκρατίας και τα άλλα κόμματα της Αντιπολίτευσης τη συζήτηση στους μέσους όρους της Ευρωπαϊκής Ένωσης και όχι στην πραγματικότητα που έτσι κι αλλιώς βιώνει ο λαός μας και άλλοι λαοί, άλλων χωρών της Ευρωπαϊκής Ένωσης, που βγήκαν όλα αυτά τα χρόνια, πραγματικά μαζικά, στους δρόμους λόγω της ακρίβειας, λόγω της ενεργειακής φτώχειας, λόγω της αύξησης του κόστους παραγωγής -οι αγρότες-, λόγω όλων αυτών των άθλιων μέσων όρων της Ευρωπαϊκής Ένωσης; Αυτό είναι ένα ερώτημα που έχει μεγάλη σημασία για τον ελληνικό λαό, ειδικά μπροστά στις ευρωεκλογές.

Ο λόγος είναι απλός. Δεν θέλετε, δεν μπορείτε, δεν σας επιτρέπεται να αγγίξετε τις πραγματικές αιτίες του προβλήματος της ακρίβειας, δηλαδή την ανάπτυξή σας με σκοπό το καπιταλιστικό κέρδος. Δεν μπορείτε λόγω των δεσμεύσεών σας να αμφισβητήσετε αυτή την πολιτική της Ευρωπαϊκής Ένωσης που συμβάλλει στο πρόβλημα της ακρίβειας σε όλες τις χώρες, φυσικά με επιμέρους διαφορές και ιδιαιτερότητες από χώρα σε χώρα.

Επομένως, παίρνετε τον πυρήνα του προβλήματος σαν δεδομένο, σαν κάτι το ουρανοκατέβατο, σαν εισαγόμενο, ή όπως το λέει ο καθένας σας, και δίνετε τη μάχη των μαχών μιας αντιλαϊκής διαχείρισης για το λίγο πάνω ή το λίγο κάτω από τους μέσους όρους, για ένα μικρό ποσοστό δηλαδή της ακρίβειας και μόνο.

Τι δεν αγγίζετε όλοι σας; Όχι μόνο η Κυβέρνηση, αλλά και οι υπόλοιποι των κομμάτων της αμαρτωλής σοσιαλδημοκρατίας. Δεν αγγίζετε τα τεράστια κέρδη που έχουν οι μεγάλοι όμιλοι.

Ο γενικός δείκτης του Χρηματιστηρίου έσπασε τις προηγούμενες ημέρες ρεκόρ δεκατριών ετών. Από την αρχή του 2024 οι μετοχές κερδίζουν πάνω από 12 δισεκατομμύρια ευρώ. Τα παραπάνω μεταφράζονται σε μερίσματα για τους μετόχους των επιχειρήσεων, που έχουν ξεπεράσει ήδη τα 2,5 δισεκατομμύρια ευρώ από την αρχή του έτους και, σύμφωνα με τις εκτιμήσεις της αγοράς, θα φτάσουν τα 3,8 δισεκατομμύρια ευρώ στο τέλος του χρόνου. Έτοιμες να σπάσουν ένα ακόμα ρεκόρ κερδοφορίας είναι οι εισηγμένες εταιρείες στο χρηματιστήριο, πάνω και από τα 10,3 δισεκατομμύρια ευρώ που τσέπωσαν το 2022.

Αφήστε την κοροϊδία με τα πρόστιμα, που έλεγα πριν, όπως αυτό που επιβλήθηκε στη «MONDELEZ», που είναι ισχνό, λιγότερο από 1,5% του τζίρου της και λιγότερο από 10% των κερδών της για έναν χρόνο. Συμφωνημένο και προαποφασισμένο, σε βαθμό μάλιστα που η εταιρεία αυτή δηλώνει ότι ήδη το έχει βάλει στις επισφάλειές της για το 2024! Χώρια που η υπόθεση αυτή κρατά από το 2019. Καμμία έκπληξη! Απλά, ένας ακόμα «φερετζές», για να δείξει η Κομισιόν ότι χτυπάει τάχα τα μονοπώλια.

Και ας μη μιλήσουμε για τον πόλεμο Ηνωμένων Πολιτειών Αμερικής - Ευρωπαϊκής Ένωσης, αφού η «MONDELEZ» είναι μια από τις μεγαλύτερες αμερικανικές εταιρίες.

Πάμε παρακάτω. Δεν αγγίζετε επίσης τις δεσμεύσεις στην Ευρωπαϊκή Ένωση για «ματωμένα» πλεονάσματα κάθε χρόνο, όπως αποτυπώνονται και στο νέο Σύμφωνο Σταθερότητας. 3,2 δισεκατομμύρια ευρώ ήταν το πλεόνασμα το πρώτο τετράμηνο του 2024. 6 δισεκατομμύρια ευρώ παραπάνω φόρους προβλέπεται στον προϋπολογισμό να πληρώσουν τα λαϊκά στρώματα το 2024 σε σχέση με το 2023. Και βέβαια, πολύ μεγάλο μέρος αυτών των πλεονασμάτων βγαίνουν από τους έμμεσους φόρους που είναι, όπως είπαμε, το ένα τέταρτο της τιμής των προϊόντων που βρίσκουμε πανάκριβα στα σουπερμάρκετ.

Ο κ. Κασσελάκης, ακόμα και όταν μιλάει για κάποια μείωση έμμεσων φόρων σε κάποια είδη άμεσης ανάγκης, προσθέτει και το «όσο επιτρέπει η Ευρωπαϊκή Ένωση. Και ταυτόχρονα, προτείνει να συνεχιστεί η άμεση φορολόγηση από το πρώτο ευρώ και να μην υπάρχει αφορολόγητο για τα χαμηλά εισοδήματα. Τόσο προοδευτική και φιλολαϊκή πολιτική, τρομάρα σας!

Δεν αγγίζετε ακόμα την πολιτική της πράσινης μετάβασης, τα πράσινα χαράτσια, τους ειδικούς φόρους σε ρεύμα, καύσιμα, τα χρηματιστήρια ενέργειας, την εμπορευματοποίηση κοινωνικών υπηρεσιών, που πριν ήταν δωρεάν, η οποία προσθέτει ένα ακόμα βάρος στο λαϊκό εισόδημα. Για παράδειγμα, ο κύκλος εργασιών των ιδιωτικών δομών υγείας κυρίως της πρωτοβάθμιας φτάνει πλέον το 0,5 δισεκατομμύριο ευρώ.

Τι απαντάν εδώ και ο ΣΥΡΙΖΑ και το ΠΑΣΟΚ; Ο κ. Κασσελάκης είχε ζητήσει πάγωμα των δαπανών για την υγεία στο 5% του ΑΕΠ, ενώ ο κ. Ανδρουλάκης συμφωνεί με τα απογευματινά ιατρεία, τα επί πληρωμή χειρουργεία δηλαδή, αρκεί –λέει- να έχουν χαμηλό αντίτιμο. Τόσο κουβαρντάδες και οι δυο τους!

Δεν αγγίζετε, τέλος, την αύξηση των στρατιωτικών δαπανών για τα σχέδια πολέμου, όμως, του ΝΑΤΟ και της Ευρωπαϊκής Ένωσης. Και επειδή δεν τα αγγίζετε αυτά, δεν μπορείτε να πείτε και την αλήθεια στον λαό, ότι το πρόβλημα της ακρίβειας είναι σύμπτωμα μιας φυσιολογικής λειτουργίας αυτού του σάπιου συστήματος που ονομάζεται «καπιταλισμός». Δεν είναι παρά ένας ακόμα μηχανισμός για να κλέβουν ακόμα περισσότερα οι διάφοροι εκμεταλλευτές από τους εργαζόμενους.

Αποφεύγετε να θέσετε και να απαντήσετε στο ερώτημα που αντικειμενικά υπάρχει όταν μιλάμε για ακρίβεια και πληθωρισμό: Ποιος θα πληρώσει; Γι’ αυτό και απορρίπτετε όλες μας τις προτάσεις, όλες τις προτάσεις που επανειλημμένα έχει καταθέσει το ΚΚΕ με τροπολογίες εδώ στη Βουλή.

Υπάρχει μια τεράστια θεμελιακή πολιτική, ιδεολογική και αξιακή διαφορά του ΚΚΕ και όλων εσάς, των οπαδών της Ευρωπαϊκής Ένωσης και αυτού του καπιταλιστικού δρόμου ανάπτυξης.

Εμείς δεν κοροϊδεύουμε τον λαό ότι υπάρχει κάποια μαγική λύση με την οποία θα είναι και «η πίτα ολόκληρη και ο σκύλος χορτάτος», ότι και τα πλεονάσματα θα πιάνονται και ο λαός θα ανακουφίζεται από τους φόρους, και τα κέρδη του κεφαλαίου θα αυξάνονται και οι μισθοί θα αρκούν για μια αξιοπρεπή διαβίωση. Αυτά δεν γίνονται ούτε στη Δευτέρα Παρουσία! Είναι ουτοπικά, για να χρησιμοποιήσω μια έκφραση που σας αρέσει συνήθως να την απευθύνετε σε εμάς. Κάποιος πρέπει να πληρώσει, βλέπετε.

Εμείς λέμε ότι για να κερδίσει έστω και μια ανακούφιση, μια «ανάσα» ο λαός μας, πρέπει να χάσει απ’ τα κέρδη του το μεγάλο κεφάλαιο, πρέπει να υποστεί πλήγμα αυτή η πολιτική της Ευρωπαϊκής Ένωσης. Για να μπορέσει να ζήσει με βάση τις σύγχρονες δυνατότητες, καλύπτοντας τις ανάγκες του με το εισόδημά του, πρέπει το κεφάλαιο να χάσει και την εξουσία που κατέχει συνολικά σήμερα.

Αυτό δεν είναι θεωρία, γιατί μέχρι σήμερα όπου κατακτήθηκε το παραμικρό, για παράδειγμα η υπογραφή συλλογικών συμβάσεων εργασίας σε μια σειρά κλάδους, στους οικοδόμους, τους μεταλλεργάτες στο Πέραμα και αλλού, έγινε μετά από πολύ σκληρό αγώνα, που ανάγκασε τη μεγαλεργοδοσία και αυτό το κράτος να υποχωρήσουν.

Μπορούμε να είμαστε περήφανοι που οι δυνάμεις του ΚΚΕ βρέθηκαν πάντα στην πρώτη γραμμή στηρίζοντας αυτούς τους αγώνες. Και έτσι, φυσικά, θα συνεχίσουμε, όπως θα συνεχίσουμε να διεκδικούμε αυτά που πιστεύουμε ότι πρέπει εδώ και τώρα να γίνουν για να αντιμετωπιστεί, έστω εν μέρει, το πρόβλημα της ακρίβειας.

Ορίστε, λοιπόν, οι προτάσεις που ζητάτε να ακούσετε: Αυξήσεις σε μισθούς και συντάξεις, συλλογικές συμβάσεις εργασίας, επαναφορά των δώρων Χριστουγέννων και Πάσχα στους δημόσιους υπαλλήλους και τους συνταξιούχους, δραστική μείωση και πλαφόν στα τιμολόγια ηλεκτρικού ρεύματος, φυσικού αερίου, πετρελαίου θέρμανσης, καθώς και στα βασικά είδη λαϊκής κατανάλωσης, όπως τα τρόφιμα, κατάργηση του ειδικού φόρου κατανάλωσης στα καύσιμα, καθώς και του ΦΠΑ στην ενέργεια και σε όλα τα βασικά είδη πλατιάς λαϊκής κατανάλωσης, αφορολόγητο όριο 12.000 ευρώ προσαυξημένο κατά 3.000 ευρώ για κάθε παιδί, κατάργηση του ΕΝΦΙΑ για εργατικά και λαϊκά νοικοκυριά, να σταματήσει εδώ και τώρα το αίσχος των πλειστηριασμών των λαϊκών κατοικιών και της μικρής επαγγελματικής στέγης, επιδότηση ενοικίου για εργατικά και λαϊκά νοικοκυριά, για τους φοιτητές και τις πολύ μικρές επιχειρήσεις, διεύρυνση των κριτηρίων ένταξης και αύξηση της επιδότησης, αποφασιστική ενίσχυση της κρατικής χρηματοδότησης για υγεία, παιδεία, πρόνοια, για την προστασία από φυσικές καταστροφές, μαζικές προσλήψεις μόνιμου προσωπικού σε όλους αυτούς τους κρίσιμους τομείς και βέβαια, καμμία χρηματοδότηση και καμμία εμπλοκή της Ελλάδας σε πολέμους που τους πληρώνει σήμερα ο λαός από το υστέρημά του και αύριο ίσως και με τη ζωή του.

Διότι κυριολεκτικά καμμία συζήτηση δεν μπορεί να γίνει για την ακρίβεια, αν δεν μπει στο επίκεντρο και στο στόχαστρο του λαού μας, όλων μας, η απόφαση που έχει πάρει η Ευρωπαϊκή Ένωση για μετατροπή της οικονομίας της σε πολεμική οικονομία που είναι και το μέγα ζήτημα των ημερών. Στα 100 δισεκατομμύρια έχουν φτάσει οι εξοπλισμοί που έχει στείλει η Ευρωπαϊκή Ένωση από τα χρήματα των λαών της Ευρώπης στο καθεστώς Ζελένσκι και γι’ αυτά επίσης δεν μιλάει κανείς σας γιατί όλοι συμφωνείτε, ενώ στα 2,5 τρισεκατομμύρια δολάρια έφτασαν το 2023 οι πολεμικές δαπάνες παγκόσμια, σημειώνοντας νέο ιστορικό υψηλό για ένατη συνεχόμενη φορά.

Νομίζουμε ότι ο καθένας μπορεί να καταλάβει πού μας οδηγείτε και πως αν σήμερα πληρώνουμε για τους άδικους πολέμους με τα χρήματά μας, αύριο θα πληρώσουμε με πολύ πιο ακριβό νόμισμα.

Όλα τα παραπάνω μπορούν και πρέπει να πάρουν απάντηση και στις ευρωεκλογές της 9ης Ιουνίου. Γιατί πολύ απλά σε αυτόν που σε ληστεύει δεν του λες «Μπράβο», δεν του ζητάς να συνεχίσει τη ληστεία ούτε περιμένεις αφελώς να μοιραστεί μαζί σου τα κλοπιμαία. Έτσι δεν είναι; Του λες «Τέρμα ως εδώ, δεν θα σε αφήσω να συνεχίσεις τη βρωμοδουλειά που κάνεις».

Με πολύ πιο δυνατό ΚΚΕ, λοιπόν, και αποδυναμωμένη την Κυβέρνηση της Νέας Δημοκρατίας και τα άλλα κόμματα που στηρίζουν αυτή την πολιτική της Ευρωπαϊκής Ένωσης θα μπορέσουμε πιο μαχητικά, πιο αποτελεσματικά να συνεχίσουμε να δίνουμε και όλες τις μάχες για την προστασία του λαϊκού εισοδήματος από την ακρίβεια.

Σας ευχαριστώ.

Και ο χρόνος είναι παραπάνω από μέσα. Έτσι δεν είναι, Πρόεδρε;

**ΠΡΟΕΔΡΟΣ (Κωνσταντίνος Τασούλας):** Κι εγώ σας ευχαριστώ γιατί σεβαστήκατε την κοινή μας προσπάθεια να έχουμε εύλογο χρόνο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μεγάλη αρετή!

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Αλλά παρ’ ότι ήμουν στον χρόνο μου, ο κ. Μητσοτάκης έφυγε.

**ΠΡΟΕΔΡΟΣ (Κωνσταντίνος Τασούλας):** Είναι εδώ ο κ. Μητσοτάκης, παρακολουθεί από το γραφείο του.

Λοιπόν, μετά από τον κ. Κουτσούμπα ο οποίος τήρησε την ανάγκη ο χρόνος να είναι λογικός, καλώ στο Βήμα…

(Θόρυβος στην Αίθουσα από τις πτέρυγες του ΚΚΕ και της Πλεύσης Ελευθερίας)

Παρακαλώ!

Καλώ στο Βήμα τον κ. Κυριάκο Βελόπουλο, Πρόεδρο της Κοινοβουλευτικής Ομάδας της Ελληνικής Λύσης για τη δική του παρέμβαση.

(Θόρυβος στην Αίθουσα από τις πτέρυγες του ΚΚΕ και της Πλεύσης Ελευθερίας)

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Πιο ευπρεπώς.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τα «πιο ευπρεπώς» και νταηλίκια όχι σε μένα!

**ΠΡΟΕΔΡΟΣ (Κωνσταντίνος Τασούλας):** Παρακαλώ!

Κυρία Κωνσταντοπούλου, λίγο ήρεμα και όχι τέτοιες εκφράσεις.

(Θόρυβος στην Αίθουσα από τις πτέρυγες του ΚΚΕ και της Πλεύσης Ελευθερίας)

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Να ξεκινήσω, κύριε Πρόεδρε;

**ΠΡΟΕΔΡΟΣ (Κωνσταντίνος Τασούλας):** Ησυχία.

Κύριε Βελόπουλε, ζητώ συγγνώμη γι’ αυτή την καθυστέρηση.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν πειράζει, κύριε Πρόεδρε. Ευχαριστώ πάρα πολύ.

Έχει συνηθίσει ο Πρωθυπουργός να παρακολουθεί γενικώς και ειδικώς εκ του μακρόθεν, κύριε Πρόεδρε.

Είναι αδιανόητο σε ένα τέτοιο ζήτημα όπως η ακρίβεια να ευρίσκονται πολιτικοί Αρχηγοί και ο Πρωθυπουργός να είναι στο γραφείο του, στη δροσιά του και να παρακολουθεί.

Όταν μιλάμε για την ακρίβεια, μιλάμε για την ακρίβεια και η ακρίβεια είναι ένα μεγάλο ζήτημα που αντιμετωπίζει η ελληνική κοινωνία, ένα ζήτημα που ακουμπάει τον Έλληνα έτσι κι αλλιώς είτε είναι αριστερός, δεξιός, κεντρώος, Νέα Δημοκρατία, Ελληνική Λύση, ό,τι και αν είναι.

Το λέω αυτό γιατί έχει συνηθίσει ο Πρωθυπουργός να φυγομαχεί. Συνεχώς φυγομαχεί. Εγώ περίμενα να είναι εδώ σήμερα και να μας ακούσει. Δεν λέω ούτε υποβιβάζω τον κ. Σκρέκα, αλλά πρέπει να του πω ότι άλλο η Ισπανία που περνάει ξηρασία με το λάδι, Υπουργέ μου, και άλλο στην Ελλάδα οι αυξήσεις.

Η οικονομία είναι θεωρία, αλλά θεωρητικά όταν πλαστογραφείς τα στοιχεία, βγάζεις λάθος συμπεράσματα ή τα διαστρέφεις τα στοιχεία. Έχετε μια τάση στη Νέα Δημοκρατία να διαστρέφετε τα στοιχεία και θα σας το αποδείξω τώρα.

Ήρθε ο Πρωθυπουργός εδώ, έκανε ζούγκλα την Ελλάδα με την ακρίβεια και μας μίλησε για ελέφαντες, για ελέφαντες μέσα στο δωμάτιο που δημιουργούν προβλήματα με την ακρίβεια. Ακούστε, είτε ελέφαντες είτε κάστορες που ροκανίζουν την ακρίβεια και το εισόδημα του Έλληνα, η ζούγκλα στην οποία ζει ο Έλληνας με τους ολιγάρχες δεν αντιμετωπίζεται με ασπιρίνες που εσείς συνεχίζετε να αντιμετωπίζετε το πρόβλημα. Τελεία και παύλα.

(Χειροκροτήματα από την πτέρυγα της Ελληνικής Λύσης)

Ήρθε και μας είπε, για να δείτε πώς χρησιμοποιείτε τα στοιχεία και θέλω να μας ακούν τα μικρά παιδιά, για ρυθμό αύξησης ο Πρωθυπουργός ότι πάμε καλά.

Καλησπερίζουμε τον Πρωθυπουργό μας.

Είπατε, κύριε Πρωθυπουργέ, ότι έχουμε ρυθμό ανάπτυξης υψηλό. Τι απέφυγε ο Πρωθυπουργός να πει; Ότι ο ρυθμός ανάπτυξης είναι με δανεικά, δεν είναι ανάπτυξη πραγματική, είναι ανάπτυξη δανεική, που σημαίνει τα παιδιά εκεί πάνω πρέπει να ξέρουν ότι οι επόμενες γενιές θα πληρώσουν την ανάπτυξη του κ. Μητσοτάκη με 50 δισεκατομμύρια ευρώ, συν τα τοκοχρεολύσια που μπορεί να είναι και 70 δισεκατομμύρια ευρώ και 80 δισεκατομμύρια ευρώ χρέη.

Είπε για έναν λογαριασμό ρεύματος ο κύριος Πρωθυπουργός. Κύριε Πρωθυπουργέ, το άκουσε ένας βιοτέχνης αυτό που είπατε και μου έστειλε τους λογαριασμούς ρεύματος. Είπατε ότι πριν από τρία χρόνια ήταν ίδιος με σήμερα ο λογαριασμός. Λογαριασμός, λοιπόν, του 2021 από βιοτέχνη των Αθηνών -είναι κάπου στο Μενίδι, Αχαρνές ο άνθρωπος-, 1η Απριλίου του 2021, για την ίδια περίοδο, κύριε Πρωθυπουργέ, 1.654 ευρώ. 2022, κύριε Πρωθυπουργέ, 2.349 ευρώ. 2024, κύριε Πρωθυπουργέ, 4.290 ευρώ.

Και ερωτώ τον κύριο Πρωθυπουργό: Το 4.290 είναι ίσο με το 1.654; Είναι όπως οι ρυθμοί ανάπτυξης που γίνονται με δανεικά. Δεν μπορείς να κάνεις οικονομική πολιτική έτσι και απορώ γιατί εκ δόλου μίλησε για το 2021 ο Πρωθυπουργός. Το είδα. Διότι το 2020 ήταν πολύ χαμηλότερη η τιμή του ρεύματος, πιο χαμηλή από τώρα, πολύ πιο χαμηλή.

Τι δεν είπε ο Πρωθυπουργός; Και εδώ πρέπει να το πούμε ευθέως, κύριε Πρωθυπουργέ, πέρα από τους πέντε μύθους και τους πέντε νάνους. Πόσοι ήταν; Δέκα, τρεις, επτά οι νάνοι; Εδώ έχουμε πέντε μύθους.

Ο μύθος της Νέας Δημοκρατίας είναι τα πλαστά, πλασματικά στοιχεία που καταθέτει κάθε φορά εδώ ο Πρωθυπουργός. Ένα στοιχείο, κύριε Πρωθυπουργέ, υπάρχει στο οποίο είστε πρώτος. Είστε ο μοναδικός Πρωθυπουργός που επί πρωθυπουργίας σας στην Ελλάδα υπήρξε η μεγαλύτερη μείωση πληθυσμού, που σημαίνει ότι πεθαίνουμε δημογραφικά. Αυτή είναι μια επιτυχία σας.

(Χειροκροτήματα από την πτέρυγα της Ελληνικής Λύσης)

Πέντε μύθοι. Δεν είναι η Ελλάδα, λέει, παγκόσμια πρωταθλήτρια στην ακρίβεια. Κύριε Πρωθυπουργέ, θα σας πω κάτι. Και αν μπορεί ο κ. Μαρινάκης, βέβαια μπορεί να έχει κάποιο σημαντικό μήνυμα…

Κύριε Πρωθυπουργέ, είπατε εδώ σε όλους μας -σας άκουσα προσεκτικά- ότι η Ελλάδα δεν είναι παγκόσμια πρωταθλήτρια στην ακρίβεια. Κάνετε λάθος, διότι σε σχέση με τους μισθούς, είμαστε. Εσείς υπολογίζετε όπως θέλετε να υπολογίσετε τα νούμερα. Δείτε μισθούς, δείτε ακρίβεια, δείτε αγοραστική δύναμη. Είναι διαφορετικά πράγματα.

Άλλοι εδώ μπερδεύουν, ακούστε, το κατά κεφαλήν εισόδημα με την αγοραστική δύναμη. Δεν είναι το ίδιο. Είναι το ίδιο, κύριε Βιλιάρδο; Απλά οικονομικά σας λέω.

Κύριε Σκρέκα μου, ο κύριος Πρωθυπουργός έχει και άλλες ευθύνες, δεν είναι οικονομικός παράγοντας ούτε Υπουργός Οικονομικών. Αυτά πρέπει να τα λέτε. Δεν μπορεί να λέει πράγματα που εκθέτει και το κόμμα και την Κυβέρνηση αλλά και τη χώρα.

Επίσης, θα σας το πω: σύγκριση. Όλοι γνωρίζουν, αλλά επαναλαμβάνω δεν μπορούμε να τα γνωρίζουμε όλα, εκτός αν είναι θεός ο Πρωθυπουργός και ξέρει τα πάντα. Αυτό είναι ένα άλλο θέμα, να το δείτε. Γιατί Μωυσή άκουσα να τον λέει το «ΠΡΩΤΟ ΘΕΜΑ», αλλά δεν τον άκουσα για θεό.

Λέω, λοιπόν, το εξής: Σύγκριση ανόμοιων στοιχείων, το κάνει συνεχώς η Νέα Δημοκρατία. Άλλος ο πληθωρισμός, κύριε Πρωθυπουργέ, των ΗΠΑ και άλλος ο πληθωρισμός στην Ευρώπη, δεν είναι το ίδιο πράγμα. Το λάδι, λέει, ο Πρωθυπουργός δημιουργεί πρόβλημα στον πληθωρισμό. Το αντιλαμβάνομαι, έχετε δίκιο. Να μη φάμε κιόλας; Λέω τώρα, να το κόψουμε το λάδι; Να τρώμε τι; Ορυκτέλαια; Και αυτά ακριβά είναι. Δηλαδή, είναι μερικά πράγματα που δίνουν λαβή για σχόλια.

Μίλησε για βασικό μισθό ο Πρωθυπουργός, λες και τον δίνει η Κυβέρνηση. Κύριε Πρωθυπουργέ, λέτε εμείς αυξήσαμε τον βασικό μισθό στην ιδιωτική οικονομία. Εσείς δίνατε τον μισθό; Εσείς πληρώνετε από την τσέπη σας; Ρωτήστε εμένα που έχω εργαζόμενους. Ρωτήστε. Αν θέλω δίνω 200 ευρώ, 300 ευρώ. Αυτό είναι σοβιετία που κάνετε, δεν είναι η ελληνική οικονομία ούτε φιλελεύθερη οικονομία. Τα έχετε μπερδεμένα. Έχετε μάθει με επιδόματα να κάνετε πολιτική, σοβιετική πολιτική και ταυτοχρόνως να μιλάτε για -ακούστε τώρα- αυξήσεις μισθών στον ιδιωτικό τομέα. Δεν υπάρχει προηγούμενο άλλης χώρας που το κάνει αυτό, εσείς το κάνετε καθ’ έξιν και είναι λάθος. Πέρσι ήμασταν προτελευταίοι σε ακαθάριστες επενδύσεις και είπατε ότι είμαστε καλά; Ακαθάριστες. Δείτε τις λέξεις, είναι σημαντικές οι λέξεις. Ακαθάριστες επενδύσεις στα πάγια.

Ακούστε, κύριε Πρωθυπουργέ, σήμερα έγινε ένα συμβάν στο οποίο πάλι σας παγίδευσαν, δυστυχώς, το λέω. Πήγατε σε κάτι εγκαίνια στην Πελοπόννησο, δεν ξέρω αν σας το είπανε, αν σας ενημέρωσαν, για τη διαχείριση απορριμμάτων στην Πελοπόννησο. Η Ευρωπαϊκή Επιτροπή πριν από λίγη ώρα απέρριψε το αίτημα χρηματοδότησης. Το έργο έχει εγκαινιαστεί από τον Πρωθυπουργό, έγινε με τη «ΓΕΚ ΤΕΡΝΑ», με χρήματα των φορολογουμένων και το έγγραφο το έχω εδώ. Έγγραφο καταπέλτης -θα το καταθέσω στα Πρακτικά της Βουλής, κύριε Πρωθυπουργέ, για να μην εκτίθεστε- της Γενικής Διεύθυνσης Περιφερειακής και Αστικής Ανάπτυξης της Ευρωπαϊκής Επιτροπής.

(Στο σημείο αυτό ο Πρόεδρος της Ελληνικής Λύσης, κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τριάντα ένα χαστούκια προς την Κυβέρνηση. Ατέλειες σχεδιασμού, υπερβολικό κόστος λειτουργίας που θα πληρώνουν δήμοι και δημότες, παραβίαση ευρωπαϊκών κανόνων, πειραγμένα στοιχεία, παράνομες κρατικές ενισχύσεις για σκουπίδια στην περιοχή «NATURA». Έλλειψη δημόσιας αρχής που διαχειρίζεται το έργο. Αυτά, κύριε Πρωθυπουργέ, σας οδήγησαν εκεί να το εγκαινιάσετε. Άρα, λοιπόν, οι ηθικοί ή φυσικοί αυτουργοί που σας πήγαν εκεί, πρέπει να τιμωρηθούν από εσάς πάραυτα, αλλιώς θα θεωρηθείτε ότι είστε συνένοχος και τους συγκαλύπτετε.

(Χειροκροτήματα από την πτέρυγα της Ελληνικής Λύσης)

Περίμενα βέβαια να δω, κύριε Πρωθυπουργέ, από εσάς επειδή γνωρίζω το έντιμο του ανδρός, να κάνετε μία δήλωση -όχι μεταμέλειας ή συγγνώμης προς το πρόσωπό μου- γι’ αυτό που είπατε στο συνέδριο της Νέας Δημοκρατίας περί πολιτικής εξαπατήσεως και χειρογράφων. Θα αναμένω στη δευτερολογία σας. Δεν είναι κακό να κάνει λάθος ένας άνθρωπος. Κακό είναι να το επαναλαμβάνει και να μη μετανοεί. Λέω, λοιπόν, το εξής, ότι ίσως να πείτε ότι εκείνη η δήλωση ήταν άστοχη. Γιατί την ίδια ακριβώς δουλειά που έκανα εγώ έκανε και ο Αντιπρόεδρός σας και ο ίδιος παρουσίασε παρόμοια που εμένα μέμφεστε ότι δεν ήταν σωστό και ήταν πολιτική εξαπάτηση. Ζητώ, λοιπόν, από εσάς να το κάνετε αυτό και είναι θεωρώ και πρέπον και έντιμο και υποδεικνύει και αστική ευγένεια.

Πάμε στα υπόλοιπα. Κύριε Πρωθυπουργέ, αν θέλετε πραγματικά να μάθετε γιατί υπάρχει ακρίβεια στην Ελλάδα, θα σας αναγνώσω μερικά σημεία από τα όσα λέει ο δικός σας άνθρωπος, κ. Στουρνάρας. Ο κ. Στουρνάρας δεν είναι Ελληνική Λύση, είναι ΠΑΣΟΚ, Νέα Δημοκρατία κ.λπ.. Λέει, λοιπόν: «Θεωρώ ότι οι δυνάμεις του ανταγωνισμού πρέπει να ενισχυθούν σε αρκετούς κλάδους. Σήμερα έχουμε μεγάλη συγκέντρωση ολιγοπώλια και καρτέλ, τράπεζες, καύσιμα, τρόφιμα, ιδιωτικά νοσοκομεία. Η μεγάλη συγκέντρωση οδηγεί και σε υψηλές τιμές».

Δεν χρειάζεται να ανακαλύψετε την Αμερική, κύριε Πρωθυπουργέ, σας το λέει ο κ. Στουρνάρας. Είναι αυτό που λέει η Ελληνική Λύση από το 2019. Και το αυτονόητο είναι ότι όταν δεν παράγουμε, κύριε Μητσοτάκη, προϊόντα, παράγουμε χρέος. Έτσι είναι η οικονομία δομημένη.

Και πρέπει να σας πω και το εξής, δεν ξέρω πόσο περήφανος είστε, κύριε Πρωθυπουργέ, ότι στο κατά κεφαλήν ΑΕΠ, η μόνη χώρα που περνάμε είναι η Βουλγαρία. Κατά κεφαλήν ΑΕΠ, μόνο τη Βουλγαρία. Το είπε ο Στουρνάρας, δεν το λέω εγώ αυτό. Πόσο πιο καθαρά πρέπει να το πει και να το περιγράψει η Τράπεζα της Ελλάδος; Είναι δικά της στοιχεία.

Και πάμε τώρα στην περιβόητη περιώνυμη επιστολή του Έλληνα Πρωθυπουργού. Θα έλεγα ότι ως ένα βαθμό μπορεί να την επιδοκιμάσει κάποιος, αλλά η οικονομική πολιτική εσωτερική με επιστολές εξωτερικού δεν γίνεται, διότι δεν φταίει η Φον ντερ Λάιεν, κύριε Πρωθυπουργέ, που έχουμε ακριβά καύσιμα. Φταίει η Κυβέρνησή σας. Δεν φταίει η Φον ντερ Λάιεν που εσείς δεν κόβετε το ΦΠΑ και τον ειδικό φόρο από τα καύσιμα και έχουμε φόρο πάνω στο φόρο.

Και να σας πω και κάτι κύριε Πρωθυπουργέ. Άκουσα τον κ. Σκρέκα χθες εδώ – ο Υπουργός σας, κύριε Πρωθυπουργέ- να λέει ότι εγώ είπα ψέματα σε σχέση με τα πρόστιμα. Κάνετε λάθος, κύριε Σκρέκα, δεν είπα ψέματα. Η δήλωσή μου ολόκληρη, είναι η εξής: «Έχει τη δυνατότητα να προσφύγει ο οποιοσδήποτε στα δικαστήρια. Ζητάει αναστολή πληρωμής. Πληρώνει ένα ποσό». Αυτό είπαμε. Το επαναλαμβάνω.

Όμως, κύριε Σκρέκα, να πω κάτι άλλο καλύτερο, το θέλετε; Για να μάθει ο ελληνικός λαός την αλήθεια. Γιατί τα πρόστιμα, είναι ασπιρίνη, κύριε Σκρέκα; Διότι εφαρμόζετε τον νόμο του ΣΥΡΙΖΑ και αφαιρέσατε από κακούργημα την αισχροκέρδεια στην αγορά, κύριε Σκρέκα.

(Χειροκροτήματα από την πτέρυγα της Ελληνικής Λύσης)

Θα το επαναφέρετε τώρα. Κακούργημα η αισχροκέρδεια. Διότι αν εγώ σαν επιχείρηση –γιατί είμαι επιχειρηματίας, όπως εσείς κύριε Σκρέκα, έχω τις επιχειρήσεις μου- βγάζω 100.000.000 ευρώ κέρδη και 1.000.000 ευρώ να μου βάζεις δεν με νοιάζει. Αν με πας, όμως, ως διευθύνοντα σύμβουλο έτσι για κακούργημα, θα με νοιάξει, κύριε Σκρέκα, και δεν θα ξανακλέψω τον Έλληνα στο σουπερμάρκετ. Δεν θα ξανακλέψω τον Έλληνα στα καύσιμα. Καταλάβατε, κύριε Σκρέκα; Ο ΣΥΡΙΖΑ άλλαξε τον νόμο, επειδή όμως, το κράτος έχει συνέχεια τον εφαρμόζετε εσείς. Να ξανακάνετε κύριε Πρωθυπουργέ, κακούργημα την αισχροκέρδεια. Έστω τη δεύτερη φορά. Αν τον πιάσουμε μια φορά το καταλαβαίνω. Όμως τη δεύτερη να είναι κακούργημα. Δεν γίνεται αλλιώς. Χαμογελάτε, κύριε Σκρέκα, αλλά έτσι είναι. Αν δεν πάτε με χειροπέδες και βραχιολάκια τους αισχροκερδόντες, θα έχουμε πρόβλημα.

(Χειροκροτήματα από την πτέρυγα της Ελληνικής Λύσης)

Ρουφάνε το αίμα του ελληνικού λαού. Κι εσείς είστε άνθρωποι του ελληνικού λαού. Όσοι νομίζετε, εδώ είστε. Να το μάθει ο ελληνικός λαός, λοιπόν. Το πρόστιμο δεν λύνει το πρόβλημα. Όμως η φυλακή το προλαμβάνει, αγαπητέ κύριε Σκρέκα. Φυλακή όσοι αισχροκερδούν για κακούργημα, όχι για πλημμέλημα.

Πάμε και στα υπόλοιπα, γιατί θέλω να κάνω μια ερώτηση στον Πρωθυπουργό. Κύριε Πρωθυπουργέ, εξηγήστε μου, πώς γίνεται η γερμανική εταιρεία να με πετάει εμένα μέχρι το Μόναχο με 92 ευρώ, και η ελληνική εταιρεία το «μονοπώλιο» της «AEGEAN» με 270 ευρώ; Εξηγήστε μας. Πώς γίνεται η ίδια εταιρεία να με πετάει με 92 ευρώ στη Γερμανία και η άλλη με 270; Ελεύθερη αγορά θα μου πείτε. Αυτό δεν είναι ελεύθερη αγορά. Αυτό είναι ασύδοτη αγορά, ανεξέλεγκτη αγορά που ουσιαστικά δημιουργεί –αυτό που λέω πολλές φορές- κοινωνικές αντιθέσεις, δυστυχία, πείνα, πόνο. Αυτόν τον πόνο, αυτή τη δυστυχία, είστε υποχρεωμένοι να τον απαλείψετε κι επειδή δεν μπορείτε, 9 Ιουνίου θα πάρετε το μήνυμά σας. Δεν γίνεται αλλιώς.

(Χειροκροτήματα από την πτέρυγα της Ελληνικής Λύσης)

Πάμε, λοιπόν, σε αυτό που κανείς Αρχηγός κόμματος εδώ δεν τόλμησε, κύριε Πρωθυπουργέ, να πει. Ποια είναι τα αίτια της ακρίβειας; Κανείς δεν τόλμησε, γιατί κανείς δεν βάζει το δάχτυλο στην πρίζα. Όλοι γενικόλογα μιλούν. Ακούστε, κύριε Πρωθυπουργέ, όταν οι τιμές της ενέργειας για τη βιομηχανία μας είναι διπλάσιες ή τριπλάσιες της Γερμανίας και της Γαλλίας, πώς θα έχω ανταγωνιστικότητα για να έχω ένα φθηνό προϊόν; Το κόστος ενέργειας πού πηγαίνει; Μεταφέρεται στο προϊόν.

Όταν το κόστος καυσίμων είναι πολύ υψηλότερο από τις άλλες χώρες, κύριε Πρωθυπουργέ πού πηγαίνει το κόστος αυτό; Πηγαίνει στο προϊόν. Κι άλλη ακρίβεια. Όταν έχεις πανάκριβα διόδια, κύριε Πρωθυπουργέ και ιδιωτικούς αυτοκινητοδρόμους πού πηγαίνει το κόστος του πανάκριβου διοδίου και αυτοκινητοδρόμου; Στο προϊόν.

Κύριε Πρωθυπουργέ, όταν δεν έχεις σοβαρή σιδηροδρομική γραμμή για εμπορικές μετακινήσεις που είναι η πιο φθηνή μεταφορά προϊόντων, σημαίνει ότι μεταφέρεις τα διάφορα εμπορεύματα με τα φορτηγά. Σημαίνει ακριβά καύσιμα, διόδια. Άρα, μεταφέρεται στο προϊόν.

Όταν είναι, κύριε Πρωθυπουργέ, πανάκριβα τα ναύλα των πλοίων- διότι έχουμε και νησιά- πού μεταφέρεται το κόστος; Στο προϊόν. Κι εδώ έχουμε τον νέο φόρο ρύπων που βάλατε. Και θέλω, κύριε Σκρέκα να μου πείτε, θα βάλετε και φόρο στο λίπος; Γράφτηκε σε εφημερίδα γερμανική. Θα σας το πω σε λίγο το δημοσίευμα. Μη χαμογελάτε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Εσείς είστε αδύνατος. Δεν κινδυνεύετε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ναι αλλά θα κάνουμε όλους τους Έλληνες αδύνατους σαν κι εμένα για να μην κινδυνεύουν να πληρώνουν φόρο λίπους;

**ΠΡΟΕΔΡΟΣ (Κωνσταντίνος Τασούλας):** Κύριε Βελόπουλε, καλύτερα στο Σώμα να απευθύνεστε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κύριε Πρωθυπουργέ, δεν γίνονται αυτά. Βάλατε φόρο ρύπων στα ναύλα των πλοίων. Δεν βάλατε; Τον βάλατε. Τον πληρώνουν οι Έλληνες.

Όταν, κύριε Πρωθυπουργέ, το τραπεζικό κόστος χρηματοδότησης και συναλλαγών, προμήθειες κ.λπ., είναι ακριβότερο, πού θα πάει το προϊόν; Θα πάει επάνω στην τιμή μονάδας. Θα μεταφερθεί στην τιμή. Όταν οι πιστώσεις των προμηθευτών στα σουπερμάρκετ στο εξωτερικό είναι ενενήντα μέρες, στην Ελλάδα έναντι είκοσι μία στην Ευρώπη, πού θα πάει αυτή η διαφορά; Στο προϊόν, κύριοι της Νέας Δημοκρατίας.

Όταν πληρώνει ένας επιχειρηματίας τεκμήρια κερδοφορίας, φόρο επιτηδεύματος, ληστρικούς φόρους εισοδήματος, πού θα πάνε όλα αυτά; Στο προϊόν θα πάνε, ναύαρχέ μου.

Όταν πληρώνει φόρο για ΦΠΑ για τιμολόγια που δεν έχει εισπράξει ο ελεύθερος επαγγελματίας θα μεταφέρει στην παροχή υπηρεσίας ή στο προϊόν την τιμή. Όταν υποχρεούται να συνδέσει τη μηχανή POS, μόνος τους, να αγοράσει μηχανήματα, να βάζει εξαρτήματα, να τα συνδέσει, να φέρει μάστορες, πού θα πάει η διαφορά στην τιμή; Στο προϊόν.

Όλα αυτά τα λέω, γιατί όταν τα ενοίκια αυξάνονται πυρετωδώς, πού θα πάει η τιμή; Θα ανέβει, στο προϊόν. Πάρα πολύ, ωραία, ναύαρχέ μου, ναύαρχος και στα οικονομικά. Γιατί δεν τα λες στον Πρωθυπουργό να τα αλλάξει;

Τα αυτονόητα σας λέμε. Τα αυτονόητα, ότι θα πληρώσεις ακριβότερες τηλεπικοινωνίες. Πού θα πάει; Στο κόστος προϊόντος. Όταν τα λιπάσματα είναι ακριβότερα, τα φυτοφάρμακα, οι ζωοτροφές, πού θα πάνε; Στο κόστος προϊόντος. Πώς να ανταγωνιστεί η ελληνική οικονομία, όταν έχει το ακριβότερο ρεύμα στην Ευρώπη, τα ακριβότερα καύσιμα στην Ευρώπη, την ακριβότερη στέγη στην Ευρώπη, την ακριβότερη τηλεφωνία στην Ευρώπη, τους ακριβότερους φόρους στην Ευρώπη, τα ακριβότερα πρόστιμα στην Ευρώπη.

Ε, λοιπόν, σε όλα είστε ακριβοί, στην άσκηση σοβαρής οικονομικής πολιτικής είστε πάμφθηνοι. Δεν πάει έτσι πουθενά. Δεν πάει έτσι πουθενά, κύριε Πρωθυπουργέ. Δεν πάει!

Θα σας πω τώρα, γιατί μιλάτε για επενδύσεις. Γιατί δεν ακούτε τον κ. Παπαλεξόπουλο; Φαντάζομαι τον ξέρετε, κύριε Πρωθυπουργέ. Τι είπε στον Παπαχελά; Τον ρωτάει ο Παπαχελάς: «Γιατί δεν έχουμε επενδύσεις στην Ελλάδα; Τι τους αποθαρρύνει τους επενδυτάς;» και λέει ο κ. Παπαλεξόπουλος, ο Πρόεδρος του ΣΕΒ: «Δικαιοσύνη και δημόσια διοίκηση είναι τα δύο πρώτα». «Στο μυαλό των ξένων» λέει ο Παπαλεξόπουλος «η κατάσταση στην Ελλάδα είναι απελπιστική».

Ο κύριος Πρωθυπουργός από το 2019 -γιατί φαινόταν μεταρρυθμιστής- ανέλαβε την πρωθυπουργία με μία λέξη: μεταρρύθμιση.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Πότε το είπε αυτό;

**ΚΥΡΙΑΚΟΣ ΒΕΛΟΠΟΥΛΟΣ (Προέδρος της Ελληνικής Λύσης):** Έχει μία εβδομάδα, δέκα μέρες στον Παπαχελά.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Μπορείτε να μου βρείτε το σχετικό απόσπασμα;

**ΚΥΡΙΑΚΟΣ ΒΕΛΟΠΟΥΛΟΣ (Προέδρος της Ελληνικής Λύσης):** Θα σας το βρω και σε βίντεο. Θα σας στείλω και άλλα. Υπάρχει και σε βίντεο. Θα σας το δώσω και σε βίντεο.

**ΠΡΟΕΔΡΟΣ (Κωνσταντίνος Τασούλας):** Παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Ότι είπε ο Πρόεδρος ότι η κατάσταση είναι απελπιστική, θα μου το δώσετε;

**ΚΥΡΙΑΚΟΣ ΒΕΛΟΠΟΥΛΟΣ (Προέδρος της Ελληνικής Λύσης):** Στο μυαλό των ξένων η κατάσταση είναι απελπιστική.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Θα το βρείτε να μου το δώσετε;

**ΚΥΡΙΑΚΟΣ ΒΕΛΟΠΟΥΛΟΣ (Προέδρος της Ελληνικής Λύσης):** Δικαιοσύνη και δημόσια διοίκηση.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Όχι αυτά που γράφει η ομιλία σας, αλλά τι είπε.

**ΚΥΡΙΑΚΟΣ ΒΕΛΟΠΟΥΛΟΣ (Προέδρος της Ελληνικής Λύσης):** Κύριε Πρωθυπουργέ, θα σας το φέρω.

**ΠΡΟΕΔΡΟΣ (Κωνσταντίνος Τασούλας):** Εντάξει.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Να μου το φέρετε, παρακαλώ, και θα σας ζητήσω συγγνώμη.

**ΚΥΡΙΑΚΟΣ ΒΕΛΟΠΟΥΛΟΣ (Προέδρος της Ελληνικής Λύσης):** Όπως θα μου πείτε και μία συγγνώμη ως σοβαρός άνθρωπος για αυτό που είπατε στο συνέδριο εσείς.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Να μου το φέρετε.

**ΚΥΡΙΑΚΟΣ ΒΕΛΟΠΟΥΛΟΣ (Προέδρος της Ελληνικής Λύσης):** Εγώ θα σας το φέρω. Περιμένω τη συγγνώμη.

Πάμε, λοιπόν, στην ουσία. Θα σας διαβάσω και άλλα, όσα θέλετε. Η Ελλάδα, λοιπόν, έχει πάρει τον οικονομικό και εθνικό κατήφορο.

Ο πανικός σας φαίνεται, κύριε Πρωθυπουργέ. Έχετε στοχοποιήσει εμένα και την Ελληνική Λύση. Το αντιλαμβάνομαι, πολιτικά αντίπαλοι είμαστε. Σύμφωνα, λοιπόν, με τον Πρωθυπουργό είπε ότι ένα κακό αποτέλεσμα στις ευρωεκλογές, δεν θα δημιουργήσει πολιτική αστάθεια -είναι σταθερός- ούτε θα μας οδηγήσει σε εθνικές εκλογές. Είναι από αυτή δική σας δήλωση ότι ένα αποτέλεσμα κακό δεν θα μας οδηγήσει σε εθνικές εκλογές; Το είπατε εσείς, δεν το είπα εγώ. Το είπατε στη συνέντευξή σας. Το είπατε, πολύ ωραία. Θα δυσκόλευε, όμως, τις μεταρρυθμίσεις μας.

Μία ερώτηση μόνο θέλω. Πόσα χρόνια πρέπει να κυβερνήσετε, για να κάνετε τις μεταρρυθμίσεις που εσείς λέγατε από το 2019; Πέστε μας: «θέλω είκοσι χρόνια, τριάντα χρόνια». Τις μεταρρυθμίσεις, ώστε να μην πηγαίνει ο Έλληνας στην εφορία στην Εύβοια και τον εκβιάζει ο εφοριακός, ο οποίος είναι κομματικό σας στέλεχος, η εφοριακός, η διευθύντρια.

(Χειροκροτήματα από την πτέρυγα της Ελληνικής Λύσης)

Αν δεν υπήρχαν οι πολίτες, κύριε Πρωθυπουργέ, δεν θα μαθαίναμε τίποτα για τα λαμόγια.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Είναι κομματικό μας στέλεχος;

**ΚΥΡΙΑΚΟΣ ΒΕΛΟΠΟΥΛΟΣ (Προέδρος της Ελληνικής Λύσης):** Ήταν, το βραβεύσατε. Ήταν ο Αυτιάς, ήταν ο Σπανάκης. Ήταν εκεί άνθρωποι δικοί σας. Γιατί τον βραβεύσατε;

**ΠΡΟΕΔΡΟΣ (Κωνσταντίνος Τασούλας):** Παρακαλώ στο Σώμα να απευθύνεστε.

**ΚΥΡΙΑΚΟΣ ΒΕΛΟΠΟΥΛΟΣ (Προέδρος της Ελληνικής Λύσης):** Γιατί τον βραβεύσατε εσείς, η Κυβέρνηση, κύριε Πρωθυπουργέ; Απαντήστε μας.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Έχετε πει σε δύο λεπτά τρία απίστευτα ψέματα.

**ΚΥΡΙΑΚΟΣ ΒΕΛΟΠΟΥΛΟΣ (Προέδρος της Ελληνικής Λύσης):** Μη μιλάτε για ψέματα εσείς, ο καθ’ έξιν ψεύτης.

**ΠΡΟΕΔΡΟΣ (Κωνσταντίνος Τασούλας):** Παρακαλώ στο Σώμα να απευθύνεστε.

**ΚΥΡΙΑΚΟΣ ΒΕΛΟΠΟΥΛΟΣ (Προέδρος της Ελληνικής Λύσης):** Ο καθ’ έξιν ψεύτης δεν μπορεί να μιλάει για ψέματα. Περιμένω ακόμη τη συγγνώμη να πείτε.

Μιλήσατε για πολιτική εξαπάτηση για τα χειρόγραφα και φύγατε και δεν είπατε συγγνώμη, ενώ ο Αντιπρόεδρός σας πουλούσε επί πέντε χρόνια τα συγκεκριμένα χειρόγραφα. Ένα συγγνώμη δεν είπατε, κύριε Πρωθυπουργέ.

(Χειροκροτήματα από την πτέρυγα της Ελληνικής Λύσης)

Αυτό σημαίνει πολιτική αγένεια, να ζητάς τα ρέστα από τον άλλον, όταν του χρωστάς και από πάνω. Εδώ είναι μας λένε «εκεί που μας χρωστούσε, μας πήρε και το βόδι στο τέλος». Ή μας περνάν για βόδια και μοσχάρια κάποιοι.

Ο κ. Παπαλεξόπουλος είπε αυτό που είπα, ότι δικαιοσύνη και δημόσια διοίκηση δεν υπάρχουν επί πρωθυπουργίας του κ. Μητσοτάκη. Τώρα αν έμεινε στο εάν οι ξένοι μας βλέπουν έτσι, να σας πω πώς μας βλέπουν οι ξένοι. Η Ευρωπαϊκή Επιτροπή εγκαλεί τον Πρωθυπουργό για την ιστορία με τη «ΓΕΚ ΤΕΡΝΑ». Σε αυτό δεν απάντησε, όμως. Οι ευρωπαίοι μας εγκαλούν για τη σύμβαση 717, για τους νεκρούς στα Τέμπη. Και τι κάνετε; Κλείνετε τη Βουλή, για να μην έρθει η κουβέντα εδώ.

Εμείς για τα Τέμπη δώσαμε όρκο ζωής. Θα σας πάμε μέχρι τέλους! Θα πάμε φυλακή τους υπαιτίους. Τέλος!

(Χειροκροτήματα από την πτέρυγα της Ελληνικής Λύσης)

Πάμε, λοιπόν, στο τι πρέπει να κάνουμε. Ήθελα να το πω, ρε παιδί μου. Δεν με άφησε.

Χαράτσι στους ελεύθερους επαγγελματίες: ακύρωση. Ακαταδίωκτο τραπεζιτών: ακύρωση. Την προστασία της πρώτης κατοικίας να την κάνουμε. Τον γάμο ομοφυλοφίλων τον θεωρεί μεταρρύθμιση; Εγώ δεν το κατάλαβα αυτό. Είναι μεταρρύθμιση ο γάμος ομοφυλοφίλων, ναύαρχε, του Γιώργου και του Νίκου; Είναι μεταρρύθμιση αυτή; Μεταρρύθμιση για να περνάει καλά ο Έλληνας είναι αυτή; Για την υγεία, την παιδεία, την οικονομία είναι μεταρρύθμιση αυτή; Προτεραιότητα του Πρωθυπουργού ήταν αυτό.

Αλλά ήρθε εδώ, για να κάνει show ο Πρωθυπουργός. Έχει συνηθίσει από το Τικ Τοκ να φοράει καπελάκια, να φοράει παπουτσάκια, να λέει για σωσίες στην Αφρική και να απαντάει ο Κασσελάκης κυλιόμενος εκεί στο πεζοδρόμιο με έναν σκύλο μαζί. Κάνατε την πολιτική σούργελο. Σουργελοποιείτε την πολιτική και οδηγείτε αυτούς που δεν θέλουν να ψηφίσουν στην αποχή. Όχι, θα πάνε οι Έλληνες μαζικά να ψηφίσουν για να μπορέσουν να δικαιωθούν οι αγώνες των Ελλήνων.

(Χειροκροτήματα από την πτέρυγα της Ελληνικής Λύσης)

Πάμε και σε άλλα θέματα. Νομιμοποίηση των παράνομων μεταναστών. Είναι μεταρρύθμιση; Η εθνική υποταγή της δουλοπρέπειας και της υποταγής στην Τουρκία είναι μεταρρύθμιση; Τεσσεράμισι χρόνια που κυβερνάει η Νέα Δημοκρατία αύξησε το χρέος 50 δισεκατομμύρια. Είναι μεταρρύθμιση;

Ο Πρωθυπουργός, λοιπόν, μας λέει ότι το μέτρο του είναι το 33% του 2019. Κάνει λάθος ο Πρωθυπουργός. Πριν έξι, επτά μήνες είχαμε εκλογές. Αυτό σημαίνει ότι το μέτρο είναι 41%. Διότι αν ήταν ικανοποιημένοι, κύριε Πρωθυπουργέ οι Έλληνες πολίτες θα σας έδιναν πάλι 41%. Άρα ηττοπαθείς ήσασταν, ηττοπαθείς είστε. Ξέρετε τι έρχεται. Έρχεται η κατάρρευση 9 Ιουνίου. Άρα κατεβάζετε τον πήχη.

(Χειροκροτήματα από την πτέρυγα της Ελληνικής Λύσης)

Πάμε και στα υπόλοιπα. Γιατί δεν χτυπάει την ακρίβεια ο Πρωθυπουργός για φόρους, ΦΠΑ, κ.λπ.; Το είπε ο κ. Χατζηδάκης, παιδιά. Κύριε, Σκρέκα, και αυτό δεν το είπε ο Χατζηδάκης; Γιατί μας λέει ο Πρωθυπουργός ότι λέμε ψέματα εμείς. Τώρα να σου λέει ότι εσύ είπες ψέματα ο άνθρωπος που του έλεγα για ξυλόλιο και μου έλεγε ότι λέω παραμύθια εδώ μέσα, ο άνθρωπος που του έλεγα ότι έριξε στην Πάρνηθα κόκκινο υγρό και μου έλεγε ότι λέω σαχλαμάρες. Εντάξει, με ξεπερνάει και εμένα, ρε παιδιά. Με ξεπερνάει, πραγματικά, να σε αποκαλεί ο Μινχάουζεν ψεύτη. Κάτι δεν πάει καλά εδώ.

Πάμε στην ουσία. Πρώτα απ’ όλα, δεν μειώνουμε ΦΠΑ, λέει, και φόρους, κύριε Σκρέκα -το είπε ο Χατζηδάκης στο «MEGA»-, γιατί εισπράττουμε λεφτά τα οποία στη συνέχεια τα διαθέτουμε για μισθούς και συντάξεις. Ο Χατζηδάκης το είπε αυτό. Και αυτό θα το αμφισβητήσει ο Πρωθυπουργός. Στο «MEGA» το είπε, στον Χασαπόπουλο. Και αυτό θα το αμφισβητήσει, είναι ικανός. Γιατί την μία ημέρα λέει άλλα και την άλλη λέει άλλα. Δηλαδή, εισπράττει το κράτος λεφτά, για να πληρώνει μισθούς και συντάξεις και γι’ αυτό δεν κατεβάζει φόρους και ΦΠΑ. Να δείτε τι θα εισπράξετε 9 Ιουνίου χειρόγραφα και με σταυρό, παρακαλώ! Να δείτε τι θα εισπράξετε.

(Χειροκροτήματα από την πτέρυγα της Ελληνικής Λύσης)

Ήμουν εδώ προηγουμένως -έφυγε ο Πρωθυπουργός- ειρωνεύτηκε εμένα, γιατί είπα για μισθούς χιλιάδων ευρώ. Πέταξε την ατάκα και με κοίταξε. Και επειδή αντιλαμβάνομαι λίγο περισσότερο, του απαντάω: Υπάρχουν τρόποι οι Έλληνες να πληρωθούν καλά. Κάνετε τώρα την αισχροκέρδεια κακούργημα! Μείωση σπατάλης, ανεξάρτητες αρχές και τετρακόσιοι σύμβουλοι του Πρωθυπουργού. Δεν τους έχω εγώ τους τετρακόσιους συμβούλους, αυτός τους έχει. Εξορύξεις τώρα, με βάση τον νόμο του 2013 της Νέας Δημοκρατίας και σύνδεσή τους, όπως έκανε η Νορβηγία, με συντάξεις.

(Χειροκροτήματα από την πτέρυγα της Ελληνικής Λύσης)

Τέλος, κόψτε τις αναθέσεις. Εβδομήντα εκατομμύρια ευρώ, αυτό που του έκανα του Πρωθυπουργού -και με ευγένεια του το είπα- που τον πήγαν στην Πελοπόννησο για ένα έργο που είναι «μαϊμού», «πέτσινο», προβληματικό λέει η Ευρωπαϊκή Επιτροπή και τον εξέθεσα τον άνθρωπο, θα τα πληρώσουν πάλι οι Έλληνες, 70 εκατομμύρια ευρώ. Από λάθος ποιων; Ποιοι το έκαναν το λάθος; Κάποιος το έκανε, κάποιος το ενέκρινε. Ποιος; Θα την πληρώσει αυτός; Ή πάλι οι Έλληνες με φόρους θα πληρώσουν 70 εκατομμύρια;

Για αυτό είναι ποιοτική η διαφορά μας με τον Πρωθυπουργό, μπορούμε να αντιδικούμε. Εγώ δεν τον υβρίζω, ούτε τον λοιδορώ. Το κάνει καθ’ έξιν αυτός όποτε βρίσκεται στις τηλεοράσεις, στα φιλικά του μέσα. Δεν ήθελε να κάνουμε debate, γιατί στο debate θα έπεφταν οι μάσκες- αυτό που λέω εγώ- του κενού που υπάρχει στη Νέα Δημοκρατία επιχειρημάτων, σχεδίου και προγράμματος, για να κάνουμε ξανά την Ελλάδα περήφανη, για να κάνουμε ξανά τους Έλληνες περήφανους. Αυτή είναι η διαφορά μας.

(Χειροκροτήματα από την πτέρυγα της Ελληνικής Λύσης)

Όσο για τις προτάσεις θα τις καταθέσω όλες στη δευτερολογία μου.

Εμείς λέμε στους Έλληνες ότι υπάρχει μία λύση για να πέσουν οι τιμές. Και για τον Σκρέκα για τους υπόλοιπους το λέω αυτό, τους νεοδημοκράτες. Μαυρίστε τους την Κυριακή 9 Ιουνίου, να δείτε τη φέτα να πηγαίνει 5 ευρώ και το λάδι στα 6 ευρώ. Μόνο αν τους μαυρίσετε θα κυνηγήσει τους ολιγάρχες, τους καπιταλιστές, τους πλουτοκράτες. Αλλιώς θα τους χαϊδεύουν.

(Χειροκροτήματα από την πτέρυγα της Ελληνικής Λύσης)

Πάμε και στα λάθη, γιατί θέλω να είμαι συνεπής. Καταστρέφετε τους επαγγελματίες και αγρότες. Επιβάλλετε φόρο στα ανύπαρκτα εισοδήματα. Δεν υπάρχει στον κόσμο αυτό! Να πιάσω δηλαδή τον κ. Σκρέκα: Έλα εδώ, κύριε Σκρέκα μου. Κύριε Σκρέκα μου, θα σου άρεσε εσένα να σου πω ότι έχεις μία επιχείρηση που βγάζει 1 εκατομμύρια ότι βγάζει 10 εκατομμύρια; Δέκα βγάζει, δεν βγάζει ένα. «Λες ψέματα. Δεν βγάζω δέκα, βγάζω ένα», έτσι θα μου πεις.

Στον υδραυλικό, τον ηλεκτρολόγο, τον ελεύθερο επαγγελματία γιατί του λες ότι δεν έβγαλες εισοδήματα, θα σου βάλω και άλλα 1.500 από πάνω; Γιατί; Επτακόσιες χιλιάδες άνθρωποι είναι, πάνω από 1.400 ευρώ ο φόρος, αυτοαπασχολούμενοι. Αυτό είναι απάνθρωπο. Δεν είναι σωστό. Είναι λάθος.

Και το χειρότερο: Δεν δίνετε χρήματα για το ΕΣΥ, κύριε Σκρέκα, όχι εσείς, ο προηγούμενος Υπουργός.

Και έδωσε, κύριε ναύαρχε, στο «ΑΧΝΗ ΚΟΤΣ» 350 εκατομμύρια σε δύο εταιρείες ενοικιάσεων αυτοκινήτων για να αγοράσουν αυτοκίνητα από τη Γερμανία να τα φέρουν στην Ελλάδα για τις ενοικιάσεις αυτοκινήτων. Από το Ταμείο Ανάκαμψης 350 εκατομμύρια ευρώ.

Γι’ αυτό έφυγε ο Πρωθυπουργός. Ήξερε τι θα ακούσει. Εγώ το πήγαινα πολιτικά. Αν θέλει να το πάμε διαφορετικά, το πάμε και διαφορετικά, γιατί εμείς είμαστε και του σαλονιού, αλλά και του πεζοδρομίου, γιατί μεγαλώσαμε στο πεζοδρόμιο. Το λέω, για να το ξεκαθαρίσω, από μικρό παιδί. Ο πατέρας μου ανθρακωρύχος ήταν. Ξεκάθαρες οι σχέσεις μας.

Βγαίνει ο πρόεδρος της ΕΛΓΟ και σας καταγγέλλει, κύριε Πρωθυπουργέ, κύριε Υπουργέ, για απευθείας αναθέσεις και παραιτείται και δεν ανοίγει ρουθούνι.

Ούτε αυτό το είπε, ρε παιδιά;

Λέει: «Αδυνατώ να υπογράφω απευθείας αναθέσεις και παραιτούμαι». Ούτε αυτό το είπε; Εντάξει, τίποτα δεν έχει γίνει.

Όσο για το λάδι, θα πω το εξής. Από το 2019 ουρλιάζουμε για το λάδι. Τώρα, από ό,τι βλέπω και η Κίνα είναι παίκτης και άλλες χώρες. Σας τα λέγαμε, φωνάζαμε. Δεν μας ακούγατε. Σας λέγαμε «κάντε έλεγχο στα σύνορα, έλεγχο ποιοτικό».

Το κάνει η Βουλγαρία, κύριε Υπουργέ.

**ΠΡΟΕΔΡΟΣ (Κωνσταντίνος Τασούλας):** Κύριε Πρόεδρε, επαναλαμβάνω: Στο Σώμα απευθύνεστε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Εντάξει. Το Σώμα έχει φύγει και ο Πρωθυπουργός έχει φύγει, οι νεοδημοκράτες έχουν φύγει. Ποιο Σώμα;

**ΠΡΟΕΔΡΟΣ (Κωνσταντίνος Τασούλας):** Ελάτε τώρα! Στη Βουλή απευθυνόμαστε, στο Σώμα. Αυτό λέει.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν υπάρχει Σώμα, κύριε Πρόεδρε. Το Σώμα είναι διαμελισμένο πλέον. Έχουν φύγει όλοι.

**ΠΡΟΕΔΡΟΣ (Κωνσταντίνος Τασούλας):** Δεν βλέπετε με τι λατρεία σας παρακολουθεί η Κοινοβουλευτική σας Ομάδα;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Πάμε, λοιπόν, για να κλείνω σιγά-σιγά.

**ΠΡΟΕΔΡΟΣ (Κωνσταντίνος Τασούλας):** Στο Σώμα απευθυνόμαστε τώρα. Τελεία και παύλα.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Επέστρεψε η Βουλγαρία χιλιάδες τόνους λεμονιών, γιατί έκαναν ποιοτικό έλεγχο. Κλείστε τα σύνορα με την Τουρκία. Ελέγχους ποιοτικούς, να μην ταΐζουμε τον Ερντογάν, ο οποίος απειλεί την Ελλάδα. Το έχουμε πει!

(Χειροκροτήματα από την πτέρυγα της Ελληνικής Λύσης)

Και το χειρότερο; Φέραμε ψήφισμα στο Ευρωπαϊκό Κοινοβούλιο, ως Ελληνική Λύση και δεν το ψήφισε κανένα κόμμα. Θα τα πούμε σε λίγο καιρό. Δεν θα πω για τους τραπεζίτες, όχι. Κάνετε μείωση 50% στις συντάξεις χηρείας μετά την πρώτη τριετία, αλλά δίνετε επίδομα μητρότητας στους ΛΟΑΤΚΙ για να υιοθετούν. Δηλαδή, δείτε τις αντιφάσεις σας.

Ακούστε, κύριοι της Νέας Δημοκρατίας. Προϋπολογισμός του 2024: Μισό δισεκατομμύριο για το Υπουργείο «Λαθρομετανάστευσης», 10 εκατομμύρια για τους δυστυχισμένους πλημμυροπαθείς της Θεσσαλίας μας, που ακόμα δεν έχουν πάρει τα λεφτά που τους υποσχέθηκε ο Έλληνας Πρωθυπουργός και ομιλεί για ψέματα! Και ομιλεί για ψέματα!

(Χειροκροτήματα από την πτέρυγα της Ελληνικής Λύσης)

Δεν τα πήραν όλα τα λεφτά. Κλαίνε. Εδώ είναι το έγγραφο. Να το δώσω και αυτό.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αναρωτιέμαι, γιατί εγώ περιμένω να μου πείτε αν, πραγματικά, θα βάλετε στο σουβλάκι, στα γλυκά, στα σάντουιτς, στα χάμπουργκερ αυτή την πράσινη φορολογία που λέγεται στο λίπος. Γελάτε! Εδώ είμαστε. Σας τα έλεγα ότι θα βάλετε φόρο στα πλοία για την πράσινη ανάπτυξη. Μου λέγατε «όχι» πέρσι. Το βάλατε φέτος.

Θα μπει και αυτό. Το σουβλάκι του Έλληνα και ο γύρος θα γίνουν πανάκριβα. Θα επιβληθεί ένας φόρος, λέει η ευρωπαϊκή οδηγία -έρχεται σε λίγο καιρό- φόρος λίπους. Για την υγεία μας το κάνουν, βέβαια! Να μας κάνουν όλους fit, σαν τον Πρωθυπουργό, που είναι γυμνασμένος, ωραίος. Έτσι θα μας κάνουν όλους. Δεν είναι πράγματα αυτά.

Πάμε και στα πολιτικά, γιατί μίλησα για σουργελοποίηση, να πω στον Πρωθυπουργό πότε ήταν ανακόλουθος, όταν αφόριζε το Tik Tok και έλεγε ότι είναι ένα εργαλείο που έχει μεγάλη δύναμη, γεννά πολλά ερωτηματικά, γιατί είναι ένας αλγόριθμος που αναπτύχθηκε στην Κίνα και γενικά, πρέπει να είμαστε προσεκτικοί, ως δημόσια πρόσωπα, που αξιοποιούμε τέτοια εργαλεία και ότι εγώ στο δικό μου κινητό δεν έχω Tik Tok και το έχω απαγορεύσει στα μέλη του Υπουργικού Συμβουλίου; Τα έλεγε αυτά. Θα μας έλεγε, αν ήταν εδώ, ότι δεν τα είπε. Μα, υπάρχει βίντεο, σας λέω.

Και μετά από λίγο καιρό, μιλάει για σωσίες από την Αφρική, φοράει κάτι περίεργα καπελάκια, φοράει και τα παπουτσάκια της Νέας Δημοκρατίας και κάνει Tik Tok. Πόσο αξιόπιστος είναι αυτός ο Πρωθυπουργός; Έτσι οδηγούμε στη σουργελοποίηση την πολιτική ζωή.

Απαντάει ο κ. Κασσελάκης με άλλον τρόπο, δικό του, κυλιέται στα πεζοδρόμια με τα σκυλιά, λέει τα δικά του.

Δεν είναι πολιτική αυτό το πράγμα. Αυτό δεν λέγεται πολιτική. Θυμηθείτε. Εγώ ήμουν το 2007, το 2008, το 2009. Να μας κρίνει ο Θεός! Δείτε την ποιότητά μας, δείτε τις συμπεριφορές των πολιτικών Αρχηγών. Και τότε υπήρχαν αντιδικίες, αντιπαραθέσεις. Υπήρχε μια σοβαρότητα, μια ευπρέπεια, μια αστική ευγένεια. Δεν είναι θέαμα, δεν είναι influencer o Πρωθυπουργός και ο Αρχηγός της Αξιωματικής Αντιπολιτεύσεως να βγαίνουν όλη μέρα για να το μεταδίδει ο Λιάγκας, η Καινούργιου, να βλέπεις την Καινούργιου να σχολιάζει τον Πρωθυπουργό για το καπελάκι που φόρεσε και τα παπουτσάκια που έβαλε και τα έδεσε ή τον κ. Κασσελάκη.

Μην το κάνετε αυτό. Μην το κάνετε αυτό! Είδατε τι απέχθεια σας προκαλεί; Και όμως, το κάνουν καθημερινά! Γιατί το κάνουν; Εξηγήστε μου ποιος είναι ο λόγος. Για λίγα δευτερόλεπτα δημοσιότητος; Είναι λάθος.

Φαντάζεστε τον Κωνσταντίνο Καραμανλή, τον Κωνσταντίνο Μητσοτάκη, τον Ανδρέα Παπανδρέου να κάνουν κάτι τέτοιο;

Εσείς, που είστε παλιότερος, ο Κωνσταντίνος Μητσοτάκης θα το έκανε ποτέ αυτό; Όχι, ποτέ, γιατί ήταν ένας σοβαρός πολιτικός, με άλλη άποψη για την πολιτική. Παρά τα λάθη που έκαναν όλοι, αυτά δεν τα έκαναν.

Δεν θα ευτελίσει η Ελληνική Λύση τον πολιτικό βίο του τόπου και την πολιτική.

(Χειροκροτήματα από την πτέρυγα της Ελληνικής Λύσης)

Σταματήστε να σουργελοποιείτε την πολιτική και να δημιουργείτε απέχθεια στους πολίτες. Ζητώ, κάνω έκκληση.

Πάμε και στα σοβαρά και κλείνω εδώ. Ας κάνουμε ένα debate σοβαρό. Έχει δίκιο ο Ανδρουλάκης, να κάνουμε ένα debate, να μιλήσουμε πολιτικά.

Δεν είναι πολιτική αυτή, την ώρα που πεινάει ο Έλληνας -και θα το πω και ας παρεξηγηθούν οι κύριοι του ΣΥΡΙΖΑ- να πηγαίνω στα μπουζούκια, στις σουίτες, 6.000 και 5.000 ευρώ η σουίτα και να πεινούν τα παιδάκια και οι γονείς τους από πάνω; Αρχή άνδρα δείκνυσι και η γυναίκα του Καίσαρα και πρέπει να είναι και να φαίνεται τίμια. Δεν γίνονται αυτά τα πράγματα!

(Χειροκροτήματα από την πτέρυγα της Ελληνικής Λύσης)

**ΔΙΟΝΥΣΙΟΣ ΧΑΤΖΗΔΑΚΗΣ:** Ποιος πήγε σε σουίτες;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Το είπα. Φτάνει τόσο.

Εγώ θα μιλήσω για τον «μητσοτακισμό» και κλείνω εδώ, κύριε Πρόεδρε, να μην καταχρώμαι και τον χρόνο.

**ΠΡΟΕΔΡΟΣ (Κωνσταντίνος Τασούλας):** Ναι, βοηθήστε μας, για να προχωρήσουμε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ναι, κύριε Πρόεδρε, έχετε δίκιο.

Θα σας πω την αλήθεια και την άποψή μου. Ο κ. Μητσοτάκης δεν είναι Νέα Δημοκρατία. Ο κ. Μητσοτάκης είναι ένα πολιτικό υβρίδιο του σημιτισμού, του μεταμοντέρνου ακραίου νεοφιλελευθερισμού και του παραδοσιακού παρασιτισμού του πολιτικού συστήματος. Έτσι ήταν ο σημιτισμός και επειδή είναι γαλουχημένος από τους συνεργάτες του -εδώ βλέπω έναν της Νέας Δημοκρατίας, δεν βλέπω κανέναν πασόκο- εσείς…

**ΠΡΟΕΔΡΟΣ (Κωνσταντίνος Τασούλας):** Παρακαλώ, παρακαλώ! Ο έλεγχος κοινωνικών φρονημάτων έχει καταργηθεί εδώ και χρόνια! Ελάτε!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Και η προληπτική λογοκρισία έχει καταργηθεί, αλλά την κάνετε συνεχώς. Ε, μα! Τα ’θελες!

Λοιπόν, πάμε στην ουσία. Υποσιτίζεται το δημόσιο, αλλά με ευκολία ξεπουλάει καθετί ιδιωτικό, το δίνει. Πάρτε εδώ, πάρτε εκεί και δεν έχει μείνει τίποτα στην Ελλάδα.

Είναι τέκνο του σημιτισμού. Απεχθάνεται τον καραμανλισμό. Απεχθάνεται τον μεγάλο Κωνσταντίνο Καραμανλή, τις επιταγές του Κώστα Καραμανλή, γιατί είναι καθαρόαιμο παιδί του σημιτισμού, εκείνου του απεχθούς σημιτισμού που ισοπέδωσε την πατρίδα.

(Χειροκροτήματα από την πτέρυγα της Ελληνικής Λύσης)

Είναι με την πλουτοκρατία και όπως ο Σημίτης ήλεγχε τα μέσα ενημερώσεως, έτσι τα ελέγχει και ο Πρωθυπουργός. Ως προς την εταιρεία που έκανε την περίεργη ιστορία στην Πελοπόννησο, τη «ΓΕΚ ΤΕΡΝΑ», ψάξτε τους μετόχους ποιος έχει κανάλι από τους μετόχους και απ’ έξω δεν μπορώ να περάσω ούτε ως περαστικός, γιατί συνεχώς μας φιμώνουν.

Και εδώ ακριβώς έρχεται και αυτό που λέω: Επιχειρεί ο ίδιος να αποδομήσει τον καραμανλισμό. Οι υγιείς πατριωτικές δυνάμεις, οι υγιείς δυνάμεις του τόπου έχουν βρει εικόνα, έχουν βρει ομοίωση στο όνομα της Ελληνικής Λύσης, ένα κόμμα γνήσια πατριωτικό, εθνικό, κοινωνικό, λαϊκό, ένα κόμμα που ήρθε με πάθος για την Ελλάδα και αγάπη για τους Έλληνες, να αλλάξει την Ελλάδα και να κάνει τους Έλληνες περήφανους.

(Χειροκροτήματα από την πτέρυγα της Ελληνικής Λύσης)

Αυτή είναι η διαφορά μας και πρέπει να μάθουν οι Έλληνες γιατί αγωνιζόμαστε. Διότι στο Ευρωπαϊκό Κοινοβούλιο δεν είπε κανείς εδώ μέσα τι έκαναν τα κόμματά σας. Ποιος Ευρωβουλευτής συμφώνησε να καταργηθεί το μεγαλύτερο πυρηνικό όπλο της Ελλάδος, το βέτο; Νέα Δημοκρατία, ΠΑΣΟΚ και ΣΥΡΙΖΑ. Συμφώνησαν τα τρία αυτά κόμματα σε ψήφισμα να μην έχει βέτο η Ελλάδα ούτε για τα εθνικά, ούτε για τα κοινωνικά, ούτε για τα αγροτικά θέματα και το εισηγήθηκαν να παρθεί ως απόφαση στο Συμβούλιο Υπουργών. Δηλαδή, το μοναδικό όπλο που έχει η Ελλάδα και ονομάζεται «βέτο», που το κράδαινε ο Κωνσταντίνος Καραμανλής, ο Ανδρέας Παπανδρέου, ο κ. Κώστας Καραμανλής, το βέτο μας το ακύρωσαν η Νέα Δημοκρατία, το ΠΑΣΟΚ και ο ΣΥΡΙΖΑ. Ντροπή, γιατί αυτό ήταν ένα μεγάλο λάθος, τεράστιο εθνικό λάθος, τεράστιο έγκλημα.

(Χειροκροτήματα από την πτέρυγα της Ελληνικής Λύσης)

Αυτά ήθελα να ακούσει ο Πρωθυπουργός και όχι τα παραμυθάκια που έψαχνε αφορμή να φύγει.

Επίσης, γιατί εγκρίνατε Ιούνιο του 2023 χρηματοδότηση στήριξης των Σκοπίων; Στις 13 Ιουνίου 2023 Ευρωβουλευτές της Νέας Δημοκρατίας, του ΠΑΣΟΚ και του ΣΥΡΙΖΑ ψήφισαν «ναι» στο να χρηματοδοτηθούν οι Σκοπιανοί που ζητούν μακεδονική εθνότητα και μακεδονική γλώσσα και την απέκτησαν με την προδοτική Συμφωνία των Πρεσπών. Γιατί; Γιατί στις 18 Ιανουαρίου 2023 συμφωνήσατε να ενταχθεί η Αλβανία άνευ όρων για την ελληνική μειονότητα, Νέα Δημοκρατία, ΠΑΣΟΚ και ΣΥΡΙΖΑ, στην Ευρωπαϊκή Ένωση; Στις 11-7-2023 γιατί δώσατε το δικαίωμα εσείς οι συντηρητικοί νεοδημοκράτες να έχουν δικαίωμα ακαδημαϊκού λόγου –ποιοι;- αυτοί που μιλούν για τα ανθρώπινα δικαιώματα για τους ΛΟΑΤΚΙ, να είναι ισότιμοι με ακαδημαϊκούς; Στις 11 Ιουλίου 2023, Ευρωπαϊκό Κοινοβούλιο, ψήφισμα!

Και κάτι τελευταίο.

**ΠΡΟΕΔΡΟΣ (Κωνσταντίνος Τασούλας):** Ολοκληρώστε, κύριε Πρόεδρε, ευχαριστώ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Εκεί που εκνευρίστηκα περισσότερο είναι όταν στις 13 Σεπτεμβρίου 2023 ζητήσαμε ως Ελληνική Λύση στο Ευρωπαϊκό Κοινοβούλιο να σταματήσουν οι εξαγωγές όπλων προς την Τουρκία και Νέα Δημοκρατία, ΠΑΣΟΚ και ΣΥΡΙΖΑ δεν βοήθησαν να σταματήσουν να εξοπλίζονται οι Τούρκοι με όπλα εναντίον της Ελλάδος και πολλά άλλα.

(Χειροκροτήματα από την πτέρυγα της Ελληνικής Λύσης)

Για αυτά αγωνίζεται η Ελληνική Λύση! Για αυτά αγωνιζόμαστε!

Και θα σας πω και κάτι τελευταίο, γιατί πιέζει και ο χρόνος και έχετε δίκιο.

Φιλοευρωπαίοι, κύριε Πρωθυπουργέ, δεν σημαίνει δούλοι των ΗΠΑ. Φιλοευρωπαίοι δεν σημαίνει υπηρέτες των πολυεθνικών. Φιλοευρωπαίοι δεν σημαίνει φιλοπόλεμοι εναντίον της Ρωσίας. Φιλοευρωπαίοι για εμάς σημαίνει υπηρέτες των συμφερόντων των Ευρωπαίων, υπηρέτες των Ευρωπαίων για μια Ευρώπη ευρωπαϊκή και χριστιανική!

(Χειροκροτήματα από την πτέρυγα της Ελληνικής Λύσης)

Φιλειρηνιστές υπέρ της ευημερίας της Ευρώπης, μιας Ευρώπης που ξεκινάει από τη Σιβηρία και τελειώνει στη Λισαβόνα, που περιλαμβάνει και τη Ρωσία στο δόγμα του μεγάλου ντε Γκωλ, του Κωνσταντίνου Καραμανλή, του Ανδρέα Παπανδρέου, όλων των μεγάλων ηγετών. Σας αφήνουμε στο μικρό μέγεθος της πολιτικής σας! Είμαστε αυτοί, είμαστε διαφορετικοί για μια Ελλάδα μεγάλη! Πρώτα η Ελλάδα, πρώτα οι Έλληνες!

Σας ευχαριστώ πολύ.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΟΣ (Κωνσταντίνος Τασούλας):** Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα πέντε μαθήτριες και μαθητές και τρεις συνοδοί εκπαιδευτικοί από το 2ο Δημοτικό Σχολείο Γαζίου Ηρακλείου Κρήτης και είκοσι μία μαθήτριες και μαθητές και τρεις συνοδοί εκπαιδευτικοί από το 3ο Δημοτικό Σχολείο Γαζίου Ηρακλείου Κρήτης.

Η Βουλή σάς καλωσορίζει! Να είστε καλά!

(Χειροκροτήματα από όλες τις πτέρυγες της Βουλής)

Και αμέσως μετά καλώ στο Βήμα τον κ. Αλέξανδρο Χαρίτση, Πρόεδρο της Κοινοβουλευτικής Ομάδας της Νέας Αριστεράς για τη δική του παρέμβαση στη σημερινή συνεδρίαση.

(Χειροκροτήματα από την πτέρυγα της Νέας Αριστεράς)

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ευχαριστώ, κύριε Πρόεδρε.

Κυρίες και κύριοι συνάδελφοι, ο Πρωθυπουργός αποφάσισε να εμφανιστεί σήμερα στην Ολομέλεια της Βουλής και να μιλήσει για την ακρίβεια. Διόλου τυχαία, θα πω εγώ, επέλεξε να το κάνει αυτό λίγες μόλις μέρες πριν ανοίξουν οι κάλπες των Ευρωεκλογών και την τελευταία μέρα πριν η Βουλή διακόψει τη λειτουργία της.

Αυτό, όμως, το οποίο πραγματικά μου προκαλεί κατάπληξη είναι το γεγονός ότι ο κ. Μητσοτάκης ήρθε σήμερα εδώ και επανέλαβε για πολλοστή φορά τα ίδια ακριβώς επιχειρήματα που λέει εδώ και τρία χρόνια, ενώ η ακρίβεια μαίνεται. Και βέβαια, μας είπε και πάλι ότι η Κυβέρνησή του τα έχει κάνει όλα καλά και δεν φταίει για τίποτα.

Ένα πράγμα μόνο καινούργιο ακούσαμε σήμερα από τον κ. Μητσοτάκη σε σχέση με όλη αυτή την τριετία της συζήτησης για την ακρίβεια. Μας είπε σήμερα ο κύριος Πρωθυπουργός ότι δίνει μάχη κατά των πολυεθνικών κολοσσών. Ποιος; Ο κ. Μητσοτάκης! Εντάξει, δηλαδή κάπου πρέπει να υπάρχει και ένα έλεος, κάπου και η κοροϊδία έχει τα όριά της!

(Χειροκροτήματα από την πτέρυγα της Νέας Αριστεράς)

Επειδή, όμως, κυρίες και κύριοι συνάδελφοι, είμαστε, όπως είπα και στην αρχή, λίγες μόλις ημέρες πριν από τις Ευρωεκλογές και την ανάδειξη των εκπροσώπων μας στο Ευρωπαϊκό Κοινοβούλιο και επειδή βρισκόμαστε σε μια εξαιρετικά κρίσιμη, ιστορική -θα έλεγα- καμπή για την ίδια την ύπαρξη της Ευρωπαϊκής Ένωσης και την πορεία που θα ακολουθήσει και επειδή αυτή η συζήτηση που διεξάγεται σήμερα εδώ στην Εθνική Αντιπροσωπεία δεν είναι μια συζήτηση που διεξάγεται εν κενώ, αλλά διεξάγεται εν μέσω τεράστιων εξελίξεων, δεν μπορώ παρά να ξεκινήσω την ομιλία μου από κάτι άλλο εξαιρετικά σημαντικό.

Γιατί την ώρα που συζητάμε εμείς εδώ σε αυτή την Αίθουσα, πολύ κοντά μας, στην άλλη πλευρά της Μεσογείου συντελείται μία γενοκτονία.

(Χειροκροτήματα από την πτέρυγα της Νέας Αριστεράς)

Εμείς δεν φοβόμαστε να το πούμε, δεν φοβόμαστε να πάρουμε θέση και να μιλήσουμε με τη γλώσσα της αλήθειας. Δεν φοβόμαστε να σταθούμε στο πλάι του διωκόμενου παλαιστινιακού λαού που κινδυνεύει σήμερα με αφανισμό από το καθεστώς Νετανιάχου και δεν φοβόμαστε να σταθούμε στη σωστή πλευρά της ιστορίας και κρατήσαμε αυτή τη στάση σταθερά, απαρέγκλιτα από την αρχή.

Πλέον και ο εισαγγελέας του Διεθνούς Ποινικού Δικαστηρίου προτείνει την έκδοση ενταλμάτων σύλληψης κατά του Νετανιάχου, χαρακτηρίζοντας τις πράξεις του Ισραήλ εγκλήματα πολέμου και εγκλήματα κατά της ανθρωπότητας.

Και το ερώτημα εδώ στην Εθνική Αντιπροσωπεία είναι τι κάνουμε εμείς για αυτό. Τι κάνει και τι θα κάνει η Ευρώπη και η Ελλάδα για αυτό; Η Κυβέρνηση της Νέας Δημοκρατίας, βεβαίως, παίζει τον ρόλο του χρήσιμου συμμάχου. Φτάσαμε, μάλιστα, στο σημείο ο Κυβερνητικός Εκπρόσωπος να επικρίνει συγκεκαλυμμένα την πρόταση του Εισαγγελέα του Δικαστηρίου της Χάγης, την ίδια ώρα που η Ισπανία, η Ιρλανδία, η Νορβηγία ανακοίνωναν ότι θα προβούν σε αναγνώριση του παλαιστινιακού κράτους.

Και εμείς εδώ στο ελληνικό Κοινοβούλιο, που έχουμε ψηφίσει από τον Δεκέμβριο του 2015 ομόφωνα την αναγνώριση του παλαιστινιακού κράτους, τι θα κάνουμε; Θα αποσιωπήσουμε; Θα κλείσουμε τα μάτια μας μπροστά σε αυτό το έγκλημα; Θα συναινέσουμε στη γενοκτονία;

Αλήθεια, συνάδελφοι και της Αξιωματικής Αντιπολίτευσης, εσείς πιστεύετε ότι στην Παλαιστίνη είναι εν εξελίξει αυτή τη στιγμή μια γενοκτονία; Γιατί ο πρόεδρός σας δεν έχει χρησιμοποιήσει μέχρι σήμερα αυτή τη λέξη, αυτή την έννοια.

Εμείς ως Νέα Αριστερά έχουμε κάνει μία πολύ συγκεκριμένη πρόταση εδώ και πολλές ημέρες, ώστε η χώρα να μπει στη σωστή πλευρά της ιστορίας, αναγνωρίζοντας το παλαιστινιακό κράτος και οφείλει η Αξιωματική Αντιπολίτευση, οφείλει και το ΠΑΣΟΚ να τοποθετηθούν.

Καλώ ξανά από αυτό το Βήμα για άμεση κοινή δράση. Το δίλημμα είναι πάρα πολύ καθαρό, δεν χωρούν παρερμηνείες, δεν χωρούν ίσες αποστάσεις, ή με τον πόλεμο θα είσαι ή με την ειρήνη.

(Χειροκροτήματα από την πτέρυγα της Νέας Αριστεράς)

Εμείς παίρνουμε πολύ σαφή και κρυστάλλινη θέση και απαντάμε «με την ειρήνη» αδιαπραγμάτευτα, πάντα και όχι αλά καρτ, από την Ουκρανία μέχρι την Παλαιστίνη, με το Διεθνές Δίκαιο, με τα ανθρώπινα δικαιώματα.

(Χειροκροτήματα από την πτέρυγα της Νέας Αριστεράς)

Και το ερώτημα που τίθεται επιτακτικά και καλούμε και τις δυνάμεις της Αντιπολίτευσης, κυρίως τον ΣΥΡΙΖΑ και το ΠΑΣΟΚ, να πάρουν καθαρή θέση. Αναγνώριση του παλαιστινιακού κράτους τώρα, άμεσα; Ναι ή όχι;

(Χειροκροτήματα από την πτέρυγα της Νέας Αριστεράς)

Γιατί για αναγνώριση γενικά και αόριστα μιλάει ακόμα και η Νέα Δημοκρατία. Όμως, τώρα παίζεται η ιστορία, τώρα η χώρα μας καλείται να πάρει θέση ως πυλώνας ειρήνης στην Ανατολική Μεσόγειο. Όλες οι προοδευτικές δυνάμεις, λοιπόν, τώρα οφείλουν να μιλήσουν ξεκάθαρα και να προσχωρήσουν στη θέση που εξαρχής έχει εκφράσει η Νέα Αριστερά.

Κυρίες και κύριοι συνάδελφοι, η Κυβέρνηση της Νέας Δημοκρατίας ακολουθεί μία καταστροφική εξωτερική πολιτική και όχι, η λέξη αυτή δεν είναι υπερβολική. Γιατί τι ακριβώς κάνετε εδώ στη γειτονιά μας στα Βαλκάνια; Ρίχνετε νερό στον μύλο των ακραίων. Το κάνατε ως αντιπολίτευση, το κάνετε ακόμα χειρότερα και ως Κυβέρνηση. Παραλάβατε το 2019 τις σχέσεις μας με τους γείτονές μας στο καλύτερο σημείο που είχαν βρεθεί ιστορικά. Και τι έχετε καταφέρει πέντε χρόνια μετά; Μετατρέπετε τα Βαλκάνια ξανά σε πυριτιδαποθήκη. Τι ακριβώς καταφέρατε με την εσκεμμένη αδράνεια επί πέντε χρόνια για τη Συμφωνία των Πρεσπών, εκτός από το να χαϊδεύετε τα αυτιά των ακροδεξιών εντός και εκτός του κόμματός σας και να ψαρεύετε ψήφους στα θολά νερά του ακροδεξιού ακροατηρίου; Τι ακριβώς καταφέρατε μη φέρνοντας για επικύρωση στη Βουλή τα μνημόνια συνεργασίας με τη Βόρεια Μακεδονία;

Θα σας πω τι καταφέρατε. Λειτουργήσατε ουσιαστικά ως χορηγός των εθνικιστών της Βόρειας Μακεδονίας, του VMRO. Αυτό καταφέρατε!

(Χειροκροτήματα από την πτέρυγα της Νέας Αριστεράς)

Για να βλέπουμε τώρα τη νέα πρόεδρο της δημοκρατίας της Βόρειας Μακεδονίας να ορκίζεται για την ανάληψη των καθηκόντων της κάνοντας αναφορά σε Μακεδονία σκέτο, να βλέπουμε τον Πρωθυπουργό της χώρας να προκαλεί συνεχώς και να δηλώνει ότι θα υπερασπιστεί τα συμφέροντα των πολιτών της Μακεδονίας σκέτο.

Έχετε καταλάβει, κύριε Πρωθυπουργέ, κύριοι της Κυβέρνησης και της Συμπολίτευσης, ότι λέτε τα ίδια με τους εθνικιστές του VMRO; Βεβαίως αυτό δεν μας προκαλεί καμμία εντύπωση. Στην ίδια ευρωπαϊκή πολιτική οικογένεια ανήκετε, στο Ευρωπαϊκό Λαϊκό Κόμμα, είστε η άλλη όψη του ίδιου νομίσματος.

(Χειροκροτήματα από την πτέρυγα της Νέας Αριστεράς)

Αυτά που λέει τώρα ο νέος πρωθυπουργός της γειτονικής χώρας είναι το αντίστοιχο δικό σας, πουλήσατε τη Μακεδονία για τις συντάξεις.

(Χειροκροτήματα από την πτέρυγα της Νέας Αριστεράς)

Το καταλαβαίνετε βεβαίως, αλλά δεν μπορείτε ασφαλώς να το παραδεχτείτε. Το θέμα, όμως, είναι να το καταλάβουν και οι πολίτες, να καταλάβουν ότι είστε η άλλη όψη του ίδιου νομίσματος και ότι οι πολιτικές αυτές είναι επιζήμιες για το εθνικό μας συμφέρον. Παίζετε το εθνικό συμφέρον στα ζάρια, κυρίες και κύριοι της Κυβέρνησης! Το κάνατε ως αντιπολίτευση κατεβαίνοντας στα συλλαλητήρια με τις περικεφαλαίες και μιλώντας για προδοτική συμφωνία, το κάνατε και το κάνετε ακόμα και σήμερα και ως Κυβέρνηση.

(Χειροκροτήματα από την πτέρυγα της Νέας Αριστεράς)

Και βεβαίως θεωρούμε ότι καμμία προοδευτική δύναμη που θέλει να αυτοπροσδιορίζεται ως προοδευτική δεν μπορεί να στέκεται απέναντι στη Συμφωνία των Πρεσπών. Και το λέω αυτό καθαρά και για τη στάση που έχει κρατήσει το ΠΑΣΟΚ στο συγκεκριμένο ζήτημα.

Δεν είναι, όμως, μόνο το ζήτημα της Βόρειας Μακεδονίας. Δεν είναι μόνο εκεί, κυρίες και κύριοι της Κυβέρνησης, που θυσιάζετε τις διεθνείς μας σχέσεις στον βωμό του μεγάλου παιχνιδιού της ελληνικής άκρας δεξιάς. Τα ίδια κάνετε και με την Αλβανία, με την περίπτωση Μπελέρη που τον βάλατε σε περίοπτη θέση στο ευρωψηφοδέλτιό σας. Επιλέξατε να κάνετε το πρόβλημα αυτό πρόβλημα μεταξύ των δύο χωρών. Και για να μην ξεχνιόμαστε, μιλάμε για έναν άνθρωπο που έχει καταδικαστεί από ελληνικό δικαστήριο για τη μεταφορά εκρηκτικών με στόχο τη δολιοφθορά.

Βέβαια, η εξωτερική πολιτική της Κυβέρνησης της Νέας Δημοκρατίας αρέσκεται σε λεονταρισμούς εδώ στη γειτονιά μας, όταν αφορά μικρά κράτη στα Βαλκάνια. Όμως, στα μεγάλα θέματα της γεωπολιτικής μετατρέπεται σε πρόθυμο νεροκουβαλητή.

Η Ελλάδα της Κυβέρνησης της Νέας Δημοκρατίας, κυρίες και κύριοι συνάδελφοι, επιλέγει την πολιτική του χρήσιμου συμμάχου, του προκεχωρημένου φυλακίου, χωρίς να υπολογίζει το κόστος στο σύνολο του πλέγματος των διεθνών σχέσεων της χώρας.

Κύριε Μητσοτάκη, καταντήσατε να νεκραναστήσετε το δόγμα Παπάγου, να επαναλαμβάνει μηχανικά η Ελλάδα ό,τι λένε οι Ηνωμένες Πολιτείες. Και τι αποτέλεσμα έχει αυτή η στάση; Άραγε, ισχύουν οι δηλώσεις του κ. Ζελένσκι μετά την αιφνιδιαστική επίσκεψη του Έλληνα Πρωθυπουργού στην Ουκρανία περί συμφωνιών για την άμυνα της χώρας του; Ισχύουν τα πρόσφατα δημοσιεύματα της «Εφημερίδας των Συντακτών» για την αποστολή πολεμικού υλικού εν κρυπτώ στην Ουκρανία και στον κ. Ζελένσκι;

Κατά τη γνώμη μου, είναι ξεκάθαρο ότι στα ζητήματα της εξωτερικής πολιτικής η Νέα Δημοκρατία του κ. Μητσοτάκη είναι ο Ιανός με τα δύο πρόσωπα: εκείνο του εσωτερικού και της περικεφαλαίας και της πατριδοκαπηλίας και εκείνο του εξωτερικού, του «yes sir».

Κυρίες και κύριοι συνάδελφοι, πριν από λίγες μέρες είδαμε τη Νέα Δημοκρατία να δημοσιοποιεί το κεντρικό προεκλογικό της σποτ. Το κεντρικό σύνθημα της καμπάνιας που έχει επιλέξει είναι «Σταθερά πιο κοντά στην Ευρώπη». Σε ποια Ευρώπη, αναρωτιέμαι. Η Ελλάδα κατά την περίοδο διακυβέρνησης της Νέας Δημοκρατίας έχει συστηματικά και κατόπιν σχεδίου απομακρυνθεί από το ευρωπαϊκό κεκτημένο σε πολύ κρίσιμους τομείς. Στην ακρίβεια και στο κόστος ζωής, στη γεωπολιτική θέση της χώρας, στο κράτος δικαίου. Να δούμε, λοιπόν, τι γίνεται σε αυτό το ζήτημα το οποίο, σύμφωνα και με όλες τις έρευνες της κοινής γνώμης, αποτελεί το νούμερο «ένα» πρόβλημα αυτή τη στιγμή για τους Έλληνες πολίτες και είναι η ακρίβεια.

Ποια είναι εδώ η κυρίαρχη αφήγηση της Κυβέρνησης; Ότι η ακρίβεια είναι πρόβλημα διεθνές, ότι δεν φταίει η Κυβέρνηση Μητσοτάκη. Οι αυξήσεις των τιμών ξεκίνησαν το 2021 και κορυφώθηκαν το 2022. Όμως, από το 2022 και μετά, οι εθνικές κυβερνήσεις έχουν πάρει μέτρα, έχουν θωρακίσει τις οικονομίες τους και το ύψος πλέον του πληθωρισμού σε κάθε χώρα είναι αποτέλεσμα της εκάστοτε εφαρμοζόμενης εθνικής πολιτικής. Μιλάμε πλέον για εγχώριους, για εθνικούς πληθωρισμούς. Ενώ, όμως, βλέπουμε στην Ευρώπη να αποκλιμακώνεται ο πληθωρισμός, στην Ελλάδα σε κρίσιμους τομείς και ειδικά στα τρόφιμα ο πληθωρισμός «τρέχει» με τιμές διπλάσιες από ό,τι στην Ευρώπη.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ)**

Ο Πρωθυπουργός πριν από λίγες μέρες σε μια τηλεοπτική του συνέντευξη μας το εξήγησε αυτό και το επανέλαβε και σήμερα το πρωί εδώ στη Βουλή. Μας είπε ότι αν δεν είχαμε το ελαιόλαδο, ο πληθωρισμός θα ήταν στο 2%. Κοιτάξτε, θα ήταν πραγματικά για γέλια αυτού του τύπου τα επιχειρήματα αν τα πράγματα δεν ήταν τόσο σοβαρά και αν δεν αφορούσε τη ζωή της μεγάλης πλειοψηφίας της ελληνικής κοινωνίας που κάθε μήνα βλέπει τις τιμές να αυξάνονται και το πραγματικό εισόδημα να εξανεμίζεται.

(Χειροκροτήματα από την πτέρυγα της Νέας Αριστεράς)

Όχι λοιπόν, κυρίες και κύριοι της Κυβέρνησης, δεν οφείλεται στο λάδι ο πληθωρισμός. Οφείλεται στη συνειδητή επιλογή της Κυβέρνησης της Νέας Δημοκρατίας να τροφοδοτεί την ακρίβεια και τον πληθωρισμό.

(Χειροκροτήματα από την πτέρυγα της Νέας Αριστεράς)

Και αυτό το κάνει για δύο πολύ συγκεκριμένους λόγους. Πρώτον, η εκτίναξη του πληθωρισμού γεμίζει τα δημόσια ταμεία. Μέσα από τις αυξήσεις είδαμε την Κυβέρνηση της Νέας Δημοκρατίας να ανατροφοδοτεί την ακρίβεια με το σόου των δήθεν μέτρων -θυμάστε!-, με το «καλάθι του νοικοκυριού» κ.λπ., αλλά και με τα κάθε λογής «passes» που παρουσιάζονταν ως θεραπεία στον άρρωστο για μια ασθένεια την οποία η ίδια προκάλεσε, την υπερφορολόγηση.

(Χειροκροτήματα από την πτέρυγα της Νέας Αριστεράς)

Άρα, από την οπτική του Υπουργού Οικονομικών ο πληθωρισμός στην Ελλάδα, όπως ομολόγησε ο ίδιος σε τηλεοπτική του συνέντευξη την προηγούμενη Δευτέρα, όντως έχει υπάρξει πάρα πολύ χρήσιμος. Χρήσιμος, μας είπε, ο πληθωρισμός. Περισσότερα έσοδα για το κράτος ειδικά από τον ΦΠΑ στην κατανάλωση, γιατί η υπεραπόδοση των φορολογικών εσόδων την περίοδο 2021-2024 οφείλεται κυρίως και πρωτίστως στον πληθωρισμό. Από τα 15 δισεκατομμύρια αύξηση των φορολογικών εσόδων τα τελευταία χρόνια, τα 7 αφορούν στον ΦΠΑ. Αυτό σημαίνει ότι 1 στα 2 ευρώ είναι από τον πλέον άδικο φόρο. Και ποιος πληρώνει, βεβαίως, το μάρμαρο αυτής της αδικίας; Κυρίως τα χαμηλά και μικρομεσαία εισοδήματα. Άρα, το κράτος επιβαρύνει ανισομερώς τους ασθενέστερους οικονομικά πολίτες. Και μας λέτε ότι δεν μπορείτε να μειώσετε τον ΦΠΑ; Αυτό μας είπε και σήμερα ο κ. Μητσοτάκης. Πότε μας το λέτε αυτό; Μας το λέτε αυτό την ώρα που το πρωτογενές πλεόνασμα μόνο για το πρώτο τετράμηνο της τρέχουσας χρονιάς, του 2024, είναι 2,6 δισεκατομμύρια πάνω από την πρόβλεψη του προϋπολογισμού. Έχουμε 2,6 δισεκατομμύρια υπερπλεόνασμα από την αφαίμαξη της κοινωνίας μέσα σε τέσσερις μόλις μήνες και δεν μπορείτε να μειώσετε τον ΦΠΑ; Πόση κοροϊδία πια;

(Χειροκροτήματα από την πτέρυγα της Νέας Αριστεράς)

Όμως, υπάρχει και ένας δεύτερος λόγος που η Κυβέρνηση έχει επιλέξει συνειδητά να τροφοδοτεί την ακρίβεια και τον πληθωρισμό. Γιατί κακά τα ψέματα ο πληθωρισμός της απληστίας είναι ένας μηχανισμός αναδιανομής. Είναι ένας μηχανισμός αναδιανομής βίαιος και άδικος. Είναι ένας μηχανισμός αναδιανομής από κάτω προς τα πάνω. Αυτό συμβαίνει σήμερα. Είναι ένας μηχανισμός υπέρ των μεγάλων συμφερόντων που κερδοσκοπούν σε βάρος των νοικοκυριών που στενάζουν και δεν βγάζουν τον μήνα.

Σήμερα το πρωί μας είπε πολλά ο κ. Μητσοτάκης για αυξήσεις στους μισθούς κ.λπ. κάνοντάς μας ολόκληρη ανάλυση. Ωστόσο, απέφυγε επιμελώς να μιλήσει για την αγοραστική δύναμη. Ως προς την αγοραστική δύναμη, λοιπόν, η Ελλάδα είναι τελευταία στην ευρωζώνη, κύριε Υπουργέ, όπως πολύ καλά γνωρίζετε και δεύτερη από το τέλος στην Ευρώπη των είκοσι επτά. Η κατακρήμνιση αυτή της θέσης των ελληνικών νοικοκυριών έναντι των ευρωπαϊκών προκύπτει ευθέως και από τη μεγάλη απόκλιση, την ψαλίδα που υπάρχει, ανάμεσα στο κόστος διαβίωσης, στις τιμές δηλαδή, που σήμερα βρίσκονται στο 85% του ευρωπαϊκού μέσου όρου και του διαθέσιμου εισοδήματος που σήμερα βρίσκεται στο 65% του ευρωπαϊκού μέσου όρου. Οι αριθμοί είναι αμείλικτοι, κύριε Υπουργέ.

Και βεβαίως την ίδια στιγμή, τα κέρδη των εισηγμένων εταιρειών στο χρηματιστήριο, πενήντα εταιρειών δηλαδή, είναι σήμερα στο 5,5% του ΑΕΠ.

Προσέξτε, το 2019 ήταν στο 1% του ΑΕΠ. Την εποχή των παχιών αγελάδων επί κυβέρνησης Σημίτη ήταν στο 3,5% του ΑΕΠ. Σήμερα είναι στο 5,5% του ΑΕΠ και από τα κονδύλια του Ταμείου Ανάπτυξης σχεδόν 2,5 δισεκατομμύρια ευρώ δίνονται από την Κυβέρνησή σας σε δέκα μόνο μεγάλους επιχειρηματικούς ομίλους.

(Χειροκροτήματα από την πτέρυγα της Νέας Αριστεράς)

Ανήκουστα πράγματα αυτά τα οποία συμβαίνουν στην ελληνική οικονομία τα τελευταία χρόνια!

(Χειροκροτήματα από την πτέρυγα της Νέας Αριστεράς)

Και πώς αποτυπώνει όχι η Νέα Αριστερά, όχι εγώ, αλλά η EUROSTAT αυτή την ανισότητα; Πώς την αποτυπώνει η EUROSTAT αυτή την ανισότητα; Λέει για την απόκλιση μεταξύ κερδών και μισθών ως ποσοστό του ΑΕΠ στο τελευταίο τρίμηνο που υπάρχουν στοιχεία της προηγούμενης χρονιάς το 2023. Ξέρετε πόσο ήταν για την Ελλάδα; Ήταν είκοσι μία ποσοστιαίες μονάδες μισθών και κερδών -τα κέρδη προφανώς πάνω από τους μισθούς- την ώρα που στην Ευρωπαϊκή Ένωση η αντίστοιχη διαφορά είναι τρεις μονάδες. Είναι είκοσι μία μονάδες στην Ελλάδα και τρεις μονάδες στην Ευρώπη.

(Χειροκροτήματα από την πτέρυγα της Νέας Αριστεράς)

Πραγματικά, κύριε Μητσοτάκη, σας αξίζουν συγχαρητήρια, γιατί στα πενήντα χρόνια της Μεταπολίτευσης κανένας άλλος Πρωθυπουργός δεν ακολούθησε μια τόσο ακραία ταξική, μια τόσο κοινωνικά άδικη πολιτική, όσο αυτή την οποία ακολουθείτε εσείς.

(Χειροκροτήματα από την πτέρυγα της Νέας Αριστεράς)

Κανένας άλλος Πρωθυπουργός δεν ευνόησε σε τέτοιο βαθμό τους πλούσιους σε βάρος της κοινωνικής πλειοψηφίας, με επτά στα δέκα νοικοκυριά -συγκρατήστε το νούμερο, επτά στα δέκα νοικοκυριά- να δηλώνουν ότι μειώθηκε το εισόδημά τους.

Θυμάστε παλαιότερα που μιλάγαμε για την κοινωνία των 2/3; Ε, λοιπόν, σήμερα με τον κ. Μητσοτάκη και την Κυβέρνησή του και την οικονομική του πολιτική μιλάμε πλέον ξεκάθαρα για την κοινωνία του 1/3.

Αυτό έχετε καταφέρει, κύριε Μητσοτάκη. Αυτό είναι το οικονομικό θαύμα για το οποίο επαίρεστε πρωί, μεσημέρι και βράδυ στα κανάλια.

Και ποια είναι η απάντηση της Κυβέρνησης σε όλα αυτά τα στοιχεία για την ανισότητα και τη φτωχοποίηση; Ένα ακόμα επικοινωνιακό σόου. Επιστολή, λέει, έστειλε ο Πρωθυπουργός στην πρόεδρο της Κομισιόν. Της λέει ο κ. Μητσοτάκης: «Αγαπητή Ούρσουλα, κάτι πρέπει να κάνεις με τις πολυεθνικές και τις καταχρηστικές πρακτικές τους. Αυτές φταίνε για την ακρίβεια».

Ιδού! Επιτέλους, βρήκαμε τον ένοχο. Μα, σοβαρά τώρα; Ειλικρινά, σε ποιους νομίζετε ότι απευθύνεστε; Πετάτε μια καθαρά προεκλογική φούσκα στο τραπέζι, για να δείξετε -και καλά- στον κόσμο ότι κάτι κάνετε για την ακρίβεια, κάπως παρεμβαίνετε, επιμένοντας βέβαια ταυτόχρονα στο σενάριο ότι ο κ. Μητσοτάκης και η Κυβέρνησή του δεν φταίνε για απολύτως τίποτα!

Αφού τελείωσε ο διεθνής παράγοντας του πολέμου ως αιτία της κρίσης της ακρίβειας, βρήκαμε τώρα άλλο παραμύθι, δηλαδή τους εδαφικούς εφοδιαστικούς περιορισμούς των πολυεθνικών. Αλήθεια; Τώρα το ανακαλύψατε εν έτει 2024, δύο εβδομάδες πριν από τις ευρωεκλογές;

(Χειροκροτήματα από την πτέρυγα της Νέας Αριστεράς)

Δεν ξέρετε ότι αυτή η υπόθεση είναι τόσο παλιά, όσο είναι και η ενιαία ευρωπαϊκή αγορά;

(Χειροκροτήματα από την πτέρυγα της Νέας Αριστεράς)

Δεν ξέρετε ότι για να υπάρχει ρύθμιση γι’ αυτό το ζήτημα απαιτείται πρωτοφανής σύγκλιση μεταξύ συγκρουόμενων συμφερόντων εντός της ίδιας της Ευρωπαϊκής Ένωσης; Και έρχεστε τώρα να υποδυθείτε τους καλούς που κάνουν ό,τι μπορούν για να πιέσουν τους κακούς Ευρωπαίους να τα βάλουν με τους γίγαντες των πολυεθνικών.

Επιτέλους! Επιτέλους, σοβαρευτείτε! Επιτέλους, σταματήστε τα παιχνίδια και τα επικοινωνιακά τερτίπια.

Κύριε Μητσοτάκη, τα παιχνίδια με την εκ νέου υποψήφια για την προεδρία της Κομισιόν που στηρίζει το Ευρωπαϊκό Λαϊκό Κόμμα πρέπει να σταματήσουν. Όχι άλλα ψέματα! Δεν μπορείτε πλέον να πείσετε κανέναν. Αν θέλετε να είστε αποτελεσματικοί πραγματικά, έχετε εργαλεία. Μειώστε την έμμεση φορολογία, για να αποτραπεί το προφανές, δηλαδή η ασύμμετρη επιβάρυνση των κατώτερων στρωμάτων από την πληθωρική κρίση.

Επειδή αναφέρθηκε το πρωί και σε άλλες χώρες ο Πρωθυπουργός, να πούμε λοιπόν για το παράδειγμα της Ισπανίας. Η ισπανική οικονομία, λοιπόν, πέτυχε έναν από τους υψηλότερους ρυθμούς αύξησης ΑΕΠ στην Ευρώπη, μειώνοντας τους συντελεστές ΦΠΑ στα τρόφιμα και αυξάνοντας παράλληλα τους μισθούς. Εδώ μας λέει ο κ. Μητσοτάκης ότι δεν μειώνει τον ΦΠΑ γιατί δεν θα περάσει στον καταναλωτή. Έτσι μας είπε. Εκεί που εφαρμόστηκε, όμως, αυτό το μέτρο τι έγινε; Η μείωση του ΦΠΑ πέρασε στα ράφια. Τι λέει η μελέτη του Πανεπιστημίου της Βαρκελώνης ESADE για τη μείωση του ΦΠΑ στην Ισπανία; Πάνω από το 90% της μείωσης του ΦΠΑ μεταφέρθηκε στις τελικές τιμές στα σουπερμάρκετ. Και τι κατάφερε η Ισπανία; Έκλεισε το 2023 με αύξηση του ΑΕΠ 2,5% και όπως λέει η έκθεση της τράπεζας BNP Paribas, η ανάπτυξη προήλθε κυρίως από την κατανάλωση των νοικοκυριών, η οποία στηρίχθηκε από την ανθεκτικότητα της αγοράς εργασίας και την αύξηση των πραγματικών μισθών. Η τράπεζα BNP Paribas το λέει!

(Χειροκροτήματα από την πτέρυγα της Νέας Αριστεράς)

Μείωση λοιπόν του ΦΠΑ από τη μία, αύξηση των πραγματικών μισθών από την άλλη. Έτσι πέτυχε ισχυρούς ρυθμούς ανάπτυξης η Ισπανία.

Νομίζω ότι είναι σαφές, κυρίες και κύριοι συνάδελφοι, ότι ο πληθωρισμός στην Ελλάδα δεν είναι ένα ατύχημα, δεν είναι ένα φυσικό φαινόμενο, αλλά είναι μια συνειδητή επιλογή της Κυβέρνησης της Νέας Δημοκρατίας, για να βγάζει υπερκέρδη ένα κλειστό κλαμπ επιχειρηματιών. Είναι αποτέλεσμα μιας συστηματικής απόπειρας ενίσχυσης εγχώριων επιχειρηματικών ομίλων, είτε αυτό αφορά την ενέργεια, είτε αφορά το λιανεμπόριο, είτε άλλους κλάδους. Δεν έτυχε, αλλά πέτυχε αυτός ο σχεδιασμός.

Η μοναδική περίπτωση στην οποία η Επιτροπή Ανταγωνισμού πράγματι παρατήρησε καταχρηστικές πρακτικές ήταν αυτή του βρεφικού γάλακτος και εισήχθη, πράγματι, πλαφόν στα περιθώρια κερδοφορίας στον κλάδο. Τι έκανε, όμως, η Κυβέρνηση στη συνέχεια, κυρίες και κύριοι συνάδελφοι; Άλλαξε τον πρόεδρο της Επιτροπής Ανταγωνισμού και μόλις χθες πέρασε ρύθμιση για την εισαγωγή συνέντευξης στην επιλογή του κατάλληλου εισηγητή σε κάθε υπόθεση της επιτροπής.

(Χειροκροτήματα από την πτέρυγα της Νέας Αριστεράς)

Και ερωτώ, κύριε Υπουργέ της Ανάπτυξης, το εξής: Η εισαγωγή πλαφόν με κανονιστικό τρόπο στο βρεφικό γάλα δεν παραβίαζε τις συνθήκες και την ενιαία ευρωπαϊκή αγορά, αλλά σε όλα τα άλλα είδη την παραβιάζει; Στο κανονικό γάλα, στο ρύζι, στη ζάχαρη, στο αλεύρι, στα είδη φαρμακείου, στις πάνες, στα είδη γυναικείας υγιεινής, γιατί εκεί δεν επιβάλλετε πλαφόν σε όλα τα προϊόντα -και είναι πάρα πολλά αυτά- στα οποία εστιάζονται και εντοπίζονται ακραίες αποκλίσεις στις τιμές ανάμεσα στην Ελλάδα και σε άλλες χώρες της Ευρώπης; Γιατί εκεί δεν επιβάλλετε πλαφόν;

(Χειροκροτήματα από την πτέρυγα της Νέας Αριστεράς)

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Έχουμε επιβάλει.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Άρα, κύριε Μητσοτάκη, η επιστολή την οποία στείλατε στην κ. Φον ντερ Λάιεν είναι ένα προεκλογικό πυροτέχνημα. Το πρόβλημα αυτή τη στιγμή δεν είναι ευρωπαϊκό. Το πρόβλημα της ακρίβειας αυτή τη στιγμή στη χώρα μας έχει συγκεκριμένη υπογραφή. Και αυτή η υπογραφή είναι η υπογραφή Μητσοτάκη, γιατί λειτουργείτε ως υπάλληλος των πολυεθνικών και υπερασπιστής των συμφερόντων των μεγάλων αλυσίδων σουπερμάρκετ.

(Χειροκροτήματα από την πτέρυγα της Νέας Αριστεράς)

Και τι ακούσαμε τον κύριο Πρωθυπουργό να λέει την προηγούμενη εβδομάδα; Είπε το εξής αμίμητο. Είπε ότι οι εργαζόμενοι δεν πρέπει να γκρινιάζουν γιατί τα παίρνουν και «μαύρα».

Η πραγματικότητα είναι μία. Η διακυβέρνηση της Νέας Δημοκρατίας και του κ. Μητσοτάκη έχει σηματοδοτήσει τη βίαιη συρρίκνωση της αγοραστικής δύναμης των μισθωτών. Η αύξηση του κατώτατου μισθού αφορά μόνο το 15% των εργαζομένων και όσο καθυστερείτε συστηματικά και συνειδητά να ενσωματώσετε την ευρωπαϊκή οδηγία για τις συλλογικές συμβάσεις εργασίας, τόσο θα μένουν απροστάτευτοι οι Έλληνες εργαζόμενοι, οι σκληρότερα εργαζόμενοι σε όλη την Ευρωπαϊκή Ένωση, με τις περισσότερες ώρες εργασίας.

Όμως, βεβαίως, από την Κυβέρνησή σας δεν υπάρχει ούτε σκέψη για μείωση των ωρών εργασίας στο τριανταπεντάωρο ούτε σκέψη για μέτρα ελάφρυνσης των εργαζομένων.

(Χειροκροτήματα από την πτέρυγα της Νέας Αριστεράς)

Και βεβαίως, η επιδείνωση του βιοτικού επιπέδου επιβαρύνεται και από την κατάρρευση του κράτους πρόνοιας στη χώρα μας, γιατί, όταν για παράδειγμα οι ιδιωτικές υπηρεσίες υγείας σήμερα στην Ελλάδα είναι οι υψηλότερες σε όλη την Ευρώπη, όταν επί της ουσίας το διαλυμένο ΕΣΥ έχει ήδη ιδιωτικοποιηθεί με την εισαγωγή μέτρων όπως τα απογευματινά ιατρεία, είναι προφανές ότι το κόστος ζωής επιβαρύνεται κι άλλο.

Όμως και η ίδια η «ανάπτυξη» -εντός πολλών εισαγωγικών θα πρέπει να τη βάλει κανείς- που έχει επιτευχθεί τα τελευταία χρόνια, την τελευταία διετία, είναι το αποτέλεσμα των χρηματοδοτήσεων της Ευρωπαϊκής Ένωσης που όμως επαναλαμβάνουν, ανακυκλώνουν και αναπαράγουν το ίδιο αποτυχημένο παραγωγικό υπόδειγμα για τη χώρα μας: real estate, κατασκευές, τουρισμός, εξωφρενικές χρεώσεις των τραπεζών ως εισφορές υπέρ τρίτων που επιβαρύνουν νοικοκυριά και επιχειρήσεις, κερδοφορία πρωτοφανής του τραπεζικού τομέα από την πώληση των κόκκινων δανείων.

Αυτό είναι το μοντέλο ανάπτυξης το οποίο προωθείτε και αυτό αποτυπώνεται και στους δείκτες. Το έλλειμμα του ισοζυγίου τρεχουσών συναλλαγών αυξήθηκε 255 εκατομμύρια το πρώτο τρίμηνο του 2024, ενώ και οι άμεσες ξένες επενδύσεις μόνο το 2023 έκαναν βουτιά κατά 38% και κλαδικά συγκεντρώνονται κατά το ήμισυ στον κατασκευαστικό κλάδο και στο real estate.

Άρα, για να το συνοψίσω, αυτά τα πέντε χρόνια της διακυβέρνησης Νέας Δημοκρατίας η χώρα μας κινείται σταθερά πιο μακριά από την Ευρώπη. Θα μου επιτρέψετε, όμως εδώ, να κάνω και μια μικρή παρέμβαση και να πω δυο κουβέντες και για τις δύο προτάσεις νόμου που κατέθεσε το κόμμα της Αξιωματικής Αντιπολίτευσης και συνδέονται, βεβαίως, με τη σημερινή μας συζήτηση. Δύο προτάσεις νόμου που πρέπει να τις δούμε αλληλένδετα, αυτή για την αντιμετώπιση της ακρίβειας με αυτήν για το φορολογικό.

Για να μην πληρώνουν τα ευάλωτα νοικοκυριά το κόστος του πληθωρισμού, θα πρέπει κάποιος άλλος να το πληρώσει αυτό το κόστος. Τι κάνει, όμως, η πρόταση του ΣΥΡΙΖΑ για το φορολογικό; Με συγκεκριμένα παραδείγματα: Ζευγάρι μισθωτών που βγάζουν από δέκα χιλιάδες ευρώ ο καθένας; Θα δουν συνολικό ετήσιο όφελος, μόλις διακόσια σαράντα έξι ευρώ, εκατόν είκοσι τρία ο καθένας. Ελεύθερος επαγγελματίας με εισόδημα εκατό χιλιάδες ευρώ, θα έχει όφελος ετήσιο εννιά χιλιάδες ευρώ. Προοδευτική φορολόγηση και προοδευτική πολιτική είναι η μείωση του φόρου για εισοδήματα εκατό χιλιάδων ευρώ;

(Χειροκροτήματα από την πτέρυγα της Νέας Αριστεράς)

Αλήθεια, από πότε; Ενώ και στον ΕΝΦΙΑ η πρόταση προβλέπει μείωση ακόμα και για ιδιοκτήτες με ατομική περιουσία τετρακόσιες χιλιάδες ευρώ. Για παράδειγμα, ένα ζευγάρι που έχει ακίνητη περιουσία αξίας οκτακοσίων χιλιάδων ευρώ με συνιδιοκτησία 50% και 50%, άρα τετρακόσιες χιλιάδες ευρώ ανά άτομο, θα δει μείωση στον ΕΝΦΙΑ με οκτακόσιες χιλιάδες ευρώ.

Η συγκεκριμένη πρόταση, κυρίες και κύριοι συνάδελφοι, κινείται στη λογική λιγότεροι φόροι για όλα τα εισοδήματα, λογική που στην πραγματικότητα ελαφρύνει τους πλούσιους και απέχει πάρα πολύ από την όποια εφαρμογή αναδιανεμητικής πολιτικής. Λιγότεροι φόροι για τους πλούσιους, καμμία πρόβλεψη για τη χρηματοδότηση του κοινωνικού κράτους, μείωση εισφορών για τους εργοδότες.

(Χειροκροτήματα από την πτέρυγα της Νέας Αριστεράς)

Η ηγεσία του κόμματος της Αξιωματικής Αντιπολίτευσης μας λέει ότι όλοι μαζί μπορούμε να επωφεληθούμε από ένα σοκ οριζόντιων φοροαπαλλαγών, παρ’ όλο που αυτές ευνοούν καταφανώς τους έχοντες. Πρόκειται για τον ορισμό του trickle-down economics που στηρίζονται στην υπόθεση ότι η κατάρρευση των φορολογικών εσόδων θα δημιουργήσει συσσώρευση κεφαλαίου, που στη συνέχεια θα οδηγήσει στην παραγωγή νέου πλούτου. Πρόκειται για μια λογική και για μια θεωρία η οποία βρίσκεται σε πλήρη ευθυγράμμιση με τη λογική της Νέας Δημοκρατίας για το φορολογικό, μια λογική που έχει αποτύχει διεθνώς παταγωδώς, οδηγεί σε μεγαλύτερες ανισότητες και βεβαίως δεν έχει καμμία σχέση με αριστερή ή έστω προοδευτική φορολογική πολιτική.

(Χειροκροτήματα από την πτέρυγα της Νέας Αριστεράς)

Δυστυχώς, θα πω εγώ, μια Αντιπολίτευση που ενσωματώνει την κυρίαρχη ιδεολογία και την κυρίαρχη λογική του νεοφιλελευθερισμού για τη φορολογία, είναι μέρος του προβλήματος και όχι μέρος της λύσης.

(Χειροκροτήματα από την πτέρυγα της Νέας Αριστεράς)

Επανέρχομαι, όμως, βεβαίως στα της Κυβέρνησης. Είναι η οικονομία το μόνο πεδίο στο οποίο η χώρα μας, κυρίες και κύριοι της Κυβέρνησης, κινείται σταθερά πιο μακριά από την Ευρώπη; Δυστυχώς, όχι. Στο κράτος δικαίου η απομάκρυνση δε γίνεται με σταθερά βήματα πλέον, αλλά με σταθερά άλματα. Σπάνε τα ρεκόρ το ένα μετά το άλλο. Τι ήταν οι υποκλοπές; Τι ήταν η συστηματική, δηλαδή, παρακολούθηση με συντονισμό από το Γραφείο του Πρωθυπουργού βασικών πολιτικών αντιπάλων της Κυβέρνησης της στρατιωτικής ηγεσίας της χώρας επιχειρηματιών, δημοσιογράφων, αν όχι έκπτωση, από το ευρωπαϊκό κεκτημένο; Τι ήταν η έκθεση της PEGA εκτός από μια ευρωπαϊκή απάντηση στη Νέα Δημοκρατία για τη συρρίκνωση των δημοκρατικών ελευθεριών στη χώρα μας; Τι ήταν τα Τέμπη, παρά μια συνειδητή προσπάθεια εκ των υστέρων παραποίησης της αλήθειας και συγκάλυψης του εγκλήματος;

Δυστυχώς, κυρίες και κύριοι συνάδελφοι, της ψευδεπίγραφης φιλοευρωπαϊκής παράταξης του «Μένουμε Ευρώπη» της ελληνικής κεντροδεξιάς, η κυβέρνηση της Νέας Δημοκρατίας και σε θέματα κράτους-δικαίου μας οδηγεί πιο μακριά από την Ευρώπη των αξιών, της αλληλεγγύης, του σεβασμού στα ανθρώπινα δικαιώματα και πιο κοντά σε αυταρχικά καθεστώτα.

Κυρίες και κύριοι συνάδελφοι, η σημερινή Κυβέρνηση έχει βυθίσει την ελληνική κοινωνία σε μια θάλασσα ανασφάλειας. Ανασφάλεια για τη βία κατά των γυναικών, ανασφάλεια για τη βία στα σχολεία και τη βία των ανηλίκων, ανασφάλεια και τη βία στους αθλητικούς χώρους, ανασφάλεια για την έξαρση της εγκληματικότητας κι η μόνη απάντηση σε αυτό, βεβαίως, από τη μεριά της Κυβέρνησης, από τη μεριά μιας Δεξιάς κυβέρνησης, είναι ο ποινικός λαϊκισμός, είναι η αυστηροποίηση των ποινών, το πλέον αντιεπιστημονικό και αναποτελεσματικό μέτρο, καμμία πρόνοια για την πρόληψη, καμμία πρόνοια για σωφρονισμό και επανένταξη!

(Στο σημείο αυτό την Προεδρική Έδρα καταλαμβάνει ο Πρόεδρος της
Βουλής κ. **ΚΩΝΣΤΑΝΤΙΝΟΣ ΤΑΣΟΥΛΑΣ**)

Και φυσικά, η ανασφάλεια διευρύνεται, η ανασφάλεια επεκτείνεται. Ανασφάλεια για τις ανεξέλεγκτες συνέπειες της κλιματικής κρίσης, που περίπου καταστρέφουν έναν νομό στη χώρα ανά έτος, κατά τα χρόνια διακυβέρνησης του κ. Μητσοτάκη: Εύβοια, Θεσσαλία, Έβρος, Ρόδος. Σήμερα έχουμε αφθονία πόρων από το Ταμείο Ανάκαμψης και Ανθεκτικότητας, για τη θωράκιση από την κλιματική αλλαγή, αλλά μηδενικές επενδύσεις στα αντιπλημμυρικά, στην αντιπυρική προστασία, στην αποκατάσταση κατεστραμμένων οικοσυστημάτων.

Γιατί, βεβαίως, εκεί που η ελληνική κοινωνία αναζητά βοήθεια από τα ακραία φυσικά φαινόμενα, ο κ. Μητσοτάκης, ο Πρωθυπουργός της χώρας, βλέπει ευκαιρίες για «business». Το πολλά υποσχόμενο «master plan» για την ανασυγκρότηση Θεσσαλίας, αποδεικνύεται «business plan» μιας ολλανδικής εταιρείας, που ήδη η ίδια έχει έτοιμο και το επενδυτικό της σχέδιο.

(Χειροκροτήματα από την πτέρυγα της Νέας Αριστεράς)

Αυτό ετοιμάζει η Κυβέρνηση για το μέλλον του Θεσσαλικού Κάμπου. Ετοιμάζει, μάλιστα, και κάτι περισσότερο. Ετοιμάζει και μια ανώνυμη εταιρεία για τη διαχείριση του νερού, ανοίγοντας άλλο ένα παράθυρο στην ιδιωτικοποίηση.

**ΠΡΟΕΔΡΟΣ (Κωνσταντίνος Τασούλας):** Κύριε Πρόεδρε, να παρακαλέσω για την ώρα, που …

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Παρακαλώ, την ανοχή σας λίγα λεπτά, κύριε Πρόεδρε, και ολοκληρώνω.

Ευχαριστώ.

**ΠΡΟΕΔΡΟΣ (Κωνσταντίνος Τασούλας):** Ναι, κι εγώ την κατανόησή σας.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Κυρίες και κύριοι συνάδελφοι, η Ευρώπη βρίσκεται σε μια περίοδο που αντιμετωπίζει μια κρίση υπαρξιακή: στην οικονομία, στη γεωπολιτική, στην ίδια την πολιτική. Και η κρίση αυτή οδηγεί στο άνοιγμα μιας σημαντικής συζήτησης, για την αναγκαιότητα ενός μόνιμου μηχανισμού ανάκαμψης και ανθεκτικότητας, για επέκταση του ευρωπαϊκού προϋπολογισμού, για αλλαγή του Συμφώνου Σταθερότητας.

Δυστυχώς, όμως, για άλλη μια φορά, οι κυρίαρχες δυνάμεις στην Ευρώπη, το Ευρωπαϊκό Λαϊκό Κόμμα, οι συντηρητικές δυνάμεις αδυνατούν να υπηρετήσουν αυτήν την στροφή. Αν επικρατήσουν στις ευρωεκλογές οι συντηρητικοί και οι ακροδεξιοί, το Σύμφωνο Σταθερότητας θα παραμείνει στη θέση του. Η ιδέα ενός μόνιμου ευρωπαϊκού μηχανισμού θα τεθεί υπό αμφισβήτηση. Η ευρωπαϊκή Πράσινη Συμφωνία θα καταρρεύσει και όλοι οι διαθέσιμοι πόροι θα στραφούν προς την ενίσχυση της πολεμικής βιομηχανίας.

Ο κ. Μητσοτάκης, μάλιστα, ανακάλυψε εσχάτως και το «ευρωομόλογο». Μας μίλησε για ευρωομόλογο ή κοινό ευρωπαϊκό ταμείο, «μαύρο», όμως, για νέους εξοπλισμούς, για τη στρατιωτικοποίηση της Ευρώπης. Όχι «πράσινο», για δίκαιη οικολογική και ψηφιακή μετάβαση, για συμπεριληπτική ανάπτυξη, για έρευνα και καινοτομία, για καταπολέμηση των ανισοτήτων, για ενίσχυση του κοινωνικού κράτους. Εκεί, ο κ. Μητσοτάκης και το Ευρωπαϊκό Λαϊκό Κόμμα λένε κατηγορηματικά «όχι».

Εμείς, θα αντισταθούμε σε αυτή την επικίνδυνη στροφή των ευρωπαϊκών ελίτ, στη λογική των υπερεξοπλισμών ως αναπτυξιακή διέξοδο για την «ασθμαίνουσα» -και οικονομικά- Ευρώπη, αλλά και εδώ στην Ελλάδα, θα αντισταθούμε στην Κυβέρνηση Μητσοτάκη.

Βεβαίως, δεν θα υιοθετήσουμε και τη στάση των κομμάτων της Αντιπολίτευσης, του ΣΥΡΙΖΑ και του ΠΑΣΟΚ, που έχουν δυστυχώς συναινέσει σε αυτή την πολιτική των εξοπλισμών.

(Χειροκροτήματα από την πτέρυγα της Νέας Αριστεράς)

Το λέμε ευθέως: Η εκτόξευση των αμυντικών δαπανών σήμερα είναι πόροι που αντλούμε από το κοινωνικό κράτος, αύριο. Τα 10 δισεκατομμύρια των F-35 είναι τα χρήματα που δεν θα λάβει το Εθνικό Σύστημα Υγείας.

Κυρίες και κύριοι συνάδελφοι, το τέρας του εθνικισμού και του ρατσισμού το έθρεψαν οι αντικοινωνικές νεοφιλελεύθερες πολιτικές της ευρωπαϊκής Δεξιάς, που σήμερα μάλιστα μαθαίνουμε ότι η σχέση επισημοποιείται.

Αλήθεια, κυρίες και κύριοι της κοινοβουλευτικής Πλειοψηφίας και της Κυβέρνησης, νιώθετε υπερήφανοι που η σημερινή Πρόεδρος της Ευρωπαϊκής Επιτροπής, κ. Φον ντερ Λάιεν, έκανε «άνοιγμα» συνεργασίας στην ακροδεξιά και συγκεκριμένα στην κ. Μελόνι, την υμνήτρια του Μουσολίνι, με την οποία πιθανότητα να έχει ήδη συμφωνήσει;

Ρωτάω ευθέως, τον κ. Μητσοτάκη -και πρέπει να απαντήσει- θα υποστηρίξει την εκλογή νέου προέδρου της επιτροπής με τη στήριξη της άκρας δεξιάς;

(Χειροκροτήματα από την πτέρυγα της Νέας Αριστεράς)

Κυρίες και κύριοι συνάδελφοι, στο σημερινό περιβάλλον όπως έχει διαμορφωθεί στην Ευρώπη είναι επιβεβλημένο η πολιτική ηγεσία της Ευρωπαϊκής Ένωσης να δουλέψει για την ειρήνη, για την ανάπτυξη, για την κοινωνική συνοχή.

Η Δεξιά στην Ευρώπη και στην Ελλάδα είναι αδύνατον να διαχειριστεί αυτή την κρίση της Ευρώπης, γιατί είναι η ίδια ακριβώς η ευρωπαϊκή Δεξιά που δημιούργησε αυτή την κρίση.

Η ελληνική κοινωνία δεν έχει τίποτα να περιμένει από μια Κυβέρνηση, που την έχει καταστήσει μια κοινωνία μειωμένων προσδοκιών. Υπάρχει, όμως, άλλος δρόμος για τη χώρα μας. Μπορούμε σήμερα να προωθήσουμε μια εναλλακτική δέσμη μέτρων που να αντιμετωπίσουν τα βασικά προβλήματα της ελληνικής οικονομίας. Μπορούμε να προωθήσουμε αλλαγή του μείγματος στη φορολογική πολιτική μεταξύ άμεσων και έμμεσων φόρων, μειώνοντας τον ΦΠΑ στα βασικά αγαθά, καταργώντας και τις δεκάδες φοροαπαλλαγές για τους πλούσιους που έχει εισαγάγει η Νέα Δημοκρατία και φορολογώντας τους κερδοσκόπους των σουπερμάρκετ, της ενέργειας και των τροφίμων.

(Χειροκροτήματα από την πτέρυγα της Νέας Αριστεράς)

Να φορολογήσουμε, επιτέλους, τα υπερκέρδη και να πατάξουμε βεβαίως τη φοροδιαφυγή.

Μπορούμε να στηρίξουμε τη δημόσια υγεία, τη δημόσια παιδεία, την πολιτική προστασία, την πράσινη μετάβαση και τις υποδομές της πόλης μας, εάν αντιστρέψουμε την επέκταση του κρατικού προϋπολογισμού στο σκέλος της άμυνας και των στρατιωτικών εξοπλισμών. Γιατί κοινωνική ευημερία χωρίς ισχυρό κοινωνικό κράτος δεν μπορεί να υπάρξει.

Μπορούμε να πάρουμε μέτρα, για να τιθασεύσουμε την ακρίβεια, με την επιβολή πλαφόν στην κερδοφορία των επιχειρήσεων που κερδοσκοπούν τόσο στην ενέργεια, όσο και στις μεταφορές και στα σουπερμάρκετ, με ουσιαστική ενίσχυση του ρόλου της Επιτροπής Ανταγωνισμού και των ελεγκτικών μηχανισμών του κράτους.

Μπορούμε να παρέμβουμε, για να αντιμετωπιστεί η στεγαστική κρίση, με τον περιορισμό της βραχυχρόνιας μίσθωσης, τον περιορισμό της Golden Visa, τη ρύθμιση του τιμάριθμου στα ενοίκια και τη δημιουργία μεγάλου στεγαστικού προγράμματος από το δημόσιο, όπως κάνουν σήμερα που μιλούμε άλλες χώρες της Ευρώπης.

(Χειροκροτήματα από την πτέρυγα της Νέας Αριστεράς)

Μπορούμε να δώσουμε τέλος στην απορρύθμιση των εργασιακών σχέσεων, με καθολική επαναφορά των συλλογικών συμβάσεων και μείωση του εργάσιμου χρόνου και θέσπιση του τριανταπεντάωρου, χωρίς μείωση των αποδοχών των εργαζομένων.

(Χειροκροτήματα από την πτέρυγα της Νέας Αριστεράς)

Μπορούμε, τέλος, κυρίες και κύριοι συνάδελφοι, να επουλώσουμε επιτέλους το τραύμα στο κράτος δικαίου, ενισχύοντας την ανεξαρτησία της δικαιοσύνης, την αυτονομία της δημοσιογραφίας και τους ανεξάρτητους ελεγκτικούς μηχανισμούς της εκτελεστικής εξουσίας και δημιουργώντας βαθιές τομές στον τρόπο με τον οποίο οι πολίτες συμμετέχουν στα κοινά, αλλά και προωθώντας το ώριμο πλέον αίτημα για το διαχωρισμό Κράτους και Εκκλησίας.

(Χειροκροτήματα από την πτέρυγα της Νέας Αριστεράς)

Κλείνω, κύριε Πρόεδρε -και σας ευχαριστώ για την ανοχή σας- με το εξής: Η Κυβέρνηση Μητσοτάκη και τα μεγάλα οικονομικά συμφέροντα κάνουν ό,τι μπορούν, για να «ψαλιδίσουν» τα όνειρα και τις προσδοκίες των πολιτών. Κάνουν ό,τι μπορούν, για να «μικρύνουν» τη ζωή τους, να τους πείσουν ότι δεν αξίζουν και δεν μπορούν να διεκδικήσουν κάτι καλύτερο από αυτό.

Εμείς τους λέμε το αντίθετο. Λέμε στους πολίτες ότι έχουν κάθε δικαίωμα να μην συμβιβαστούν με τα λίγα που τους αφήνουν. Αξίζουν περισσότερα, δικαιούνται περισσότερα. Δικαιούνται και αξίζουν πιο υψηλούς μισθούς και πιο χαμηλές τιμές. Δικαιούνται και αξίζουν ποιοτική και δημόσια δωρεάν υγεία και παιδεία, αξιοπρεπή στέγη, ανθρώπινη καθημερινότητα, δικαιώματα για όλες και για όλους. Δικαιούνται και αξίζουν ειρήνη και δικαιοσύνη.

Στις 9 Ιουνίου οι πολίτες θα έχουν τη δυνατότητα να πουν και στην κάλπη ότι αξίζουν και δικαιούνται περισσότερα, αποδοκιμάζοντας την Κυβέρνηση Μητσοτάκη, στέλνοντας ηχηρό μήνυμα αποδοκιμασίας της Δεξιάς σε Ελλάδα και Ευρώπη.

(Χειροκροτήματα από την πτέρυγα της Νέας Αριστεράς)

Η εναλλακτική, όμως, στον κ. Μητσοτάκη και στη Δεξιά δεν θα έρθει από όσους επιχειρούν να προσεγγίσουν το πρόγραμμα της Δεξιάς. Δεν θα υπάρξει προοδευτική εναλλακτική μέσα από το lifestyle, ούτε θα υπάρξει προοδευτική εναλλακτική μέσα από την αναπαλαίωση του παρελθόντος.

(Χειροκροτήματα από την πτέρυγα της Νέας Αριστεράς)

Εναλλακτική στη Δεξιά μπορεί να υπάρξει μόνο από μια σαφή προγραμματική πρόταση, ευθέως αντιπαραθετική στρατηγικά με τη Δεξιά, η οποία θα προωθεί την αναδιανομή του κοινωνικού εισοδήματος προς όφελος της πλειοψηφίας της κοινωνίας. Εναλλακτική στη Δεξιά μπορεί να υπάρξει μόνο με ισχυρή Αριστερά.

(Χειροκροτήματα από την πτέρυγα της Νέας Αριστεράς)

Με το ψηφοδέλτιο της Νέας Αριστεράς οι πολίτες μπορούν να κάνουν τα «θέλω τους» να ακουστούν, να δώσουν δύναμη στην Αριστερά, να κάνουν το πρώτο βήμα για τη συγκρότηση της εναλλακτικής λύσης απέναντι στη Δεξιά.

(Χειροκροτήματα από την πτέρυγα της Νέας Αριστεράς)

Στις 9 Ιουνίου οι πολίτες μπορούν να δώσουν φωνή στο δίκιο τους, ψηφίζοντας τη Νέα Αριστερά.

Σας ευχαριστώ πολύ.

(Όρθιοι οι Βουλευτές της Νέας Αριστεράς χειροκροτούν ζωηρά και παρατεταμένα)

**ΠΡΟΕΔΡΟΣ (Κωνσταντίνος Τασούλας):** Ευχαριστούμε τον κ. Χαρίτση.

Σειρά έχει τώρα ο Πρόεδρος της Κοινοβουλευτικής Ομάδας Νίκη, ο κ. Δημήτριος Νατσιός, από τον οποίο ζητώ να δείξει και αυτός μια κατανόηση στην τήρηση του χρόνου.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Εμείς, κύριε Πρόεδρε, είμαστε οπαδοί του θεσφάτου που λέει: «Μη εν πολλοίς ολίγα λέγε, αλλά εν ολίγοις πολλά».

**ΠΡΟΕΔΡΟΣ (Κωνσταντίνος Τασούλας):** Και εγώ δεν σας το ζητώ εν ράβδω σιδηρά, σας το ζητώ με κατανόηση.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Το κατανοώ πλήρως, κύριε Πρόεδρε.

Κύριε Πρωθυπουργέ, πέντε ολόκληρα χρόνια μετά την άνοδό σας στην εξουσία, θυμηθήκατε να απευθύνετε επιστολή στην Πρόεδρο της Κομισιόν και πολύ στενή σας φίλη, την κ. Φον ντερ Λάιεν, για να καταγγέλλετε την ακρίβεια των πολυεθνικών. Ωραίο ανέκδοτο!

Δεκαπέντε ημέρες πριν από τις εκλογές και με το βλέμμα στις δημοσκοπήσεις, τώρα σας έπιασε ο πόνος για την ακρίβεια στα ράφια και διαμαρτυρηθήκατε και γραπτώς! Να σηκώσετε ένα τηλέφωνο και να τα πείτε αυτά σε ανύποπτο χρόνο στη φίλη σας, αλήθεια, δεν μπορούσατε; Χρειαζόταν και αλληλογραφία; Για τα εμβόλια μια χαρά τα βρίσκατε τηλεφωνικά και από κοντά, ταχυδρόμος δεν χρειαζόταν. Όμως, για την ακρίβεια, που συρρικνώνει την ελευθερία των πολιτών και τους καταδικάζει στη νέα φτώχεια, εσείς που καταγγέλλατε τον λαϊκισμό τώρα ξυπνήσατε από τον λήθαργο σας.

Πάνω από τις κάλπες μεγαλύτερος λαϊκισμός από το να διοργανώσεις προ ημερησίας διατάξεως συζήτηση στην Εθνική Αντιπροσωπεία, λίγο πριν κλείσει το Κοινοβούλιο, δεν θα μπορούσε να υπάρξει. Εάν σας ενδιέφερε, πράγματι, να πολεμήσετε την ακρίβεια, αντί να κάνετε τουρισμό στα σουπερμάρκετ, στα οποία στέλνετε πάντοτε το υπηρετικό σας προσωπικό για τις προμήθειες σας, θα είχατε εξοπλίσει με προσωπικό και αρμοδιότητες την Επιτροπή Ανταγωνισμού, για να κάνει σωστά τη δουλειά της.

Εάν υπάρχει πολιτική βούληση να τα βάλετε με τις πολυεθνικές, δεν χρειάζεται, κύριε Πρωθυπουργέ, η συνδρομή του ξένου παράγοντα, ο οποίος ούτως ή άλλως δεν πρόκειται να κάνει τίποτα, καθώς τα συμφέροντα της γερμανικής βιομηχανίας τροφίμων, για παράδειγμα, και των αλυσίδων τους είναι αδύνατον να τα αγγίξει ποτέ η κ. Ούρσουλα. Κόρακας κοράκου μάτι δεν βγάζει, κατά τη λαϊκή φιλοσοφία.

Μας φτάνουν και μας περισσεύουν οι εθνικές αρχές. Η Ελλάδα είναι κυρίαρχο κράτος και διαθέτει -εάν υπάρχει βέβαια η βούληση- τους μηχανισμούς, για να πατάξει την κερδοσκοπία του αναιδούς κεφαλαίου.

Είναι κοινό μυστικό ότι οκτώ στους δέκα κωδικούς στα σουπερμάρκετ είναι προϊόντα εισαγωγής, καθώς το εμπορικό μας ισοζύγιο έχει καταρρεύσει. Είναι κοινό μυστικό ότι οι Έλληνες καταναλωτές, με τις «φουσκωμένες» τιμές που πληρώνουν για την αγορά ξένων προϊόντων, επιδοτούν στην πραγματικότητα τις μειωμένες τιμές που απολαμβάνουν για τα ίδια προϊόντα οι Ευρωπαίοι καταναλωτές. Για να μπορούν να αγοράζουν αυτοί φθηνά, πληρώνουμε εμείς ακριβά. Να, γιατί παρατηρείται η αφύσικη διαφορά στις τιμές του ίδιου προϊόντος.

Ωστόσο, ας μην υπάρξει κάποια παρανόηση. Η ακρίβεια δεν είναι μόνο εισαγόμενη. Η ακρίβεια είναι και ελληνική. Την αφήσατε να εξελιχθεί εν γνώση σας, εν μέσω πανδημίας. Ο συγχρωτισμός απαγορευόταν παντού, αλλά τα σουπερμάρκετ, όπως θυμόμαστε, ήταν ανοιχτά νυχθημερόν. Και μολονότι κατέγραψαν τεράστια κέρδη αυτή την περίοδο που ανέφερα πριν, με εξαίρεση ολίγα, δεν επέστρεψαν τίποτα στον ελληνικό λαό από αυτή τους την κερδοφορία.

Η ακρίβεια, όμως, δεν απαντάται πια μόνο στα σουπερμάρκετ. Είναι γενικό πρόβλημα. Ακρίβεια είναι και τα πανάκριβα ενοίκια, που αναγκάζουν τους νέους μας σε υποχρεωτικές συγκατοικήσεις, λες και είναι ακόμα και στα σαράντα τους φοιτητές.

Εσείς την προκαλέσατε αυτή την ακρίβεια. Με τις χρυσές βίζες νομιμοποιείτε το «μαύρο» χρήμα των αλλοδαπών όλου του κόσμου, που εκτοξεύουν τις τιμές των ακινήτων σε ύψη ρεκόρ, αλλά και των ενοικίων, και θάβετε τα όνειρα χιλιάδων νέων στην Ελλάδα για μια αξιοπρεπή στέγη. Ας συνδυαστεί αυτό με το τεράστιο δημογραφικό πρόβλημα που υφιστάμεθα.

Ακρίβεια είναι επίσης να μετράς τα ευρώ για να γεμίζεις το ρεζερβουάρ σου και να υπολογίζεις πόσα χιλιόμετρα αντέχεις οικονομικώς να κάνεις κάθε μέρα. Και βλέπουμε αυτό το εξευτελιστικό για την πατρίδα μας φαινόμενο, άνθρωποι που κατοικούν σε ακριτικούς νομούς να πηγαίνουν στη Βουλγαρία και τα Σκόπια για να γεμίζουν το ρεζερβουάρ, γιατί βρίσκουν εκεί φθηνότερη βενζίνη.

Ακρίβεια ακόμη είναι να είσαι νέος και να μην μπορείς να κερδίσεις δεύτερο ποτό στην κοπέλα σου. Ακρίβεια είναι το να είσαι συνταξιούχος και μετά τις 20 του μηνός που τελειώνει και σώνεται η σύνταξή σου να μην μπορείς να αγοράσεις μια εφημερίδα. Ακρίβεια είναι να σκέφτεσαι: Τι να πληρώσω; Το ρεύμα ή το σουπερμάρκετ; Το τηλέφωνο ή την έξοδο σε ένα απλό εστιατόριο; Ακρίβεια είναι να μην μπορεί η ελληνική οικογένεια να πληρώσει τα φροντιστήρια των παιδιών της.

Γι’ αυτό σας λέμε ότι η ακρίβεια δεν είναι μόνο οικονομικό μέγεθος. Γι’ αυτό σας λέμε ότι, όπως έγραψε και μια εφημερίδα με πολύ μεγάλη ευστοχία, ακρίβεια σημαίνει συρρίκνωση της ελευθερίας. Ακρίβεια σημαίνει ότι είσαι ανήμπορος με ψαλιδισμένες τις ελπίδες σου. Ακρίβεια σημαίνει ότι δεν μπορείς να κάνεις αυτό που κάνει και ο διπλανός. Ακρίβεια σημαίνει ότι δεν μπορείς να φτάσεις τον προπορευόμενο.

Λυπάμαι να σας πω, κύριε Πρωθυπουργέ, ότι όσες φορές κι αν πάτε στο σουπερμάρκετ δεν πρόκειται να καταλάβετε απολύτως τίποτε. Είστε υποκριτής. Υποψιάζεστε τον πόνο των άλλων, αλλά δεν αντιλαμβάνεστε τον πόνο των άλλων, γιατί απλούστατα η ζωή δεν σας έφερε ποτέ μπροστά στα διλήμματα που αντιμετωπίζουν εκατομμύρια Έλληνες κάθε πρωί. Η μόνη σχέση σας με το φαινόμενο της ακρίβειας είναι ότι λέτε πράγματι ψέματα με μεγάλη ακρίβεια, ψέματα που πληρώνει πανάκριβα η χώρα.

Δυστυχώς, αυτό το μοτίβο υποκρισίας δεν αφορά την ακρίβεια μόνο. Δεν θυμηθήκατε μόνο τις τιμές προεκλογικώς. Ξαφνικά μάς γίνατε πατριώτης και μακεδονομάχος, εισηγούμενος βεβαίως -άλλο ανέκδοτο αυτό- την εφαρμογή της λεγόμενης «Συμφωνίας…» -για εμάς, προδοσίας- «…των Πρεσπών», εναντίον της οποίας κάνατε και πρόταση μομφής. Μας γίνατε ξαφνικά και πατριώτης. Εσείς που συμφωνήσετε με το βάψιμο της σημαίας μας σε ροζ μάς ανεμίζετε τώρα και τη γαλανόλευκη.

Θυμηθήκατε λίγο πριν από τις κάλπες να γίνετε και ορθόδοξος, όταν επί τρία χρόνια η Κυβέρνησή σας δίωκε συστηματικά τους ιερείς κατά τη διάρκεια της πανδημίας.

Μας έχετε συγκλονίσει με τα κροκοδείλια δάκρυά σας για την πατρίδα, για τη θρησκεία, για την ακρίβεια, για τους νέους. Μόνο εσείς και η Μάρθα Βούρτση, θα λέγαμε, έχετε κλάψει τόσο πολύ! Κρατήστε τα δάκρυά σας για την ημέρα των εκλογών, όταν θα ανοίγουν οι κάλπες.

Κύριε Πρωθυπουργέ, αν θέλετε να προσφέρετε κάτι στην πολιτική, αυτό ας είναι το εξής. Πάψτε επιτέλους να καταγγέλλετε τους άλλους γι’ αυτό που είστε εσείς πραγματικά. Εσείς είστε ο λαϊκιστής. Εσείς είστε ο ντεμέκ χριστιανός, εσείς είστε ο ντεμέκ πατριώτης.

Και μη μας μιλάτε για «χριστιανόμετρα». Θα σας εξηγήσουμε ότι υπάρχει όντως ένα «χριστιανόμετρο» και αυτό ονομάζεται «Ευαγγέλιο». Εκεί καθρεφτίζονται όσοι αυτοπροσδιορίζονται ως χριστιανοί. Αλλά, αυτά δεν τα ξέρετε και καλύτερα να μην καταπιάνεστε.

Αφού, όμως, είστε εδώ σήμερα, είναι ευκαιρία να σας θέσουμε και μερικά συγκεκριμένα ερωτήματα για τα ελληνοτουρκικά ζητήματα.

Συζητήσατε, κύριε Μητσοτάκη, ναι ή όχι, θέμα γκρίζων ζωνών με τον Πρόεδρο Ερντογάν; Σας το έθεσε στον διάλογο; Και αν, ναι, τι του απαντήσατε; Δεσμευτήκατε, κύριε Μητσοτάκη, ότι θα οριοθετήσατε τα θαλάσσια πάρκα σε περιοχές που δεν αμφισβητούν οι Τούρκοι; Ναι ή όχι; Σας άνοιξε ο Πρόεδρος Ερντογάν ζήτημα δήθεν τουρκικής μειονότητας στα Δωδεκάνησα και τη Θεσσαλονίκη; Ναι ή όχι;

Επίσης, άλλη μια ερώτηση. Διαβάσαμε στη σημερινή εφημερίδα «ΚΑΘΗΜΕΡΙΝΗ» -πηχυαίοι τίτλοι, πρωτοσέλιδοι- για συμφωνία ασφαλείας που υπογράφεται με την Ουκρανία. Τι περιέχει η συμφωνία ασφαλείας που θα υπογράψει η Ελλάδα με την Ουκρανία; Θα στείλει Πάτριοτ ή S-300; Οδηγείτε, κύριε Μητσοτάκη, τη χώρα μας στη γεωπολιτική καταστροφή;

Κυρίες και κύριοι συνάδελφοι, πολλά δεν μαζεύτηκαν μέσα σε τόσο λίγο χρονικό διάστημα; Θέλει πολύ ταλέντο για να τα καταφέρεις αυτά μέσα σε μόλις δέκα μήνες.

Σας το είπαμε και την προηγούμενη φορά και σας το ξαναλέμε και τώρα. Δεν το γλιτώνετε το «μαύρο» στις επικείμενες ευρωεκλογές. Ο λαός δεν ξεχνά την επίδειξη αλαζονείας και έπαρσης και οίησης το βράδυ που ψηφίσατε το επαίσχυντο νομοσχέδιο για τους ομοφυλόφιλους και πανηγυρίζατε μαζί με εφημερίδες του εξωτερικού, που έγραφαν με προκλητικούς τίτλους ότι ηττήθηκε η Ορθοδοξία στην Ελλάδα. Βεβαίως, αγνοούν όλοι τους ότι «καί πύλαι άδου ού κατισχύσουσιν αυτής». Και μιλάω για την Εκκλησία.

Δεν ξεχνά ο λαός μας τα «μπαζώματα» ευθυνών στα Τέμπη. Διαβάσαμε ότι η αξιοθαύμαστη αυτή μάνα, η κ. Καρυστιανού, σας απηύθυνε σήμερα, κύριε Πρωθυπουργέ, αμείλικτα ερωτήματα για τις ενοχές σας στο έγκλημα των Τεμπών και για τη συγκάλυψη που επιχειρείτε. Εάν δεν απαντήσετε, γράφει η κ. Καρυστιανού, σας καλεί να υποβάλετε την παραίτησή σας. Να το ξέρετε, από το έγκλημα των Τεμπών δεν θα γλιτώσετε. Να θυμάστε, θα μιλάμε για Ελλάδα προ Τεμπών και για Ελλάδα μετά τα Τέμπη.

Δεν ξεχνά ο λαός μας εν όψει των ευρωεκλογών τους άθλιους ψευτολεονταρισμούς του Ράμα εν μέσω Αθηνών και τις αναφορές του στους εγκληματίες Τσάμηδες, ενώ εσείς αντιδράσατε με τον συνήθη τρόπο, με τη «δίαιτα» που δεν παχαίνει, καταπίνοντας τα λόγια σας. Λιώσατε τα «παπούτσια» σας τα νεοδημοκρατικά τριγυρίζοντας τις προηγούμενες μέρες τη Μακεδονία, αλλά εις μάτην.

Η νέα ηγεσία των Σκοπίων, και όχι της Βόρειας Μακεδονίας, -αυτή είναι η διαφορά μας. Εσείς αποκαλείτε τα Σκόπια «Βόρεια Μακεδονία». Για μας και για τον απλό λαό είναι Σκόπια και τίποτα άλλο- σας προσβάλλει κατάμουτρα. Οι σφετεριστές Σκοπιανοί, οι σφετεριστές της εθνικής μας ιστορίας! Και εσείς παρακαλάτε να τηρηθούν τα συμφωνηθέντα. Στάση ορνιθοειδής!

Την 9η Ιουνίου όμως θα πάρετε την απάντηση που σας αξίζει στις κάλπες. Η Νίκη έχει εδραιωθεί πλέον στη συνείδηση του λαού μας ως ο αυθεντικός εκφραστής των ελπίδων του λαού για μια πατρίδα αξιοπρεπή, για μια περήφανη Ρωμιοσύνη.

Ευχαριστώ πολύ.

(Χειροκροτήματα από την πτέρυγα της Νίκης)

**ΠΡΟΕΔΡΟΣ (Κωνσταντίνος Τασούλας):** Κι εγώ ευχαριστώ τον κ. Νατσιό για τη φειδωλή συμπεριφορά του εν σχέσει με τον χρόνο.

Καλώ στο Βήμα, καλώντας τον να δείξει την ίδια φειδωλή συμπεριφορά, τον κ. Στίγκα, Πρόεδρο της Κοινοβουλευτικής Ομάδας των Σπαρτιατών.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Κύριε Πρόεδρε, κυρίες και κύριοι συνάδελφοι, σήμερα μας κάλεσε εδώ ο ΣΥΡΙΖΑ για να συζητήσουμε δήθεν το θέμα της ακρίβειας που ταλανίζει τον ελληνικό λαό. Θεωρώ ότι αυτό είναι οξύμωρο, κάποιοι σήμερα να λένε ότι νοιάζονται για τον ελληνικό λαό, που είναι όμως οι ίδιοι που προκάλεσαν αυτή την καταστροφή και τον όλεθρο στη χώρα, όλοι αυτοί που ψήφισαν και με τα δύο χέρια όλα τα μνημόνια, γιατί τα μνημόνια που ψήφισαν και τα τρία κόμματα είναι η αρχή του κακού για όλους εμάς τους Έλληνες.

Κι έρχεται τώρα ο ΣΥΡΙΖΑ, λίγες ημέρες πριν από τις εκλογές, για να εισπράξει λίγες ψήφους παραπάνω, να κάνει συζήτηση, λέει, για την ακρίβεια. Είναι σκέτη κοροϊδία να μιλάει για την ακρίβεια ένα κόμμα που δεν έχει καμμία ώσμωση με τον λαό και καμμία ενσυναίσθηση για να καταλάβουν τον πόνο του άλλου.

Είσαστε όλοι βουτηγμένοι μέχρι τον λαιμό στη διαφθορά και την εξαπάτηση, που το τελευταίο που σας νοιάζει είναι η ακρίβεια και αν μπορεί ο ελληνικός λαός να ζήσει με αξιοπρέπεια.

Νοιάζεται, λέει, για την ακρίβεια ένα κόμμα που ο Αρχηγός του αγοράζει ένα σπίτι 1,5 εκατομμύριο ευρώ, έχει ένα εξοχικό στην Αμερική εκατοντάδων χιλιάδων δολαρίων και μαζί βεβαίως έχει καράβια, γαριδάδικα, καΐκια, δεν ξέρω πώς τα λέει. Δηλαδή, εν ολίγοις, είναι πάμπλουτος, όπως και άλλοι εδώ μέσα στο Κοινοβούλιο. Φυσικά, όπως είπα πριν, συμμέτοχοι στο έγκλημα είσαστε όλοι και δίνετε όλοι σας σήμερα εδώ ένα ψηφοθηρικό σόου, ψηφοθηρικού χαρακτήρα.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Ο Πρωθυπουργός είπε προηγουμένως τα γνωστά ψέματα, ότι για την ακρίβεια, λέει, φταίει ο πόλεμος στην Ουκρανία. Τι να σας κάνω, κύριε Πρωθυπουργέ, που εσείς ζητήσατε να είσαστε με τη σωστή πλευρά της ιστορίας και βεβαίως τον λογαριασμό τον πληρώνουν ο ελληνικός λαός; Είπε ότι έχουμε αύξηση της τιμής του φυσικού αερίου. Είχε πει πρόσφατα σε μια συνέντευξη ότι η Ελλάς πλήρωνε τον χρόνο ένα δισεκατομμύριο για φυσικό αέριο, ενώ τώρα με τον πόλεμο στην Ουκρανία πληρώνει επτά. Ποιος φταίει, κύριε Πρωθυπουργέ; Εμείς φταίμε ή εσείς που, όπως είπα, είσαστε με τη σωστή πλευρά της ιστορίας;

Είπε για τον πληθωρισμό των τροφίμων. Ο πληθωρισμός στην Ελλάδα τον Απρίλιο έκλεισε με 6,7 από 5,7 και η Ελλάδα βρέθηκε στην τέταρτη θέση, κοιτώντας με το κυάλι το 1,7 της Ευρωζώνης. Αυτό που δεν είπε ο κύριος Πρωθυπουργός είναι ότι τα σουπερμάρκετ εδώ στην Ελλάδα είναι 50% πιο ακριβά απ’ ό,τι είναι στην Ευρώπη.

Δείχνει ο κ. Μητσοτάκης πάλι νούμερα. Αυτό μου θυμίζει μια παλιά ρήση που έλεγε ότι οι αριθμοί ευημερούν και ο λαός πένεται. Και προσπαθεί, βεβαίως, όπως είπα και προηγουμένως, να το περάσει ότι είναι ένα ευρωπαϊκό πρόβλημα. Μπορεί να είναι ένα ευρωπαϊκό πρόβλημα, αλλά εδώ στην Ελλάδα είναι ελληνικό το πρόβλημα και είναι και μεγάλο το πρόβλημα.

Είπε, βεβαίως, για τη μείωση του ΦΠΑ, αλλά είπε ένα ηχηρό «όχι» στον ΦΠΑ. Σήμερα θα σας διαβάσω εν τάχει ένα άρθρο που έγραψε ο Παπαχρήστου στα «ΝΕΑ» και αναφέρεται στον Αλέξη Τσίπρα και ο τίτλος λέει «Ο Αλέξης και η ακρίβεια»: «Μεγάλε, Αλέξη, πόσο μπροστά ήσουν;». Και λέει παρακάτω, το 2018 με Πρωθυπουργό τον Τσίπρα: «Η συζήτηση για την υγεία περνάει σε ένα δεύτερο πλάνο, διότι τον Αλέξη, μιας και τον βρίσκει πρόχειρο η αντιπολίτευση, τον στριμώχνει για την ακρίβεια».

Υπήρχε, βέβαια, και στον καιρό του ακρίβεια, αν θυμόσαστε. Γιατί λέει «μερικούς σας πιάνω αδιάβαστους». Και συνεχίζει και τι απαντάει ο μεγάλος, ο τεράστιος, ο απίθανος, με όλη τη σημασία της λέξης "πρωθυπουργάρας" Αλέξης. Είπε ότι δεν έχει καμμία σημασία η μείωση του ΦΠΑ στα τρόφιμα -την οποία απαιτεί απεγνωσμένα σήμερα τώρα εδώ ως Αντιπολίτευση- ως φάρμακο -λέει- για να μειωθούν οι τιμές. Δηλώνει, δηλαδή, πάνω κάτω, ό,τι θα απαντούσε ο κ. Μητσοτάκης σε μία ανάλογη συζήτηση και υποθέτω θα το κάνει σήμερα στη Βουλή στην προ ημερησίας διατάξεως Ολομέλεια για την ακρίβεια. Αυτό, δηλαδή, που έκανε ο κ. Μητσοτάκης. Ο κ. Παπαχρήστου έπεσε μέσα ότι ο κ. Μητσοτάκης θα έλεγε και θα συμφωνούσε βεβαίως με τον Αλέξη Τσίπρα του 2018 ότι δεν υπάρχει περίπτωση να πέσει ο ΦΠΑ.

Και συνέχισε, βέβαια, ο Αλέξης τότε: «Για να μειώσουμε τον ΦΠΑ, θα πρέπει να ξέρετε ότι ευνοημένες θα είναι οι αλυσίδες σουπερμάρκετ και όχι ο καταναλωτής». Να σας θυμίσω, κυρίες και κύριοι συνάδελφοι, πέρυσι το καλοκαίρι όταν είχε πέσει μια ιδέα να μειωθεί ο ΦΠΑ στα τουριστικά σημεία της Ελλάδος, βγήκε ο Άδωνις Γεωργιάδης και τι είπε; Είπε ότι θα επωφεληθούν οι ξένοι. Μα, αυτό δεν θέλουμε, να επωφεληθούν οι ξένοι, να έρθουν στην Ελλάδα περισσότεροι τουρίστες, να έχουμε κάποιο συνάλλαγμα.

Χύνουν, λοιπόν, κροκοδείλια δάκρυα τώρα πριν από τις εκλογές για να ξεγελάσουν όσους μπορούν περισσότερους. Εμείς οι Σπαρτιάτες δεν θα γίνουμε ποτέ συμμέτοχοι στο έγκλημα και στο θέατρο του παραλόγου που για μία φορά ακόμα έχει στόχο να ρίξει στάχτη στα μάτια του κόσμου. Ελπίζουμε ο ελληνικός λαός να καταλάβει επιτέλους τον βρώμικο ρόλο σας και να σας μαυρίσει στις ευρωεκλογές.

Εμείς οι Σπαρτιάτες που προερχόμαστε από την κοινωνία δεν έχουμε μόνο καταγγελτικό λόγο, αλλά έχουμε και ουσιαστικές προτάσεις που μπορούν να βοηθήσουν και να ανακουφίσουν την ελληνική κοινωνία και τα λαϊκά στρώματα, αλλά όχι σήμερα, όχι τώρα λίγο πριν από τις εκλογές, σε ένα προεκλογικό τοξικό περιβάλλον γεμάτο ψέματα και υποκρισία. Αυτοί είσαστε, κύριοι. Περαστικά σας.

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ**. ΚΩΝΣΤΑΝΤΙΝΟΣ ΤΑΣΟΥΛΑΣ**)

Κλείνοντας, ήθελα να σας εκφράσω την απορία μου. Ο ΣΥΡΙΖΑ και ο κ. Φάμελλος προκάλεσαν αυτή τη συζήτηση σε επίπεδο Αρχηγών. Γιατί ο κ. Φάμελλος δεν είναι εδώ στο έδρανο να ακούσει όλους τους Αρχηγούς, να δει τι πιστεύουν για την ακρίβεια και, αν θέλετε, πάντα με πολιτικούς όρους και με ευπρέπεια, να αντιπαρατεθούμε κιόλας, να δούμε πού συμφωνούμε και πού διαφωνούμε. Είναι εικόνα αυτή, κύριοι του ΣΥΡΙΖΑ;

**ΘΕΟΦΙΛΟΣ ΞΑΝΘΟΠΟΥΛΟΣ:** Σας ακούει, κύριε Στίγκα. Σας παρακολουθεί.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Ναι, αλλά εδώ έχει σημασία, όχι έξω.

**ΠΡΟΕΔΡΟΣ (Κωνσταντίνος Τασούλας):** Όχι συνομιλίες μεταξύ σας.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Σας ευχαριστώ πολύ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΟΣ (Κωνσταντίνος Τασούλας):** Ευχαριστούμε και για το λακωνικόν της εκφράσεως.

Καλώ τώρα με τη σειρά της την κ. Ζωή Κωνσταντοπούλου, Πρόεδρο της Κοινοβουλευτικής Ομάδας Πλεύση Ελευθερίας, για τη δική της παρέμβαση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε.

Προ ημερησίας διατάξεως συζήτηση, λοιπόν, σε επίπεδο πολιτικών Αρχηγών, με τον κ. Μητσοτάκη να έχει ορίσει την ημερομηνία της συζήτησης αυτής, να έχει καθορίσει με τη Νέα Δημοκρατία ότι αυτή θα είναι και η τελική συνεδρίαση της Βουλής πριν από τις ευρωεκλογές και η εικόνα του Κοινοβουλίου είναι, δυστυχώς, η ίδια. Ο κ. Μητσοτάκης απών. Ελπίζω να έρθει. Είδα ότι σήμερα το πρωί ανακοίνωσε ότι περίπου την ώρα που θα ήταν προγραμματισμένη η ομιλία μου, περίπου στις 16.30΄ δηλαδή, αποφάσισε να συναντήσει τον κ. Ολάντ. Και το πρωί τον προειδοποίησα: ας μην κάνει το ίδιο που έχει κάνει όλες τις προηγούμενες φορές, δηλαδή να εμφανίζεται στη Βουλή να ομιλεί στην Κοινοβουλευτική Ομάδα της Νέας Δημοκρατίας, να χειροκροτείται από την Κοινοβουλευτική Ομάδα της Νέας Δημοκρατίας και στη συνέχεια να απέρχεται και ο ίδιος και η Κοινοβουλευτική Ομάδα της Νέας Δημοκρατίας. Δυστυχώς το ίδιο έχει συμβεί και τώρα. Νομίζω, όμως, ότι έχει την ευκαιρία μέχρι το πέρας της συνεδρίασης να επανέλθει, να απαντήσει στη δευτερολογία του και γιατί όχι να κάνει και τριτολογία μετά τις δικές μας δευτερολογίες και όχι να φύγει, όπως το συνηθίζει.

Τον περιμένω, λοιπόν, τον κύριο Πρωθυπουργό. Και τον περιμένω γιατί συμπληρώνονται αύριο έντεκα μήνες από τις εκλογές και είναι ο ίδιος πρωταθλητής απουσίας από το Κοινοβούλιο, είναι η Κοινοβουλευτική σας Ομάδα πρωταθλήτρια απουσίας από τα βουλευτικά έδρανα, είναι το Υπουργικό σας Συμβούλιο πρωταθλητής απουσίας από τα κυβερνητικά, υπουργικά έδρανα και είναι καλό αυτό το αρνητικό ρεκόρ -άλλο ένα- να το αναστρέψετε.

Είναι, επίσης, ο κ. Μητσοτάκης πρωταθλητής μη απάντησης στις επίκαιρες ερωτήσεις που του έχω καταθέσει. Δεν υπάρχει πολιτική Αρχηγός άλλη, αλλά και δεν υπάρχει πολιτικός Αρχηγός που να επανέρχεται με συνέπεια από τον περασμένο Αύγουστο με επίκαιρες ερωτήσεις στον κ. Μητσοτάκη για να απαντήσει την ώρα του Πρωθυπουργού για μείζονα θέματα, όπως είναι το τεράστιο ζήτημα, το πρόβλημα, του κακουργήματος της γυναικοκτονίας, που επανέρχεται ξανά και ξανά και η Κυβέρνηση αρνείται να το αντιμετωπίσει νομοθετικά, αρνείται την ποινικοποίηση.

Έφτασαν τις δεκαεννέα οι επίκαιρες ερωτήσεις στον Πρωθυπουργό, δυστυχώς κάποιες με τραγικά προφητικό περιεχόμενο. Διότι, ενώ καλείτο να απαντήσει, σημειώθηκε και άλλη και άλλη και άλλη και άλλη γυναικοκτονία και φτάσαμε τις έξι γυναικοκτονίες για το 2024, την ώρα που ο κ. Μητσοτάκης λέει ότι δεν χρειάζεται τίποτα να κάνει, την ώρα που ο κ. Χρυσοχοΐδης λέει ότι υπάρχει επάρκεια μέτρων, την ώρα που ο κ. Βαρτζόπουλος λέει ότι είναι βιολογικό το θέμα της γυναικοκτονίας, την ώρα που ο κ. Φλωρίδης, ο Υπουργός Δικαιοσύνης, λέει ότι είναι επιστημονική άποψη ότι είναι βιολογικό το θέμα.

Πού είναι ο κ. Μητσοτάκης, κύριε Σκρέκα; Θα έλθει; Έχετε ενημέρωση;

**ΠΡΟΕΔΡΟΣ (Κωνσταντίνος Τασούλας):** Στο Σώμα, καλύτερα, κυρία Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μήπως, κύριε Πρόεδρε, έχετε εσείς ενημέρωση αν θα έλθει ο Πρωθυπουργός; Ή θα προτιμήσει να δει τον κ. Ολάντ; Έχετε ενημέρωση; Γνωρίζετε;

**ΠΡΟΕΔΡΟΣ (Κωνσταντίνος Τασούλας):** Προχωρήστε στην ομιλία σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν γνωρίζετε. Καλώς.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Θα έλθει, θα έλθει!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα έλθει;

**ΠΡΟΕΔΡΟΣ (Κωνσταντίνος Τασούλας):** Ο κύριος Πρωθυπουργός είναι στη Βουλή και παρακολουθεί από το γραφείο του. Δεν έχει καμμία συνάντηση με τον κ. Ολάντ αυτή τη στιγμή. Προηγείται η Βουλή.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, το θέμα είναι να πάψει να παρακολουθεί από το γραφείο του και να αναλάβει τις ευθύνες του. Γιατί παρακολουθώντας από το γραφείο του, παρακολουθεί τα δελτία ειδήσεων που αποτυπώνουν καρέ-καρέ κάθε νέα γυναικοκτονία, παρακολουθεί τα δελτία ειδήσεων και τις αποτυπώσεις των δραμάτων που ζουν οι συμπολίτες μας, κάποιοι από τους οποίους θέτουν τέρμα στη ζωή τους επειδή δεν έχουν καν πρόσβαση σε βασικά αγαθά και είδη, αυτοκτόνησε συμπολίτης μας πριν από λίγο καιρό, επειδή δεν είχε πρόσβαση στο φάρμακο για τον καρκίνο και είναι κάπως ειρωνικό, πέντε χρόνια μετά από την έναρξη της διακυβέρνησης της Νέας Δημοκρατίας, ο κ. Μητσοτάκης να αρκείται στο να παρακολουθεί από το γραφείο του, από όπου και φιλοτεχνεί αυτά τα πάρα πολύ σαχλά, θα έλεγα, βίντεο στο Τικ Τοκ.

Ο κ. Μητσοτάκης ξεκίνησε την ομιλία του, λέγοντας ότι η ακρίβεια είναι ο ελέφαντας στο δωμάτιο. Και μετά επειδή του άρεσε η αναφορά στα μεγάλα θηλαστικά, είπε και για πρόστιμο μαμούθ. Ο ελέφαντας στο δωμάτιο σημαίνει κάτι το οποίο όλοι γνωρίζουν, αλλά κανείς δεν μιλάει γι’ αυτό. Ο ελέφαντας στο δωμάτιο δεν είναι η ακρίβεια. Όλοι μιλούν γι’ αυτό και δεν είναι κάτι το οποίο παρασιωπάται και αποκρύπτεται. Ο ελέφαντας στο δωμάτιο είναι οι κυβερνητικές ευθύνες για το έγκλημα των Τεμπών. Ο ελέφαντας στο δωμάτιο σήμερα είναι ότι χθες διαβιβάστηκε στη Βουλή, μετά από σαράντα κύματα -κύριε Μητσοτάκη, από το γραφείο σας ελπίζω να τα παρακολουθείτε αυτά και να προσέλθετε για να απαντήσετε ειδικά- η ποινική δικογραφία, που αφορά το έγκλημα των Τεμπών.

(Στο σημείο αυτό εισέρχεται στην Αίθουσα του Κοινοβουλίου ο Πρόεδρος της Κυβέρνησης κ. Κυριάκος Μητσοτάκης)

Καλώς τον Πρωθυπουργό!

Ό,τι μιλούσα για τον ελέφαντα στο δωμάτιο, κύριε Μητσοτάκη, που για εσάς είναι η ακρίβεια και για εμάς είναι το έγκλημα των Τεμπών και οι κυβερνητικές σας ευθύνες. Και ένας άλλος, δεύτερος ελέφαντας στο δωμάτιο -γιατί έχει πολύ χώρο εδώ στο δωμάτιο της Ολομέλειας της Βουλής, μιας και το αφήνουν κενό οι Βουλευτές της Νέας Δημοκρατίας, χωράνε πολλοί λοιπόν ελέφαντες στα κενά σας έδρανα-, είναι η συγκάλυψη των ευθυνών για το έγκλημα των Τεμπών.

Η Ευρωπαϊκή Εισαγγελία το είπε καθαρά: «Προσπαθούμε να ελέγξουμε τους Υπουργούς, προσπαθούμε να ελέγξουμε τις κυβερνητικές ευθύνες και μας μπλοκάρουν. Μας μπλοκάρουν με τον νόμο «περί ευθύνης Υπουργών»». Με αυτόν τον νόμο που το δικό σας κόμμα έχει ψηφίσει και διατηρεί και συντηρεί, με αυτό το Σύνταγμα, το οποίο δεν λέτε να συμπράξετε στην αναθεώρησή του ως προς τρία βασικά σημεία, που η Πλεύση Ελευθερίας προτείνει. Κατάργηση της βουλευτικής ασυλίας, κατάργηση της υπουργικής ασυλίας, του νόμου «περί ευθύνης Υπουργών», κατάργηση του διορισμού της ηγεσίας της δικαιοσύνης από την πολιτική εξουσία.

Και σε αυτό το τελευταίο, στους διορισμούς, δηλαδή, της ηγεσίας της δικαιοσύνης από την πολιτική εξουσία, θέλω να σταθώ ιδιαίτερα, καθώς θα μιλήσω για τη μεγάλη περιπέτεια, που είχε αυτή η δικογραφία, η δικογραφία με την οποία ζητούνται ποινικές ευθύνες για το έγκλημα των Τεμπών, μέχρι να φτάσει εδώ στη Βουλή.

Ξέρετε πότε διαβιβάστηκε στην Εισαγγελία του Αρείου Πάγου η σχετική διάταξη, που λέει ότι πρέπει να ελεγχθείτε, κύριε Μητσοτάκη; Στις 25 Απριλίου του 2024. Πόσο έχουμε σήμερα; Έχουμε 24 Μαΐου του 2024. Δηλαδή πριν από έναν μήνα παρά μία μέρα έφυγε από τη Λάρισα. Ξέρετε πότε έφτασε στην Εισαγγελία του Αρείου Πάγου; Ακούστε. Έφτασε στην Εισαγγελία του Αρείου Πάγου και πρωτοκολλήθηκε την 1η Μαΐου του 2024, δηλαδή πριν από είκοσι τρεις μέρες. Τρεις εβδομάδες και δύο μέρες. Και από την 1η Μαΐου του 2024 τι το έκανε η κυρία εισαγγελέας του Αρείου Πάγου; Γνωρίζετε; Είναι σημαντικό να γνωρίζουμε. Δεν χρειάζεται, όμως, να διερωτόμαστε πάρα πολύ, γιατί υπάρχει το έγγραφο του αρμόδιου αντεισαγγελέως του Αρείου Πάγου. Στις 21 Μαΐου, λοιπόν, του 2024 -αφού είχατε ορίσει ότι κλείνει η Βουλή στις 24 Μαΐου- τρεις εβδομάδες μετά, ο αντεισαγγελέας του Αρείου Πάγου, Αναστάσιος Κάρρας, απευθύνεται στον Πρόεδρο της Βουλής των Ελλήνων διά του κυρίου Υπουργού Δικαιοσύνης που απουσιάζει και λέει: «Σας υποβάλλουμε χωρίς αξιολόγηση σύμφωνα με τις διατάξεις του άρθρου 86 παράγραφος 1 και των άρθρων 1 και 4 του νόμου περί ευθύνης Υπουργών, αλλά και του άρθρου 153 του Κανονισμού της Βουλής το συνημμένο, σφραγισμένο φάκελο, με επικυρωμένα αντίγραφα της υπ’ αριθμόν τάδε ποινικής δικογραφίας, που υποβλήθηκε από την Εισαγγελέα Πρωτοδικών Λάρισας…», τη δικαιοσύνη δηλαδή που είπατε να την αφήσουμε να κάνει τη δουλειά της, «…κατά του τέως Υπουργού Υγείας Αθανασίου Πλεύρη, του τέως Υφυπουργού Μεταφορών Μιχάλη Παπαδόπουλου, της τέως Υφυπουργού Υγείας Ζωής Ράπτη…», οι δύο μέχρι στιγμής είναι ήδη Κοινοβουλευτικοί σας Εκπρόσωποι, «…και του τέως Υφυπουργού παρά τω Πρωθυπουργώ Χρήστου Τριαντόπουλου», ο οποίος είναι τώρα Υφυπουργός Υποδομών. Από τις 21, λοιπόν, αφού το κράτησε χωρίς να το αξιολογήσει τρεις εβδομάδες η εισαγγελέας του Αρείου Πάγου σας το στέλνει βολικά, αλλά υπάρχει κι άλλη περιπέτεια διότι μεσολαβούν και άλλα έγγραφα για να έρθει από την εισαγγελία του Αρείου Πάγου μέσω του Υπουργείου στη Βουλή. Και έτσι από τις 21 φτάνουμε να διαβιβάζει ο Υφυπουργός Δικαιοσύνης στις 23 Μαΐου -γιατί;- την ποινική δικογραφία. Δηλαδή, την διαβιβάζει στο Υπουργείο στις 21 Μαΐου και την παίρνει το Υπουργείο 21 Μαΐου, την κρατάει και την κλωσάει άλλες δύο μέρες, μέχρι χθες. Και την διαβιβάζει χθες κάποια στιγμή απογευματινή ώρα, αν καλά καταλάβαμε, αφού με τρόπο συνήθη ανακοινώθηκε στην Ολομέλεια, με τρόπο ώστε να μην είναι σαφές τι ακριβώς διαβιβάζεται.

Και αυτή η δικογραφία, κύριε Μητσοτάκη, που αφορά ποινικές ευθύνες της Κυβέρνησής σας -θα έπρεπε να αφορά και εσάς γιατί αφορά πολύ σοβαρά ζητήματα που ασφαλώς έγιναν με εντολή και συμμετοχή σας- βρίσκεται αυτή τη στιγμή στα χέρια του κυρίου Προέδρου της Βουλής, ο οποίος δεν χορηγεί αντίγραφα στους Βουλευτές, παρά μόνον προσπαθούμε, φωτογραφίζοντας τα αντίγραφα, αφού ευαρεστείσθε να μας επιτρέπετε να τα φωτογραφίζουμε, να αναφερθούμε στο περιεχόμενο της ποινικής δικογραφίας.

Καμμία συγκάλυψη, κύριε Μητσοτάκη. Είναι όλα σε πλήρη διαφάνεια. Απλώς μια δικογραφία από τις 25 Απριλίου έκανε είκοσι εννέα μέρες να φτάσει στη Βουλή, διότι κάποιοι δεν την αξιολογούσαν και απλώς την κρατούσαν. Και οι δικοί σας Υπουργοί επίσης την κρατούσαν μέχρι να κλείσει η Βουλή. Τα έχουμε ξαναδεί αυτά, ξαναέγινε στο έγκλημα των Τεμπών το ίδιο πράγμα, ξαναέγινε όταν κλείνατε την εξεταστική επιτροπή άρον-άρον. Τότε η δικογραφία που διαβίβασε ο εφέτης ειδικός ανακριτής και έφυγε από τα χέρια του στις 23 Φεβρουαρίου του 2024 έκανε να φτάσει στη Βουλή μέχρι τις 28 Φεβρουαρίου του 2024 και ανακοινώθηκε όταν διαμαρτυρηθήκαμε για το πού βρίσκεται η δικογραφία, ποιος την κρατάει και δεν την ανακοινώνει.

Τι σας λέω τώρα: Εσείς πήρατε 41%, ορίσατε και έναν εξαιρετικό πρώην δημοσιογράφο που εκθείαζε τον Μιχαλολιάκο ως πρόεδρο της επιτροπής για τα Τέμπη. Αναφέρεστε στο 41% που πήρατε, θεωρείτε ότι αυτό το 41% σας εξαγνίζει και για τη συγκάλυψη και για το μπάζωμα του τόπου του εγκλήματος και για το μοντάζ που έγινε στα ηχητικά προκειμένου να υπηρετήσει τη δική σας εξιστόρηση, τη δική σας θεωρία η οποία δεν έχει όμως καμμία σχέση με την πραγματικότητα.

Εγώ σας καλώ να μην κλείσετε τη Βουλή και, με δεδομένο ότι διαβιβάσθηκε χθες αυτή η τόσο σοβαρή δικογραφία, να σημειώσουμε όλοι και να συμφωνήσουμε όλοι ότι συντρέχει λόγος η Βουλή να συνεχίσει να λειτουργεί διότι δεν είναι δυνατόν με αυτή τη δικογραφία στο Γραφείο Προέδρου της Βουλής η Βουλή να μη συνεδριάζει. Αυτό είναι πράξη διαφάνειας, αυτό είναι πράξη παρρησίας, αυτό είναι πράξη αυτοκριτικής, αυτό είναι και πράξη πραγματικής διαθεσιμότητας για τον έλεγχο, κύριε Μητσοτάκη.

Σας καλεί η κ. Καρυστιανού με επιστολή της και καλεί και την Πρόεδρο της Δημοκρατίας να λάβετε θέση και να αναλάβετε ευθύνες. Θα το κάνετε;

Και, επειδή μας είπατε ότι θα είστε Κυβέρνηση μέχρι το 2027, έχετε προεξοφλήσει την εκλογή Προέδρου της Δημοκρατίας για το 2025; Συμφωνείτε όλοι με κάποιο άλλο κόμμα και εμείς δεν το ξέρουμε; Γιατί εμείς ούτε στην εκλογή της κ. Σακελλαροπούλου πρόκειται να συναινέσουμε. Πρόκειται για πρόσωπο το οποίο διαπραγματεύτηκε την πολιτειακή της προαγωγή κάνοντας χάρες σε εσάς από τη θέση της Προέδρου του Συμβουλίου της Επικρατείας. Πρόκειται για πρόσωπο παντελώς ακατάλληλο να ασκεί τα χρέη της Προέδρου της Δημοκρατίας. Πρόκειται για πρόσωπο, εξάλλου, που κάνει αυτή τη στιγμή προεκλογική εκστρατεία για την Κυβέρνησή σας και πηγαίνει και περιοδεύει όπου δεν προλαβαίνετε να περιοδεύσετε.

Εάν, λοιπόν, το έχετε αυτό -και καλώ και τους Αρχηγούς των άλλων κομμάτων, τον κ. Φάμελλο, τον κ. Ανδρουλάκη, τον κ. Κουτσούμπα, τον κ. Βελόπουλο, τον κ. Χαρίτση- τους καλώ να μας ενημερώσουν. Έχετε προσυμφωνήσει για την Προεδρεία της Δημοκρατίας; Γιατί για να λέτε με τόση οίηση ότι θα είστε Κυβέρνηση μέχρι το 2027, σημαίνει μια σιγουριά ότι έχετε εξασφαλίσει ψήφους τις οποίες δεν έχετε.

(Θόρυβος από την πτέρυγα της Νέας Δημοκρατίας)

**ΠΡΟΕΔΡΟΣ (Κωνσταντίνος Τασούλας):** Παρακαλώ, παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Άλλαξε το Σύνταγμα. Θέλει εκατόν πενήντα έναν, αλλά δεν πειράζει. Δεν πειράζει. Άλλαξε, αλλά δεν πειράζει.

**ΠΡΟΕΔΡΟΣ (Κωνσταντίνος Τασούλας):** Δεν πειράζει, μπορεί να ξανααλλάξει. Πού ξέρετε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Άρα λέτε ότι θα προτείνετε πρόσωπο που θα εκλέξετε μόνος σας;

**ΠΡΟΕΔΡΟΣ (Κωνσταντίνος Τασούλας):** Στο Σώμα, κυρία Κωνσταντοπούλου. Ελάτε, ελάτε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Σίγουρα θα διαβουλευτούμε μαζί σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Χαίρομαι, κύριε Μητσοτάκη, που λέτε ότι σίγουρα θα διαβουλευτείτε μαζί μας γιατί, ξέρετε, εμείς είμαστε μια δύναμη πραγματικής αντιπολίτευσης, που κάνουμε αντιπολίτευση υπέρ του ελληνικού λαού, υπέρ της κοινωνίας, κάνουμε αντιπολίτευση σκληρή και σας ενοχλεί και χαίρομαι που για μια φορά παραμείνατε. Κάνουμε αντιπολίτευση χωρίς να κάνουμε εκπτώσεις σε αυτά που θεωρούμε σωστά και γι’ αυτό ήμασταν εκείνοι που σας παρωθήσαμε να φέρετε το νομοσχέδιο για την ψήφο των αποδήμων, που δεν θα το φέρνατε αν εμείς δεν βγαίναμε μπροστά, και ήμασταν εκείνοι που ψηφίσαμε σαν να είμαστε εμείς που το υποστηρίζουμε και το κατεβάζουμε, το νομοσχέδιο για την ισότητα όλων των ανθρώπων, ένα νομοσχέδιο που καμμία άλλη Κοινοβουλευτική Ομάδα, ούτε η δική σας βέβαια, από εκείνες που το ψήφισαν δεν το ψήφισε με όλες και όλους τους Βουλευτές της, αλλά αντίθετα επιτρέψατε όλες και όλοι σας να υπάρχουν αποκλίσεις και διαφορετική στάση ακριβώς διότι δεν είναι η θέση σας για τα δικαιώματα όλων των ανθρώπων τόσο πραγματικά προσηλωμένη σε αρχές.

Έρχομαι τώρα στα θέματα που έχουν προκύψει από τη συζήτηση. Μου έκανε μεγάλη εντύπωση ότι αναφερθήκατε στην κοινωνική πραγματικότητα σαν να είναι ζήτημα αριθμών και διαγραμμάτων, σαν, παρουσιάζοντας και καταθέτοντας στα Πρακτικά διάφορα σχήματα και διάφορους πίνακες, να προσπαθούσατε να ξορκίσετε την πραγματικότητα.

Κύριε Μητσοτάκη, είναι δυνατόν να λέτε στην ελληνική Βουλή και στην Κοινοβουλευτική σας Ομάδα, αλλά κυρίως στον εαυτό σας και στη συνείδησή σας ότι: «Η Ελλάδα δεν είναι πρωταθλήτρια στην ακρίβεια»; Και αυτό σας καθησυχάζει. Εγώ να σας πω ότι δεν είναι πρωταθλήτρια, να συμφωνήσω μαζί σας. Δεν με απασχολεί εξάλλου το ζήτημα ενός τέτοιου κυπέλλου ή βραβείου στην ακρίβεια. Με απασχολεί εάν μπορούν οι άνθρωποι να ζήσουν, με απασχολεί αν μπορούν οι γονείς να πάρουν τα αναγκαία τρόφιμα για τα παιδιά τους, και σας διαβεβαιώ ότι υπάρχουν πάρα πολλές οικογένειες που στενάζουν, με απασχολεί αν οι φοιτητές μπορούν να υποστηρίξουν τις σπουδές τους μακριά από το σπίτι τους, και σας πληροφορώ ότι υπάρχουν πάρα πολλοί φοιτητές που δυσκολεύονται ακόμη και εργαζόμενοι, με απασχολεί εάν οι εκπαιδευτικοί μπορούν να ανταποκριθούν στο κόστος της υπηρεσίας τους έξω από την πρωτεύουσα ή τη μεγάλη πόλη, με απασχολεί εάν υπάρχουν οικογένειες… Το ξέρετε ή δεν το ξέρετε ότι έρχονται βροχή αυτή τη στιγμή οι κλήσεις και οι προσκλήσεις για κατασχέσεις για ηλεκτρονικούς πλειστηριασμούς και ότι δεν υπάρχει οικογένεια που δεν έχει μαστιζόμενα μέλη της, ότι δεν υπάρχει οικογένεια που δεν έχει ανθρώπους που αγωνιούν αν θα τους πάρουν το σπίτι οι τράπεζες. Το ξέρετε αυτό ή δεν το ξέρετε; Πιστεύω ότι το ξέρετε, όσο κι αν εσείς κάνετε πλάκα με παπούτσια Νέα Δημοκρατία custom-made.

Δεν μπορεί ο μέσος πολίτης να ανταποκριθεί στο κόστος ζωής. Και αυτό συμβαίνει, διότι η οικονομική σας πολιτική έχει αποτύχει, κύριε Μητσοτάκη. Η δική σας οικονομική πολιτική, η πολιτική που ασκήσατε όλα αυτά τα χρόνια.

Και επειδή κάνατε το λάθος, εγώ προσκάλεσα τον κ. Μαρινάκη. Είναι εδώ ο κ. Μαρινάκης; Ήρθατε, κύριε Μαρινάκη. Χαίρομαι. Σας προσκάλεσα να ξαναέρθετε στη Βουλή, γιατί μέχρι και χθες είχατε έρθει μία φορά, εκείνο το βράδυ…

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Τρεις.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τρεις; Συγχαρητήρια. Μπορεί να φτάσετε και τον Πρωθυπουργό.

Έχετε έρθει, κύριε Μητσοτάκη, στη Βουλή ελάχιστες φορές. Σας έχω κάνει πάνω από εξήντα πλέον επίκαιρες ερωτήσεις, δεν έχετε απαντήσει σε καμμία.

**ΣΤΑΥΡΟΣ ΚΑΛΑΦΑΤΗΣ:** Έχει έρθει άπειρες φορές ο Πρωθυπουργός.

(Θόρυβος στην Αίθουσα)

**ΠΡΟΕΔΡΟΣ (Κωνσταντίνος Τασούλας):** Παρακαλώ, ησυχία! Μη διακόπτετε.

Συνεχίστε, κυρία Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Προφανώς αισθάνονται την ανάγκη να προστατεύσουν τον κ. Μητσοτάκη. Δεν νομίζω ότι χρειάζεται τέτοιου είδους προστασία, όπως και αυτή που του παρείχατε και εσείς πριν από λίγο.

**ΠΡΟΕΔΡΟΣ (Κωνσταντίνος Τασούλας):** Δεν μου φαίνονται οι διακοπές να έχουν σχέση με τον κ. Μητσοτάκη, με όλο το θάρρος.

Συνεχίστε, σας παρακαλώ.

**ΔΙΟΝΥΣΙΟΣ ΧΑΤΖΗΔΑΚΗΣ:** …(Δεν ακούστηκε)

**ΠΡΟΕΔΡΟΣ (Κωνσταντίνος Τασούλας):** Παρακαλώ, κύριε ναύαρχε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν έχετε έρθει. Μιας και προσφωνήσατε τον ναύαρχο και θα αναφερθείτε σε λίγο στις Ειδικές Δυνάμεις και χθες ο Υπουργός...

Αν και εδώ μέσα δεν έχουμε τέτοιους τίτλους, έτσι δεν είναι; Εξ όσων γνωρίζω από το 1974 έχει αποκατασταθεί η δημοκρατία. Σας έχουμε καταθέσει και πρόταση ψηφίσματος, προκειμένου να ανακηρυχθεί η 17η Νοέμβρη ως Εθνική Επέτειος, η ημέρα του Πολυτεχνείου. Έχουμε, λοιπόν, νομίζω δημοκρατία και δεν προσφωνούμε ο ένας τον άλλο «ναύαρχε», «πτέραρχε» και δεν ξέρω και εγώ τι άλλο.

**ΠΡΟΕΔΡΟΣ (Κωνσταντίνος Τασούλας):** Μην ξεχνάτε ότι το Κίνημα του Ναυτικού συνέβαλε στην πτώση της δικτατορίας, οπότε η λέξη «ναύαρχος» δεν είναι υπέρ της δικτατορίας. Είμαστε στην επέτειο του Κινήματος του Ναυτικού σήμερα.

(Χειροκροτήματα από την πτέρυγα της Νέας Δημοκρατίας)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Τασούλα, επειδή δεν το ξεχνώ, δεν ξεχνώ και ότι το «ΒΕΛΟΣ», το ιστορικό αυτό αντιτορπιλικό που ακριβώς αυτομόλησε για να υπερασπιστεί τη δημοκρατία, εγκαταλείφθηκε από την Κυβέρνησή σας και ήταν ένα από τα θύματα των καταστροφών και των πλημμυρών. Δεν το ξεχνώ καθόλου, να είστε βέβαιος.

Επειδή, λοιπόν, κύριε Μητσοτάκη, χθες ο κ. Γεωργιάδης μου είπε ότι και Ειδικές Δυνάμεις θα φέρετε για να γλιτώσετε από εμένα και του είπα να σας διαμηνύσει ότι και αλεξιπτωτιστές να φέρετε και τον θεό τον ίδιο να φέρετε, από εμένα δεν θα γλιτώσετε.

(Χειροκροτήματα από την πτέρυγα της Πλεύσης Ελευθερίας)

**ΣΤΑΥΡΟΣ ΚΑΛΑΦΑΤΗΣ:** Το μυαλό μας πάμε να προστατεύσουμε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Γι’ αυτόν τον λόγο σας λέω τα εξής. Η οικονομική πολιτική, την οποία έχετε χαράξει, δεν λαμβάνει υπ’ όψιν τους πολίτες. Λαμβάνει υπ’ όψιν την πραγματικότητα στην οποία εσείς και πολύ λίγοι άνθρωποι στη χώρα αυτή ζείτε.

Θέλετε σήμερα να φύγετε από τη Βουλή για να δείτε τον κ. Ολάντ, ένα πρόσωπο που δεν έχει καμμία θεσμική ιδιότητα σήμερα. Είναι πρώην Πρόεδρος της Γαλλίας. Είναι ένας από εκείνους που έχουν ομολογήσει ότι ανέλαβε ρόλο στην παραβίαση του αποτελέσματος του δημοψηφίσματος στην Ελλάδα. Είναι ένα πρόσωπο που ουδεμία θεσμική αρμοδιότητα ασκεί και παρόλα αυτά προγραμματίσατε για να φύγετε άρον-άρον από τη Βουλή σήμερα, να τον δείτε στις 16.30΄ και ευτυχώς τελικώς περιμείνατε.

Επανέρχομαι στα ζητήματα της ακρίβειας, όπως τα βιώνουν οι πολίτες. Θεωρείτε ότι μπορούν οι εποχικοί πυροσβέστες να ζουν με οκτακόσια τόσα ευρώ για έξι μήνες, με τετρακόσια τόσα ευρώ για τρεις μήνες και με μηδέν ευρώ για άλλους τρεις μήνες; Γιατί αυτή την μοίρα τους έχετε επιφυλάξει την ίδια ώρα που λέτε και διαφημίζετε ότι πάνω από 2 δισεκατομμύρια θα διαθέσετε για την πολιτική προστασία. Σε ποιον; Πού τα διαθέτετε;

Λέτε ότι η πρόταση νόμου που έκανε -όχι ο ΣΥΡΙΖΑ- η Πλεύση Ελευθερίας, η Πλεύση Ελευθερίας είναι το κόμμα εκείνο που κατέθεσε πρόταση νόμου στις 18 Δεκεμβρίου του 2023 για τον δέκατο τρίτο και δέκατο τέταρτο μισθό, γι’ αυτό το οποίο περικόπηκε το 2012 με υποσχέσεις δικές σας ότι είναι προσωρινή περικοπή και φτάσαμε δώδεκα χρόνια μετά το προσωρινό να έχει γίνει μόνιμο και η εισηγήτρια του τρίτου μνημονίου στο Συμβούλιο της Επικρατείας, η δικαστής δηλαδή που ανέλαβε να συγγράψει, γιατί είναι συνταγματικό το πρώτο μνημόνιο, η κ. Σαρπ να είναι τώρα αρμόδια διορισμένη από εσάς Πρόεδρος της Επιτροπής Ανταγωνισμού.

Καταθέτω στα Πρακτικά την πρόταση νόμου. Και καταθέτω στα Πρακτικά, επίσης, την έκθεση του Γενικού Λογιστηρίου του Κράτους, γιατί σας άκουσα να λέτε λίγο ανακριβώς την κοστολόγηση, 2,1 δισεκατομμύρια ευρώ εκτιμάται.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεν τα έχετε; Δεν έχετε 2,1 δισεκατομμύρια ευρώ για τους δημοσίους υπαλλήλους, δηλαδή για τους εκπαιδευτικούς, για τους νοσηλευτές, για τους αστυνομικούς, για τους πυροσβέστες, για τους υπαλλήλους, για τους δικαστικούς υπαλλήλους;

**ΔΗΜΗΤΡΙΟΣ ΜΑΡΚΟΠΟΥΛΟΣ:** …(Δεν ακούστηκε)

**ΠΡΟΕΔΡΟΣ (Κωνσταντίνος Τασούλας):** Σας παρακαλώ, όχι διακοπές.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Διαμαρτύρεται ο κ. Μαρκόπουλος, ναι.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Αδιάβαστη είστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Οι δημοκρατικές δυνάμεις διαμαρτύρονται.

**ΑΘΑΝΑΣΙΟΣ ΠΛΕΥΡΗΣ:** Εκλεγμένοι είμαστε.

**ΠΡΟΕΔΡΟΣ (Κωνσταντίνος Τασούλας):** Λοιπόν, ησυχία και οι δημοκρατικές και οι ειδικές. Ησυχία όλες οι δυνάμεις.

Ορίστε, κυρία Κωνσταντοπούλου, συνεχίστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν έχετε 2,1 δισεκατομμύρια ευρώ; Δεν έχετε στον προϋπολογισμό αυτό λέτε; Γιατί την ίδια ώρα ερευνάται η Κυβέρνησή σας για τη χρήση των κονδυλίων του Ταμείου Ανάκαμψης για υψηλότερα ποσά των 2,1 δισεκατομμυρίων ευρώ. Δεν έχετε χρήματα για τους πολίτες;

Τα λέτε μεταξύ σας. Σας ρωτάει, κύριε Πετραλιά, μήπως έχετε;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Όχι, αλλά θα σκίσει τα πτυχία του.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Α, θα σκίσει τα πτυχία του. Εντάξει. Από αυτό το οποίο επιφυλάσσεται στους πολίτες, ίσως θα είναι καλύτερο να σκιστούν και κάποια πτυχία. Εξάλλου πολλή θεωρία οικονομική ακούσαμε, αλλά η πραγματικότητα είναι ότι δεν έσωσαν ποτέ ούτε οι οικονομολόγοι τη χώρα ούτε οι οικονομολογούντες τη χώρα.

Και η αλήθεια, επίσης, είναι ότι οι ίδιοι που φέρατε τη χώρα ως εδώ και που μαζί σας συνέπραξαν και άλλοι που κάποτε διαμαρτύρονταν οι ίδιοι σήμερα λέτε ότι τα φταίει η χώρα. Εσείς έχετε κάνει τη χώρα να είναι η χώρα του «πάμε και όπου βγει». Εσείς έχετε κάνει τη χώρα να είναι η χώρα όπου ο πολίτης δεν είναι ασφαλής πουθενά, δεν είναι ασφαλής η γυναίκα που καταγγέλλει τον δράστη της έμφυλης βίας εναντίον της ούτε μέσα στο αστυνομικό τμήμα ούτε έξω από το αστυνομικό τμήμα ούτε σε σύνδεση με το «100» ούτε υπό την εποπτεία του αστυνομικού. Δεν είναι ασφαλής ο άνθρωπος, ο οποίος κάνει χρήση του τρένου, των πιο φθηνών και λαϊκών συγκοινωνιών. Δεν είναι ασφαλής, γιατί έχετε καταφέρει να διασπαθίζεται ατελείωτα κονδύλια, τα οποία ψάχνουμε πού πήγαν, όπως ψάχνουμε πού πήγαν τα κονδύλια για τις υποδομές, για τον «Ιανό».

Πού πήγε αυτό το 1 δισεκατομμύριο ευρώ που διαφημίζατε στους πολίτες της Λάρισας στις 25 Φλεβάρη του 2023; Τρεις ημέρες πριν τα Τέμπη λέγατε: «Ένα δισεκατομμύριο ευρώ έχουμε δαπανήσει για τις υποδομές τις αντιπλημμυρικές μετά τον «Ιανό»». Και ήρθαν οι καταστροφές του Σεπτεμβρίου και του Οκτωβρίου να σας διαψεύσουν και ήρθε η πραγματικότητα για να οδηγήσει και στο «μαύρο» που έριξαν οι πολίτες της Θεσσαλίας, που ακόμη δεν έχουν αποζημιωθεί, στο «μαύρο» που έριξαν οι κάτοικοι της Θεσσαλίας που ακόμη δεν έχει αναταχθεί η ζωή τους και υπάρχουν παιδιά που δεν έχουν πάει σχολείο από τις καταστροφές, στο «μαύρο» που σας έριξαν.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Σε ποιον;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ρωτάτε σε ποιον; Στον κ. Αγοραστό τον κολλητό σας, τον εκλεκτό σας.

Στο «μαύρο» που σας έριξαν, λοιπόν, που έριξαν και στον κ. Αγοραστό οι αγρότες της Θεσσαλίας, που επίσης έχουν καταστραφεί τα κτήματά τους.

Οδήγησαν οι πολιτικές σας στο να ψάχνουμε πού πήγαν τα λεφτά. Οδήγησαν οι πολιτικές σας στο να επαναλαμβάνετε ότι πάλι θα πάρετε λεφτά για νέες υποδομές. Οδήγησαν οι πολιτικές σας συνολικά στο να έχουμε διαμορφώσει την απόλυτη πεποίθηση και αντίληψη ότι το μόνο που σας ενδιαφέρει, κύριε Μητσοτάκη, είναι να εξασφαλίσετε κονδύλια τα οποία θα διαθέσετε σε «ημετέρους» και σε «ημέτερες» επιχειρήσεις, ακόμη και αν αυτά δεν έχουν κανένα αντίκρισμα στη ζωή των πολιτών και δεν έχουν αντίκρισμα στη ζωή των πολιτών.

Αντίστοιχες ήταν και οι πρακτικές που ακολουθήσατε και εσείς και οι προηγούμενοι στην υπόθεση των συμβάσεων για τους σιδηροδρόμους και γι’ αυτό αναζητούνται ακόμη τα κονδύλια για τη Σύμβαση 717 για τα Τέμπη.

Ανεβάσετε -λέτε- τον βασικό μισθό, ανεβάσατε τον μέσο μισθό και το 2018 είπατε ότι έβρεχε λεφτά. Όλα αυτά οι πολίτες γιατί δεν τα κατάλαβαν; Όλα αυτά οι πολίτες γιατί δεν τα αισθάνονται στην καθημερινότητά τους;

**ΣΤΑΥΡΟΣ ΚΑΛΑΦΑΤΗΣ:** Το 2018 είπατε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, αυτό είπε ο Πρωθυπουργός, για το 2018.

**ΠΡΟΕΔΡΟΣ (Κωνσταντίνος Τασούλας):** Ελάτε, κυρία Πρόεδρε, σας θυμίζω ότι πλησιάζετε στον διπλασιασμό του χρόνου και νομίζω ότι και εσείς θα συμμετέχετε σε αυτή την κατανόηση που πρέπει σήμερα να δείξουμε στην τήρηση του χρόνου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, κύριε Πρόεδρε, θα συμμετέχω στην κατανόηση με καμμία κατανόηση και καμμία συνεννόηση βεβαίως, και καμμία κατανόηση σε αυτή τη διαρκή διαστροφή της κοινοβουλευτικής διαδικασίας που θέλει τον Πρωθυπουργό να έρχεται εδώ ως προνομιούχος όποτε θέλει, να φεύγει όποτε θέλει και οι υπόλοιποι να κατανοούμε. Τη δική μας κατανόηση δεν την έχει.

Φυσικά εγώ θα κινηθώ στο πλαίσιο του χρόνου -ίσως λίγα λεπτά παραπάνω να πάρω με βάση τις διακοπές που έγιναν-, αλλά δεν θα σας δημιουργήσω τόσο μεγάλο πρόβλημα. Εξάλλου έχω την ευκαιρία να βρίσκομαι στη Βουλή καθημερινά. Περίπου τετρακόσιες παρεμβάσεις έχω κάνει. Είκοσι πέντε εσείς, κύριε Μητσοτάκη. Αλλά δεν θα μιλήσω για πρωταθλητισμό.

Έχω την ευκαιρία να βρίσκομαι στη Βουλή. Οι Βουλευτές σας δεν βρίσκονται και ο Πρωθυπουργός δεν βρίσκεται και οι Υπουργοί. Και αυτό είναι το πρόβλημα όταν επικαλείστε ένα 41% το οποίο το ακυρώνετε με την απουσία σας και με την περιφρόνησή σας.

Έρχομαι στην επιστολή που στείλατε στην κ. Φον ντερ Λάιεν…

(Θόρυβος στην Αίθουσα)

**ΔΙΟΝΥΣΙΟΣ ΧΑΤΖΗΔΑΚΗΣ:** Θέλει άκρα σιωπή.

**ΠΡΟΕΔΡΟΣ (Κωνσταντίνος Τασούλας):** Παρακαλώ.

**ΑΘΑΝΑΣΙΟΣ ΠΛΕΥΡΗΣ:** Δεν είναι εκκλησία εδώ. Το Κοινοβούλιο είναι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ξέρετε, μακάρι να μπορούσαν να κάνουνε πλάκα, όπως κάνετε εσείς, οι πολίτες που σας υφίστανται.

**ΣΤΑΥΡΟΣ ΚΑΛΑΦΑΤΗΣ:** Καθόλου πλάκα δεν κάνουμε!

**ΠΡΟΕΔΡΟΣ (Κωνσταντίνος Τασούλας):** Παρακαλώ, κυρία Πρόεδρε.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Για το 3% που εκφράζετε να μιλάτε, όχι για όλους τους πολίτες.

**ΠΡΟΕΔΡΟΣ (Κωνσταντίνος Τασούλας):** Να, αλλά τώρα είναι σαν να διευκολύνετε αυτό το...

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Το 3%, κύριε Μαρκόπουλε και κύριε Μητσοτάκη, που το έχετε πει σε άλλη ευκαιρία, να μην το περιφρονείτε. Και το 1% να μην περιφρονείτε. Και τον ένα πολίτη και τη μία γυναίκα και τον έναν άνδρα. Όλοι οι άνθρωποι είναι ίσοι. Και εδώ όταν βρισκόμαστε εκπροσωπούμε όλους τους πολίτες.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Γι’ αυτό κρατήστε τον χρόνο, λοιπόν.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ξέρω πολύ καλά ότι υπάρχει διάθεση να διακόπτετε, ώστε να μην ολοκληρώσω την ομιλία μου. Προσπαθείτε να αυτοσυγκρατηθείτε ή φέρτε τις Ειδικές Δυνάμεις, διότι σίγουρα εσείς Ειδικές Δυνάμεις δεν είστε.

Έχω, λοιπόν, να σας πω σε σχέση με δύο θέματα που θίξατε εσείς και έθιξε και ο Κοινοβουλευτικός σας Εκπρόσωπος ο κ. Μαρινάκης. Δεν ξέρω αν θα είναι ο ένας από τους δύο Υπουργούς που θα απαντήσουν στη συνέχεια.

Κύριε Μητσοτάκη, στείλατε μία επιστολή στην κ. Φον ντερ Λάιεν. Είναι μία πολιτική σας εταίρος, συνεργάτης, σε προεκλογική περίοδο μαζί σας αυτή την εποχή και ειλικρινά εντυπωσιάζομαι που αυτό το οποίο είχατε να κάνετε σε σχέση με την ακρίβεια ήταν να πείτε στην κ. Φον ντερ Λάιεν να πάρει μέτρα εκείνη για την ακρίβεια, γιατί αποδίδετε την ακρίβεια μόνο στην αισχροκέρδεια και στα τεχνάσματα των πολυεθνικών.

Όμως η ακρίβεια και αυτό που αισθάνεται ο πολίτης, έχει άμεση σχέση με τη φορολόγηση την οποία εσείς επιφυλάσσετε στους πολίτες, με το πραγματικά «δολοφονικό», «κοινωνιοκτόνο» φορολογικό νομοσχέδιο που φέρατε, εξουθενώνοντας ελεύθερους επαγγελματίες, εμπόρους, αυτοαπασχολούμενους και παρουσιάζοντάς τους όλους ως κλέφτες, την ώρα που εσείς ελέγχεστε για οικονομικά αδικήματα, έχει άμεση σχέση με το γεγονός ότι οι άνθρωποι δεν μπορούν να ανταποκριθούν στη φορολογία και έχει, επίσης, άμεση σχέση με το γεγονός ότι εσείς δεν έχετε εξασφαλίσει, έχοντας χρησιμοποιήσει τόσα δισεκατομμύρια, ούτε τα βασικά.

Εχθές ήρθε ο Υπουργός σας -το ξέρετε φαντάζομαι- και έφερε τροπολογία με την οποία, αφού το περασμένο καλοκαίρι είχατε την άποψη ότι τα ασθενοφόρα του ΕΚΑΒ είναι καλό και σωστό να τα οδηγούν οι πυροσβέστες, οι στρατιωτικοί και οι δημοτικοί υπάλληλοι, τώρα ο Υπουργός σας και εσείς λέτε ότι τα ασθενοφόρα του ΕΚΑΒ θα τα οδηγούν ή σπουδαστές των ΙΕΚ ΕΚΑΒ.

Και είπε ότι ο κ. Γεωργιάδης -μου ευχήθηκε- να μην μου τύχει εμένα να χρειαστώ ασθενοφόρο και να μην έχετε να πληρώσετε πλήρωμα, γιατί η μόνη λύση που έχετε είναι οι σπουδαστές του ΙΕΚ ΕΚΑΒ, που ασφαλώς δεν μπορούν να αναλάβουν ούτε τέτοια ευθύνη, ούτε τέτοιο βάρος.

Στην κ. Φον ντερ Λάιεν, λοιπόν, αντιμεταθέσατε την πρόσκληση να κάνει κάτι και σας απάντησε η Κομισιόν, δια του εκπροσώπου της, ότι «αρκετά κράτη-μέλη ζήτησαν από την επιτροπή να εξετάσει αυτό το ζήτημα. Θα πρέπει να γίνει περαιτέρω συζήτηση». Μεγάλη επιτυχία! Μεγάλη επιτυχία!

Σας απάντησε ότι αυτό που ζητήσατε το ζητάνε και οι άλλοι και πρέπει να το συζητήσουμε. Διπλωματικά μηδέν, μολονότι είναι η εταίρος σας. Και αναφερθήκατε στην ομιλία σας ότι κάνουν άλλα κράτη, τι κάνει η Ισπανία, τι κάνει η Ιρλανδία, τι κάνουν άλλες χώρες, ανέφεραν και άλλοι.

Δεύτερον, στην κ. Φ ον ντερ Λάιεν και στην Κομισιόν σήμερα στέλνουν επιστολή πάνω από διακόσιοι υπάλληλοι της Ευρωπαϊκής Ένωσης, γιατί μέσα στην Ευρωπαϊκή Ένωση υπάρχει τεράστια συζήτηση για τη γενοκτονία που διαπράττεται αυτή τη στιγμή στην Παλαιστίνη και η Κυβέρνησή σας και εσείς εξακολουθείτε να μην καταδικάζετε τα εγκλήματα της Κυβέρνησης Νετανιάχου.

Θυμάστε ότι σας έχω κάνει εννέα επίκαιρες ερωτήσεις για το θέμα αυτό. Την τελευταία την έκανα τη Δευτέρα.

Εξακολουθείτε να μην τάσσεσθε υπέρ της ειρήνης και της παύσης των διεθνών εγκλημάτων.

Εξακολουθείτε, κύριε Μητσοτάκη, να κλείνετε το μάτι σε εκείνους που διαπράττουν τα διεθνή εγκλήματα.

Εγώ σας καλώ και από αυτό εδώ το Βήμα αυτή τη στιγμή που είστε παρών να πάρετε θέση:

Θα καταδικάσετε την κυβέρνηση Νετανιάχου και το κράτος του Ισραήλ για την γενοκτονία που διαπράττεται; Θα ενώσει η Ελλάδα τη φωνή της ως κράτος-μέλος του Διεθνούς Ποινικού Δικαστηρίου με εκείνα τα κράτη που λένε να ελεγχθεί η κυβέρνηση Νετανιάχου ή ισχύει αυτό που είπε ο κ. Μαρινάκης, ότι πρέπει να είναι προσεκτικός και ο εισαγγελέας του Διεθνούς Ποινικού Δικαστηρίου που κατήγγειλε ότι δέχεται απειλές;

Θα υπερασπισθείτε την ελευθερία και την ανεξαρτησία αυτού του λαού ή θα μαλώνετε διά του Κυβερνητικού Εκπροσώπου τη Μαρίνα Σάττι, μια καλλιτέχνιδα, γιατί έπρεπε να προσέχει πώς συμπεριφέρθηκε στη Eurovision την ώρα που μιλούσε η αντιπροσωπεία του Iσραήλ. Και επειδή, βεβαίως, η δικαιοσύνη φαίνεται ότι σας ενοχλεί όταν είναι ανεξάρτητη, σας ενοχλεί ο εισαγγελέας του Διεθνούς Ποινικού Δικαστηρίου, που άσκησε διώξεις κατά του Νετανιάχου, κατά του Υπουργού Άμυνας του Ισραήλ, κατά των ηγετών της Χαμάς, σας ενοχλεί η Ευρωπαία εισαγγελέας που σας ζητάει να σας ελέγξει. Δεν σας ενοχλούν όμως οι εισαγγελείς και δικαστές που σας χαϊδεύουν. Αυτούς τους τοποθετείτε, τους προάγετε από την Προεδρία της Δημοκρατίας μέχρι τις ανεξάρτητες αρχές. Δεν σας ενοχλεί ό,τι υποκύπτει σε εσάς και ό,τι δεν υποκύπτει, το θέτετε υπό τον έλεγχό σας, όπως έχετε κάνει με την ΕΥΠ, όπως έχετε κάνει με την ΕΡΤ, όπως κάνατε με το Αστεροσκοπείο -αν είναι δυνατόν!- και με την ΕΜΥ, την Εθνική Μετεωρολογική Υπηρεσία.

Έρχομαι, τέλος, και σε αυτό το οποίο αναφέρατε και ελπίζω να μου απαντήσετε: Τολμήσατε να πείτε ότι ευθύνομαι εγώ που υπήρξα έξι μήνες Πρόεδρος της Βουλής και έκανα λογιστικό έλεγχο του χρέους με διεθνή επιτροπή, με επιστήμονες από όλο τον κόσμο και από την Ελλάδα, οι οποίοι εργάστηκαν αφιλοκερδώς, κάτι που δεν είναι γνωστό και οικείο στα κόμματά σας, και η επιτροπή αυτή εξήγαγε συμπεράσματα που λένε ότι το χρέος το οποίο έχετε επιβάλει στη χώρα και εσείς και όλοι όσοι κυβερνήσατε είναι παράνομο, είναι αντισυνταγματικό, συνδέεται με πρακτικές διαφθοράς, δεν είναι βιώσιμο και άρα κατά τους κανόνες του Διεθνούς Δικαίου πρέπει να αποκηρυχθεί. Αυτό το χρέος σήμερα το πληρώνουν τα παιδιά που γεννιούνται -εχθές μιλούσατε για το δημογραφικό- γιατί είναι υπερχρεωμένα με πάνω από 40 χιλιάδες ευρώ στην πρώτη ανάσα που παίρνουν, χρήματα που εσείς ξοδέψατε. Αυτό το χρέος αφορά τη δική σας κακοδιαχείριση και προσωπικά, αλλά και του κόμματός σας. Αφορά ζητήματα τα οποία νομικά διεκδικούνται. Νομικά και διπλωματικά μπορούσατε και μπορείτε να αξιοποιήσετε αυτά τα πορίσματα.

Και έρχεστε να πείτε ότι τελικώς θα εξισώσετε, όπως επιθυμούν κάποιοι, εμένα που αντιστάθηκα στις δικές σας πρακτικές, εμένα που δεν ψήφισα ποτέ μαζί σας μνημόνια, εμένα που δεν σας χειροκρότησα, κύριε Μητσοτάκη, όπως με χειροκροτήσατε ούτε σας ψήφισα για Πρόεδρο της Βουλής όπως μας ψηφίσατε.

Θέλετε να με εξισώσετε, λοιπόν, με όλους όσοι δεχθήκατε -και γι’ αυτό αναφέρεστε με τόση άνεση στον ΣΥΡΙΖΑ- όλοι μαζί να επιβάλετε στους Έλληνες πολίτες και στις Ελληνίδες εκείνα τα οποία είχαν απορρίψει με την ψήφο τους, εκείνα τα οποία δεν νομιμοποιείσθε να τους επιβάλετε.

Θα σας περιμένω να ανακαλέσετε αυτή την εξίσωση που τολμήσατε να κάνετε, γιατί ξέρετε πάρα πολύ καλά ότι το 2015 το δικό σας όνομα μπήκε μαζί με το όνομα του κ. Τσίπρα και άλλων και του κ. Τσακαλώτου και του κ. Καμμένου και του κ. Φάμελλου, μαζί με όλους όσοι ψηφίσατε το τρίτο μνημόνιο. Και όταν το 2024 εμφανίζεστε στη Βουλή και λέτε ότι φταίει το μοναδικό πρόσωπο που από θεσμική θέση αρνήθηκε να επιβάλει στον κόσμο και στους πολίτες ένα παράνομο χρέος, τότε πραγματικά δείχνετε ότι έχετε όχι απλώς χάσει την επαφή με τα ιστορικά γεγονότα, αλλά έχετε χάσει και την επαφή με την κοινωνία. Η ελληνική κοινωνία πιστεύω πραγματικά ότι θα σας αποδείξει στις εκλογές της 9ης Ιουνίου ότι αυτή η αλαζονεία με την οποία την επικαλεστήκατε για να ξεπλύνετε το άγος των Τεμπών, αυτή η αλαζονεία με την οποία αναφερθήκατε ξανά και ξανά στο 41% σαν να σας δίνει συγχωροχάρτι και λευκή επιταγή, αυτή η αλαζονεία είναι που έχει θυμώσει τους πολίτες και τη νέα γενιά και αυτή η αλαζονεία, αλλά και η απουσία σας και η αδιαφορία σας είναι που κάνουν τους πολίτες και άλλους να αναγνωρίζουν ότι η μοναδική δύναμη που μάχεται μέσα στη Βουλή και δίνει ζωή στη Βουλή είναι η Πλεύση Ελευθερίας, η μοναδική δύναμη που θα δώσει ζωή και στην Ευρωβουλή και θα πιέσει και για ευρωπαϊκή δικαιοσύνη για το έγκλημα των Τεμπών είναι η Πλεύση Ελευθερίας.

Ελπίζω να παραμείνετε μέχρι το τέλος της συζήτησης. Εμείς θα είμαστε εδώ. Ελπίζω να παραμείνετε γενικά όσο χρόνο εμείς θα είμαστε εδώ. Το μόνο σίγουρο για το οποίο θέλω να σας διαβεβαιώσω -είχα διαβεβαιώσει και άλλους που το αμφισβητούσαν- είναι ότι όταν εσείς δεν θα είστε εδώ, εμείς και εγώ θα είμαστε εδώ. Το ίδιο και οι πολίτες.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΟΣ (Κωνσταντίνος Τασούλας):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» επτά μαθήτριες και μαθητές και δύο συνοδοί από το Δημοτικό Σχολείο Μεσότοπου Λέσβου, καθώς και δεκαέξι μαθήτριες και μαθητές και δύο συνοδοί εκπαιδευτικοί από το Δημοτικό Σχολείο Άγρας Λέσβου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Ξεκινάμε τώρα τον κύκλο των δευτερολογιών, καλώντας τον Πρωθυπουργό και Πρόεδρο της Κοινοβουλευτικής Ομάδας της Νέας Δημοκρατίας στο Βήμα για τη δευτερολογία του.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Κύριε Πρόεδρε, κυρίες και κύριοι συνάδελφοι, επιτρέψτε μου να ξεκινήσω την ομιλία μου με μία παρατήρηση επί της διαδικασίας.

Η συζήτηση ξεκίνησε πριν από ακριβώς έξι ώρες. Η κ. Κωνσταντοπούλου μας εγκάλεσε για την τήρηση της κοινοβουλευτικής τάξης, όταν, εκτιμώ μάλλον εσκεμμένα, μίλησε πενήντα τρία λεπτά, ενώ δικαιούτο είκοσι, επικαλούμενη κάτι το οποίο γνώριζε από την αρχή, γιατί είχα ενημερώσει τον Πρόεδρο της Βουλής, ότι είχα στη διάθεσή μου έξι ώρες -όχι μισή ώρα, όχι μία ώρα, όχι μιάμιση ώρα, όχι δύο ώρες- για την ολοκλήρωση μιας συζήτησης που θα μπορούσε άνετα να είχε ολοκληρωθεί εντός του εξαώρου, εάν υπήρχε σεβασμός στον χρόνο από όλους τους ομιλητές.

Και μιας και αναφερθήκατε και ολίγον περιφρονητικά στην προγραμματισμένη μου συνάντηση με τον τέως Πρόεδρο της Γαλλίας την οποία και ο ίδιος ζήτησε και αισθάνθηκα την ανάγκη από αβροφροσύνη να αποδεχτώ αυτή την πρόσκληση, δεν πρέπει να ξεχνάμε, κυρία Κωνσταντοπούλου, επειδή επιμένετε έτσι με συνέπεια να επανέρχεστε στον χρόνο και στον τόπο του εγκλήματος του πρώτου εξαμήνου του 2015, ότι ο κ. Ολάντ υπήρξε από τους ευρωπαίους πολιτικούς ο οποίος ήταν καθοριστικός προκειμένου εκείνο το δύσκολο καλοκαίρι του 2015 να διορθώσει τον τραγικό χειρισμό της κυβέρνησης στην οποία και εσείς συμμετείχατε, να κρατήσει τελικά τη χώρα στο ευρώ.

(Χειροκροτήματα από την πτέρυγα της Νέας Δημοκρατίας)

Όχι με τις δικές σας ψήφους γιατί εσείς είχατε σπείρει και είχατε ανοίξει το δρόμο της καταστροφής. Κάποιοι άλλοι χρειάστηκε τότε να σταθούν στο ύψος των περιστάσεων. Και αυτή η Κοινοβουλευτική Ομάδα της Νέας Δημοκρατίας στις 14 Αυγούστου -αν θυμάμαι καλά- του 2015 χρειάστηκε να κάνει κάτι το οποίο ήταν επιζήμιο για το κομματικό μας συμφέρον -να πιστέψει βέβαια, θέλω να θυμίσω, και τον κύριο Τσίπρα ο οποίος έλεγε τότε ότι δεν πρόκειται να οδηγήσει τη χώρα σε εκλογές, να μην τα ξεχνάμε και όλα αυτά- να βάλει το εθνικό συμφέρον πάνω από το κομματικό και να συμπράξει ώστε να διορθωθεί το κακό στο βαθμό που τουλάχιστον καταφέραμε και κρατήσαμε τη χώρα στην Ευρωζώνη, διότι θα οδηγούμασταν με μαθηματική βεβαιότητα στην καταστροφή με τα τερτίπια τα δικά σας, του κ. Βαρουφάκη, του κ. Τσίπρα το πρώτο εξάμηνο του 2015 και να επωμιστούμε το πολιτικό κόστος. Γιατί είμαστε μία υπεύθυνη ευρωπαϊκή δύναμη.

Και εν πάση περιπτώσει εμείς σεβόμαστε το αποτέλεσμα των εκλογών. Η γεωγραφία της Βουλής και τα ποσοστά τα εκλογικά δεν τα υφαρπάξαμε από τους Έλληνες πολίτες. Οι πολίτες μας έδωσαν το ποσοστό αυτό το οποίο κατανεμήθηκε στον αριθμό των Βουλευτών που έχουμε στη Βουλή και σας έδωσαν και το δικό σας ποσοστό με τον αριθμό των Βουλευτών που εσείς διαθέτετε στην Κοινοβουλευτική σας Ομάδα.

Και εν πάση περιπτώσει επειδή μας λέτε με πολύ πάθος πως εσείς δημοκρατικά εκπροσωπείτε τους πολίτες, εγώ θυμάμαι ότι μεταξύ Μαΐου και Ιουνίου του 2023 περιφρονήσατε πλήρως τη βούληση των δικών σας ψηφοφόρων και πήγατε και αλλάξατε τους Βουλευτές οι οποίοι εκλέχθηκαν με σταυρό για να βάλετε δικούς σας διορισμένους Βουλευτές! Έχω άδικο; Έχω άδικο; Έτσι δεν έγινε;

(Χειροκροτήματα από την πτέρυγα της Νέας Δημοκρατίας)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):**Έρχομαι στις απαντήσεις που θέλω να δώσω στους πολιτικούς Αρχηγούς και στις τοποθετήσεις που έκαναν στις πρωτολογίες τους.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Και επιτρέψτε μου αυτή τη φορά να ξεκινήσω από την τοποθέτηση του κ. Ανδρουλάκη. Θα έρθω και σε εσάς, κύριε Φάμελλε και στους υπόλοιπους πολιτικούς Αρχηγούς.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**…

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Ξεκίνησα με εσάς. Θα έπρεπε να αισθάνεστε κολακευμένη, κυρία Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**…

**ΠΡΟΕΔΡΟΣ (Κωνσταντίνος Τασούλας):** Ησυχία, ησυχία!

Ξέρετε θα σταδιοδρομήσετε όπως ένας παλιός που έλεγε «ομιλεί μη ακουόμενος». Θα είστε η ομιλούσα μη ακουομένη.

(Χειροκροτήματα από την πτέρυγα της Νέας Δημοκρατίας)

Όλα αυτά που λέτε δεν γράφονται και δεν μπαίνουν στην τηλεόραση της Βουλής. Αρκετές διακοπές κάνετε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Θέλω να ευχαριστήσω λοιπόν τον κ. Ανδρουλάκη για το κολακευτικό του σχόλιο για τα παπούτσια της Νέας Δημοκρατίας. Πρέπει να πω ότι εσείς μας δώσατε πρώτοι την ιδέα με τα παπούτσια με τον πράσινο ήλιο.

Αλλά αν έπρεπε σήμερα, κύριε Ανδρουλάκη, να σχεδιάσω ένα παπούτσι για το ΠΑΣΟΚ του 2024 όπως εκφράζεται στη Βουλή από εσάς, πράγματι θα σχεδίαζα ένα παπούτσι με τον ήλιο, μόνο που ο ήλιος αντί για πράσινος θα ήταν ροζ. Διότι αυτά τα οποία άκουσα σήμερα από εσάς σχετικά με την αξιολόγησή σας για την ευρωπαϊκή σύγκλιση ή μη της χώρας, είναι ακριβώς τα ίδια με αυτά τα οποία λέει ο ΣΥΡΙΖΑ.

Και τι μας είπατε ουσιαστικά; Αφιερώσατε δεκαπέντε λεπτά από την ομιλία σας για να μας πείτε ότι η Ελλάδα σήμερα αποκλίνει από την Ευρώπη, αποκλίνουμε από την Ευρώπη. Αυτή είναι η βασική σας επιχειρηματολογία, ότι δεν ερχόμαστε πιο κοντά αλλά με κάποιο τρόπο κινούμαστε μακριά από την Ευρώπη. Και αναρωτιέμαι μια οικονομία, κύριε Ανδρουλάκη, η οποία αναπτύσσεται με ρυθμούς υπερδιπλάσιους της Ευρωζώνης, συγκλίνει ή αποκλίνει από την Ευρώπη; Μια οικονομία η οποία μειώνει το βάρος του δημοσίου χρέους, το οποίο αποτελεί και το μεγαλύτερο μακροπρόθεσμο δημοσιονομικό βαρίδι στις πλάτες τις δικές μας και των παιδιών μας, με τη μεγαλύτερη ταχύτητα απ’ όλες τις υπόλοιπες ευρωπαϊκές χώρες, συγκλίνει ή αποκλίνει από την Ευρώπη;

Μια οικονομία της οποίας τα επιτόκια δανεισμού πέφτουν με μεγάλη ταχύτητα -είναι ήδη πιο χαμηλά από αυτά της Ιταλίας και προσεγγίζουν αυτά της Ισπανίας και της Πορτογαλίας- συγκλίνει ή αποκλίνει από την Ευρώπη; Μία οικονομία η οποία έχει φτάσει στο σημείο σήμερα το 50% του ΑΕΠ της να είναι εξαγωγές προϊόντων και υπηρεσιών, να επενδύει στην ανάπτυξη και στην καινοτομία να έχει αυξήσει και πρέπει να το αυξήσει κι άλλο το επίπεδο των επενδύσεών της συγκλίνει, ή αποκλίνει από την Ευρώπη;

Μία οικονομία η οποία μειώνει την ανεργία με τη μεγαλύτερη ταχύτητα στην Ευρώπη από το 17,5% στο 10% -και κάποιους μήνες και κάτω από το 10%- συγκλίνει ή αποκλίνει από την Ευρώπη; Όταν όλα τα μεγάλα διεθνή μέσα οικονομικού περιεχομένου, τα οποία προφανώς δεν φαντάζομαι να θεωρείτε ότι εξαγοράζονται από την Κυβέρνηση, χαιρετίζουν τη μεγάλη οικονομική πρόοδο της Ελλάδας, αυτό συνιστά σύγκλιση ή απόκλιση από την Ευρώπη;

Και εν πάση περιπτώσει εμείς που αποκλίνουμε από την Ευρώπη κατά τα λεγόμενά σας, παίξαμε ή δεν παίξαμε τα τελευταία πέντε χρόνια έναν ουσιαστικό ρόλο σε ευρωπαϊκές αποφάσεις, οι οποίες ελήφθησαν για το καλό της Ευρώπης και της πατρίδας μας; Όταν διαπραγματευτήκαμε επί πέντε μέρες το Ταμείο Ανάκαμψης το οποίο αποτελούσε ιδέα και της Ελλάδας σε μια εποχή που πολλοί δεν πίστευαν ότι θα μπορούσε να γίνει, παίξαμε ή δεν παίξαμε έναν ρόλο ουσιαστικό στην Ευρώπη και τα 36 δισεκατομμύρια ευρώ που αυτή η Κυβέρνηση έφερε πίσω στη χώρα;

Και να σας πω και κάτι κύριε Ανδρουλάκη. Σήμερα ποιος είναι ο βασικός αντίπαλος ενός νέου Ταμείου Ανάκαμψης; Ποιος είναι; Ποιος είναι ο βασικός αντίπαλος της ιδέας ότι η Ευρώπη πρέπει να δημιουργήσει ένα νέο χρηματοδοτικό εργαλείο αντίστοιχο με αυτό, για να αντιμετωπίσει τις προκλήσεις;

**ΝΙΚΟΛΑΟΣ ΠΑΠΠΑΣ:** Η γερμανική Δεξιά.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Όχι. Είναι ο κ. Σολτς ο βασικός αντίπαλος αυτής της ιδέας στο Ευρωπαϊκό Συμβούλιο.

(Χειροκροτήματα από την πτέρυγα της Νέας Δημοκρατίας)

Ασχοληθείτε λοιπόν να πείσετε τους ομολόγους σας στη Γερμανία ότι αυτό αποτελεί πραγματικά μία ανάγκη και στη συνέχεια ελάτε να μας εξηγήσετε πώς ακριβώς η χώρα αποκλίνει από την Ευρώπη.

Η κ. Μέρκελ στην οποία αναφερθήκατε, είναι αυτή που συμφώνησε τελικά στο Ταμείο Ανάκαμψης. Σήμερα το εμπόδιο δεν είναι η κ. Μέρκελ η οποία έχει φύγει. Η κ. Μέρκελ υπερψήφισε το Ταμείο Ανάκαμψης. Δεν τα ξέρετε καλά, κύριε συνάδελφε. Να σας ενημερώσει ο κ. Ανδρουλάκης. Τα ξέρει καλά τα ευρωπαϊκά. Επτά χρόνια Ευρωβουλευτής ήταν, τα γνωρίζει καλά.

Δεν μου λέτε, η χώρα η οποία αποκλίνει από την Ευρώπη γιατί έχει τη δυνατότητα να επηρεάζει αποφάσεις του Ευρωπαϊκού Συμβουλίου, όταν πρόκειται για το ψηφιακό πιστοποιητικό εμβολιασμού, όταν πρόκειται για το πλαφόν της ενέργειας στο φυσικό αέριο, όταν πρόκειται για τη μεταναστευτική πολιτική; Διότι όταν ήρθαμε στα πράγματα το 2019, κανείς δεν ασχολείτο με την εξωτερική φύλαξη των συνόρων. Και σήμερα έχουμε μία Ευρωπαϊκή Ένωση η οποία θέτει ως προτεραιότητα τη φύλαξη των συνόρων και όχι τόσο τις δευτερογενείς ροές, γιατί ακριβώς χώρες σαν την Ελλάδα έπαιξαν ένα ρόλο στο Ευρωπαϊκό Συμβούλιο και έπεισαν τους υπόλοιπους ευρωπαίους εταίρους ότι πρέπει να φυλάμε τα σύνορά μας και ότι δεν μπορεί να κάνουν κουμάντο οι διακινητές και όχι οι χώρες στο ποιος μπαίνει στην Ευρώπη.

(Χειροκροτήματα από την πτέρυγα της Νέας Δημοκρατίας)

Αυτή η χώρα για εσάς αποκλίνει από την Ευρώπη, είναι Ευρωπαίος παρίας.

Και μιας και μιλάμε μέχρι και για τα ζητήματα του κράτους δικαίου, τα οποία για άλλη μια φορά με οργισμένο ύφος μας είπατε πόσο πολύ σας απασχολούν, θα επαναλάβω αυτό το οποίο έχω πει πολλές φορές. Αποκλίνει ή συγκλίνει η χώρα με την Ευρώπη ως προς τις επίσημες διαπιστώσεις της Ευρωπαϊκής Επιτροπής, που είναι ο μόνος τελικός κριτής για τα ζητήματα του κράτους δικαίου, αποκλίνει ή συγκλίνει; Συγκλίνει με την Ευρώπη και στα ζητήματα του κράτους δικαίου.

Και επειδή με μεγάλη αγανάκτηση μας είπατε «μα, είμαστε Ευρώπη και πώς λέτε να έρθουμε σταθερά πιο κοντά στην Ευρώπη», παραγνωρίζετε, κύριε Ανδρουλάκη, το γεγονός ότι η χώρα, το είπα και στην πρωτολογία μου, για δέκα χρόνια είχε κρίση, εκ των οποίων η δεύτερη πενταετία παντελώς αχρείαστη, αποτέλεσμα των δικών σας καταστροφικών χειρισμών του πρώτου εξαμήνου του 2015;

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Αυτοί στη δεύτερη, εσείς στην πρώτη πενταετία.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Αλήθεια; Να θυμηθώ τον κ. Γιώργο Παπανδρέου, που έταζε 2 δισεκατομμύρια παραπάνω επιδόματα στον προϋπολογισμό του 2009 και μετά πήγε στο Καστελόριζο και μας είπε «συγγνώμη, χρεοκοπήσαμε»;

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Μαζί ψηφίσατε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Α, εσείς δεν έχετε καμμία ευθύνη για όλα αυτά;

(Χειροκροτήματα από την πτέρυγα της Νέας Δημοκρατίας)

Εμείς την αυτοκριτική μας για το τι έχει γίνει στο παρελθόν την έχουμε κάνει με ειλικρίνεια και η προσπάθεια να προσεγγίσουμε την Ευρώπη σε όλους τους δείκτες, συμπεριλαμβανομένου και του δείκτη του κατά κεφαλήν ΑΕΠ, είναι πολύ μεγάλη και θα χρειαστεί χρόνο, γιατί η κρίση ήταν πολύ βαθιά. Αν πιστεύει κάποιος ότι υπάρχουν μαγικές συνταγές για το πώς θα φτάσουμε από το 67%-68% που είμαστε σήμερα στο 100% μέσα σε δύο χρόνια, να έρθει να μου το υποδείξει.

Αλλά μιας και μιλάμε για την ιστορία της ευρωπαϊκής σύγκλισης και επειδή ευρωεκλογές έχουμε και καλό είναι μερικές φορές αυτά να τα θυμόμαστε, και επειδή είστε και πολύ περήφανος για τη μεγάλη παρακαταθήκη του ιδρυτή σας, του Ανδρέα Παπανδρέου, στην ιστορία της χώρας και μας είπατε για την παράταξη -η Νέα Δημοκρατία δεν είναι η φιλοευρωπαϊκή παράταξη, είναι το ΠΑΣΟΚ-, εννοείτε το ΠΑΣΟΚ, που φώναζε «ΕΟΚ και ΝΑΤΟ το ίδιο συνδικάτο» όταν ο Καραμανλής έβαζε τη χώρα στην ΕΟΚ, αυτό το ΠΑΣΟΚ;

(Χειροκροτήματα από την πτέρυγα της Νέας Δημοκρατίας)

Δείτε τη χρονική απόκλιση, δείτε την ιστορία λίγο, κύριε Ανδρουλάκη, και κάντε τη σύγκριση της πορείας της Ελλάδας με την πορεία της Πορτογαλίας και της Ιρλανδίας. Γιατί αναφέρομαι στην Πορτογαλία και στην Ιρλανδία; Είναι δύο χώρες οι οποίες μπήκαν στην Ευρώπη πολύ φτωχότερες από τον ευρωπαϊκό μέσο όρο και κατά τεκμήριο και οι δύο χώρες αυτές, ειδικά η Ιρλανδία, αλλά και η Πορτογαλία, τα πήγαν καλύτερα από εμάς.

Ένας λόγος μεγάλος ήταν η μεγάλη οικονομική κρίση της δεκαετίας του 2010. Ο δεύτερος μεγάλος λόγος ήταν το γεγονός ότι στη δεκαετία του 1980, επί εποχών Ανδρέα Παπανδρέου, η Ελλάδα ουσιαστικά έμεινε στάσιμη, χάσαμε ουσιαστικά την πρώτη δεκαετία της σύγκλισης με την Ευρώπη. Απλά, να τα θυμόμαστε λίγο αυτά, να μαθαίνουν και οι νεότεροι την πραγματική οικονομική ιστορία του τόπου, για να μη μας εμφανίζεστε τώρα ξαφνικά εσείς. Σε λίγο θα μου βάλετε και τελείως γαλάζια γραβάτα με ευρωπαϊκά αστεράκια και θα λέτε «Ευρώπη ίσον ΠΑΣΟΚ».

Κοιτάξτε, εγώ δεν αμφισβητώ ότι σε ορισμένες βασικές επιλογές μπορούμε να βρισκόμαστε από την ίδια πλευρά. Και εσείς και εμείς συμφωνούμε στην ανάγκη να υπάρχει ένα νέο ταμείο ανάκαμψης, θέλουμε περισσότερη Ευρώπη με παρουσία και στην ψηφιακή μετάβαση και στην πράσινη μετάβαση. Στην άμυνα δεν άκουσα να είπατε τίποτα για την πρόταση την οποία καταθέσαμε, αλλά εν πάση περιπτώσει, φαντάζομαι ότι δεν θα είστε ιδιαίτερα αντίθετος.

Αλλά από εκεί και πέρα η κριτική σας στην Κυβέρνηση -και έρχομαι λίγο και σε αυτά τα οποία είπατε εσείς, κύριε Φάμελλε- ακούσαμε μία συστηματική κριτική ότι όλη η πολιτική της Κυβέρνησης ουσιαστικά τα τελευταία πέντε χρόνια είναι μια πολιτική η οποία ευνοεί τους λίγους, ότι οι κοινωνικές ανισότητες στη χώρα διευρύνονται και ότι εν πάση περιπτώσει μέχρι και οι φοροαπαλλαγές τις οποίες κάναμε ήταν φοροαπαλλαγές που, εν πάση περιπτώσει, δεν αφορούσαν τώρα τους πολλούς, αφορούσαν τους λίγους.

Και αναρωτιέμαι η μείωση -για να τα θυμίσουμε λίγο, δεν θα τα έλεγα, εσείς τα είπατε- η μείωση ασφαλιστικών εισφορών κατά 4,4% αφορά ή δεν αφορά όλους τους εργαζόμενους; Η κατάργηση της εισφοράς αλληλεγγύης -εσείς τη βάλατε αυτή- για όλους τους εργαζόμενους αφορά μόνο τους πλούσιους ή τη μεσαία τάξη; Η μείωση του ΕΝΦΙΑ κατά 35% για όλους αφορά τους πλούσιους ή τον κάθε Έλληνα ιδιοκτήτη;

(Χειροκροτήματα από την πτέρυγα της Νέας Δημοκρατίας)

Η αύξηση του αφορολόγητου, κύριε Ανδρουλάκη και κύριε Φάμελλε, κατά 1.000 ευρώ, επειδή μας είπατε ότι δεν στηρίζουμε την οικογένεια με τα παιδιά; Η κατάργηση -αυτό είναι το αγαπημένο σας- του φόρου των γονικών παροχών αφορά όλους τους Έλληνες ή αφορά τελικά μόνο τους πλούσιους, γιατί έχει και ένα όριο αυτό, ξέρετε, τις 800.000 ευρώ. Η μείωση φορολόγησης στις επιχειρήσεις από το 29% στο 22%; Δεν είδα να έχουμε βάλει κανέναν κόφτη και να λέμε ότι αυτό αφορά μόνο τις μεγάλες επιχειρήσεις. Όλες τις επιχειρήσεις αφορά.

Και επειδή έχετε ένα μεγάλο ενδιαφέρον για τη φορολόγηση και τα μερίσματα και οι δυο σας, και εσείς, κύριε Ανδρουλάκη, και εσείς, κύριε Φάμελλε, να σας ενημερώσω ότι από τότε που μειώσαμε τον φόρο στα μερίσματα εισπράξαμε περισσότερα έσοδα, γιατί μερικές φορές όντως μπορείς να μειώνεις κάποιους φόρους και να εισπράττεις περισσότερα έσοδα. Μακάρι να ίσχυε παντού αυτό, δεν ισχύει δυστυχώς, αλλά σε αυτή την περίπτωση ισχύει.

Αυτοί οι πρόσθετοι πόροι, αυτά τα υπερπλεονάσματα για τα οποία μας κατηγορήσατε, είναι ακριβώς οι πρόσθετοι πόροι που μας επέτρεψαν να διαθέσουμε πολύ παραπάνω πόρους στην υγεία, για να αυξήσουμε για πρώτη φορά τους μισθούς των δημοσίων υπαλλήλων μετά από δεκατέσσερα χρόνια. Έρχεστε τώρα και μας λέτε για τους μισθούς των δημοσίων υπαλλήλων; Παγωμένους τους είχατε, τέσσερα χρόνια τους είχατε, κυρίες και κύριοι του ΣΥΡΙΖΑ, παγωμένους.

(Χειροκροτήματα από την πτέρυγα της Νέας Δημοκρατίας)

Να μπορέσουμε να επενδύσουμε περισσότερο στις ένοπλες δυνάμεις, να μπορέσουμε να επενδύσουμε περισσότερο στην παιδεία, να κάνουμε για πρώτη φορά μόνιμες προσλήψεις εκπαιδευτικού προσωπικού, να κάνουμε ουσιαστική πολιτική για την οικογένεια. Να δώσουμε το επίδομα γέννας 2.400 ευρώ σε κάθε νέα γέννηση. Όλα αυτά έγιναν από το πλεόνασμα της ανάπτυξης.

(Χειροκροτήματα από την πτέρυγα της Νέας Δημοκρατίας)

Όμως, προσέξτε, η τήρηση των δημοσιονομικών στόχων σε μια Ευρώπη η οποία αλλάζει είναι μη διαπραγματεύσιμη προτεραιότητα για αυτή την Κυβέρνηση, μη διαπραγματεύσιμη προτεραιότητα! Η χώρα πρέπει να έχει πρωτογενές πλεόνασμα 2%.

Μας είπε η κ. Κωνσταντοπούλου «δεν έχετε 2 δισεκατομμύρια;» Ψίχουλα είναι τα 2 δισεκατομμύρια, κυρία Κωνσταντοπούλου. «Δεν έχετε», λέει, «2 δισεκατομμύρια να βρείτε να δώσετε;». Εσείς τουλάχιστον περιοριστήκατε στα 2 δισεκατομμύρια. Θα έρθω στη συνέχεια στα 45 δισεκατομμύρια τα οποία υπόσχεται ο ΣΥΡΙΖΑ.

Αυτή τη στιγμή η χώρα έχει καταφέρει να συγκλίνει με την Ευρώπη πρωτίστως στο κύρος της, κ. Ανδρουλάκη. Διότι σήμερα η φωνή της Ελλάδας μετράει και πρέπει να είναι κανείς πολύ κακοπροαίρετος για να μην το βλέπει αυτό!

(Χειροκροτήματα από την πτέρυγα της Νέας Δημοκρατίας)

Εκτός αν θέλετε μονίμως να χρησιμοποιείτε το Ευρωπαϊκό Κοινοβούλιο για να πυροβολείτε τη χώρα, αντί να τη στηρίζετε, όπως κάνετε συστηματικά.

(Χειροκροτήματα από την πτέρυγα της Νέας Δημοκρατίας)

Πάμε τώρα να δούμε λίγο και κάποια ζητήματα τα οποία έχουν να κάνουν με το βασικό αντικείμενο της συζήτησης, που είναι η ακρίβεια και η σύγκριση της απόδοσης της ελληνικής οικονομίας με άλλες χώρες και το τι μπορούμε να κάνουμε για να την αντιμετωπίσουμε. Θα ξαναπώ ακόμα μία φορά, το πρόβλημα της ακρίβειας είναι μεγάλο και δυσβάσταχτο για πολλά ελληνικά νοικοκυριά. Δεν το κρύψαμε ποτέ, δεν ωραιοποιήσαμε ποτέ καμμία κατάσταση. Είπαμε πάντα ότι προσπαθούμε να το αντιμετωπίσουμε. Εξηγήσαμε όμως ταυτόχρονα τι μπορούμε και τι δεν μπορούμε να κάνουμε και γιατί για το ζήτημα αυτό δεν υπάρχουν μαγικές λύσεις και σίγουρα δεν υπάρχουν «λεφτόδεντρα». Είναι ένα πράγμα να μιλάς και να αναγνωρίζεις το πρόβλημα της ακρίβειας και είναι κάτι τελείως διαφορετικό να παρουσιάζεις διαστρεβλωμένα ή ψεύτικα στοιχεία για το πρόβλημα της ακρίβειας.

Μιλήσατε, κύριε Ανδρουλάκη, για την Ισπανία και μας είπατε πόσο καλύτερα τα έχει πάει η Ισπανία στην ακρίβεια και ειδικά στα τρόφιμα. Δεν αναφέρομαι στη γενική ακρίβεια. Λοιπόν αυτός είναι ο πίνακας, τον αναζήτησα. Αυτός είναι ο πληθωρισμός τροφίμων. Ουσιαστικά, άμα δείτε, μετά τη μείωση του ΦΠΑ -εδώ είναι η μείωση του ΦΠΑ- από εκεί και πέρα ουσιαστικά η Ισπανία και η Ελλάδα έχουν λίγο πολύ παρεμφερή πληθωρισμό τροφίμων, μια μονάδα διαφορά.

**ΝΙΚΟΛΑΟΣ ΠΑΠΠΑΣ:** Κύριε Πρόεδρε, η πτώση του πληθωρισμού ήταν μεγάλη.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Λάθος πίνακας!

**ΠΡΟΕΔΡΟΣ (Κωνσταντίνος Τασούλας):** Κύριε Παππά, σας παρακαλώ!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Είναι με τεράστιες απώλειες, τις οποίες έπρεπε να αναπληρώσουν από αλλού.

Μην ανησυχείτε, θα έρθω και σε εσάς.

Αυτή είναι η πορεία της Ισπανίας. Όλες οι χώρες πασχίζουν με το ίδιο πρόβλημα και προφανώς δεν γνωρίζατε ότι ο ΦΠΑ στην Ισπανία στα τρόφιμα ήταν ήδη πάρα πολύ χαμηλός. Άρα, η μείωση από το 4% στο μηδέν προφανώς δεν μπορεί να φέρει το ίδιο δημοσιονομικό αποτέλεσμα με μια μείωση από το 13% στο μηδέν, όταν ξεκινάς από άλλη βάση.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Γιατί είπαμε ποτέ μηδέν εμείς;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Αναφέρομαι…

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Άρα, σε μένα αναφέρεστε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Εσείς πού το λέτε; Πού να πάει;

**ΠΡΟΕΔΡΟΣ (Κωνσταντίνος Τασούλας):** Ένας-ένας να τον ρωτάτε.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Ανάλογα με τοδημοσιονομικό περιθώριο που έχει η χώρα μας.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Ποιο είναι το δημοσιονομικό περιθώριο;

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** 500 εκατομμύρια ευρώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Πού το έχει το δημοσιονομικό περιθώριο;

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** 500 εκατομμύρια ευρώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Πού το έχει το δημοσιονομικό περιθώριο των 500 δισεκατομμυρίων ευρώ;

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Είναι 1,9 δισεκατομμύριο.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Πού το έχει το δημοσιονομικό περιθώριο των 500 δισεκατομμυρίων ευρώ; Αυτή τη στιγμή εκτελούμε έναν προϋπολογισμό γιατί έπρεπε να καλύψουμε έκτακτες ανάγκες στη Θεσσαλία.

Εσείς είστε συγκρατημένος, κύριε Ανδρουλάκη. Σε εσάς θα έρθω στη συνέχεια. Να αναγνωρίσω ότι είστε συγκρατημένος, λοιπόν, σε αυτό το οποίο λέτε, άλλα τα δεδομένα δυστυχώς της Ισπανίας δεν επιβεβαιώνουν αυτά τα οποία λέτε.

Έρχομαι τώρα στον ΣΥΡΙΖΑ. Λοιπόν, προσέξτε.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Θα κατατεθεί ο πίνακας;

**ΠΡΟΕΔΡΟΣ (Κωνσταντίνος Τασούλας):** Παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Σας τον κατέθεσα πριν. Θα σας τον ξαναδώσω τώρα.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Τον κρατούσατε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Ορίστε, ορίστε. Τώρα θα σας τον καταθέσω αμέσως.

Λοιπόν, 15,1 δισεκατομμύρια ευρώ τα μέτρα σας. Ποια μέτρα, όμως; Προσέξτε. Αυτά που είναι κοστολογημένα από το Γενικό Λογιστήριο μόνο το 2024. Δεν έχω προσθέσει σε αυτά τον δέκατο τρίτο και τον δέκατο τέταρτο μισθό.

Θα δώσετε δέκατο τρίτο και δέκατο τέταρτο μισθό; Θα τον δώσετε ή όχι;

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Θα κάνετε εκλογές; Θα τον δώσουμε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Θα τον δώσετε;

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Προκηρύξτε εκλογές.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Τώρα αν θα κάνουμε εκλογές. Άρα, αφού δεν κάνουμε εκλογές, ας λέμε ό,τι σαχλαμάρα θέλουμε. Τι σημασία έχει; Τι σημασία έχει;

(Χειροκροτήματα από την πτέρυγα της Νέας Δημοκρατίας)

Άλλα λόγια να αγαπιόμαστε. Παραμύθια να λέμε στον κόσμο.

(Θόρυβος στην Αίθουσα)

**ΠΡΟΕΔΡΟΣ (Κωνσταντίνος Τασούλας):** Ησυχία παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Λοιπόν, μου κάνει εντύπωση, βέβαια… Ας ανοίξω κι αυτή την παρένθεση τώρα.

Δεν αναφερθήκατε μια φορά στην ομιλία σας, κύριε Φάμελλε, στον Αρχηγό σας, τον κ. Κασσελάκη, ο οποίος ήταν εδώ πέρα στη Βουλή πληροφορήθηκα. Επρόκειτο να έρθει έμαθα στην Αίθουσα. Τελικά καλώς δεν ήρθε, γιατί το να συμμετέχεις σε μια συζήτηση στην οποία δεν έχεις δικαίωμα λόγου, αυτό είναι λίγο άχαρο.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Ναι, ε;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Εν πάσει περιπτώσει, εγώ θα σταθώ σε αυτά που λέτε εσείς και αυτά που λέει ο Αρχηγός σας. Φαντάζομαι ότι σας εκπροσωπεί.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Απολύτως.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Μας είπε, λοιπόν, δέκατος τρίτος και δέκατος τέταρτος μισθός.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Και εγώ το έχω πει, κύριε Μητσοτάκη.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Και εσείς. Άλλα 2,2 δισεκατομμύρια. Στα 15 άλλα 2,2 δισεκατομμύρια και μετά έχουμε και το πολύ ωραίο. Υγεία: 5,8% οι δαπάνες στην υγεία. Θα δώσουμε άλλο 5% στην υγεία. Δεν θα πάμε στο 5. Προσέξτε τώρα πώς πας να μαζέψεις μια γκάφα και τα κάνεις δύο φορές χειρότερα, άμα δεν έχεις ιδέα για τι μιλάς. Εντάξει;

Λοιπόν, τι μας είπε ο κ. Κασσελάκης: «Δεν εννοούσα να πάω το 5,8 στο 5». Εντάξει; «Θα δώσω άλλο 5% της υγείας».

Το 5% πόσο είναι, κύριε Φάμελλε; Άλλα 11 δισεκατομμύρια. Καλώς εχόντων των πραγμάτων… Δηλαδή, ποιος πίνακας; Ο πίνακας είναι απαρχαιωμένος. Εδώ κάθε συνέντευξη του κ. Κασσελάκη μας στοιχίζει 10 δισεκατομμύρια ακόμη.

(Χειροκροτήματα από την πτέρυγα της Νέας Δημοκρατίας)

Μετρώ 15,1 και 2,2 ίσον 17,3 και 11 ίσον 28 δισεκατομμύρια σε ένα χρόνο. Καλά πάμε. Πάρτε και τον πίνακα -εντάξει;- για να τον δείτε, λοιπόν, και να τα συζητήσετε στη συνέχεια λίγο πιο αναλυτικά.

(Στο σημείο αυτό ο Πρόεδρος της Κυβέρνησης κ. Κυριάκος Μητσοτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κοιτάξτε να δείτε. Το έχουμε ξαναδεί το έργο αυτό. Το ξαναείδαμε μια φορά το 2015. Τότε μια θυμωμένη και οργισμένη κοινωνία σας εμπιστεύτηκε και σας πίστεψε και την εξαπατήσατε. Εξ ου και η λέξη η οποία είναι πιο πολύ ταυτισμένη με την παράταξή σας ό,τι και να λέτε, το ψέμα. Το ψέμα είναι ταυτισμένο, έχει γίνει μέρος του DNA σας. Το ξαναδοκιμάσατε το 2019 και το 2023. Πάλι υποσχεθήκατε ό,τι μπορείτε να φανταστείτε.

Και έρχεται τώρα ο νέος σας Αρχηγός απλά με λίγο διαφορετικό περιτύλιγμα και ουσιαστικά υπόσχεται, όχι τα ίδια, αλλά λες και τα έχει βάλει σε τούρμπο για να πάνε ακόμα περισσότερο. Λοιπόν, δεν είναι σοβαρή συζήτηση αυτή και λυπάμαι πραγματικά γιατί δεν μπορείτε να μάθετε τίποτα από τα σφάλματά σας. Και όταν αντιμετωπίζετε με αλαζονεία το 41% που οι πολίτες μας έδωσαν, μήπως πρέπει να σκεφτείτε λίγο τι είναι αυτό το οποίο έκανε εσάς να πάτε από το 32% στο 17%;

(Χειροκροτήματα από την πτέρυγα της Νέας Δημοκρατίας)

Διότι οι πολίτες τελικά έχουν δίκιο. Αυτοί ελέγχουν, αυτοί ψηφίζουν, αυτοί συγκροτούν το Κοινοβούλιο.

Επομένως, συζήτηση με αυτούς τους όρους και με έναν τέτοιο λαϊκισμό πλειοδοσιών για ένα τόσο σύνθετο ζήτημα είναι εξαιρετικά δύσκολο να γίνει. Και, βέβαια, δεν νομίζω ότι σας προσέχει και κανείς, ιδιαίτερα όταν μπαίνετε σε αυτή την λογική του πλεονάσματος. Οι πολίτες, ναι, μπορεί να είναι στενοχωρημένοι, μπορεί να είναι αγχωμένοι, μπορεί να είναι δυσαρεστημένοι με την Κυβέρνηση σε κάποια επίπεδα και εμείς δε θα κρύψουμε ποτέ τα προβλήματα, αλλά σίγουρα έχοντας την εμπειρία τη δικιά σας δεν πιστεύουν ότι αν -ο μη γένοιτο- ερχόσασταν εσείς στα πράγματα, θα είχατε τον τρόπο να πάτε να δώσετε αυτά τα χρήματα χωρίς να χρεοκοπήσει η χώρα την επόμενη μέρα.

Και θα το ξαναπώ ακόμα μια φορά από το Βήμα της Βουλής. Η πρώτη μου υποχρέωση απέναντι στη χώρα και της παράταξης στην οποία έχω την τιμή να ηγούμαι είναι να αφήσω οριστικά πίσω μας την εποχή της χρεοκοπίας. Δεν θα ξαναγυρίσουμε ποτέ εκεί που θέλετε να μας πάτε.

(Χειροκροτήματα από την πτέρυγα της Νέας Δημοκρατίας)

Και αυτό σημαίνει τελικά σύγκλιση με την Ευρώπη για να επανέλθω σε αυτά τα οποία έλεγα πριν.

Και, κύριε Πρόεδρε, επιτρέψτε μου να κλείσω κάνοντας κάποιες αναφορές στα θέματα της εξωτερικής πολιτικής απαντώντας στον κ. Φάμελλο πρωτίστως.

Εκεί πάλι αναφερθήκατε μόνο στον κ. Τσίπρα, στο τι έκανε μεταξύ 2015 και 2019. Δεν θέλω να επιστρέψω σε εκείνη την εποχή, γιατί πιστεύω ότι αυτή είναι μια πολιτική η οποία σε έναν μεγάλο βαθμό κρίθηκε και από τις επιλογές του ελληνικού λαού δύο φορές και το 2019 και το 2023. Να μιλήσουμε λίγο για το σήμερα και για αυτά τα οποία λέτε σήμερα και αυτό το οποίο λέει ο Αρχηγός σας σήμερα.

Κοιτάξτε, εγώ καταλαβαίνω και το life style και το να πηγαίνεις να φωτογραφίζεσαι με οποιονδήποτε, να κάνεις μια πολιτική που να σε καθιστά ενδεχομένως ελκυστικό σε κάποιες εκπομπές της τηλεόρασης. Μπορεί να θεωρείτε έτσι ότι επικοινωνείτε με νέα κοινά. Αυτό είναι δικό σας δικαίωμα όσο το κάνετε εντός της χώρας. Όταν αρχίζετε και φεύγετε από τα εσωτερικά και πηγαίνετε στα εξωτερικά, τότε τα πράγματα μπορεί να γίνονται πιο ανησυχητικά.

Άκουσα ότι ο Αρχηγός σας θα πάει -λέει- στη Ραμάλα. Στη Ραμάλα θα πάει. Έχετε κανονίσει και με ποιους θα συναντηθείτε στη Ραμάλα; Γνωρίζετε; Θα συναντηθείτε και με την ηγεσία του Ισραήλ ή θα πάτε μόνο στη Ραμάλα;

**ΔΙΟΝΥΣΙΟΣ-ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Εσείς πήγατε στη Ραμάλα;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Ή μήπως θέλετε να πάτε μόνο για να βγάλετε μια σέλφι να πείτε ότι ήρθαμε εδώ πέρα και να υποστηρίξουμε τι τελικά; Την ανεξαρτησία της Παλαιστίνης και να πούμε τι για τη Χαμάς; Ότι είναι μια ντεμί τρομοκρατική οργάνωση, ότι είναι ολίγον τρομοκρατική οργάνωση και να έρθουμε μετά να τα μαζέψουμε;

(Χειροκροτήματα από την πτέρυγα της Νέας Δημοκρατίας)

Αυτά είναι επικίνδυνα πράγματα. Επαναλαμβάνω είναι επικίνδυνα. Είναι επικίνδυνη αφέλεια για τα ζητήματα τα οποία αφορούν, δυστυχώς, τα εξωτερικά θέματα της χώρας, όπου -λυπάμαι που θα το πω- εκεί και αν χρειάζεται ο Πρόεδρός σας, επειδή μας είπε ότι μαθαίνει γρήγορα, ταχύρρυθμα σεμινάρια, γιατί για αυτά που κάνει μεν στην Ελλάδα έχει καλώς, αλλά όταν βγαίνει από τα σύνορα της χώρας, τότε τα πράγματα γίνονται πολύ πιο σοβαρά.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Για την Παλαιστίνη τι λέτε;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Και να κλείσω. Για την Παλαιστίνη τι λέμε; Η άποψη της Κυβέρνησης -να απαντήσω και στην κ. Κωνσταντοπούλου- για το ζήτημα αυτό είναι απολύτως σαφής: Η ελληνική Κυβέρνηση υποστηρίζει τη λύση των δύο κρατών και θεωρεί…

**ΝΙΚΟΛΑΟΣ ΠΑΠΠΑΣ:** Ναι, ωραία. Άρα;

**ΠΡΟΕΔΡΟΣ (Κωνσταντίνος Τασούλας):** Παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Μισό λεπτό.

Και θεωρεί ότι η οποιαδήποτε απόφαση σχετικά με το καθεστώς της Παλαιστίνης μπορεί να ληφθεί μόνο στο πλαίσιο ενός ξεκάθαρα οριοθετημένου οδικού χάρτη που θα οδηγήσει σε αυτό το αποτέλεσμα. Και θεωρούμε ότι δεν είμαστε αυτή τη στιγμή ακόμα σε αυτό το σημείο.

Γιατί να σας πω κάτι;

(Θόρυβος στην Αίθουσα)

Να σας πω κάτι; Εγώ σέβομαι και τις αποφάσεις των άλλων χωρών. Τις σέβομαι. Εμείς ψηφίσαμε στον ΟΗΕ υπέρ της αναβάθμισης της Παλαιστίνης στον Οργανισμό Ηνωμένων Εθνών. Σέβομαι τις αποφάσεις των άλλων χωρών. Δεν τους ασκώ κριτική για την απόφαση την οποία πήραν.

Όμως, όταν ακούω για τη Χαμάς, που δεν είναι ακριβώς τρομοκρατική οργάνωση, κατά τον Αρχηγό σας -έτσι δεν είναι; κάνει -λέει- και ανθρωπιστικό έργο, άρα είναι περίπου τρομοκρατική οργάνωση- να πανηγυρίζει και να λέει ότι αν δεν είχαμε κάνει αυτή την άθλια, τη φρικιαστική επίθεση με τα κομμένα κεφάλια και τους βιασμούς εντός του Ισραήλ, δεν θα είχαμε φτάσει σε αυτό το σημείο, ε, δεν μπορώ να είμαι ικανοποιημένος.

(Χειροκροτήματα από την πτέρυγα της Νέας Δημοκρατίας)

Όπως δεν μπορώ σε καμμία περίπτωση να ταυτίσω τη Χαμάς με τα δίκαια του παλαιστινιακού λαού, έτσι δεν μπορώ να εξισώσω και όλες τις καταστάσεις.

Για να απαντήσω ευθέως, λοιπόν, γιατί με ρωτήσατε ποια είναι η θέση της Κυβέρνησης για το ζήτημα αυτό, έρχομαι …

(Θόρυβος στην Αίθουσα)

**ΠΡΟΕΔΡΟΣ (Κωνσταντίνος Τασούλας):** Παρακαλώ, παρακαλώ. Καμμία διακοπή. Αρκετά κάνατε διακοπές. Όχι άλλες. Ησυχία. Μη διακόπτετε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Έρχομαι στο τελευταίο θέμα, το οποίο αφορά τη Βόρεια Μακεδονία…

(Θόρυβος στην Αίθουσα)

**ΠΡΟΕΔΡΟΣ (Κωνσταντίνος Τασούλας):** Παρακαλώ, ησυχία. Δεν γράφεται στα Πρακτικά τίποτε απ’ αυτά. Παρακαλώ!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Η κριτική την οποία έχουμε ασκήσει στην κυβέρνηση του Ισραήλ για την ανθρωπιστική τραγωδία στη Γάζα και για τις άδικες και θλιβερές και τραγικές απώλειες παιδιών, αμάχων, είναι πολύ σκληρή.

(Θόρυβος στην Αίθουσα)

**ΠΡΟΕΔΡΟΣ (Κωνσταντίνος Τασούλας):** Παρακαλώ, κυρία Κωνσταντοπούλου, ησυχία. Σεβαστείτε το Κοινοβούλιο και τη δημοκρατία. Λίγος σεβασμός, κυρία Κωνσταντοπούλου.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Δεν ακούγεστε.

Έρχομαι στο τελευταίο θέμα. Κύριε Φάμελλε …

(Θόρυβος στην Αίθουσα)

**ΠΡΟΕΔΡΟΣ (Κωνσταντίνος Τασούλας):** Παρακαλώ! Δεν ακούγεστε, κυρία Κωνσταντοπούλου. Ησυχία! Ό,τι και να κάνετε, δεν ακούγεστε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Κύριε Φάμελλε, Βόρεια Μακεδονία. Δεν χρειάζεται να θυμίσω στο Σώμα τι έχω πει από αυτό ακριβώς το Βήμα στη συζήτηση η οποία είχε γίνει στις αρχές του 2019, όταν φέρατε προς κύρωση τη Συμφωνία των Πρεσπών. Να το υπενθυμίσω σε τρεις προτάσεις. Είχαμε πει ότι εκφράζουμε τη διαφωνία μας με τη Συμφωνία των Πρεσπών και θα την καταψηφίσουμε, με κύριο λόγο καταψήφισης το γεγονός ότι η συμφωνία αυτή κατοχύρωνε μακεδονική γλώσσα και μακεδονική εθνότητα και ότι αυτό …

**ΝΙΚΟΛΑΟΣ ΠΑΠΠΑΣ:** Από το ’77 η γλώσσα...

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Τι; Λοιπόν, αυτό είχαμε πει.

**ΝΙΚΟΛΑΟΣ ΠΑΠΠΑΣ:** Αυτό είχατε πει, αλλά είναι ψευδές.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Λοιπόν, κοιτάξτε. Μας τη φορτώσατε αυτή τη συμφωνία. Μην κουνάτε και το δάχτυλο, εντάξει; Είχαμε πει, λοιπόν, ότι η συμφωνία αυτή έχει προβλήματα. Είχαμε πει ότι θα την καταψηφίσουμε. Είχαμε πει, όμως, επίσης ότι τη συμφωνία αυτή οφείλουμε να τη σεβαστούμε, διότι αποτελεί μια διεθνή διακρατική συμφωνία, η οποία υπερισχύει των νόμων της ελληνικής πολιτείας και κατά συνέπεια δεν έχουμε τρόπο να την αλλάξουμε.

(Θόρυβος στην Αίθουσα)

Τι είπατε;

**ΕΙΡΗΝΗ (ΡΕΝΑ) ΔΟΥΡΟΥ:** Λέω κάτι στον Πρόεδρό μου.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Α ναι, στον Πρόεδρό σας.

**ΠΡΟΕΔΡΟΣ (Κωνσταντίνος Τασούλας):** Ησυχία, ησυχία.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Είχε πει η κ. Μπακογιάννη κάτι για ρεμπεσκέδες, αλλά δεν πειράζει.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Δεν θα απαλλαγείτε ποτέ από τη χυδαιότητα που σας διακρίνει, αυτό είναι -νομίζω- ίδιον χαρακτηριστικό σας.

(Θόρυβος στην Αίθουσα)

**ΠΡΟΕΔΡΟΣ (Κωνσταντίνος Τασούλας):** Παρακαλώ, ησυχία.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Από εκεί και πέρα, όμως, είχαμε εκφράσει εντονότατες επιφυλάξεις για τον εθνικιστικό παροξυσμό του VMRO, όπως εκδηλωνόταν τα τελευταία δύο χρόνια και επιλέξαμε να μην φέρουμε προς κύρωση τα πρωτόκολλα που δεν απορρέουν -προσέξτε- από την ίδια τη Συμφωνία των Πρεσπών, τη συνοδεύουν, ακριβώς γιατί θέλαμε να ήμασταν απολύτως σίγουροι ότι θα υπήρχε συμμόρφωση από την Κυβέρνηση της Βόρειας Μακεδονίας στα κρίσιμα ζητήματα της συμφωνίας, με πιο κρίσιμο το ζήτημα του ονόματος και δικαιωθήκαμε, απόλυτα δικαιωθήκαμε, διότι έρχεται μια καινούργια Κυβέρνηση τώρα με μια καινούργια Πρόεδρο και έναν εντολοδόχο Πρωθυπουργό και περιφρονούν ανοιχτά τη Συμφωνία των Πρεσπών, αποκαλώντας τη Βόρεια Μακεδονία «Μακεδονία», παραγνωρίζοντας δηλαδή το erga omnes που αποτελούσε το σημαντικό κατ’ εσάς -και σ’ έναν βαθμό μπορώ να καταλάβω αυτό το οποίο λέγατε- επίτευγμα της συμφωνίας. Θα έχουμε ένα όνομα έναντι όλων των χρήσεων. Και σε αυτή τη συγκυρία -προσέξτε- όπου όλη η Ευρώπη βρίσκεται απέναντι στη Βόρεια Μακεδονία, όχι τυχαία, αλλά επειδή κινητοποιήθηκε η ελληνική διπλωματία και εγώ προσωπικά και υπάρχουν αυστηρές επικλήσεις στα Σκόπια να αλλάξουν άποψη, έρχεστε σε αυτή τη συγκυρία με μια διπλωματική ενάργεια να ζητήσετε με νόμο να κυρωθούν τα μνημόνια τώρα.

Σηκώνω, κύριε Φάμελλε και κύριε Παππά, πραγματικά τα χέρια ψηλά. Τη στιγμή που η ελληνική εξωτερική πολιτική σκληραίνει -και σωστά- τη θέση της απέναντι στα Σκόπια, εσείς έρχεστε και λέτε «ελάτε να κυρώσουμε τώρα τα μνημόνια».

(Χειροκροτήματα από την πτέρυγα της Νέας Δημοκρατίας)

Και μετά είναι κανείς να απορεί που ειδικά στα ζητήματα της εξωτερικής πολιτικής η αξιοπιστία σας βρίσκεται τελείως στο ναδίρ.

Τελειώνω, κύριε Πρόεδρε, αλλά δεν θέλω να αφήσω ασχολίαστο κάτι, επειδή είχα έναν έντονο διάλογο με τον κ. Βελόπουλο για όλα όσα λέει. Είναι πάρα πολύ δύσκολο, ξέρετε, να ακούς επί ώρες ατελείωτα ψέματα, για τα οποία …

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Για τα χειρόγραφα θα πεις κάτι;

**ΠΡΟΕΔΡΟΣ (Κωνσταντίνος Τασούλας):** Παρακαλώ! Ησυχία!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Θα πω.

**ΠΡΟΕΔΡΟΣ (Κωνσταντίνος Τασούλας):** Κύριε Βελόπουλε, μη διακόπτετε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Με είπε απατεώνα.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Κατ’ αρχάς, δεν σας μιλώ στον ενικό. Το αγοραίο ύφος μπορείτε να το κρατήσετε για τις τηλεοπτικές σας εκπομπές και για τις προωθητικές ενέργειες, μιας και μιλάμε για το πώς λειτουργεί η αγορά, για τα διάφορα ωραία προϊόντα που χρησιμοποιείτε.

(Θόρυβος στην Αίθουσα)

**ΠΡΟΕΔΡΟΣ (Κωνσταντίνος Τασούλας):** Ησυχία.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Θα καταδείξω μόνο ένα ψέμα, για να δείτε την άνεση με την οποία όλα αυτά λέγονται. Μας είπε ο κ. Βελόπουλος ότι είπε ο κ. Παπαλεξόπουλος, ο Πρόεδρος του ΣΕΒ, ότι ποτέ η εικόνα της Ελλάδας στο εξωτερικό δεν ήταν χειρότερη.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Λέτε ψέματα. Δεν είπα αυτό. Είπα το αντίθετο.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Αυτό είπατε ακριβώς.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν είπα αυτό.

**ΠΡΟΕΔΡΟΣ (Κωνσταντίνος Τασούλας):** Ησυχία! Όλα αυτά γράφονται στα Πρακτικά άλλωστε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Ζητήσαμε από τον ίδιο τον εμπλεκόμενο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Τα έχω εγώ εδώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Ουδέποτε ελέχθη ότι η εικόνα της Ελλάδος στο εξωτερικό είναι κακή. Αντίθετα, ελέχθη ότι είναι εντυπωσιακά βελτιωμένη τα τελευταία χρόνια. Δεν έχω να πω τίποτε άλλο, κύριε Βελόπουλε. Έχετε ξεπεράσει κάθε όριο ψέματος.

(Χειροκροτήματα από την πτέρυγα της Νέας Δημοκρατίας)

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Τα έχω εδώ, έχω το βίντεο!

**ΠΡΟΕΔΡΟΣ (Κωνσταντίνος Τασούλας):** Εντάξει. Ησυχία!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Εγώ σας λέω τι είπε ο άνθρωπος ο ίδιος. Κατέθεσα το έγγραφο, το έχουν εδώ, μην ανησυχείτε.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Τον πίνακα για την Ισπανία;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Πάρτε και τον πίνακα για την Ισπανία.

(Στο σημείο αυτό ο Πρωθυπουργός κ. Κυριάκος Μητσοτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κλείνω, κύριε Πρόεδρε.

Έχουμε ευρωεκλογές σε δύο εβδομάδες από τώρα. Είναι η τελευταία κοινοβουλευτική συζήτηση. Σε αντίθεση με όσα λέει η κ. Κωνσταντοπούλου, έχω προσέλθει πάρα πολλές φορές στο Κοινοβούλιο για νομοσχέδια και για συζητήσεις σε επίπεδο Αρχηγών και για απαντήσεις ερωτήσεων.

(Θόρυβος στην Αίθουσα)

Είκοσι πέντε φορές είπατε. Είκοσι πέντε ομιλίες στο Κοινοβούλιο σε εννιά μήνες. Ξέρετε, υπάρχουν και οι ευθύνες διακυβέρνησης της χώρας. Εσείς μπορείτε να είστε συνέχεια εδώ πέρα, από το πρωί μέχρι το βράδυ, αλλά εμείς έχουμε και άλλες δουλειές εκτός από το να είμαστε στο Κοινοβούλιο, το οποίο τιμάμε βέβαια.

(Θόρυβος στην Αίθουσα)

**ΠΡΟΕΔΡΟΣ (Κωνσταντίνος Τασούλας):** Ησυχία!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Οι πολίτες, λοιπόν, θα αποφασίσουν για το ποιους ευρωβουλευτές θα εκλέξουν, αλλά ταυτόχρονα θα αποφασίσουν και για το ποιο κόμμα μπορεί πράγματι να έχει ισχυρή φωνή στην Ευρώπη την επόμενη μέρα, για το πώς θα έρθουμε πιο κοντά στην Ευρώπη εκεί που έχουμε μείνει πίσω, για το πώς μπορούμε να διεκδικήσουμε περισσότερα στην Ευρώπη για τους αγρότες μας, για τους πιο αδύναμους συμπολίτες μας, για την άμυνά μας. Θα επιλέξουν, όπως το έκαναν και στις τελευταίες εθνικές εκλογές, σε όλες τις εκλογικές αναμετρήσεις, με ευθυκρισία.

Εμείς έχουμε απόλυτη εμπιστοσύνη στην κρίση των πολιτών και είμαστε απολύτως βέβαιοι ότι το βράδυ των ευρωεκλογών η Νέα Δημοκρατία θα είναι και πάλι η μεγάλη νικήτρια, για να συνεχίσουμε απρόσκοπτα τον δρόμο των μεγάλων αλλαγών και των μεγάλων μεταρρυθμίσεων που οι ίδιοι οι πολίτες μάς έδωσαν πριν από σχεδόν έναν χρόνο την εντολή να ακολουθήσουμε.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Πού πάει ο κ. Μητσοτάκης;

**ΔΗΜΗΤΡΙΟΣ ΜΑΡΚΟΠΟΥΛΟΣ:** Κυρία Κωνσταντοπούλου, βιντεοσκοπείτε τους συναδέλφους σας;

(Θόρυβος στην Αίθουσα)

**ΠΡΟΕΔΡΟΣ (Κωνσταντίνος Τασούλας):** Παρακαλώ!

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, έντεκα μαθήτριες και μαθητές και δύο συνοδοί εκπαιδευτικοί από το Δημοτικό Σχολείο Λιβαδίων Χίου και δώδεκα μαθήτριες και μαθητές και δύο συνοδοί εκπαιδευτικοί από το Δημοτικό Σχολείο Δαφίων Λέσβου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Ήθελα να πω κάτι. Μου είπαν ότι με το κινητό φωτογραφίζετε ή βιντεοσκοπείτε -πώς τα λένε αυτά- τους άλλους. Αυτά, ξέρετε, είναι θέματα που άπτονται προσωπικών δεδομένων. Πρέπει να θέλει κάποιος για να τον βιντεογράφεις και να τον βιντεοσκοπείς. Κυρία Κωνσταντοπούλου, προσέξτε το αυτό! Δεν είναι σωστό. Δεν είναι καθόλου σωστό. Και επειδή έχετε μια τάση αυτοεπαίνου δεν είναι ωραίο να υπονομεύσω αυτή την τάση αυτοεπαίνου που έχετε για τα πάντα με τη μομφή ότι χωρίς να έχετε δικαίωμα μαγνητοσκοπείτε τρίτους, άλλους, χωρίς τη θέλησή τους. Παρακαλώ αυτό να αποφεύγεται.

Συνεχίζουμε την συνεδρίαση καλώντας στο Βήμα για τη δική του δευτερολογία τον Πρόεδρο της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Σωκράτη Φάμελλο.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Ευχαριστώ, κύριε Πρόεδρε.

Κυρίες και κύριοι Βουλευτές, επιβεβαιώνεται η επιλογή του ΣΥΡΙΖΑ - Προοδευτική Συμμαχία να ζητήσει να γίνει αυτή η συζήτηση προ ημερησίας. Ήταν αποκαλυπτική. Όμως οφείλω να πω ότι ήταν απογοητευτική η παρουσία του κ. Μητσοτάκη όχι μόνο γιατί το έβαλε πάλι στα πόδια και έφυγε. Ήταν απογοητευτικά και τα σχόλια της δευτερολογίας τα οποία ήταν στο επίπεδο της παραπολιτικής. Δεν είναι Πρωθυπουργός των παραπολιτικών. Επίσης, η απουσία οποιουδήποτε μέτρου, πρότασης για την ακρίβεια. Κάναμε αυτή τη συζήτηση ελπίζοντας ότι έστω με την πίεση που έχετε και από την κοινωνία και από την κοινοβουλευτική λειτουργία θα καταθέσετε μία νέα πρόταση, μια επέκταση κάποιου μέτρου, να ελαφρυνθούν οι κοινωνικές ομάδες, τα νοικοκυριά και οι επιχειρήσεις. Δεν κατέθεσε τίποτε. Ούτε μία πρόταση. Μία στείρα υπεράσπιση με σχόλια κουτσομπολίστικα των μέτρων που έχει ήδη. Και οφείλω να σας πω ότι δεν απάντησε και στα θέματα που του είχε θέσει όλη η Αντιπολίτευση. Δεν απάντησε σε αυτά που του θέσαμε. Μας μίλησε μόνο για μία επιστολή κατόπιν εορτής και χωρίς παραλήπτη. Γιατί η κ. Φον ντερ Λάιεν παραδίδει. Όλη η συζήτηση για μία επιστολή κατόπιν εορτής.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Εμείς μετά την εκλογή του νέου Προέδρου, Στέφανου Κασσελάκη, και στο συνέδριο συζητήσαμε για την πρόταση για την ακρίβεια. Επιβεβαιώσαμε την κοινωνική ανάγκη και κάναμε μια συγκροτημένη δουλειά με αποτέλεσμα -επειδή αναφέρθηκε με κάποια σχόλια πάλι κουτσομπολίστικα για το αν ήταν εδώ ο Στέφανος Κασσελάκης ή όχι- καταθέσαμε -κατά σύμπτωση το έχω- την πρόταση για την ακρίβεια και το φορολογικό σε δημόσια εκδήλωση. Παρακαλώ πολύ για τα Πρακτικά για να ενημερωθεί και ο Πρωθυπουργός γιατί μάλλον δεν τα ξέρει καλά.

(Στο σημείο αυτό ο Πρόεδρος της Κοινοβουλευτικής Ομάδας ΣΥΡΙΖΑ - Προοδευτική Συμμαχία, κ. Σωκράτης Φάμελλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η πρόταση κατατέθηκε στις 12 Μαρτίου. Ήρθαμε την 1η Μαΐου και το κάναμε πρόταση νόμου γιατί βλέπαμε ότι η Κυβέρνηση δεν ακούει έστω μία από τις πέντε-δέκα προτάσεις να προχωρήσουμε σε μία συζήτηση. Καμμία κοινοβουλευτική πρωτοβουλία. Ερχόμαστε τώρα να κάνουμε τη συζήτηση και, αντί να συζητήσουμε για σοβαρά θέματα, στην πρωτολογία του ήρθε να κάνει έναν σχολιασμό για την ανάρτηση του Στέφανου Κασσελάκη για το ελαιόλαδο. Το ψάχνουμε και βλέπουμε ότι ήταν απολύτως άστοχη. Θα καταλάβετε τώρα τι επίπεδου Πρωθυπουργό έχουμε. Σχολίασε ότι η ανάρτηση στα social media του Στέφανου Κασσελάκη αφορούσε διαφορετικά και ανόμοια είδη λαδιού. Το ψάξαμε λιγάκι μήπως έγινε κάποιο λάθος και διαπιστώσαμε ότι η σύγκριση τιμών στην Ελλάδα και στη Γερμανία ήταν σε βιολογικό ελαιόλαδο και μάλιστα στη Γερμανία 10,69 ευρώ τα 750 ml, στην Ελλάδα 15,17 ευρώ. Τον πείραξε η αποκάλυψη και είπε τέτοιο άστοχο σχόλιο; Ας μην πω ψέμα. Δεν είδε καν για τι πράγμα μιλάμε. Μόνο να πει κάτι. Μια εξυπνάδα. Καταθέτω, λοιπόν, και την ανάρτηση για να μη δημιουργούνται τέτοιες παρερμηνείες.

(Στο σημείο αυτό ο Πρόεδρος της Κοινοβουλευτικής Ομάδας ΣΥΡΙΖΑ - Προοδευτική Συμμαχία, κ. Σωκράτης Φάμελλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αλλά επειδή λείπει ο κύριος Πρωθυπουργός θέλω να το πω στον κ. Σκρέκα -κύριε Σκρέκα, μεταφέρετέ το αν θέλετε στον κύριο Πρωθυπουργό- πως δεν περίμενα ότι ένας ελαιοπαραγωγός με τόσες ρίζες ελιές και με επιδοτήσεις για τις ελιές δεν καταλαβαίνει ποιο είναι το βιολογικό λάδι και ποιο δεν είναι. Δεν το περίμενα, κύριε Σκρέκα.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Η δική μας πρόταση είναι ξεκάθαρη και θέλουμε να μας πει κάποιος αν διαφωνεί ή όχι. Λέμε, με βάση τις ευρωπαϊκές κατευθύνσεις, κυρίες και κύριοι Βουλευτές, προτείνουμε όριο κέρδους, άρα πρόληψη της αισχροκέρδειας, φορολογία των υπερκερδών, άρα αντιμετώπιση της αισχροκέρδειας, επιστροφή στους καταναλωτές και στήριξη από κάρτες διαδρομών στα μέσα μεταφοράς μέχρι, παραδείγματος χάριν, φτηνό αγροτικό ρεύμα -καταναλωτών και παραγωγών- και αυστηρά εργαλεία συμμόρφωσης, δηλαδή, παρατηρητήριο και ποινές ακόμα και μέχρι αποκλεισμό από διαγωνισμούς. Δεν ακούσαμε ούτε ένα σχόλιο. Είναι απίστευτο ότι συζητάμε έξι με επτά ώρες και δεν ακούσαμε τίποτα.

Εμείς καταθέσαμε και πρόταση νόμου για το φορολογικό. Ακούμε εδώ μέσα στη Βουλή απίστευτες ανακρίβειες. Είναι, λέει, νεοφιλελεύθερη η πρόταση που καταθέσαμε. Αλήθεια; Η φορολόγηση των μερισμάτων είναι νεοφιλελεύθερη πρόταση; Αναρωτιέμαι αν είναι κάποιοι μέσα στην Αίθουσα. Δεύτερον, άλλη πρόταση. Αυτές είναι όλα σχόλια από τον προοδευτικό χώρο. Ότι έχουμε, λέει, φορολογία από το πρώτο ευρώ. Το ότι επεκτείνουμε στην πρότασή μας το αφορολόγητο και για επαγγελματίες για όλα τα εισοδήματα από όλες τις πηγές για τα πρώτα 10.000 ευρώ, δεν το ακούσαμε. Αυτά τα ακούσαμε σήμερα στη Βουλή. Δεν αφορούν μόνο τον κ Μητσοτάκη αυτά. Είναι νέα φαινόμενα.

Όμως η προ ημερησίας συζήτηση μας έδωσε τη δυνατότητα να μπούμε και σε άλλους χώρους. Είπε ο κ. Μητσοτάκης ότι η ακρίβεια είναι ένας κρίκος μόνο της οικονομίας μην περιοριζόμαστε μόνο σε έναν κρίκο. Ναι, αλλά είναι ένας κρίκος που πνίγει τα νοικοκυριά, τους καταναλωτές και τις επιχειρήσεις. Δεν είναι οποιοσδήποτε κρίκος. Δεν τα βγάζουν πέρα.

Θα σας διαβάσω κάτι με αίσθημα σεβασμού. Την ώρα που μιλάγαμε εδώ και ανέβηκα να δω τα έγγραφα επάνω στο γραφείο, έλαβα ένα email από μια άγνωστη σε μένα συνταξιούχο. Δεν την γνωρίζω. Δεν έχει ποτέ επικοινωνήσει μαζί μου. Μου γράφει το εξής. Να τους αφήσουμε να πεθάνουν με αξιοπρέπεια, ζητάει μία συνταξιούχος από όλους μας, γιατί δεν έχουν στοιχειώδη περίθαλψη, δεν έχουν στοιχειώδη διατροφή και δεν έχουν τη δυνατότητα να αγοράσουν φάρμακα. Κι αυτό μου το έστειλε σήμερα μία άγνωστη σε μένα συνταξιούχος την ώρα που γινόταν ο πρώτος κύκλος των ομιλιών. Απέναντι σε αυτή την κραυγή ο κύριος Πρωθυπουργός δεν έχει να πει τίποτε. Γιατί για τους συνταξιούχους δεν ακούστηκε τίποτα. Κανένα μέτρο, καμμία υποστήριξη. Με συγχωρείτε αλλά εδώ μιλάμε για μια πολύ μεγάλη κοινωνική ομάδα που είναι σε απόλυτο αδιέξοδο.

Επειδή αναρωτιέμαι αν ξέρει ο κύριος Πρωθυπουργός -επειδή δεν ξέρει πόσο ρεύμα πληρώνει- πόσο κοστίζουν τα φάρμακα για μία απλή γρίπη, να σας πω ένα περιστατικό σημερινό. Για μία απλή γρίπη, ένα ας πούμε δύσκολο κρύωμα, για δύο Augmentin, δύο Depon και ένα σπρέι συνταγογραφημένα, ο ασθενής πρέπει να πληρώσει 33 ευρώ. Μπορεί ένας συνταξιούχος να τα βρει αυτά περίσσευμα; Δεν μπορεί να τα βρει. Δεν μπορεί να τα βρει ούτε ένας χαμηλόμισθος. Αυτή είναι η κατάσταση στα φάρμακα που έχει δημιουργήσει τώρα ο κ. Γεωργιάδης.

Μιλάμε για το θέμα της υγείας και μας καίει. Η ζωή μας είναι. Η ζωή των πολιτών. Είναι απίστευτο ότι ένας στους τέσσερις σύμφωνα με την ΕΛΣΤΑΤ δεν έλαβε την ιατροφαρμακευτική περίθαλψη που χρειάζεται λόγω κόστους. Άρα υπάρχει αποκλεισμός από το δικαίωμα της ζωής. Ένα εκατομμύριο εννιακόσιες χιλιάδες πολίτες δεν είχαν πρόσβαση σε υπηρεσίες υγείας τον τελευταίο χρόνο με έρευνα της diaNEOsis, όχι του ΣΥΡΙΖΑ. Αυτή είναι η κατάσταση. Την ίδια στιγμή οι ιδιωτικές δαπάνες για την υγεία προσεγγίζουν το 40%, 20% περισσότερο από τον ευρωπαϊκό μέσο όρο. Και πείραξε τον κ. Μητσοτάκη που ζητάμε αύξηση των επενδύσεων και των δαπανών για την υγεία. Προφανώς πρέπει να ενισχύσουμε τη δημόσια υγεία. Τι άλλο θέλετε, δηλαδή; Θα πούμε να συνεχιστεί αυτός ο κατήφορος για τη χώρα μας;

Μήπως όμως πάμε στους υπόλοιπους τομείς, τους κρίκους που περιέγραψε ο κ. Μητσοτάκης καλά; Να το συζητήσουμε λίγο αυτό με τους κρίκους. Είναι ενδιαφέρον. Πάμε καλά, λέει, στην ανάπτυξη και τις επενδύσεις. Διαβάζω κάποια στοιχεία. Το 2023 η Ελλάδα ήταν 15η στην Ευρωπαϊκή Ένωση σε ξένες επενδύσεις προς ΑΕΠ. Οι ξένες επενδύσεις το 2023 ήταν χαμηλότερες ακόμα και από το καχεκτικό λόγω πανδημίας 2021. Την περίοδο 2022-2023 η μόνη πρωτιά που είχαμε -αύξηση- στις επενδύσεις, ήταν η αντιπαραγωγική στο real estate, στα ακίνητα. Και για το 2023, ενώ η Κυβέρνηση προϋπολόγιζε ένα ρυθμό ανάπτυξης 15% στις επενδύσεις, η ΕΛΣΤΑΤ την προσγειώνει στο 4%. Πού πάμε καλά δηλαδή; Σε ποιον τομέα; Γιατί περιαυτολόγησε κι έφυγε. Η Ελλάδα δυστυχώς στην πραγματική ανάπτυξη είναι 21η στην Ευρωπαϊκή Ένωση. Ίσως και τελευταία στο θέμα ανάπτυξης επενδύσεων προς ΑΕΠ. Αυτή είναι η κατάσταση. Μήπως υπάρχει κάτι καλό στο μέλλον; Μάλιστα. Επειδή κουνάτε το κεφάλι σας, την έκθεση του Διεθνούς Νομισματικού Ταμείου, την ξέρετε;

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Βεβαίως.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Το ΔΝΤ, λοιπόν, διαβάζω από δημοσίευμα, λέει ότι ο μέσος ρυθμός ανάπτυξης στην Ευρωπαϊκή Ένωση θα επιταχυνθεί στο 2%, αλλά στην Ελλάδα θα μειωθεί στο 1,9%. Αντίστροφες πορείες. Αντίστροφες τάσεις. Πολύ συγκροτημένο -λέει- γιατί το ΔΝΤ δεν προβλέπει ότι η Ελλάδα θα μπορέσει να επιτύχει επιτάχυνση των ρυθμών παρά τις εισροές κονδυλίων από το Ταμείο Ανάκαμψης.

Μήπως, όμως, είναι καλύτερη η κατάσταση στην απασχόληση; Γιατί μας είπε ότι έχουμε φοβερό ρεκόρ εργασίας. Γνωρίζετε ότι τα στοιχεία των εγγεγραμμένων ανέργων μεταξύ της ΔΥΠΑ και της ΕΛΣΤΑΤ έχουν μία απόσταση τεράστια της τάξης των τετρακοσίων χιλιάδων πολιτών; Δηλαδή, στην Ελληνική Στατιστική Υπηρεσία οι άνεργοι είναι πεντακόσιες δώδεκα χιλιάδες. Στη ΔΥΠΑ, πρώην ΟΑΕΔ, είναι οι εννιακόσιοι πέντε χιλιάδες. Παίρνουν το ένα νούμερο και κάνουν πολιτική. Εν τω μεταξύ, από τις νέες θέσεις εργασίας το 47% είναι ευέλικτη εργασία. Αυτή είναι η κατάσταση της απασχόλησης.

Όμως, παρ’ ότι έφυγε ο κύριος Πρωθυπουργός, πρέπει να σας πω ότι εμείς θέσαμε είκοσι κρίσιμα ερωτήματα και δεν πήραμε απάντηση σε κανένα. Υποχρεούμαι να κλείσω με αυτά διότι πρέπει να μείνουν.

Πρώτον. Ήξερε ο Πρωθυπουργός την έκθεση της Επιτροπής Ανταγωνισμού πριν από έναν χρόνο που μιλούσε για τις πρακτικές των πολυεθνικών; Δεν πήραμε απάντηση. Τον ρωτήσαμε.

Δεύτερον. Εφόσον η Επιτροπή Ανταγωνισμού τα είπε έναν χρόνο πριν, γιατί έστειλε στην κ. Φον ντερ Λάιεν το γράμμα -το πικραμένο γράμμα - έναν χρόνο μετά; Δεν πήραμε απάντηση.

Αμφισβητεί έστω ο κ. Σκρέκας τα υπερκέρδη των εταιρειών ρεύματος, διύλισης και τραπεζών; Να μας πουν, το αμφισβητούν; Μιλάμε για δεδομένα.

Τέταρτον. Λύνει επιστολή στην κ. Φον ντερ Λάιεν κάτι από τα υπερκέρδη και τη συσσώρευση κερδών; Εμείς λέμε όχι. Περιμένουμε.

Εκτός από την επιστολή θα κάνουν κάτι άλλο για τον πληθωρισμό απληστίας; Το θέσαμε το ερώτημα. Καμμία απάντηση.

Έκτον. Γιατί είμαστε δεύτεροι από το τέλος στην αγοραστική δύναμη και συγκλίνουμε με την Βουλγαρία, αποκλίνοντας από την Ευρώπη; Δεν πήραμε απάντηση.

Έβδομον. Γιατί έχουμε τον δεύτερο υψηλότερο πληθωρισμό τροφίμων με είδη στις πρώτες θέσεις που είναι εσωτερικού εμπορίου; Σας είπα αυγά, λαχανικά. Δεν πήραμε απάντηση.

Όγδοον. Γιατί δεν φορολογούνται τα υπερκέρδη των διυλιστηρίων του 2023 ενώ η Κομισιόν ζήτησε, πρότεινε με τον κανονισμό να φορολογηθούν; Δεν πήραμε απάντηση.

Ένατον. Γιατί δεν εφαρμόζετε μείωση στον ΦΠΑ, στα τρόφιμα παραδείγματος χάριν, και μηδενισμό και μείωση του ειδικού φόρου κατανάλωσης, όπως προτείνει η εργαλειοθήκη της Ευρωπαϊκής Ένωσης; Δεν πήραμε απάντηση.

Δέκατον. Κι εδώ θέλουμε μία ίσως πολιτική ή συμπληρωματική τοποθέτηση από όποιον Υπουργό μιλήσει. Δέχεται η Κυβέρνηση ως πολιτικό μέτρο τη μείωση της φορολογίας, των έμμεσων φόρων, του ΦΠΑ και του ειδικού φόρου κατανάλωσης; Συμφωνείτε πολιτικά; Να δούμε το ποσοστό. Συμφωνείτε; Θέλουμε μία απάντηση. Είστε εδώ εκπροσωπώντας το Υπουργείο Οικονομίας και το Υπουργείο Ανάπτυξης. Θέλουμε μια τοποθέτηση για να ξεκινήσουμε.

Γιατί εμείς λέμε ότι είναι προπέτασμα καπνού η συζήτηση για το Γενικό Λογιστήριο του Κράτους και για τον σχολιασμό επί του ΣΥΡΙΖΑ. Διότι εδώ βλέπουμε πάλι τα χαρτιά και βλέπουμε στο φορολογικό δεν έχει μπει ο πρόσθετος φόρος -ο υψηλότερος είναι το σωστό- στα υψηλά εισοδήματα που περιλαμβάνουν τα μερίσματα. Έχουν βάλει μόνο τα πλην, κανένα συν. Στη δε αξιολόγηση των μέτρων ακρίβειας έχουν βάλει τον μηδενικό ΦΠΑ της πρώτης χρονιάς στον ίδιο πίνακα, στο ίδιο έτος με τη μείωση του ΦΠΑ της επομένης. Δηλαδή, τα μέτρα του 2024 και του 2025 τα έχουν προσθέσει για να βγάλουν μεγαλύτερο αρνητικό αποτύπωμα.

Σε κάθε περίπτωση, όμως, εμείς ρωτάμε το εξής και θέλουμε μια απάντηση. Συμφωνείτε ότι η μείωση του ΦΠΑ μπορεί να μειώσει τον πληθωρισμό; Δεν μας έχουν πει. Με τα στοιχεία που μας δείξατε από την Ισπανία σαν να φάνηκε ότι διαφωνείτε. Είναι αυτό που λένε ποτέ δεν ξέρεις τι θα σου συμβεί. Το σκεφτήκαμε πάρα πολύ. Δεν προλαβαίναμε να πάμε μέχρι την Ισπανία να ρωτήσουμε τι έγινε. Όμως, κυρίες και κύριοι Βουλευτές, θα σας δείξουμε έναν άλλον πίνακα τον οποίο θα καταθέσω. Αυτός ο πίνακας, λοιπόν, είναι ο ρυθμός πτώσης του πληθωρισμού στην Κύπρο και στην Πορτογαλία, όπου έχει φτάσει σχεδόν στο μηδέν, που επετεύχθη με μείωση του ΦΠΑ, ενώ στην Ελλάδα είναι στο 5% ο πληθωρισμός τροφίμων. Αυτόν τον πίνακα θέλει να κρύψει ο κ. Μητσοτάκης και αυτόν τον πίνακα τον καταθέτουμε στη Βουλή και στους Έλληνες πολίτες.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Αυτή είναι η πραγματικότητα. Δεν ξέρω έφυγε, μάλλον δεν ήθελε να τα δει αυτά ο κ. Μητσοτάκης.

(Στο σημείο αυτό ο Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Σωκράτης Φάμελλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θέσαμε κι άλλα ερωτήματα. Αν υπήρχε υπερείσπραξη φόρων το 2022 και το 2023. Δεν μας απάντησε. Γιατί από εκεί βγαίνει και το περιθώριο μείωσης των φόρων. Ρωτήσαμε αν κατέθεσε μεσοπρόθεσμο κουτσουρεμένο, δηλαδή αν άφησε δύο χρόνια απ’ έξω. Δεν μας απάντησε. Ρωτήσαμε αν οι διοικήσεις ΔΕΗ και ΕΛΠΕ εγκρίνονται και από την Κυβέρνηση ως κεντρικό μέτοχο και αισχροκερδούν οι διοικήσεις. Δεν μας απάντησε.

Βάλαμε κι άλλα ερωτήματα, βέβαια. Τσιμουδιά όμως. Αυτό είναι ένα θέμα ηθικής τάξης. Έχει έρθει η δικογραφία στη Βουλή. Τον ρωτήσαμε αν θα εγκρίνει την προκαταρκτική επιτροπή. Δεν τοποθετήθηκε.

Τον ρωτήσαμε, τουλάχιστον, τον κύριο Πρωθυπουργό να κάνει μια τοποθέτηση για την συνταρακτική επιστολή της κ. Καρυστιανού που δημοσιοποιήθηκε χθες απευθείας στον ίδιο. Ούτε γι’ αυτό τοποθετήθηκε.

Τον ρωτήσαμε αν θα συνεχίσει τη συγκάλυψη στο έγκλημα των Τεμπών και θα χειροκροτούν τον κ. Καραμανλή. Δεν απάντησε.

Τον ρωτήσαμε γιατί δεν ήρθε η κ. Κεραμέως στη Βουλή να μας πει για το πλαίσιο ασφαλείας των προσωπικών δεδομένων και των εκλογών. Δεν μας απάντησε.

Τον ρωτήσαμε γιατί δεν πήρε θέση ο ίδιος ως πολιτικός προϊστάμενος της ΕΥΠ για την άρνησή της ΕΥΠ να υπακούσει σε απόφαση του Συμβουλίου της Επικρατείας. Δεν μας απάντησε.

Τον ρωτήσαμε αν συμφωνεί με την τοποθέτηση του κ. Δένδια ότι υπάρχει υπαρξιακή απειλή και απειλή νομικών και γεωγραφικών ορίων της χώρας μας με την Τουρκία. Δεν μας απάντησε.

Τον ρωτήσαμε αν είχαν υπογράψει οι Υπουργοί της Κυβέρνησής του τα τρία μνημόνια με τη Βόρεια Μακεδονία που περιλαμβάνουν στην αιτιολογική έκθεση ότι αυτά υπερασπίζονται το εθνικό συμφέρον της χώρας. Δεν μας απάντησε. Κι έρχεται τώρα να μας κάνει κριτική γιατί εμείς φέραμε στη Βουλή τα μνημόνια που οι Υπουργοί του ως εργαλείο εθνικής ασφάλειας και εθνικού συμφέροντος υπέβαλαν στη Βουλή.

Προσέξτε, λέει, λοιπόν: «Σκληραίνει τη στάση της η Ελλάδα». Αντιγράφω από τα λόγια του πριν: «Για να εφαρμοστεί η συμφωνία κι εσείς τι κάνετε;». Εμείς, επειδή σκληραίνει τη στάση της η Ελλάδα και εγκαλεί την γειτονική χώρα να εφαρμόσει τη συνταγματική ονομασία σκληραίνουμε κι εμείς τη στάση της ελληνικής Βουλής και λέμε να ψηφιστούν τα μνημόνια και να κληθεί η γειτονική χώρα να τα εφαρμόσει. Σκληραίνουμε τη στάση μας για να εφαρμοστεί η συμφωνία. Φαντάζομαι δεν λέει κάτι άλλο ότι σκληραίνουμε τη στάση μας ο κ. Μητσοτάκης. Γιατί ζητάει να εφαρμοστεί η συμφωνία.

Εμείς, λοιπόν, επειδή είμαστε κόμμα της συνέπειας, πατριωτικό, αριστερό, προοδευτικό κόμμα, τα φέραμε γιατί πιστεύουμε ότι οι Υπουργοί έχουν υπογράψει αληθώς ότι υπερασπίζονται το εθνικό συμφέρον, το ξέρουμε ότι είναι έτσι, και γιατί θέλουμε να σκληρύνει τη στάση της η Ελλάδα για τα εθνικά της συμφέροντα. Αν, όμως, ο ίδιος συνεχίσει την ίδια στάση, δηλαδή πέντε χρόνια τσιμουδιά για να ταΐζει το αδελφό κόμμα VMRO στη Βόρεια Μακεδονία τον αλυτρωτισμό και να μην αλλάζουν τα βιβλία, τότε θα του ξαναπούμε ότι ο ίδιος είναι υπεύθυνος γιατί αφήνει κενά στην υπεράσπιση των εθνικών συμφερόντων και αυτό δεν θα το συγχωρέσουμε ούτε θα αφήσουμε να το κάνει. Και είμαστε ξεκάθαροι σε κάτι τέτοιο.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Βάλαμε κι ένα τελευταίο ερώτημα για το αν τελικά αποσταθεροποίηση είναι να αποσταθεροποιηθεί η καρέκλα ή το ποσοστό της Νέας Δημοκρατίας ή αποσταθεροποίηση στη χώρα είναι η αγοραστική δύναμη, είναι το κράτος δικαίου, είναι το εισόδημα. Γιατί αυτά είναι η σταθερότητα στην κοινωνία, συγχωρέστε με. Δεν μας απάντησε.

Όμως, είναι ξεκάθαρο ότι η συζήτηση που κάνουμε αφορά σε πολύ μεγάλο βαθμό στην Ευρώπη. Αποδείξαμε ότι με την πολιτική του κ. Μητσοτάκη αποκλίνουμε σε όλα τα πεδία από την Ευρώπη, ακρίβεια, πληθωρισμό, εισόδημα, επενδύσεις, ανάπτυξη, κράτος δικαίου, δημοκρατία. Ξέρετε, δεν υπάρχει θεσμός στην Ευρώπη που να μην ασχολείται με ελέγχους στα πεπραγμένα τού κ. Μητσοτάκη. Η Ευρωπαϊκή Εισαγγελική Αρχή έχει πάρα πολλές έρευνες. Η μία ήταν για την 717. Έχουμε και το Ταμείο Ανάκαμψης. Το Ευρωπαϊκό Κοινοβούλιο με ένα ψήφισμα-κόλαφος έχει κάνει αυστηρότατη κριτική στον κ. Μητσοτάκη. Ξέρουμε ότι η Γενική Διεύθυνση Μεταφορών έχει ήδη ανακοινώσει ότι θα κάνει έλεγχο στα πεπραγμένα και εκτελεσθέντα της Κυβέρνησης για το έγκλημα των Τεμπών και για τη Σύμβαση 717. Άρα και η Κομισιόν και το Ευρωπαϊκό Κοινοβούλιο και η Ευρωπαϊκή Εισαγγελία ασχολείται με τον κ. Μητσοτάκη.

Εμάς, όμως, μας απασχολεί προφανώς και το τι Ευρώπη θέλουμε. Για τον λόγο αυτόν, επειδή έρχονται πράγματι εκλογές, εγώ θέλω να ξεκαθαρίσω ότι ο ΣΥΡΙΖΑ έχει καταθέσει δέκα στόχους για την Ευρώπη. Θα σας πούμε μόνο τους τίτλους, σέβομαι απολύτως τον χρόνο.

Ο πρώτος αφορά τη στρατηγική αυτονομία της Ευρώπης και την Ευρώπη ως πυλώνα ειρήνης, για εκεχειρία στη Γάζα παραδείγματος χάριν, για απελευθέρωση των αμάχων, για να μην επεκταθεί η σύρραξη, για να αναγνωριστεί το παλαιστινιακό κράτος με έδρα τα Ανατολικά Ιεροσόλυμα με τα σύνορα του 1967. Προφανώς, πρέπει να γίνουν παρεμβάσεις. Θα θέλαμε να είναι εκεί και ο κ. Μητσοτάκης, να πάει και στην Παλαιστίνη και στο Ισραήλ, όπως κι όλοι οι Ευρωπαίοι ηγέτες, να δούνε και τα δύο κράτη και τις δύο αρχές και να διασφαλίσουν ότι θα υπάρχει εκεχειρία και απελευθέρωση των ομήρων.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Εμείς θα πάρουμε τέτοιες πρωτοβουλίες. Το ερώτημα είναι ο ίδιος γιατί δεν τις παίρνει.

Δεύτερος στόχος είναι η δίκαιη και βιώσιμη ανάπτυξη, για να μην επιστρέψει η λιτότητα.

Ο τρίτος στόχος είναι η δίκαιη πράσινη μετάβαση, για να μην έχουμε ανισότητες και να μην έχουμε αυτά που γίνονται στην άδικη απολιγνιτοποίηση της χώρας μας.

Ο τέταρτος στόχος είναι ο κοινωνικός μετασχηματισμός της Ευρώπης με μια αγορά εργασίας για να έχουμε εργασία, εισόδημα, πραγματικό προϊόν.

Ο πέμπτος είναι η εξάλειψη της φτώχειας και του κοινωνικού αποκλεισμού. Κινδυνεύει η Ευρώπη από τις ανισότητες.

Ο έκτος στόχος είναι η ισότητα και τα δικαιώματα, κάτι που αφορά και στη χώρα μας που υπάρχει σοβαρότατο πρόβλημα και στις ευάλωτες κοινωνικές ομάδες και σε όλα τα άτομα της χώρας κι όλους τους πολίτες για τα δικαιώματά τους και για την ισότητα.

Ο έβδομος είναι οι ψηφιακές ανισότητες και η εποχή της τεχνητής νοημοσύνης.

Ο όγδοος, η ευρωπαϊκή μεταναστευτική πολιτική με πραγματική αλληλεγγύη.

Ο ένατος η αντιφασιστική Ευρώπη, ο φραγμός στην Ακροδεξιά και ο δέκατος -σαν να ξέραμε όταν το γράφαμε- η δημοκρατική Ευρώπη. Όταν ανακοίνωσε ο Στέφανος Κασσελάκης αυτή την ευρωδιακήρυξη δεν ξέραμε ότι θα υπάρχουν και άλλα τελικά σκαλοπάτια προς τα κάτω, στον κατήφορο των εξελίξεων σε βάρος της δημοκρατικής λειτουργίας και του κράτους δικαίου.

Μας απασχολεί, λοιπόν, η Ευρώπη και καλούμε για μια τέτοια Ευρώπη, δημοκρατική και βιώσιμη, οι πολίτες να έρθουν στις κάλπες και να μην επιλέξουν την αποχή, γιατί η αποχή θα είναι συγχωροχάρτι στον κ. Μητσοτάκη και για το πάρτι της αισχροκέρδειας, αλλά και για την παραβίαση του κράτους δικαίου.

Αναφερόμαστε πολλές φορές στη δημοκρατία, γιατί δυστυχώς δεν περιμέναμε ότι η χώρα μας θα γίνει το μαύρο πρόβατο της δημοκρατίας για τα θέματα δημοκρατίας στην Ευρώπη. Σε αυτή τη χρονική στιγμή εμείς πρέπει να επιλέξουμε -και απευθύνομαι και στα υπόλοιπα κόμματα- περισσότερη δημοκρατία, καλύτερη Ευρώπη. Κάνουμε, λοιπόν, ένα άνοιγμα δημοκρατίας, με μια ανοιχτή πρόσκληση συνεργασίας σε κοινωνικό επίπεδο. Τα είπε και ο Πρόεδρος στην πρόσφατη συνέντευξη. Παρεξηγήθηκαν οι προτάσεις αυτές. Πάντα ο ΣΥΡΙΖΑ ήθελε μία πρόταση συνεργασίας κοινωνικής και πολιτικής για τα θέματα δημοκρατίας. Και στο συνέδριό μας επιλέξαμε, υπερβαίνοντας κομματικά όρια, αυτή η πρόταση κοινωνικής συνεργασίας και συμφωνίας και δράσης να είναι και για τη δημοκρατία και για την κλιματική κρίση. Έχουμε έναν νέο κίνδυνο που απειλεί τις κοινωνίες μας. Η δημοκρατία διασφαλίζει δικαιώματα για το μέλλον, αλλά η κλιματική κρίση προλαμβάνει τα θέματα αμφισβήτησης της επιβίωσης.

**ΠΡΟΕΔΡΕΥΩΝ (Βασίλειος Βιλιάρδος):** Αν θέλετε, κύριε Πρόεδρε, ολοκληρώστε.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Κλείνω, κλείνω.

Αυτό αποτυπώθηκε σε όλα τα επίπεδα με τις προτάσεις του ΣΥΡΙΖΑ και του Στέφανου Κασσελάκη και όλων των στελεχών και των Κοινοβουλευτικών Εκπροσώπων σε όλη τη διαδικασία λειτουργίας της Βουλής μέχρι σήμερα που κλείνουμε δυστυχώς για τις Ευρωεκλογές και αφήνουμε πολλά θέματα ανοιχτά και για τα Τέμπη και για τα προσωπικά δεδομένα και για τα θέματα της οικονομίας, προφανώς.

Εδώ υπάρχει μια μεγάλη διαφορά και κλείνω, κύριε Πρόεδρε, με συγχωρείτε. Ενώ η Ευρώπη εγκαλεί τον κ. Μητσοτάκη για ελλείμματα δημοκρατίας, ο ΣΥΡΙΖΑ επιλέγει περισσότερη δημοκρατία και στο κοινωνικό επίπεδο και με θεσμικές πρωτοβουλίες, αλλά και εσωτερικά. Εμείς επιλέξαμε τους Ευρωβουλευτές μετά από εισήγηση του νέου Προέδρου με διαδικασία προκαταρκτικών εκλογών. Η βάση επέλεξε τους Ευρωβουλευτές. Δίνουμε λοιπόν, μεγαλύτερο λόγο, μεγαλύτερη δύναμη στη δημοκρατία. Είναι κόντρα ακριβώς σε αυτό που κάνει ο κ. Μητσοτάκης στο επίπεδο της χώρας. Γιατί ξέρουμε ότι οι απαντήσεις θα δοθούν από τη δημοκρατία και από τη νέα γενιά που τη χρειαζόμαστε να συμμετέχει σε αυτή.

Δεν πηγαίνουμε, λοιπόν, στα επικίνδυνα μονοπάτια που έχει διαλέξει να περπατάει μόνος, αλλά προτείνουμε στην κοινωνία να δώσει ένα μήνυμα ανατροπής στις ευρωεκλογές. Για περισσότερη δημοκρατία, καλύτερη Ευρώπη, ευημερία και καλύτερη ζωή. Η καλύτερη ζωή είναι το σύνθημα του ΣΥΡΙΖΑ γιατί είναι ανάγκη αναπνοής της ελληνικής κοινωνίας.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ τον Πρόεδρο του ΣΥΡΙΖΑ - Προοδευτική Συμμαχία.

Θα ήθελα να κάνω μια ανακοίνωση στο Σώμα.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι δύο μαθήτριες και μαθητές και πέντε συνοδοί εκπαιδευτικοί από το 2ο Δημοτικό Σχολείο Αγίας Μαρίνας, Κρήτης.

Η Βουλή σάς καλωσορίζει και σας εύχεται καλή πρόοδο.

Τον λόγο έχει ο Πρόεδρος της Κοινοβουλευτικής Ομάδας του ΠΑΣΟΚ Κινήματος Αλλαγής κ. Νικόλαος Ανδρουλάκης για δέκα λεπτά.

Παρακαλώ, κύριε Πρόεδρε.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Κύριε Πρόεδρε, κυρίες και κύριοι συνάδελφοι, ο κ. Μητσοτάκης έφυγε νωρίς. Μαζί του όμως έφυγαν και όλοι οι Βουλευτές της Νέας Δημοκρατίας. Δεν έχει μείνει κανείς Βουλευτής της Νέας Δημοκρατίας. Έχει μείνει μόνο ένας, η εξαίρεση που επιβεβαιώνει τον κανόνα, ο κ. Θεοδωρικάκος.

Θέλω να σας πω πραγματικά για την εμμονή του Πρωθυπουργού για τον Ανδρέα Παπανδρέου. Συνεχιζόμενη εμμονή. Εγώ του έκανα μία ανάλυση για τις πρωτοβουλίες που είχε πάρει ιστορικά η παράταξή μας, σε σχέση με μεγάλες ευρωπαϊκές προκλήσεις, όπως το Ελσίνκι, την ένταξη της χώρας στη ζώνη του ευρώ, την ένταξη της Κύπρου στην Ευρωπαϊκή Ένωση και τη στάση της Νέας Δημοκρατίας σε αυτές τις προκλήσεις. Και πάει την κουβέντα μισό αιώνα πίσω. Να πάμε την κουβέντα μισό αιώνα πίσω; Επειδή λοιπόν, του αρέσει να μιλάει για τις δημοσκοπήσεις γιατί δεν μας λέει τι λέει η τελευταία μεγάλη δημοσκόπηση του ελληνικού λαού για το ποιος είναι ο πιο αγαπητός και σημαντικός Πρωθυπουργός της χώρας τα χρόνια της Μεταπολίτευσης; Ο Ανδρέας Παπανδρέου είναι.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Του αρέσει όμως να μιλάει για όλα, του αρέσει να εργαλειοποιεί τις δημοσκοπήσεις, αλλά αυτό το μήνυμα δεν το λαμβάνει. Εγώ μίλησα πάρα πολύ συγκεκριμένα για την απόκλιση και την ιστορική διαδρομή της Νέας Δημοκρατίας. Δεν ξεχνάμε τι έχει γίνει στη χώρα και στα εθνικά θέματα και στα δημοσιονομικά θέματα και στις πράξεις του ιδίου που και ως Βουλευτής της Νέας Δημοκρατίας με την ψήφο του θα έστελνε τη χώρα στη δραχμή, αλλά και για όσα συμβαίνουν τώρα που αποκλίνουν. Συγκλίνω σημαίνει φτάνω όχι μόνο στον μέσο όρο των δεικτών, αλλά στον πυρήνα της ευημερίας των ισχυρών κρατών στην Ευρώπη. Και αυτό η Ελλάδα το είχε πετύχει. Δεν μπορείτε σήμερα να παίζετε ένα παιχνίδι μνήμης προσπαθώντας τι να αποδείξετε; Ότι πάντα ήμασταν όπως είμαστε σήμερα; Ξεχνά αυτός ο λαός ότι κατάφερε να κάνει Ολυμπιακούς Αγώνες; Ξεχνά αυτός ο λαός πώς ζούσε στις αρχές της προ-προηγούμενης δεκαετίας; Ξεχνά ο λαός ποιος έκανε το ισχυρό σύστημα δημόσιας υγείας, το ΕΣΥ; Εμείς αποκλίναμε από την Ευρώπη; Ποιος κατάφερε τα ΜΟΠ, τα μεσογειακά προγράμματα; Ποιος έχει πετύχει τις μεγαλύτερες εθνικές επιτυχίες; Εγώ μιλάω συγκεκριμένα, αλλά ο Πρωθυπουργός έχει μάθει να πετά την μπάλα στην κερκίδα και να αποχωρεί από την Αίθουσα με σύσσωμη την Κοινοβουλευτική Ομάδα της Νέας Δημοκρατίας.

Για να πάμε, λοιπόν, σε όλα τα στοιχεία. Είναι απόκλιση ή δεν είναι να είμαστε τελευταίοι στην αγοραστική δύναμη στην Ευρωζώνη; Είναι σύγκλιση αυτό; Αν είναι να μας το πει. Να μας πει, λοιπόν, ο Πρωθυπουργός της Ελλάδας ότι είναι σύγκλιση, ότι έχει φτάσει σε ένα σημείο με τις πολιτικές του, ο λαός να είναι τελευταίος στην αγοραστική δύναμη σε όλη την Ευρωζώνη και προτελευταίος στην Ευρώπη των είκοσι επτά. Μας περνάει η Βουλγαρία και μάλιστα είπε «Μα δεν διαβάζετε διεθνή μέσα». Διαβάζουμε, λοιπόν, και επειδή διαβάζουμε η «FINANCIAL TIMES» έγραφε πριν από έναν μήνα ότι όπως το πάει θα είμαστε τελευταίοι πρωταθλητές και θα ξεπεράσουμε και τη Βουλγαρία ως η χειρότερη χώρα σε αγοραστική δύναμη στην Ευρώπη των είκοσι επτά.

Μου κάνει, λοιπόν, εντύπωση ότι δεν απάντησε τίποτα συγκεκριμένο. Στην υγεία δεν τον ενοχλεί ότι είμαστε και εκεί τελευταίοι στην Ευρώπη, σε επίπεδο υπηρεσιών; Διότι πληρώνουμε σε κόστος ιδιωτικών δαπανών τις περισσότερες σε όλη την Ευρωζώνη και πάλι, ξανά με τη Βουλγαρία, ανταγωνιζόμαστε για την τελευταία θέση; Και αυτό είναι σύγκλιση; Δεν είναι απόκλιση; Για ένα θέμα που είναι το πολυτιμότερο αγαθό για έναν άνθρωπο που είναι η υγεία; Είναι πολύ χαρούμενος που η χώρα που κυβερνά έχει αυτή την κατάσταση στο δημόσιο σύστημα υγείας με αποτέλεσμα ολιγοπώλια δύο ισχυρών οικονομικών συμφερόντων να ελέγχουν το 76% των ιδιωτικών υπηρεσιών υγείας, να έχουν τεράστια κέρδη εις βάρος του λαού και αντί να επενδύει στο Εθνικό Σύστημα Υγείας, να κάνει μπαλώματα; Και αυτό είναι σύγκλιση; Και να κοροϊδεύετε τον κόσμο για τα δήθεν απογευματινά χειρουργεία, ενώ ανακοινώνονται συνεχώς διακοπές τακτικών χειρουργείων σε πολλά νοσοκομεία της χώρας και κρίσιμα νοσοκομεία; Αυτό όλα σίγουρα δεν είναι σύγκλιση.

Μου λέει έχω ένα οργίλο ύφος για τα θέματα κράτους δικαίου. Μα, αυτά τα θέματα είναι αξιακά, τον καταλαβαίνω. Καταλαβαίνω τον βαθιά νεοφιλελεύθερο κ. Μητσοτάκη που αποσυνδέει την οικονομία από την εύρυθμη λειτουργία της δημοκρατίας και του κοινωνικού κράτους. Για μας είναι το ίδιο. Για μας ανάπτυξη χωρίς κράτος δικαίου και κοινωνικό κράτος δεν γίνεται. Αυτός είναι ο σοσιαλισμός, αυτή είναι η σοσιαλδημοκρατία και στην Ευρώπη και όπου αλλού υφίσταται. Όλα αυτά για μας πάνε μαζί. Η ευημερία του λαού σημαίνει σεβασμός στα ανθρώπινα δικαιώματα, σημαίνει καλό δημόσιο σχολείο, καλό δημόσιο νοσοκομείο, σημαίνει να μπορεί ο άνθρωπος να δημιουργεί, να έχει θέσεις εργασίας με αξιοπρέπεια, στέγαση με αξιοπρέπεια.

Δεν καταλαβαίνω, λοιπόν, γιατί τον ενοχλεί όταν με ένταση θέτουμε τα θέματα ανθρωπίνων δικαιωμάτων, κράτους δικαίου και διάκρισης των εξουσιών. Και το λέω αυτό γιατί πραγματικά η διαστρέβλωση δεν έχει όριο. Ακόμη και το ψήφισμα του Ευρωκοινοβουλίου συνεχίζει να λέει ότι είναι προϊόν διάφορων παιχνιδιών κάτω από το τραπέζι. Μα, πόσα κόμματα μπορούμε να ελέγξουμε τριάντα, σαράντα, πενήντα κόμματα σε όλη την Ευρώπη από πέντε διαφορετικές πολιτικές ομάδες; Ποιοι νομίζει ότι είμαστε; Ο Μπάιντεν, ο Ομπάμα, ο Γιούνγκερ; Δεν καταλαβαίνετε ότι η συντριπτική πλειοψηφία του Ευρωπαϊκού Κοινοβουλίου δεν θέλει να βλέπει ζωγραφιστή την Κυβέρνησή σας διότι προσβάλλει τον πυρήνα των ευρωπαϊκών αξιών;

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Εμείς είμαστε πίσω από το κόμμα του Μακρόν; Εμείς είμαστε πίσω από το κόμμα των Πρασίνων, πίσω από τους συναδέλφους σας του Λαϊκού Κόμματος που και αυτοί σας γύρισαν την πλάτη και στήριξαν το ψήφισμα;

Ξέρετε, μας είπε για το χρέος και για την ανάπτυξη. Το χρέος και η ανάπτυξη. Θα τα σχολιάσω εκτενώς και τα δύο σε λίγο, αλλά πιο μπροστά θέλω να σχολιάσω κάποια άλλα θέματα που δείχνουν το θράσος, διότι νομίζει ότι απευθύνεται σε ένα ακροατήριο ιθαγενών.

Ακούστε τι μας είπε σήμερα ο κ. Μητσοτάκης. Δεν ήθελε - λέει- το Ταμείο Ανάκαμψης ο Σολτς και είναι το βασικό εμπόδιο για να έχει μόνιμα χαρακτηριστικά. Ποιος δεν το ήθελε; Ο Υπουργός Οικονομικών της κ. Μέρκελ, αυτό ήταν ο κ. Σολτς όταν έγινε το Ταμείο Ανάκαμψης. Άρα η κ. Μέρκελ έκανε κάτι που αφορά κατά βάση την οικονομία χωρίς να το θέλει ο Υπουργός Οικονομικών. Μα καλά σε ποιους μιλάτε; Από πού νομίζετε ότι ήρθαμε; Δεν καταλαβαίνουμε;

Και τώρα λέει κάτι άλλο, τα μόνιμα ταμεία που λέτε εσείς. Βέβαια, στα μόνιμα ταμεία μπαίνουν πολλές χώρες εμπόδιο και η γερμανική κυβέρνηση, όπως και τότε η κυβέρνηση Μέρκελ, ήταν κυβέρνηση συνεργασίας είχε και φιλελεύθερους μέσα, πολύ σκληρούς για αυτά τα θέματα. Άρα, μην απλοποιεί και μην ευτελίζει ζητήματα αξιοποιώντας ότι κάποιοι άνθρωποι δεν τα γνωρίζουν καλά, διότι είμαι κι εγώ εδώ και δεν μπορεί να περιφρονεί τη νοημοσύνη μας.

Πάμε τώρα στο προσφυγικό-μεταναστευτικό. Τι μας είπε; «Το κόμμα μας ήταν αυτό που πέτυχε». Τι πέτυχε; Να σας τα πω ένα-ένα. Λοιπόν, ο φράχτης του ΠΑΣΟΚ, η FRONTEX του ΠΑΣΟΚ. Και μάλιστα βάζατε πολλά θέματα τότε όταν καλέσαμε τη FRONTEX να έρθει στην Ελλάδα. Ποιοι ήταν αυτοί που μπήκαν απέναντι στη μόνιμη μετεγκατάσταση; Οι σοσιαλιστές; Εμείς στο Ευρωπαϊκό Κοινοβούλιο ήμασταν πρωτεργάτες στο να υπάρχουν κανόνες μόνιμης, σταθερής μετεγκατάστασης για να μην γίνουν τα νησιά μας «αποθήκες» ψυχών, για να υπάρχει δικαιοσύνη κατανομής, σεβασμός στα ανθρώπινα δικαιώματα των ανθρώπων που κάνουν αίτηση. Το Λαϊκό Κόμμα διαφώνησε και η ευρωπαϊκή ακροδεξιά.

Άρα, ποια λύση στο προσφυγικό έδωσε το Λαϊκό Κόμμα σε ευρωπαϊκό επίπεδο; Ότι ήρθαν στον Έβρο και τους χτυπούσαν την πλάτη; Όλοι συμφωνήσαμε ότι έπρεπε να περιφρουρήσουμε τα σύνορά μας, είτε στη θάλασσα είτε στη στεριά, τουλάχιστον εμείς. Άρα δεν καταλαβαίνω σε ποιους απευθύνεται. Το Ευρωπαϊκό Λαϊκό Κόμμα είναι το κόμμα που μπήκε εμπόδιο σε μια σοβαρή ολοκληρωμένη μεταναστευτική πολιτική.

Μετά μας είπε αν συμφωνούμε με την άμυνα και την ασφάλεια και για το ευρωομόλογο, που είπε. Τη λέξη ευρωομόλογο την έβαλε στο στόμα του πριν από μερικούς μήνες. Τη λέξη ευρωομόλογο την έχει στο στόμα του το ΠΑΣΟΚ από το 2010, γιατί τότε λέγαμε ότι χρειάζεται κοινός δανεισμός αντιμετώπιση της κρίσης χρέους. Και τι είναι επί της ουσίας το Ταμείο Ανάκαμψης; Κοινός δανεισμός είναι, ευρωομόλογο είναι. Και λέμε ναι στο ευρωομόλογο χρόνια τώρα αλλά έχουμε προτεραιότητες. Για μένα προτεραιότητα δεν είναι το ευρωομόλογο για την άμυνα. Ναι, είναι κι αυτό σημαντικό. Είναι το ευρωομόλογο για να υπάρξει ευρωπαϊκό ταμείο οικονομικής κυριαρχίας.

Και επειδή έχουμε ευρωπαϊκές εκλογές, αυτό πολύ απλά είναι ένα ταμείο στήριξης της μειωμένης ανταγωνιστικότητας της Ευρώπης όχι μόνο στον νότο, αλλά και σε άλλες χώρες, για να επαναπατρίσουμε, κυρίως, από την Κίνα κομμάτια της παραγωγικής βάσης που έχουν φύγει προς αυτές τις χώρες με αποτέλεσμα η Ευρώπη να τείνει να γίνεται συνεχώς αδύναμη και εξαρτώμενη. Αυτό είναι για μας το ευρωομόλογο, όπως και για τη στήριξη του κοινωνικού κράτους, για τη στήριξη του ευρωπαϊκού κοινωνικού μοντέλου.

Άμυνα: Ήμουν τέσσερα χρόνια Αντιπρόεδρος της Επιτροπής Άμυνας και Ασφάλειας του Ευρωπαϊκού Κοινοβουλίου. Θέλω να σας πω ότι αυτά τα θέματα είναι πολύ σημαντικά και έχουν γίνει κάποια βήματα, δειλά, αλλά έχουν γίνει κάποια βήματα.

Η Ελλάδα έχει ένα τεράστιο εθνικό και γεωπολιτικό ενδιαφέρον, διότι οι χώρες που γειτνιάζουν με τη Ρωσία είναι ΝΑΤΟ και όχι ΝΑΤΟ οι απέναντι. Εμάς είναι ΝΑΤΟ εδώ, ΝΑΤΟ και απέναντι. Άρα, αν μια χώρα έχει τεράστιο γεωπολιτικό ενδιαφέρον για να υπάρξει ευρωστρατός και κοινή άμυνα και εξωτερική πολιτική, είναι η Ελλάδα.

Γι’ αυτό, λοιπόν, όχι μόνο στηρίζουμε αλλά έχουμε εργαστεί γι’ αυτά τα θέματα. Και, μάλιστα, επειδή τη χώρα μας δεν τη θέλω μόνο καταναλωτή εξοπλισμών αλλά και παραγωγό, προσπαθήσαμε να αναθεωρηθούν οι κοινοτικές οδηγίες που υπονομεύουν να ενισχυθεί η παραγωγική βάση της χώρας σε επίπεδο εξοπλιστικών προγραμμάτων για να γίνουμε συμπαραγωγός χώρα.

Όπως, επίσης, εμείς δεν θέλουμε να πουλάνε και σ’ εμάς, να πουλάνε και στους γείτονες και να έχουμε έναν ανταγωνισμό και ένα ράλι εξοπλισμών, παίρνοντας πόρους από το κοινωνικό κράτος και στηρίζοντας με δισεκατομμύρια μόνο τους εξοπλισμούς. Γι’ αυτό τι είπα και είναι δική μου πρωτοβουλία; Κοινοί πανευρωπαϊκοί κανόνες στην εξαγωγή όπλων προς τρίτες χώρες και το πέρασα στον ειδικό φάκελο εξαγωγής όπλων. Έχει εργαστεί το Υπουργείο Άμυνας και Εξωτερικών προς αυτήν την κατεύθυνση; Τι σημαίνει αυτό; Οι κοινοί κανόνες να μην επιτρέψουν σε οποιαδήποτε χώρα να πουλάει έστω και μία σφαίρα σε χώρα που υπονομεύει και δεν σέβεται κυριαρχικά δικαιώματα οποιουδήποτε ευρωπαϊκού κράτους. Αυτό σημαίνει αλληλεγγύη στην πράξη.

Όμως, ήλθε εδώ ο Πρωθυπουργός, πέταξε μια φωτοβολίδα για να πει ότι έκανε κάτι, περιφρονώντας και την εργασία και την πολιτική και το σχέδιο που έχουν τα άλλα κόμματα όποια κόμματα το έχουν.

Πραγματικά, θέλω να σχολιάσω πολλά ζητήματα από αυτά που είπε. Δεν μπορώ, όμως, να μη σχολιάσω ένα ακόμα θέμα, αυτό της απόκλισης. Δεν είναι απόκλιση να είμαστε η μόνη ευρωπαϊκή χώρα που λίγο πριν τις εκλογές μια ανεξάρτητη αρχή είναι έτοιμη να βάλει ένα τεράστιο πρόστιμο στο Υπουργείο Εσωτερικών για εκλογικούς λόγους, για λόγους εκλογικής διαδικασίας; Αυτό δεν είναι απόκλιση;

Θέλω, πραγματικά, να μου πείτε αν υπάρχει μια πιθανότητα να ανακοινωθεί πρόστιμο στο Υπουργείο Εσωτερικών και να μείνει στην καρέκλα της η κ. Κεραμέως. Η κ. Κεραμέως, μόλις ανακοινωθεί το πρόστιμο πρέπει να αποτελεί παρελθόν.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Διότι είναι αδιανόητο, λίγες μέρες πριν τις ευρωπαϊκές εκλογές, τις οποιεσδήποτε εκλογές, να συζητάμε για ένα τέτοιο πρόστιμο για την κλοπή χιλιάδων στοιχείων από κομματικούς παράγοντες της Νέας Δημοκρατίας από το Υπουργείο Εσωτερικών, τη διανομή τους σε στελέχη της Νέας Δημοκρατίας. Και η συγκεκριμένη Υπουργός να κάθεται στη θέση της. Ήδη έπρεπε να είχε φύγει.

Και το λέω αυτό για να δείτε πως εκτίθεται το κόμμα σας πανευρωπαϊκά. Ποια ήταν η κυρία που έλεγε ότι είναι «μύθος οι υποκλοπές»; Ποια ήταν η κυρία που πήγε στο βήμα του Ευρωπαϊκού Κοινοβουλίου μετά την ομιλία μου τον Σεπτέμβρη του 2022 και έλεγε: «Τι ακούτε; Μύθος! Εμείς είμαστε η χώρα των μύθων. Μύθος οι υποκλοπές». Η ίδια που λέει ότι είναι μύθος και τα κλεμμένα e-mails, γιατί αυτό είστε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Το ότι δεν υπάρχει τιμωρία αναπαράγει την αλαζονεία και το θράσος και το ψέμα.

Εθνικά θέματα: Άκουσα διάφορα από τους συναδέλφους. Είπε κάποια ψήγματα και ο Πρωθυπουργός. Πραγματικά, τον τελευταίο μήνα βρίσκεστε σε vertigo. Κόσοβο; Άλλα κάνει η κ. Μπακογιάννη στο Συμβούλιο της Ευρώπης σχετικά με το Κόσοβο, άλλα λέει ο κ. Γεραπετρίτης.

Αλβανία; Βάζετε τον Μπελέρη στο ευρωψηφοδέλτιο σας λέμε ότι το κάνετε για κομματικούς λόγους. «Όχι, λέει, για εθνικούς λόγους το κάνουμε». Οι ίδιοι υποψήφιοι Ευρωβουλευτές σας λένε ότι το κάναμε για κομματικούς λόγους για να μαζέψουμε τις απώλειες από την ακροδεξιά.

Έρχεται ο Ράμα στην Αθήνα χωρίς να υπάρχει κανένας εκλογικός σχεδιασμός στη γειτονική χώρα, δίνει ένα ρεσιτάλ αλυτρωτισμού, οι ίδιοι υποψήφιοι Ευρωβουλευτές της Νέας Δημοκρατίας μιλούν για μια μεγάλη πρόκληση στην εθνική ελληνική μειονότητα της Βορείου Ηπείρου. Ο Εκπρόσωπος Τύπου της Κυβέρνησης λέει ιδιωτική επίσκεψη τελεία. Είναι αυτά σοβαρά πράγματα; Και να ήταν μόνο αυτό!

Βόρεια Μακεδονία. Έγινε ό,τι έγινε. Ξαφνιαστήκατε; Μα το όνομα της συμμαχίας κομμάτων που συμμετέχει το VMRΟ λεγόταν «η δικιά μας Μακεδονία». Αυτό δεν ήταν δείγμα αλυτρωτισμού και σήμα κινδύνου για το τι θα ερχόταν αν κέρδιζε ο σχηματισμός αυτός; Τι κάνατε εδώ και οκτώ μήνες; Τι κάνατε; Μηδέν. Ξαφνιαστήκατε! Αλλά, βέβαια, έχετε τον χρυσό χορηγό. Εγώ πρώτος έχω πει ότι έπρεπε να υπάρχει λύση. Την έχουμε περιγράψει με πάγιο εθνικό τρόπο από τις αρχές του 2000, erga omnes, ονομασία γεωγραφική και στην ιθαγένεια και μηχανισμός επιτήρησης της συμφωνίας. Έρχεται, λοιπόν, μια συμφωνία «κουτσή». Μηχανισμός επιτήρησης δεν υπάρχει και την ώρα που έχουμε τέτοια ένταση, απαξίωση και ευτελισμό της συμφωνίας από την πλευρά της γειτονικής χώρας, έρχεται ο ΣΥΡΙΖΑ και λέει να φέρουμε τα πρωτόκολλα.

Μα, αυτά κάνατε και με τον μηδενικό ΦΠΑ και τους δίνετε διέξοδο διαφυγής, όταν δεν αξίζει καμμία διέξοδος διαφυγής σε αυτή την Κυβέρνηση. Καμμία! Διότι, όλα αυτά τα έχουν χειριστεί με απίστευτο ερασιτεχνισμό. Απίστευτο ερασιτεχνισμό!

Τουρκία. Δεν ξέρατε ότι ο Ερντογάν το 2020 είπε ότι όπως και με άλλα μνημεία, θα γίνει τζαμί και η Αγιά Σοφιά και η Μονή της Χώρας; Το ξέρατε ή δεν το ξέρατε; Τι κάνατε σε διεθνές επίπεδο; Τίποτα. Θα μπορούσατε να κάνετε πολλά.

Γίνεται πρώτα τζαμί η Αγιά Σοφιά. Βγαίνει η επιστημονική κοινότητα περιγράφει τεράστιες επιπτώσεις στο μνημείο, καταστροφές και ούτε αυτό αξιοποιείτε. Έρχεται ο Ερντογάν τέσσερις μέρες πριν πάει ο κ. Μητσοτάκης στην Τουρκία, κάνει το σόου και μετατρέπει σε τζαμί τη Μόνη της Χώρας και δεν τρέχει τίποτα. Πώς το είπε; Είχε βρει και μια ωραία λέξη σε μια συνέντευξή του, αχρείαστη ενέργεια. Μα, μόνοι σας υποβαθμίσατε ένα τόσο σοβαρό θέμα. Είναι αυτή σοβαρή εξωτερική πολιτική; Όχι, βέβαια.

Έχουμε και κάτι καινούργιο, φρεσκότατο, χθεσινό, Σρεμπρένιτσα. Για πείτε μου τώρα εσείς οι φιλοευρωπαϊστές, γιατί στον ΟΗΕ η χώρα απείχε από την απόφαση να γίνει Παγκόσμια Ημέρα Μνήμης της Σφαγής της Σρεμπρένιτσας η 11η Ιουλίου; Γιατί, όταν η συντριπτική πλειοψηφία των ευρωπαϊκών κρατών στήριξαν αυτήν την πρόταση; Γιατί; Θέλω μία απάντηση, σαφή απάντηση. Εκθέτετε τη χώρα συνεχώς σε πολύ σοβαρά θέματα και μάλιστα με έναν αντικρουόμενο και αντιφατικό τρόπο μεταξύ τους. Έχει χάσει την μπάλα το Υπουργείο Εξωτερικών και ο Πρωθυπουργός.

Τι ήταν πάλι το χθεσινό; Είναι αυτό φιλοευρωπαϊκή στάση; Και το λέω γιατί ως Ευρωβουλευτής έχω ψηφίσει να γίνει Παγκόσμια Ημέρα Μνήμης για τη σφαγή στη Σρεμπρένιτσα. Διότι εμείς, πραγματικά, θέλουμε τα Δυτικά Βαλκάνια να μπούνε στην Ευρώπη αλλά με όρους και κανόνες, διαφάνεια, με συνθήκες καλής γειτονίας και σεβασμό στα ανθρώπινα δικαιώματα και το κράτος δικαίου για να υπάρξει σταθερότητα μακροπρόθεσμη στην ευρύτερη περιοχή.

Εσείς τι κάνετε; Ό,τι να ’ναι κάνετε.

**ΠΡΟΕΔΡΕΥΩΝ (Βασίλειος Βιλιάρδος):** Αν θέλετε ολοκληρώστε, κύριε Πρόεδρε.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Κλείνοντας, θέλω να πω μια κουβέντα για τη Γάζα, γιατί αυτό που εξελίσσεται είναι μια γενοκτονία. Είναι μια γενοκτονία που δεν αφήνει κανένα περιθώριο κάποιοι να χαϊδεύουν τον Νετανιάχου. Εμείς δεν νιώθουμε καμμία ανάγκη να υπερασπιστούμε κάποιον ο οποίος διαπράττει ένα τέτοιο έγκλημα κατά της ανθρωπότητας και ήμασταν οι πρώτοι που καταδικάσαμε τη Χαμάς, όλη τη Χαμάς για το τρομοκρατικό χτύπημα της 7ης Οκτωβρίου, το τζιχαντιστικό αυτό χτύπημα. Από αυτό το σημείο, όμως, να φτάσουμε στο σημείο να είναι κάποιοι στη χώρα μας οπαδοί του Νετανιάχου και να μη λένε μία κουβέντα για τη σφαγή που εξελίσσεται στη Γάζα εις βάρος χιλιάδων παιδιών και οικογενειών είναι αδιανόητο και σοκαριστικό.

Για εμάς η λύση είναι η λύση που περιγράφουν τα ψηφίσματα του Οργανισμού Ηνωμένων Εθνών. Και η κίνηση που έκανε η Ισπανία και άλλες χώρες, είναι μία κίνηση για να πιέσει το Ισραήλ προς αυτήν την κατεύθυνση. Δεν είναι μια κίνηση που επικροτεί τη Χαμάς. Είναι μία κίνηση διπλωματική για να πιέσει το Ισραήλ να υπάρξει επιτέλους τραπέζι διαλόγου για να σταματήσει η αιματοχυσία στη Γάζα και στην ευρύτερη περιοχή.

Αγαπητοί συνάδελφοι, κλείνοντας είμαστε λίγες μέρες πριν τις ευρωπαϊκές εκλογές. Είναι σύνηθες να λέμε σταυροδρόμια, κρίσιμες εκλογές. Για μένα το στοίχημα είναι ένα στην ηγεσία της Ευρωπαϊκής Ένωσης να υπάρχουν πρόσωπα μετά το καλοκαίρι ισχυρά, προσωπικότητες που θα ξεπεράσουν όλες τις κακοδαιμονίες της τελευταίας πενταετίας. Πρόσωπα όπως ο Γιούνκερ που νιώθουν, πραγματικά, υπόλογοι σε όλους τους ευρωπαϊκούς λαούς που θα υπηρετήσουν το όραμα των μεγάλων πατέρων της Ένωσης για ειρήνη, για αυτονομία, για ισχυρή Ευρώπη φάρο των αξιών των ευρωπαϊκών λαών και του πολιτισμού της Ευρώπης. Δεν μπορούμε να πάμε σε ένα συμβιβασμό κάτω από το τραπέζι που θα επιβάλουν η Γερμανία, η Γαλλία ή Μελόνι, δυστυχώς, και άλλα κράτη.

Καλώ από αυτό το Βήμα τον ελληνικό λαό να ψηφίσει τα φιλοευρωπαϊκά κόμματα που θα υπηρετήσουν την ισχυρή Ευρώπη του μέλλοντος, την Ευρώπη των λαών και των αξιών και όχι αυτούς που χρησιμοποιούν την Ευρώπη ως φερετζέ πρακτικών που εκθέτουν τον λαό μας, πρακτικών που εκθέτουν και τις ίδιες τις αξίες της Ένωσης.

Φιλοευρωπαϊστής δεν γίνεσαι ούτε με την ταμπέλα ούτε με τις δόξες προηγούμενων δεκαετιών. Φιλοευρωπαϊστής γίνεσαι με τις καθημερινές σου πράξεις, με τις αρχές σου, με τις ιδέες σου, με την πολιτική σου. Και το ΠΑΣΟΚ ήταν και είναι το πιο φιλοευρωπαϊκό, δημοκρατικό σταθερά αξιακό κόμμα έναντι όλων αυτών των προκλήσεων.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Πρόεδρο του ΠΑΣΟΚ - Κινήματος Αλλαγής.

Ο Πρόεδρος της Κοινοβουλευτικής Ομάδας Κομμουνιστικό Κόμμα Ελλάδας, ο κ. Δημήτριος Κουτσούμπας έχει τον λόγο για δέκα λεπτά.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Η αλήθεια είναι ότι δε γίναμε σοφότεροι από τις ομιλίες και του Πρωθυπουργού και των άλλων πολιτικών αρχηγών. Όχι πως περιμέναμε κάτι διαφορετικό, βέβαια, σήμερα. Και νομίζω ότι δεν έγιναν και σοφότεροι και όσοι μας παρακολουθούν.

Όλη η αντιπαράθεση περιστρέφεται και σήμερα γύρω από το ποιος είναι πιο πιστός, ο πιο αυθεντικός εκφραστής της πολιτικής της Ευρωπαϊκής Ένωσης. Η πολιτική της οποίας είναι απολύτως ένοχη και για το πρόβλημα της ακρίβειας, κύριε Ανδρουλάκη, κύριε Φάμελλε, κύριε Μητσοτάκη, κυρίες και κύριοι, όπως ανέλυσα και στην πρωτολογία μου.

Το έχετε κάνει και σλόγκαν. Ποιος φέρνει την Ελλάδα πιο κοντά, λέει, στην Ευρώπη.

Βέβαια εσείς, όταν λέτε Ευρώπη εννοείτε την Ευρώπη των λόμπι, της διαφθοράς, των μεγάλων επιχειρηματικών ομίλων, των πολέμων. Γιατί υπάρχει και η Ευρώπη των λαών και των αγροτών, για παράδειγμα, που ξεχύθηκαν στους δρόμους ενάντια στην Κοινή Αγροτική Πολιτική και έφτασαν μέχρι και την Πύλη του Βραδεμβούργου. Υπάρχει και η Ευρώπη των εργαζομένων που πραγματοποίησαν τις μεγαλύτερες απεργίες των τελευταίων δεκαετιών και πλημμύρισαν την πλατεία της Βαστίλης στο Παρίσι αλλά και σε όλες τις ευρωπαϊκές πρωτεύουσες. Υπάρχει και η Ευρώπη των φοιτητών που διαδηλώνουν στα πανεπιστήμια τους ενάντια στη γενοκτονία του λαού της Παλαιστίνης. Υπάρχει και η Ευρώπη των λαών που αντιτίθενται και αγωνιούν για την εμπλοκή των χωρών τους στον πόλεμο και στην Ουκρανία και στη Μέση Ανατολή και αλλού.

Και εδώ κανείς σας δεν ακούμπησε το τεράστιο ζήτημα που ανέφερα και πριν και σχετίζεται άμεσα με το θέμα της σημερινής συζήτησης. Μιλάω για την πολεμική οικονομία της Ευρωπαϊκής Ένωσης, τους θηριώδεις πολεμικούς εξοπλισμούς. Μιλάω για το μισό εκατομμύριο ευρώ τη μέρα που πληρώνει ο λαός μας για να βρίσκεται η φρεγάτα «ΎΔΡΑ» στο στόμα του λύκου στην Ερυθρά Θάλασσα, σε μια αποστολή που καμμία σχέση έχει με την άμυνα της χώρας και την υπεράσπιση της πατρίδας.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ)**

Στους σχεδόν τρεις μήνες που βρίσκεται εκεί, έχετε δαπανήσει περίπου 45 εκατομμύρια ευρώ. Για πείτε μας πόσους γιατρούς, πόσους δασκάλους και καθηγητές θα μπορούσατε να προσλάβετε με αυτά τα χρήματα. Για να μην πιάσω τα Ραφάλ, τις Μπελαρά, τα F35 και το Iron Dome που ετοιμάζεστε τώρα να αγοράσετε, όπως μας είπατε, κύριε Μητσοτάκη, στην πρωτολογία.

Και γιατί τα δίνετε όλα αυτά τα χρήματα; Για να εκπληρώνει η χώρα τις συμμαχικές, τις νατοϊκές, δηλαδή, υποχρεώσεις της και να μπορεί να υπολογίζει –λέτε- στη στήριξη των συμμάχων. Ποιων συμμάχων; Της νατοϊκής συμμάχου Τουρκίας που αμφισβητεί και κυριαρχικά δικαιώματα και την κυριαρχία της χώρας, που σας μίλησε πάλι ο κ. Ερντογάν για τουρκική μειονότητα στη Θράκη, που προχωρά σε προκλήσεις όπως η μετατροπή της Μόνης της Χώρας σε τζαμί και τόσα άλλα; Και εσείς συνεχίζετε να καλλιεργείτε έναν επικίνδυνο εφησυχασμό στον ελληνικό λαό, γιατί σας ενδιαφέρει να υλοποιήσετε τον νατοϊκό σχεδιασμό για τη συγκράτηση της Τουρκίας –λέτε- στην ευρωατλαντική αγκαλιά; Της νατοϊκής συμμάχου Αλβανίας με τις γνωστές πρόσφατες προκλήσεις του κ. Ράμα; Της νατοϊκής συμμάχου Βόρειας Μακεδονίας, η ηγεσία της οποίας επανέφερε πλέον κανονικά και με τον νόμο την αλυτρωτική ονομασία Μακεδονία για το κράτος της;

Και μην παριστάνετε τους δικαιωμένους, κύριοι της Κυβέρνησης, γιατί εσείς ποτέ δεν αμφισβητήσατε τον νατοϊκό χαρακτήρα της Συμφωνίας των Πρεσπών. Το μόνο που κάνατε ήταν να ψαρεύετε στα «βρώμικα νερά» του δήθεν εθνικισμού και μόλις γίνατε Κυβέρνηση την κάνατε και ευαγγέλιο, ακριβώς επειδή είναι νατοϊκή συμφωνία.

Δεν μιλάω καν για εσάς, κύριοι του ΣΥΡΙΖΑ, που βγάλατε όλη τη βρώμικη δουλειά των Ηνωμένων Πολιτειών Αμερικής και του ΝΑΤΟ στα Βαλκάνια και παραμυθιάζετε και τον κόσμο, ακόμα και προοδευτικούς ανθρώπους με τίμιες προθέσεις, ότι με τη συμφωνία αυτή θα λυθούν δήθεν τα προβλήματα και θα συνυπάρξουν αρμονικά οι λαοί. Λες και έχει συμβεί ποτέ κάτι τέτοιο εκεί που πατάει το πόδι της -ή μάλλον τη μπότα της- η δολοφονική μηχανή του ΝΑΤΟ.

Συνολικά, λοιπόν, αναδείχθηκε και σήμερα η σύμπλευση όλων σας στα βασικά ζητήματα της ακολουθούμενης πολιτικής. Γι’ αυτό και λέμε σε όσους και όσες σκέφτονται -και πολύ σωστά το σκέφτονται- ότι στις εκλογές πρέπει να κοπεί η φόρα αυτής της Κυβέρνησης της Νέας Δημοκρατίας, ότι η φόρα της Κυβέρνησης της Νέας Δημοκρατίας κόβεται μόνο με την ενίσχυση του πραγματικού αντιπάλου αυτής της πολιτικής, δηλαδή του ΚΚΕ, του μόνου κόμματος που ήταν αντίπαλος και της Ευρωπαϊκής Ένωσης από την εποχή της ίδρυσής της μέχρι σήμερα σταθερά και αταλάντευτα.

Στη χώρα μας ένα πολύ δυνατό ΚΚΕ αποτελεί εγγύηση ότι θα είναι ο ίδιος ο λαός δυνατός και το κίνημά του. Αντιπολίτευση στη χώρα υπάρχει και δυναμώνει όπως και ένα σημαντικό ρεύμα αμφισβήτησης της κυρίαρχης πολιτικής. Και αυτό φάνηκε σε όλες τις μεγάλες απεργιακές μάχες, στους αγώνες του τελευταίου χρόνου, όπως και πριν λίγες μέρες, την Πρωτομαγιά, με τις κόκκινες σημαίες των εργαζομένων και τις πολύχρωμες σημαίες του βασανισμένου του λαού της Παλαιστίνης να ανεμίζουν ξανά στο Σύνταγμα.

Γιατί εμείς δεν δεχόμαστε να γίνουμε συνένοχοι στο έγκλημα, στη γενοκτονία που ήδη μετρά πάνω από τριάντα πέντε χιλιάδες νεκρούς, όπως θέλει να μας κάνει η Κυβέρνηση της Νέας Δημοκρατίας, που στηρίζει απροκάλυπτα το καθεστώς ενός εγκληματία πολέμου, όπως τον αποκάλεσε ακόμα και το Διεθνές Ποινικό Δικαστήριο, τον Νετανιάχου, ενώ και τα άλλα κόμματα της έχουν δώσει μέχρι σήμερα άλλοθι για τη στάση της.

Εμείς σας προτείναμε απλά και καθαρά, αφού και εσείς -όπως είπε στη δευτερολογία του ο κ. Μητσοτάκης- λέτε ότι συμφωνείτε με την ύπαρξη δύο κρατών, του Ισραήλ και Παλαιστίνης, να ζουν ειρηνικά δίπλα-δίπλα, γιατί δεν προχωράτε εδώ και τώρα να γίνει πράξη, όπως κατέθεσε την πρότασή της όλη η Κοινοβουλευτική Ομάδα του ΚΚΕ, η αναγνώριση ανεξάρτητου ελεύθερου παλαιστινιακού κράτους που είναι και ομόφωνη απόφαση της Βουλής από το 2015;

Ήδη προχωρούν σε αναγνώριση και άλλες ευρωπαϊκές χώρες όπως η Ιρλανδία, η Νορβηγία και η Ισπανία. Τι περιμένετε; Γιατί αφήνετε να συνεχίζεται αυτό το έγκλημα που ακόμα και μέχρι το Διεθνές Δικαστήριο σήμερα, όπως είδατε, του Οργανισμού Ηνωμένων Εθνών, έδωσε εντολή στο Ισραήλ, στον Νετανιάχου, να σταματήσει την επίθεση στη Ράφα.

Επίσης, είμαστε δίπλα και παρόντες στους δίκαιους αγώνες ειδικά των υγειονομικών στη χώρα μας και όλου του λαού ενάντια σε αυτό το απαράδεκτο σχέδιο περαιτέρω ιδιωτικοποίησης και εμπορευματοποίησης του ΕΣΥ. Είμαστε ενάντια στις τραγικές ελλείψεις και την εξάντληση των γιατρών, των νοσηλευτών που ήταν ήρωες στην πανδημία, αλλά οι ίδιοι είναι που είναι ήρωες και σήμερα. Και ας πάψετε, επιτέλους, κύριοι της Κυβέρνησης, να τους χειροκροτείτε ως ήρωες.

Αντί αυτού -πάψατε πλέον να τους χειροκροτείτε- τώρα τους λέτε κάφρους και ανθρωπάκια, διά στόματος του Υπουργού σας, επειδή διεκδικούν τα αυτονόητα και σας χαλάνε και τις φιέστες. Εμείς συνεχίζουμε να τους χειροκροτούμε και σήμερα. Άλλωστε σε αυτούς βασιζόμαστε όλοι σε περίπτωση που μας τύχει κάτι.

Το ότι υπάρχει Αντιπολίτευση φάνηκε και στα τεράστια συλλαλητήρια και στους αγώνες των φοιτητών ενάντια στο νόμο-έκτρωμα για τα πανεπιστήμια. Τότε που η Κυβέρνηση προσπαθούσε να μας πείσει ότι είναι δίκαιο να μπαίνεις στην Ιατρική όχι με δεκαεννέα χιλιάδες μόρια, όπως οι κοινοί θνητοί αλλά μόνο με εννέα χιλιάδες μόρια αν έχεις να πληρώσεις 19.000 ευρώ. Ότι είναι δίκαιο να έχεις εξασφαλισμένα επαγγελματικά δικαιώματα αγοράζοντας ένα πτυχίο ιδιωτικού πανεπιστημίου, αν έχει λεφτά η οικογένειά σου βέβαια, αλλά να μην έχουν κανένα αναγνωρισμένο επαγγελματικό δικαίωμα οι φοιτητές, για παράδειγμα, του Πανεπιστημίου Δυτικής Αττικής.

Την πήρατε, όμως, ξανά την απάντησή σας και εσείς και η παράταξή σας στα πανεπιστήμια, αφού από τα επίσημα αποτελέσματα που επικύρωσαν οι εκλεγμένες εφορευτικές επιτροπές των φοιτητών και όχι τα επιτελεία της ΔΑΠ και του Μαξίμου, είναι καθαρό ότι η Πανσπουδαστική, η παράταξη που στηρίζει η ΚΝΕ και το ΚΚΕ, είναι πρώτη δύναμη για τρίτη συνεχή χρονιά. Και ας λένε ό,τι θέλουν τα φαιδρά παπαγαλάκια όπως άλλωστε κάνουν κάθε χρόνο.

Χύνετε κροκοδείλια δάκρυα και για το δημογραφικό. Μέσα στο θέμα είναι και αυτό. Όμως, η ακρίβεια και ιδιαίτερα στη λαϊκή στέγη, έχει φτάσει στον θεό. Πώς να ζήσει μια νέα οικογένεια; Πώς να ζήσει μια λαϊκή οικογένεια, μια μονογονεϊκή οικογένεια; Πού να στεγαστούν; Πώς να στεγαστούν, εκτός όλων των άλλων; Εσείς μόνο πλειστηριασμούς ξέρετε να κάνετε και να δίνετε τα σπίτια του κοσμάκη στα κοράκια.

Είμαστε περήφανοι που σε όλους αυτούς τους δίκαιους αγώνες του λαού και της νεολαίας, οι Βουλευτές και οι Ευρωβουλευτές του ΚΚΕ αποτέλεσαν σταθερό και πολύτιμο στήριγμά τους, με την παρουσία τους στους δρόμους του αγώνα, μαζί με το λαό και τη νεολαία αλλά και με την ψήφο και τη στάση τους μέσα στην ελληνική Βουλή, μέσα στο Ευρωκοινοβούλιο.

Έγκαιρα αποκάλυπταν στον λαό αυτά που τους ετοίμαζε η Κυβέρνηση και η Ευρωπαϊκή Ένωση. Σταθερά καταψήφιζαν καθετί αντιλαϊκό. Με εκατοντάδες παρεμβάσεις, ομιλίες, ερωτήσεις, προτάσεις μετέφεραν και εδώ σε αυτή την Αίθουσα και στις αίθουσες του Ευρωκοινοβουλίου τα αιτήματά τους τα πραγματικά προβλήματα. Αποτελούσαν έτσι τη φωνή των πολλών, των αδικημένων και όχι των διάφορων επιχειρηματικών λόμπι, που όλα τα άλλα κόμματα στηρίζουν στο Ευρωκοινοβούλιο και μάλιστα τους θεωρείτε, όπως ψηφίσατε όλοι στο Ευρωκοινοβούλιο, και ζωτικό στοιχείο της ευρωπαϊκής δημοκρατίας. Μην πω τίποτα βαρύ τώρα ώρες που είναι και από το Βήμα εδώ που είμαι!

**ΔΙΟΝΥΣΙΟΣ ΧΑΤΖΗΔΑΚΗΣ:** Μην το πείτε.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Δεν το λέω.

Και ένα τελευταίο: Γιατί, αλήθεια, ο κ. Μητσοτάκης προσπαθεί να εκβιάσει με την απειλή της πολιτικής σταθερότητας, αν η Νέα Δημοκρατία δεν πιάσει έστω το ποσοστό των προηγούμενων ευρωεκλογών που είναι περίπου 10% και κάτι κάτω από το περσινό της 41%; Δεν υπάρχει μεγαλύτερη και καλύτερη ομολογία για τον αντιλαϊκό χαρακτήρα όσων ετοιμάζετε.

Και βέβαια Κυβέρνηση θα υπάρχει και στις 10 Ιουνίου, μετά την Κυριακή των εκλογών. Απλώς θέλετε να έχετε τα χέρια σας λυμένα, να μην έχετε τον κόσμο στον δρόμο να διαμαρτύρεται, όπως ομολογείτε μόνοι σας.

Αλήθεια, αν αυτά που ετοιμάζεστε να κάνετε είναι προς όφελος του ελληνικού λαού τότε γιατί φοβάστε κάτι τέτοιο; Δεν περιμένουμε απάντηση. Ρητορικό είναι αυτό το ερώτημα.

Τη σταθερότητά σας, τη σταθερότητα αυτού του σάπιου συστήματος την ξέρει πολύ καλά ο ελληνικός λαός. Σταθερότητα είναι τα ματωμένα πλεονάσματα που βγαίνουν από την υπερφορολόγηση των εργαζομένων, των συνταξιούχων, των ανθρώπων που παλεύουν να κρατήσουν ένα μικρό μαγαζί και τους φορολογείτε φέτος από το πρώτο ευρώ για εισοδήματα που δεν είχαν. Όταν όμως σας λέμε να φορολογήσετε τους βιομήχανους, τους εφοπλιστές, τους τραπεζίτες, κάνετε λες και σας πατάνε τον κάλο και γρήγορα γρήγορα βρίσκετε καμμιά δεκαριά λόγους για τους οποίους αυτό δεν μπορεί να συμβεί.

Τα πλεονάσματα βγαίνουν επίσης από τις περικοπές σε έργα πραγματικής πολιτικής προστασίας που έχει ανάγκη ο λαός μας, όπως είναι τα αντιπλημμυρικά. Πρόσφατα μάλιστα αφαιρέσατε από τις χρηματοδοτήσεις του Ταμείου Ανάκαμψης ακόμα και τα ελάχιστα που προορίζονταν για αντιπλημμυρικά. Δεν αφαιρέσατε όμως από το 85% των κονδυλίων αυτού του υπερμνημονίου της Ευρωπαϊκής Ένωσης με τα εκατοντάδες αντιλαϊκά προαπαιτούμενα, που πάνε καρφί στις πολύ μεγάλες επιχειρήσεις. Μόνο αυτά δεν αφαιρέσατε.

Τα πλεονάσματα βγαίνουν και από την υποχρηματοδότηση κάθε τομέα που αφορά τη ζωή του λαού και αντιμετωπίζεται μόνο ως κόστος, όπως οι εγκληματικές επιλογές που οδήγησαν στο έγκλημα των Τεμπών, ένα έγκλημα που το ΚΚΕ έχει πάρει όρκο να διερευνηθεί και να αποδοθούν ευθύνες, κάτι που επείγει μάλιστα μετά τη χθεσινή δικογραφία και τις ποινικές ευθύνες που σαφώς υπάρχουν για τη συγκάλυψη, για τα μπαζώματα και τόσα άλλα.

Τα πλεονάσματα τα βγάζετε και από άλλα, όπως η προστασία των γυναικών από την πολύμορφη βία. Θα σας πω μόνο ένα παράδειγμα γιατί το λέω αυτό: Σε ολόκληρο τον δυτικό τομέα -προχθές ήμουν στο Περιστέρι και θα πάω εκεί σε λίγο γιατί υπάρχει σύσκεψη με μαζικούς φορείς της περιοχής του Αιγάλεω- όπου δολοφονήθηκε πριν λίγες εβδομάδες η εικοσιοκτάχρονη Κυριακή έξω από το αστυνομικό τμήμα, λειτουργεί μόνο ένα συμβουλευτικό κέντρο για γυναίκες το οποίο βρίσκεται στο Περιστέρι και αυτό δουλεύει μόνο με τρεις εργαζόμενους όλους κι όλους, με συμβάσεις και αυτοί ορισμένου χρόνου και με ευρωπαϊκή χρηματοδότηση με ημερομηνία λήξης. Και μετά κάθε φορά που έρχεται και μια καινούργια γυναικοκτονία, κάθε φορά που ένας δράστης - τέρας αφαιρεί τη ζωή μιας ανυπεράσπιστης γυναίκας, επειδή στο σάπιο μυαλό του τη θεωρεί ιδιοκτησία του που μπορεί να την κάνει ό,τι θέλει μας λέτε λίγο πολύ ότι της είχατε δώσει το panic button, αλλά αυτή δεν το χρησιμοποίησε. Δική της ευθύνη πάλι! Σα δεν ντρεπόμαστε! Τα ίδια και με τη σαραντάχρονη εργάτρια στο Μενίδι πριν από λίγες μέρες.

Δεν θα καθίσουμε όμως με σταυρωμένα χέρια να περιμένουμε την επόμενη γυναικοκτονία. Θα παλέψουμε για να υψωθεί τείχος προστασίας για κάθε γυναίκα, για όλα αυτά που κάθε άνθρωπος έχει ανάγκη για να μπορεί να σταθεί στα πόδια του τουλάχιστον με αξιοπρέπεια.

Στις 9 του Ιούνη οι εργαζόμενοι μπορούν να κάνουν πράξη αυτό που όλοι σας φοβάστε: Να καταδικάσουν την πολιτική της Ευρωπαϊκής Ένωσης που είναι και δική σας. Να φτάσουν στην κάλπη με το ψηφοδέλτιο του ΚΚΕ. Να απορρίψουν τόσο τους κυβερνητικούς εκβιασμούς όσο και τις αυταπάτες της σοσιαλδημοκρατίας, που έρχονται ξανά από το παρελθόν, ότι δήθεν με μια άλλη κυβέρνηση δική τους, αλλά εφαρμόζοντας τις ίδιες πολιτικές της Ευρωπαϊκής Ένωσης κάνοντας όλα τα χατίρια των εκμεταλλευτών, θα δει και ο λαός κάποια άσπρη μέρα.

Η ψήφος στο ΚΚΕ ταυτόχρονα είναι αυτή που θα αφήσει πίσω στο περιθώριο τις δυνάμεις της ακροδεξιάς, όπως και αν εμφανίζονται αυτές εδώ μέσα ή έξω από αυτήν την Αίθουσα, δήθεν εθνικά, δήθεν λαϊκά, δήθεν πατριωτικά, δήθεν άλλα, που παριστάνουν και τους αντισυστημικούς μάλιστα, ενώ είναι οι καλύτεροι υπηρέτες του συστήματος, όπως έχουν αποδείξει και με τη στάση τους στο Ευρωκοινοβούλιο αλλά και απέναντι στις ζωντανές διεργασίες του λαϊκού μας κινήματος.

Δυνατό ΚΚΕ στις 9 του Ιούνη για να πάρει η Κυβέρνηση, η Ευρωπαϊκή Ένωση, τα κόμματά τους, το σύστημά τους μήνυμα αντίστασης, για να πάρει ο ελληνικός λαός και όλοι οι λαοί της Ευρώπης μήνυμα πραγματικής αισιοδοξίας και ελπίδας για όλα αυτά που θα κατακτήσουμε αύριο με τον αγώνα μας και με το ΚΚΕ μπροστά, στην πρώτη γραμμή!

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Εμείς σας ευχαριστούμε πολύ, κύριε Κουτσούμπα.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Ήμουν και μέσα στον χρόνο!

**ΠΡΟΕΔΡΕΥΩΝ (Αθανάσιος Μπούρας):** Πάντα. Ήσασταν ο πιο φειδωλός σήμερα. Αν προσθέσουμε τους δύο χρόνους, είναι λιγότερο και από τον πρώτο χρόνο κάποιου εκ των Αρχηγών και αυτό σας τιμά.

Τον λόγο τώρα έχει ο Πρόεδρος της Κοινοβουλευτικής Ομάδας της Ελληνικής Λύσης, ο κ. Κυριάκος Βελόπουλος για τη δική του δευτερολογία.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Θα ήθελα να μεταφέρετε εκεί στην κ. Κωνσταντοπούλου ότι η Ελληνική Λύση δεν χρειάζεται να πάρει θέση για την Προεδρία της Δημοκρατίας διότι εμείς την καταψηφίσαμε το 2019. Θα κάνουμε το ίδιο γιατί είμαστε συνεπείς πάντοτε στις επιλογές μας. Δεν την ψηφίσαμε, δεν θα την ψηφίσουμε και πάλι.

(Χειροκροτήματα από την πτέρυγα της Ελληνικής Λύσης)

Θα ήθελα να χρησιμοποιήσω μία ρήση του Σοφοκλέους: «Κανένα ψέμα δεν αντέχει στην αλήθεια και στον χρόνο». Πόσα ψέματα να αντέξουμε, πραγματικά, από έναν Έλληνα Πρωθυπουργό ο οποίος ήρθε εδώ όχι απλά ψευδόμενος, όχι απλά συκοφαντώντας τους πολιτικούς του αντιπάλους αλλά διαστρεβλώνοντας ακόμα και δηλώσεις ενός ανθρώπου που δεν έχει καμμία σχέση με την πολιτική, του κ. Παπαλεξόπουλου.

Αν ήταν εδώ ο Πρωθυπουργός, λοιπόν, ο οποίος έφυγε κακήν κακώς, θα του έδειχνα αυτές τις δύο φωτογραφίες. Είναι η συνέντευξη του κ. Παπαλεξόπουλου στον κ. Παπαχελά και θα του έδινα το στικάκι της συνέντευξης -θα κατατεθεί στα Πρακτικά- για να μη χρησιμοποιεί άλλους ανθρώπους για να πει ψέματα.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν ψηφιακό μέσο αποθήκευσης, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεν μπορείς να εκθέτεις έναν άνθρωπο που δεν έχει σχέση με την πολιτική. Ο Παπαλεξόπουλος είναι πρόεδρος του ΣΕΒ. Πώς διαστρέφεις αυτά που λέει; Πώς έρχεσαι εδώ και λες ψέματα συνειδητά; Και απορώ πώς οι Βουλευτές της Νέας Δημοκρατίας εμπιστεύονται έναν άνθρωπο, ο οποίος συνειδητά ψεύδεται.

Σας διαβάζω: «Παπαχελάς: Στις κλειστές συζητήσεις όταν μιλάτε με ανθρώπους που είναι στο ίδιο επίπεδο, κ. Παπαλεξόπουλε, με εσάς, τι είναι αυτό που ακόμη αποθαρρύνει να έρθουν να επενδύσουν στην Ελλάδα οι επενδυτές; Παπαλεξόπουλος: Η δικαιοσύνη και η δημόσια διοίκηση είναι τα δύο πρώτα. Είναι στο μυαλό τους απελπιστικά και τα δύο».

**ΔΙΟΝΥΣΙΟΣ ΧΑΤΖΗΔΑΚΗΣ:** Οι επενδύσεις.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ακούτε τι σας λέω τώρα; Το ακούτε; Άρα το να έρχεσαι εδώ και να διαστρεβλώνεις ό,τι λέει ο άλλος…

Λέει ότι είναι απελπιστική κατάσταση πού; Στη δικαιοσύνη. Και πού αλλού; Στη δημόσια διοίκηση.

Και τον ρωτώ: Πέντε χρόνια κυβερνάς. Πόσα χρόνια χρειάζεσαι για να τα αλλάξεις αυτά τα δύο;

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Άρα άλλα λέτε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Αυτά είπε. Ο Πρωθυπουργός διέστρεψε αυτά που είπε ο Παπαλεξόπουλος.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Εσείς είπατε άλλα.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κάνετε λάθος. Αυτό είπα.

Πήρα τα Πρακτικά και τα δικά μου και τα δικά του. Αυτή είναι η διαφορά μας.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):**..(Δεν ακούστηκε)

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κύριε Υπουργέ, τα Πρακτικά πήρα και είδα το βίντεο τι είπα και τι είπε. Αφού, λοιπόν, μιλάμε για ψέματα, να σας αποδείξω, κύριε Σκρέκα, ότι λέει και άλλα ψέματα.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):**…Λάθος…(Δεν ακούστηκε)

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Λάθος κατάλαβε ο Πρωθυπουργός; Ναι. Αλλά είπε τα δικά του αυτός.

Λέω, λοιπόν. Μείωσε τον φόρο στα μερίσματα και έχουμε περισσότερα έσοδα. Ισχύει αυτό κύριε Σκρέκα; Μη γίνεστε συνήγορος του κ. Μητσοτάκη. Δεν χρειάζεται συνήγορο. Σας ερωτώ κάτι σοβαρό. Είπε ο Πρωθυπουργός εδώ ότι μείωσε τα μερίσματα και έχουμε περισσότερα έσοδα. Το είπε, κύριε Υπουργέ; Το είπε, ωραία. Γιατί δεν πάτε σε οριζόντιο φόρο 15% για να μειώσουμε και να έχουμε περισσότερα έσοδα, αφού έχουμε περισσότερα έσοδα με τα τεκμήρια Σας το λέμε χρόνια.

(Χειροκροτήματα από την πτέρυγα της Ελληνικής Λύσης)

Θα πω και κάτι στον κύριο Πρωθυπουργό. Ένας Κρητικός συντοπίτης του είχε πει ότι το ψέμα είναι ανανδρία. Εδώ είπε την ώρα που του έκανα παρέμβαση ότι θα μιλήσει για τα χειρόγραφα. Θα μιλήσει για τα χειρόγραφα είπε. Του είπα να μου ζητήσει συγγνώμη, γιατί η πολιτική ευθιξία είναι σημαντική για έναν άνθρωπο όπως εγώ. Δεν ξέρω αν γι’ αυτόν η πολιτική ευθιξία είναι σημαντική. Δεν το έκανε καν. Επί χρόνια έλεγε ένα παραμύθι μεγάλο. Επί χρόνια έριχνε λάσπη, ενώ εγώ ήξερα και είχα το βίντεο από το 2016 του συναδέλφου μου αλλά δεν έπαιζα βρώμικα. Και το λέω γιατί εγώ έχω οικογένεια, έχω φίλους. Αυτό, λοιπόν, δείχνει και την ποιότητα του ανδρός.

Είπε κι άλλα ψέματα. Είπε ότι οι εξαγωγές είναι το 50% του ΑΕΠ. Το είπε εδώ, εδώ! Οι εξαγωγές είναι μόλις το 24% του ΑΕΠ μειωμένες κατά 5 δισ. το 2023. Ήρθε συνειδητά και μας είπε ψέματα σας λέω. Μιλήσαμε για την ακρίβεια και έλεγε ψέματα. Ο άνθρωπος αυτός είπε ότι η φέτα κοστίζει 6,28 ευρώ το κιλό! Ο Πρωθυπουργός της χώρας είπε ότι η φέτα κοστίζει 6,28 ευρώ το κιλό. Ή δεν έχει αγοράσει ποτέ φέτα στη ζωή του γιατί του τα φέρνουν άλλοι ή οι σύμβουλοι του λένε ψέματα και λέει άλλα ή είναι ανίκανος να κυβερνήσει την Ελλάδα. Δεν υπάρχει κάτι άλλο. Δεν υπάρχει!

(Χειροκροτήματα από την πτέρυγα της Ελληνικής Λύσης)

Είπε κι άλλα ψέματα. Και με ενόχλησε περισσότερο. Ενώ έλεγε προεκλογικά ότι δεν θα καλωσορίσει ποτέ τον Σκοπιανό πρόεδρο ή πρωθυπουργό ως Μακεδόνα ή Βορειομακεδόνα, σήμερα στο ελληνικό Κοινοβούλιο είπε οχτώ φορές τη λέξη Βόρεια, ψευτομακεδονία για εμάς, Μακεδονία για αυτόν. Αν τον άκουγε ο Κωνσταντίνος Καραμανλής, ο Ευάγγελος Αβέρωφ, Πρόεδρε της Βουλής, αν τον άκουγε θα έτριζαν τα κόκαλά του. Γιατί το δάκρυ του έλεγε ότι δεν υπάρχει άλλη Μακεδονία. Υπάρχει μόνο μία Μακεδονία και είναι ελληνική, ούτε βόρεια ούτε νότια ούτε δυτική ούτε ανατολική.

(Χειροκροτήματα από την πτέρυγα της Ελληνικής Λύσης)

Δεν θέλω να πω περισσότερα πράγματα για τα εγκλήματα που κάνατε ως Ευρωβουλευτές, τα κόμματά σας δηλαδή, στην Ευρωβουλή. Θα πω όμως το χειρότερο που κάνατε, το βέτο. Είναι αδιανόητο το έγκλημα που έκαναν η Νέα Δημοκρατία, το ΠΑΣΟΚ και ο ΣΥΡΙΖΑ να ψηφίσουν Έλληνες Ευρωβουλευτές την κατάργηση του βέτο. Και κανένας δεν μιλάει, κανείς! Έρχονται εδώ, λένε τα δικά τους Το βέτο ήταν το μεγαλύτερο πλεονέκτημα που είχαμε ως χώρα.

Επίσης δεν ψηφίσατε εναντίον των τεσσάρων πολυεθνικών. Γιατί; Γιατί ελέγχουν τη σπορά και τους σπόρους για την αγροτική οικονομία. Καταθέσαμε ψήφισμα και το καταψηφίσατε όλα τα κόμματα. Όταν είπαμε να πάρουμε τη φίλη του κυρίου Πρωθυπουργού την Ούρσουλα Φον Ντερ Λάιεν, -η οποία έχουμε SMS δικά της, γνωρίζουμε ότι υπερτιμολόγησε τα εμβόλια, ήταν υπέρ των υποχρεωτικών- και να την πάμε στον ανακριτή με χειροπέδες γιατί έφαγε τα λεφτά των Ευρωπαίων, δεν το ψήφισε ούτε η Νέα Δημοκρατία ούτε το ΠΑΣΟΚ, ούτε ο ΣΥΡΙΖΑ.

Δεν θα πω για τη στεγαστική κρίση. Θα σας πω ένα πράγμα. Δεν θα ανακαλύψω την Αμερική εγώ. Αντιγράψτε τη Γερμανία. Έχει βάλει όρια σε αυξήσεις και ενοίκια, η Γερμανία. Η Πορτογαλία έχει κρατική παρέμβαση, κατασκευή δημοσίων κατοικιών. Υπάρχει πρόβλημα στεγαστικό στην Ελλάδα. Δεν παντρεύονται οι άνθρωποι και γι’ αυτόν το λόγο είναι πανάκριβα τα ενοίκια πανάκριβα. Η στέγαση είναι το μεγαλύτερο πρόβλημα παρακαλώ.

Θα μπορούσα να πω και κάτι τελευταίο, κύριε Σκρέκα. Γιατί έχουν επιβληθεί αστεία πρόστιμα στα funds; Θέλω να μας πείτε τι πρόστιμα επιβάλατε στα funds εδώ εσείς. Και επίσης πώς δραστηριοποιούνται τα funds στην Ελλάδα χωρίς ελληνικό ΑΦΜ; Ισχύει αυτό, ναι ή όχι; Να μας απαντήσετε εδώ. Έγινε καταγγελία από την Ένωση Δανειοληπτών, ήρθε το φαξ και ερωτώ τον Υπουργό εάν ισχύει. Και να μας πείτε τι ελέγχους κάνετε στα «κοράκια» που παίρνουν τα σπίτια των Ελλήνων.

Και επίσης όταν είπα ότι καταργήθηκε το αδίκημα, κύριε Σκρέκα, και κύριοι της Κυβέρνησης, για την αισχροκέρδεια, είπατε ότι δεν είναι έτσι ακριβώς. Το κατήργησε ο ΣΥΡΙΖΑ. Το άρθρο 405 του Ποινικού Κώδικα καταργήθηκε με τον Ποινικό Κώδικα ΣΥΡΙΖΑ του 2019. Και αυτό γιατί όμως; Επειδή εκκρεμούσαν μηνύσεις κατά τραπεζών που χρέωναν τους δανειολήπτες κάθε σελίδα φωτοτυπίας σε συμβάσεις και κινήσεις λογαριασμών με 1 ευρώ.

Ε, λοιπόν, αυτοί που αισχροκερδούν, τα καρτέλ, ούτε καν πλημμέλημα πλέον έχουν. Δεν τιμωρούνται ποινικά. Ένα προστιματάκι βάζει ο Σκρέκας, βγαίνει στα κανάλια και λέει ότι έβαλε πρόστιμα, είμαι καλά. Χειροπέδες όσοι αισχροκερδούν , όσοι πίνουν το αίμα του ελληνικού λαού. Χειροπέδες!

(Χειροκροτήματα από την πτέρυγα της Ελληνικής Λύσης)

Δεν μπορεί να είναι πανάκριβο το ψωμί το τυρί το γάλα και να είναι πιο φθηνά στην άλλη Ευρώπη.

Και επειδή ο κ. Σκρέκας αλλά και ο Πρωθυπουργός έχουν μια εμμονή με τα λεφτά ότι πού θα βρείτε τα λεφτά εσείς, θα σας πω κύριε Σκρέκα, κύριε Υπουργέ μου, ότι εσείς δεν βρίσκετε τα λεφτά και μιλάτε για λεφτόδεντρα. Το λέει ο Πρωθυπουργός συνέχεια. Και τι κάνετε; Επειδή δεν μπορείτε να βρείτε λεφτά, μιλάτε για «λεφτόδεντρα» και κόβετε συντάξεις, κόβετε παροχές. Εμείς θα βρούμε και λεφτά κόβοντας τα «κλεφτόδεντρα» των ολιγαρχών που περιποιείστε εσείς. Αυτό θα κάνουμε. Θα κόψουμε τα «κλεφτόδεντρα»!

(Χειροκροτήματα από την πτέρυγα της Ελληνικής Λύσης)

Να σας πω ποιων; Των παρόχων ενέργειας, των διυλιστηρίων, των καρτέλ. -υπάρχουν λεφτά- των ανεξάρτητων αρχών που τους πληρώνουμε πολύ ακριβά, όλων αυτών των κορακιών, των τρωκτικών του παρακράτους του Κολωνακίου. Εμείς είμαστε υπέρ των πολιτών και εσείς υπέρ των ολιγαρχών! Αυτή είναι η ποιοτική μας διαφορά.

(Χειροκροτήματα από την πτέρυγα της Ελληνικής Λύσης)

Και επειδή πιέζει ο χρόνος θα μιλήσω λίγο για την εξωτερική πολιτική. Είναι αδιανόητο ο Έλληνας Πρωθυπουργός να έρχεται εδώ και να ψεύδεται συνεχώς. Οι Τούρκοι μας λένε ότι δεν μπορούμε να φτιάξουμε θαλάσσιο πάρκο στις Κυκλάδες και ανακοινώνουν σήμερα τι θα κάνουν αυτοί στο Αιγαίο, οι Τούρκοι! Οι Λίβυοι μας λένε πως θα κάνουμε έρευνες για πετρέλαιο νότια της Κρήτης. Οι Σκοπιανοί μας κουνάνε το δάχτυλο με το κουρέλι των Πρεσπών. Οι Αλβανοί μας λένε ότι η χώρα μας ανήκει σε αυτούς. Περήφανη πολιτική! Φανταστείτε να μην ήταν περήφανη η εξωτερική πολιτική. Εδώ μιλάμε για εθελοδουλεία. Έρχεται ο Πρωθυπουργός και λέει ότι τα πάμε καλά, τα κάναμε όλα καλά, τέλεια τα κάναμε στην εξωτερική πολιτική, όλα βαίνουν καλώς. Η Τουρκία σωφρονίστηκε. Στους Σκοπιανούς –λέει- έκανα παρατηρήσεις και τα μάζεψαν. Χθες πήγε στον Πάπα η Πρόεδρος των Σκοπίων και είπε ότι είναι η Μακεδόνας πρόεδρος. Που τα λέτε; Τα λέτε εδώ μέσα; Ας σταματήσει τα ψέματα ο Πρωθυπουργός.

Είπαμε εμείς για εξεταστική για τα Σκόπια γιατί άκουσα την κ. Κωνσταντοπούλου να λέει ότι κάποιοι πληρώθηκαν τότε. Εγώ δεν ξέρω αν πληρώθηκαν. Ξέρω όμως ότι προτείναμε εξεταστική για τα Σκόπια και όλοι εδώ μέσα περιέργως αρνηθήκατε. Τι θέλετε να κρύψετε; Τι θέλει να κρύψει ο Πρωθυπουργός;

Και επειδή λέτε για παραμύθια, έρχεται ο Πρωθυπουργός και λέει το εξής: «Η κυρία Πρόεδρος των Σκοπίων παραβίασε -λέει- τη Συμφωνία των Πρεσπών. Εγώ ρωτώ εσάς. Ένας άνθρωπος που έχει ελληνική γλώσσα και ελληνική εθνικότητα, πώς λέγεται; Τανζανός; Φιλιππινέζος; Βραζιλιάνος; Για πείτε μου εσείς. Αυτό αναγνωρίζει η επαίσχυντη Συμφωνία των Πρεσπών, εθνικότητα και γλώσσα. Άρα γιατί κάνει τον νταή ο Πρωθυπουργός αφού την εφαρμόζει τη Συμφωνία των Πρεσπών;

Ξέρετε για ποιον λόγο έκανε τον νταή; Ήταν με ημερομηνία λήξεως τριών ημερών. Ήταν νταής, ο Πρωθυπουργός, τριών ημερών. Πήγε στη Μακεδονία έκανε περιοδεία, έκανε τον ψευτονταή, γύρισε στην Αθήνα, ήρθε στη Βουλή και είπε τους Σκοπιανούς Βόρεια ψευτομακεδονία. Μακεδονία την είπε αυτός, ψευτομακεδονία για εμάς.

Ακούστε ένα πράγμα θα σας πω. Επειδή ξέρω καλά το θέμα των Σκοπίων και επειδή νομίζετε ότι δεν γνωρίζουμε, το τσουνάμι θα έρθει από τη Μακεδονία. Όπως έλεγε ο μακαριστός Χριστόδουλος, «τη Μακεδονία να προσέχετε, η Μακεδονία μπορεί να ταΐσει την Ελλάδα. Η Μακεδονία μπορεί να βοηθήσει την πατρίδα. Τα έλεγε ο μακαριστός Χριστόδουλος και όχι ο Ιερώνυμος που πήγε και έβλεπε τον άνθρωπο με κομμένες δηλώσεις να επιτεθεί σε εμένα. Όχι! Σήμερα ήμουν ευγενής στο πρώτο μέρος. Τώρα θα ακούσετε αλήθειες.

Εγώ, το επαναλαμβάνω, δεν χρησιμοποιώ την Εκκλησία ως πάρεργο ούτε παρεμπόριο, ούτε σταυρούς και μεγαλόσταυρους φοράω. Αγαπάω τον Θεό, αλλά αγαπώ και την αλήθεια. Στις 9 Ιουνίου θα πνίξει το ψέμα της Νέας Δημοκρατίας στη Μακεδονία. Από εκεί θα ξεκινήσει η λαίλαπα εναντίον σας.

(Χειροκροτήματα από την πτέρυγα της Ελληνικής Λύσης)

Γιατί δεν λέτε στον ελληνικό λαό ότι το VMRO είναι αδελφό κόμμα σας; Το εξτρεμιστικό κόμμα της Προέδρου των Σκοπίων, το ναζιστικό, φασιστικό κόμμα VMRO -για όσους ξέρουν ιστορία ξέρουν τι λέω- είναι αδελφό κόμμα της Νέας Δημοκρατίας στο Ευρωπαϊκό Λαϊκό Κόμμα. Επικεφαλής ο Βέμπερ και Γραμματέας νούμερο δύο ποιος είναι, ξέρετε; Ο πρώην σύμβουλος του Μητσοτάκη ο Μπακόλας. Είναι ή δεν είναι;

**ΜΙΛΤΙΑΔΗΣ (ΜΙΛΤΟΣ) ΧΡΥΣΟΜΑΛΛΗΣ:** Κακό είναι αυτό; Καλό είναι.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Είναι κακό που έχετε το VMRO μαζί με τη Νέα Δημοκρατία. Το VMRO είναι σοβινιστικό, μιλιταριστικό κόμμα. Αυτό είναι το κακό.

Καλούμε λοιπόν τους πατριώτες κύριε Μητσοτάκη, κύριε Ανδρουλάκη, κύριε Κασσελάκη, κύριε Φάμελλο, αν τολμήσουν ή αν θέλουν, επειδή είναι πατριώτες, εμείς το πιστεύουμε, να πουν το αυτονόητο που είπε ο Κωνσταντίνος Καραμανλής και ο Ανδρέας Παπανδρέου. Ας το πουν, η Μακεδονία είναι ελληνική. Το όνομά μας είναι η ψυχή μας! Αυτό είπαν οι δύο μεγάλοι ηγέτες.

(Χειροκροτήματα από την πτέρυγα της Ελληνικής Λύσης)

Και τι έκανε ο Ανδρέας Παπανδρέου όταν προκαλούσαν οι Σκοπιανοί; Επέβαλε αντίμετρα, όχι εμπάργκο, αλλά αντίμετρα. Οι Σκοπιανοί ταΐζονται κατά 80% από τη Θεσσαλονίκη, και πετρέλαιο, και τρόφιμα. Πρόεδρε των Σκοπίων, ανιστόρητα διεκδικήσεις κομμάτι από τη Θεσσαλονίκη. Το VMRO διεκδικεί τη Θεσσαλονίκη, κύριε συνάδελφε, τα ξέρετε καλά, γιατί ξέρετε ιστορία εσείς. Το VMRO, το σκοπιανό κόμμα, διεκδικεί τη Θεσσαλονίκη, τη μεγάλη Μακεδονία. Το ξέρω, έχω γράψει βιβλίο για το VMRO ειδικά.

**ΜΑΡΙΑ ΣΥΡΕΓΓΕΛΑ:** Δεν είναι μέλος, παρατηρητής είναι.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Συνδεδεμένο μέλος είναι. Παρατηρητής για να είναι, είναι συγγενές κόμμα. Ακούστε, έχουμε και εμείς παρατηρητές στην Ευρωβουλή. Να λοιπόν που λέτε πάλι μισή αλήθεια. Αυτό με ενοχλεί. Το δεχτήκατε για παρατηρητή. Θα μπορούσατε να μην το δεχτείτε. Αυτό σας λέω. Είστε ξαδέρφια, συγγενές κόμμα. Αυτό δεν καταλαβαίνετε.

Λέω λοιπόν το εξής: Μιλούν οι φίλοι μου νεοδημοκράτες. Πείτε εσείς τουλάχιστον ότι η Μακεδονία είναι ελληνική. Απαντήστε εσείς για τον Πρωθυπουργό. Σηκωθείτε πάνω και πείτε η Μακεδονία είναι ελληνική. Δεν θα το πουν.

Κλείνοντας να πω το εξής, βάζετε τον κ. Δένδια να αδειάσει τον Πρωθυπουργό. Βγαίνει ο Δένδιας και λέει ότι απειλούνται τα νομικά και γεωγραφικά όρια της πατρίδας μας από την Τουρκία και ο Πρωθυπουργός πηγαίνει και συζητάει με τον Ερντογάν μαζί. Πώς τα βλέπετε αυτά;

Να υπενθυμίσουμε στον Υπουργό, τον κ. Δένδια, που ψήφισε όλα όσα του είπε ο κ. Μητσοτάκης, ότι είναι αυτός που παραβίασε το Διεθνές Δίκαιο με τη μειωμένη επήρεια στην ελληνική ΑΟΖ. Είναι παγκόσμια πατέντα, για να μην κάνει τον κάμποσο εκ του ασφαλούς ο Υπουργός, ο κ. Δένδιας!

(Χειροκροτήματα από την πτέρυγα της Ελληνικής Λύσης)

Για εμάς, θα σας το πω ευθέως για την Τουρκία, ισχύει αυτό που έλεγε ο Μιχάλης Χαραλαμπίδης. Δεν υπάρχει πρόβλημα Αιγαίου, δεν υπάρχει πρόβλημα νησιών, δεν υπάρχει Κουρδικό πρόβλημα, δεν υπάρχει Κυπριακό. Πού είναι το πρόβλημα; Η ίδια η Τουρκία, η ύπαρξή της. Αυτό είναι το πρόβλημα.

Και αν η Κυβέρνηση ήθελε τώρα να στριμώξει την Τουρκία, θα έκανε αυτό που θα της πω τώρα. Αύριο το πρωί ανακήρυξη, όχι οριοθέτηση γιατί δεν μπορούμε να κάνουμε, αλλά ανακήρυξη της ελληνικής ΑΟΖ, προκήρυξη και ανακήρυξη δώδεκα ναυτικών μιλίων και έτσι φέρνεις την Τουρκία προ τετελεσμένου γεγονότος, διότι οι Τούρκοι έχουν καθηλωμένη την αεροπορία τους, δεν έχουν ανταλλακτικά, με χαμηλές διαθεσιμότητες. Η Ελλάδα έχει το πλεονέκτημα έστω και με τα Ραφάλ. Η κίνηση αυτή είναι συμβατή με το Διεθνές Δίκαιο. Είστε με το Διεθνές Δίκαιο; Ανακηρύξτε την ΑΟΖ τώρα! Μην είστε φοβικοί! Κάντε το τώρα επιτέλους!

(Χειροκροτήματα από την πτέρυγα της Ελληνικής Λύσης)

Και επειδή στεναχωρήθηκε ο ναύαρχος, να τα μαζεύω σιγά-σιγά και να φεύγω. Θα πω κάτι τελευταίο, κάτι απλό. Επειδή απαντάτε συνεχώς με ύβρεις, όχι εσείς, αλλά ο Πρωθυπουργός, προς το πρόσωπό μου, είπε για γιαλαντζί πατριώτες για χριστιανόμετρα, πατριδόμετρα κ.λπ., εμείς, κύριε ναύαρχε, συμφωνούμε απολύτως με έναν εξαίρετο δημοσιογράφο της παράταξής σας, τον κ. Κοττάκη, ο οποίος λέει και χριστιανόμετρο υπάρχει, και πατριδόμετρο, και κυρίως για εκείνους που είναι λάτρεις της αξιολόγησης, όπως ο κ. Μητσοτάκης. Και φυσικά δεν είναι όλοι οι ίδιοι χριστιανοί, ούτε το ίδιο πατριώτες. Άλλο να το λες και άλλο να το κάνεις, έχει διαφορές και είναι μεγάλη διαφορά.

Επαναλαμβάνω εμείς δεν βάζουμε χριστιανόμετρα, αλλά θεομπαίχτες δεν είμαστε. Δεν κουβαλάμε από εδώ και από εκεί σταυρούς και πηγαίνουμε από καντήλι σε καντήλι, από στασίδι σε στασίδι. Τη Μεγάλη Εβδομάδα, ζητώ συγγνώμη από τη Νέα Δημοκρατία, απ’ όλους σας, σας χάλασα τη Μεγάλη Εβδομάδα. Δεν πήγατε σε τροπικά νησιά και πήγατε στις εκκλησίες. Ζητώ συγγνώμη ταπεινά. Όλοι πήγατε στις εκκλησίες Μεγάλη Τρίτη, Μεγάλη Τετάρτη, Μεγάλη Πέμπτη, Μεγάλη Παρασκευή, το Σάββατο και την Κυριακή. Ακόμη και τώρα πηγαίνετε στις εκκλησίες για να πείσετε ότι είστε χριστιανοί. Ακούστε με γάμο ομοφυλοφίλων και χριστιανοί δεν πάει, δεν πάνε μαζί, δεν γίνεται.

Για τι αγωνιζόμαστε εμείς; Εμείς προτείνουμε και λέμε στις 9 Ιουνίου να πάνε στις κάλπες οι Έλληνες και να ψηφίσουν ένα κόμμα το οποίο θέλει το εθνικό κράτος, που θα φέρει την οικονομική δικαιοσύνη και που θα πει με τη δύναμή του «όχι άλλα», επαναλαμβάνω, «λουκέτα, όχι άλλες ελληνικές εταιρείες στα ξένα, όχι άλλες τοκογλυφίες, όχι άλλα σπίτια Ελλήνων σε ξένους, όχι άλλους μισθούς πείνας, όχι άλλες αυτοκτονίες, όχι άλλες εγκληματικές συνωμοσίες κατά της αγροτικής παραγωγής, όχι άλλες καπιταλιστικές καταχρήσεις των πλουτοκρατών, όχι άλλες ιδεοληπτικές ανωμαλίες, όχι άλλη αντικατάσταση του λαού μας». Αυτά λέμε, για αυτά αγωνιζόμαστε, για αυτά μιλάμε, αυτά συζητάμε.

Και, ξέρετε, εμείς πιστεύουμε ότι κατά βάθος και εσείς όλοι πιστεύετε στο ίδιο πράγμα. Δεν μπορώ να καταλάβω όμως γιατί κάνετε τα αντίθετα. Δεν μπορώ να αντιληφθώ γιατί υπάρχει μια απέχθεια προς το έθνος, προς το νατιβισμό. Γιατί δεν θέλετε το έθνος των Ελλήνων; Γιατί δεν θέλετε το γένος των Ελλήνων; Είστε Έλληνες όλοι, είμαστε Έλληνες όλοι. Προστατεύουμε το έθνος και το γένος των Ελλήνων. Είναι η πυξίδα μας, η πορεία μας, αγωνιζόμαστε και θα αγωνιζόμαστε μέχρι τέλους.

(Χειροκροτήματα από την πτέρυγα της Ελληνικής Λύσης)

Εμείς έχουμε πάθος την Ελλάδα και η δύναμή μας είναι οι Έλληνες. Εσείς έχετε πάθος την εξουσία και δύναμή σας είναι τα μέσα ενημέρωσης και κυρίως οι ολιγάρχες φίλοι σας, οι οποίοι πραγματικά κάνουν ό,τι θέλουν στην Ελλάδα. Μετά τις 9 Ιουνίου θα κοπεί αέρας και ο βραχνάς σε πολλούς από αυτούς. Θα απαντήσει ο ελληνικός λαός. Στις 9 Ιουνίου θα στείλει την Ελληνική Λύση εκεί που πρέπει και εσάς, δυστυχώς, στο βάραθρο και στον γκρεμό, γιατί οδηγείτε την Ελλάδα στον γκρεμό και δεν θα σας το επιτρέψουμε ποτέ αυτό.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ.Βελόπουλο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Κύριε Πρόεδρε, ζητώ τον λόγο, γιατί αναφέρθηκε στον Πρωθυπουργό.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, ακούστε κάτι, οφείλω να σας πω, εάν πάρετε τώρα τον λόγο, στο τέλος χάνετε τον μισό χρόνο σας. Εάν πάρετε τώρα, για πέντε λεπτά, ο χρόνος στο τέλος θα περιοριστεί.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Λιγότερο χρόνο θα χρειαστώ.

**ΠΡΟΕΔΡΕΥΩΝ (Αθανάσιος Μπούρας):** Εγώ οφείλω να σας προειδοποιήσω, γιατί η συζήτηση διεξάγεται με το άρθρο 143 του Κανονισμού. Και επειδή θέλω να τηρώ τον Κανονισμό σε όλους και ισότιμα, έχετε τον λόγο για πέντε λεπτά, αλλά στο τέλος θα μιλήσετε και πάλι για πέντε λεπτά.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Πιο σύντομος θα είμαι, κύριε Πρόεδρε. Απλά, επειδή ο κ. Βελόπουλος, ο Πρόεδρος της Ελληνικής Λύσης, αναφέρθηκε στον Πρωθυπουργό, θα ήθελα να βάλω τα πράγματα λίγο στη σωστή τους θέση και να αναφερθώ σε αυτά τα οποία είπε, τα οποία δεν έχουν σχέση όμως με αυτά που είπε ο Πρωθυπουργός, ο κ. Μητσοτάκης.

**ΔΙΟΝΥΣΙΟΣ ΧΑΤΖΗΔΑΚΗΣ:** Καθίστε, κύριε Πρόεδρε, να ακούσετε τον Υπουργό.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν θέλω να πάρω τον λόγο πάλι και να απαντήσω επί του προσωπικού.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Δεν θα είναι επί προσωπικού. Απλά θα αναφέρω κάποια πράγματα. Θα δείτε ότι έχετε κάνει ένα λάθος και νομίζω ότι μπορεί πολύ εύκολα να διορθώσετε εσείς ή ο αντικαταστάτης σας το λάθος.

Λοιπόν αναφέρατε συγκεκριμένα ότι ο κ. Παπαλεξόπουλος στην πρωτολογία είπε ότι στο μυαλό των ξένων η κατάσταση στην Ελλάδα είναι απελπιστική. Είναι αυτά τα οποία είπε ακριβώς ο κ. Βελόπουλος στην πρωτολογία του. Αυτό το ακούσαμε όλοι. Και μάλιστα έχει γραφτεί, είναι πάρα πολύ εύκολο να το δείτε και σε οποιοδήποτε σάιτ ανατρέξετε. Πάνω σε αυτό λοιπόν απάντησε ο κύριος Πρωθυπουργός και είπε ότι ο κ. Παπαλεξόπουλος δήλωσε ότι ποτέ δεν ανέφερε κάτι τέτοιο στη συνέντευξη στην οποία έδωσε. Άρα ο κ. Βελόπουλος εδώ είπε κάτι το οποίο δεν είναι αληθές.

Δεύτερο πράγμα το οποίο είπε ο κ. Βελόπουλος είναι ότι ο κύριος Πρωθυπουργός ανέφερε ότι οι εξαγωγές των προϊόντων και υπηρεσιών, είπε ο Πρωθυπουργός, στην Ελλάδα ανέρχονται στο 50% του ΑΕΠ της χώρας. Τα στοιχεία είναι ότι πραγματικά το 2023 -και το 2024 ελπίζω να πάνε και καλύτερα- οι εξαγωγές προϊόντων και υπηρεσιών, πολύ σωστά είπε ο κύριος Πρωθυπουργός, ο κ. Μητσοτάκης, ανέρχονται στο 45%, δηλαδή πλησίον του 50% ως ποσοστό του ΑΕΠ. Το 2009 ήταν στο 19%. Από το 19%, που ήταν το 2009, οι εξαγωγές αγαθών και υπηρεσιών ως ποσοστό του ΑΕΠ στη χώρα μας έφτασαν το 2023 να είναι στο 45%, δηλαδή πλησίον του 50%, που ανέφερε και ο Πρωθυπουργός.

Είπε, επίσης, ο κ. Βελόπουλος -επίσης λάθος, τρίτο λάθος- ότι ο Πρωθυπουργός ανέφερε πως ένα κιλό φέτα στην Ελλάδα κοστίζει 6,28 ευρώ και είπατε ότι δεν υπάρχει τέτοια τιμή φέτας στην Ελλάδα το κιλό. Και πολύ σωστά δεν υπάρχει γιατί ο κ. Πρωθυπουργός αυτό το οποίο είπε και, μάλιστα, το κατέθεσε και στη Βουλή –άρα, δεν διαβάσατε αυτό το οποίο κατέθεσε ο Πρωθυπουργός, ο κ. Μητσοτάκης, εδώ στη Βουλή των Ελλήνων για να ενημερωθείτε- ανέφερε, σύμφωνα με την έρευνα του ΙΕΛΚΑ, ότι η τιμή μισού κιλού φέτας των πεντακοσίων γραμμαρίων είναι 6,28 στην Ελλάδα, όταν στις υπόλοιπες χώρες είναι: Ηνωμένο Βασίλειο είναι 8,98, στην Ισπανία είναι 8,68, στην Πορτογαλία 10,63 ευρώ το μισό κιλό της φέτας και 12,29 στη Γαλλία και ούτω καθεξής. Αυτά είπε ο κ. Μητσοτάκης.

Αυτά τα οποία είπε ο κ. Βελόπουλος για άλλη μια φορά είναι ανυπόστατα, δεν έχουν καμμία σχέση με την πραγματικότητα και με την αλήθεια, αλλά έχει πάρει διαζύγιο με την αλήθεια ο κ. Βελόπουλος. Ελπίζω να μην έχετε πάρει και εσείς οι υπόλοιποι που συμμετέχετε στο κόμμα της Ελληνικής Λύσης διαζύγιο με την αλήθεια.

Και θα σας πω τι είπε και για μένα ο κ. Βελόπουλος, ο οποίος δεν κάθισε να το ακούσει και, μάλιστα, πήγε να το διορθώσει στην αρχή. Τι είπε; Σε συνέντευξή του είπε συγκεκριμένα -λέω ακριβώς ό,τι είπε-: «Λέει ψέματα ο Σκρέκας. Είναι αδιανόητο να λέει ψέματα», λέει ο κ. Βελόπουλος σε συνέντευξή του για εμένα προσωπικά αναφερόμενος.

Οι εταιρείες στις οποίες εμείς ως Κυβέρνηση έχουμε βάλει πρόστιμα έχουν προσφύγει στα δικαστήρια και όταν έχουν προσφύγει στα δικαστήρια, υπάρχει αναστολή πληρωμής. Είναι ψευδές. Δεν υπάρχει καμμία αναστολή πληρωμής. Έχουμε επιβάλει 19 εκατομμύρια ευρώ πρόστιμα το τελευταίο ενάμισι έτος για αθέμιτη κερδοφορία και παραπλανητικές εκπτώσεις, έχουν εισπραχθεί ή βεβαιωθεί προς είσπραξη το 80% περίπου και θα καταθέσω τα στοιχεία και θα καταθέσω και τα αποδεικτικά είσπραξης, τα διπλότυπα είτε από τη ΔΟΥ είτε από το e-paravolo που αποδεικνύει ότι πλήρωσαν τα εκατομμύρια ή τέλος πάντων τα ποσά στα οποία τους έχουν επιβληθεί πρόστιμα και δεν έχει ανασταλεί καμμία πληρωμή.

Και, μάλιστα, -αλλά δεν γνωρίζετε και δεν ενημερώνετε και τον κ. Βελόπουλο και δεν διαβάζει και δεν μιλάει για τους νόμους- για να προσφύγουν στα δικαστήρια πρέπει να πληρώσουν για την αθέμιτη κερδοφορία και αισχροκέρδεια το 100% του προστίμου. Πληρώνουν το 100% του προστίμου και μετά προσφεύγουν στα δικαστήρια, αν θα δικαιωθούν. Και, βεβαίως, θα δούμε τελικά τι θα προκύψει εκεί.

Αυτή είναι η πραγματική αλήθεια, όχι αυτά τα ανυπόστατα ψεύδη τα οποία δυστυχώς για άλλη μια φορά ανέφερε εδώ ο κ. Βελόπουλος.

Ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κύριο Υπουργό.

Πριν δώσω τον λόγο στον κ. Χαρίτση, να κάνω μια ανακοίνωση.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα μαθήτριες και μαθητές και πέντε εκπαιδευτικοί συνοδοί τους από το 47ο Δημοτικό Σχολείο Ηρακλείου Κρήτης.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

**ΒΑΣΙΛΕΙΟΣ ΒΙΛΙΑΡΔΟΣ (Η΄ Αντιπρόεδρος της Βουλής):** Παρακαλώ, κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αθανάσιος Μπούρας):** Κύριε συνάδελφε, δεν μπορείτε να πάρετε τον λόγο. Η διαδικασία είναι αυτή. Είπα θα τηρήσω τον Κανονισμό στο έπακρο. Όχι, υπάρχουν πρωτολογίες, δευτερολογίες.

**ΒΑΣΙΛΕΙΟΣ ΒΙΛΙΑΡΔΟΣ (Η΄ Αντιπρόεδρος της Βουλής):** … (Δεν ακούστηκε)

**ΠΡΟΕΔΡΕΥΩΝ (Αθανάσιος Μπούρας):** Δεν υπάρχει διαδικασία τέτοια. Δεν υπάρχει. Σας παρακαλώ. Εσείς ξέρετε είστε και προεδρεύων. Πάντα πρέπει να σεβαστείτε τη διαδικασία του Κανονισμού.

Ορίστε, κύριε Χαρίτση, έχετε τον λόγο για τη δευτερολογία σας.

Εξηγήθηκα στην αρχή γιατί ήξερα ότι η παρέμβαση του Υπουργού θα προκαλούσε κάτι, αλλά εγώ θέλω να είμαι ίσος προς όλους. Και γι’ αυτό, λοιπόν, έδωσα τον λόγο και του εξηγήθηκα ότι θα μειωθεί ο χρόνος του στο τέλος.

Τώρα τον λόγο έχει ο Πρόεδρος της Κοινοβουλευτικής Ομάδας της Νέας Αριστεράς, ο κ. Αλέξανδρος Χαρίτσης.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ευχαριστώ πολύ, κύριε Πρόεδρε.

Κύριε Υπουργέ, κύριε Σκρέκα, ομολογώ ότι σήμερα έχετε κάνει υπερωρίες για να αντικαταστήσετε τον Πρωθυπουργό σας.

Υποτίθεται ότι σήμερα γίνεται εδώ μια συζήτηση προ ημερησίας διατάξεως για το θέμα της ακρίβειας. Υποτίθεται ο Πρωθυπουργός αναγνωρίζει ότι η ακρίβεια είναι το μείζον ζήτημα που απασχολεί σήμερα την ελληνική κοινωνία και είδαμε έναν Πρωθυπουργό οποίος έκανε γκεστ εμφάνιση, θα έλεγα, αναμάσησε τα ίδια ακριβώς επιχειρήματα που μας λέει εδώ και τρία χρόνια για τον πληθωρισμό. Μας είπε πάλι πόσο καλά τα έχει κάνει η Κυβέρνησή του, μας είπε πάλι τι να κάνουμε, είναι διεθνής η κρίση και σηκώθηκε και έφυγε. Τόσο τον απασχολεί το θέμα της ακρίβειας.

Μας είπε, επίσης, ότι η οικονομία αναπτύσσεται με ρυθμούς υπερδιπλάσιους από την Ευρωζώνη. Μάλιστα. Αυτό έχει ένα ενδιαφέρον. Ας μείνουμε σε αυτό να το σχολιάσουμε λίγο.

Ποιους αφορά αυτή η ανάπτυξη στην οποία αναφέρεται και πανηγυρίζει ο κ. Μητσοτάκης; Αυτό είναι το κρίσιμο ερώτημα. Ποιους αφορά αυτή η ονομαστική μεγέθυνση; Γιατί επαναλαμβάνω -το είπα και στην πρωτολογία μου- ως προς την αγοραστική δύναμη η Ελλάδα πλέον είναι τελευταία στην Ευρωζώνη και είναι δεύτερη από το τέλος στην Ευρώπη των είκοσι επτά.

Και, μάλιστα, όπως λέει η EUROSTAT, τα στοιχεία δείχνουν ότι τελευταία η Βουλγαρία τείνει να συγκλίνει με την Ελλάδα. Πολύ σύντομα, λοιπόν, θα είμαστε τελευταίοι και στην Ευρώπη των είκοσι επτά. Αν αυτό δεν είναι κατακρήμνιση της θέσης των ελληνικών νοικοκυριών σε σχέση με τα ευρωπαϊκά, τότε τι ακριβώς είναι;

Το 85% του ευρωπαϊκού μέσου όρου στις τιμές έναντι του 65% στο διαθέσιμο εισόδημα τι ακριβώς είναι; Είναι σύγκλιση αυτό; Είναι σύγκλιση με την Ευρώπη; Είμαστε έτσι πιο κοντά στην Ευρώπη; Κοροϊδευόμαστε;

Στον αντίποδα, βεβαίως, όλων αυτών τα κέρδη των εισηγμένων εταιρειών εμφανίζουν ρεκόρ κερδοφορίας εικοσαετίας την περσινή χρονιά. Οι μεγάλοι όμιλοι κάνουν πάρτι κερδών τα τελευταία χρόνια επί Κυβέρνησης Μητσοτάκη και οι πολίτες στενάζουν από την ακρίβεια. Να, λοιπόν, ποιος καρπώνεται την ανάπτυξη του κ. Μητσοτάκη, γιατί καλή η ευημερία των αριθμών, αλλά η πολιτική πρέπει να αφορά την ευημερία των ανθρώπων και το ίδιο ισχύει και για την υπεραπόδοση, βεβαίως, των φορολογικών εσόδων. Υπεραπόδοση σημαίνει αφαίμαξη με τις τιμές στα ράφια την ίδια στιγμή να τραβάνε την ανηφόρα διαρκώς και το πραγματικό εισόδημα των πολιτών να συρρικνώνεται.

Κύριε Μητσοτάκη, είστε ο Πρωθυπουργός των καρτέλ και της κερδοσκοπίας. Είστε ο Πρωθυπουργός των πολυεθνικών, που τώρα τάχα μου διεξάγετε και σταυροφορία εναντίον τους, προεκλογικά βεβαίως. Δύο εβδομάδες θα κρατήσει αυτή η σταυροφορία. Μετά θα το ξεχάσετε. Είστε ο Πρωθυπουργός που έχετε τις τράπεζες σε καθεστώς αναβαλλόμενου φόρου, τις τράπεζες που καταγράφουν κέρδη 4 δισεκατομμύρια τον χρόνο και με τους εργαζόμενους στις τράπεζες, τους υπαλλήλους, να πληρώνουν περισσότερο φόρο από τους ίδιους τους τραπεζίτες.

(Χειροκροτήματα από την πτέρυγα της Νέας Αριστεράς)

Αυτή είναι η ανάπτυξη του κ. Μητσοτάκη.

Και, βέβαια, μας είπε στη δευτερολογία του ο Πρωθυπουργός ότι συμφωνεί με ένα νέο Ταμείο Ανάκαμψης. Έχει ήδη ένα Ταμείο Ανάκαμψης στα χέρια του μέσα από το οποίο η Κυβέρνηση μοιράζει ζεστό χρήμα σε μεγάλους επιχειρηματικούς ομίλους. Γιατί να μη θέλει άλλο ένα; Λογικό είναι.

Εμείς, λοιπόν, αυτό το οποίο απαντάμε στον κ. Μητσοτάκη είναι ότι εμείς δεν θέλουμε ένα νέο Ταμείο Ανάκαμψης και Ανθεκτικότητας. Αλήθεια, γιατί πάντα ξεχνάτε τον όρο ανθεκτικότητα; Γιατί ποτέ δεν το χρησιμοποιούν τα κυβερνητικά στελέχη και ο ίδιος ο Πρωθυπουργός όταν μιλάνε για το Ταμείο;

Δεν θέλουμε, λοιπόν, ένα Ταμείο Ανάκαμψης και Ανθεκτικότητας, το οποίο θα χρησιμοποιείται με τον ίδιο τρόπο όπως το σημερινό. Εμείς θέλουμε και θα διεκδικήσουμε και σε εθνικό και σε ευρωπαϊκό επίπεδο ένα ταμείο και ένα μόνιμο μηχανισμό με πόρους που θα κατευθύνονται σε αυτούς που πραγματικά τους έχουν ανάγκη και όχι μόνο, βεβαίως, στους ισχυρούς φίλους της Κυβέρνησης, που έτσι κι αλλιώς έχουν απεριόριστες δυνατότητες για πρόσβαση στη χρηματοδότηση.

Εμείς θέλουμε, λοιπόν, ένα μόνιμο μηχανισμό ανάκαμψης και ανθεκτικότητας που θα ενισχύει τους εργαζόμενους, που θα στηρίζει πραγματικά τις μικρομεσαίες επιχειρήσεις, που θα χτίζει το κοινωνικό κράτος με πόρους για ουσιαστική ενίσχυση της δημόσιας υγείας και της παιδείας.

Θέλουμε και θα διεκδικήσουμε ένα μόνιμο ευρωπαϊκό μηχανισμό που θα χτίσει ανθεκτικότητα απέναντι στα απειλητικά φαινόμενα της κλιματικής κρίσης, αλλά θα το κάνει αυτό με όρους δικαιοσύνης, για μια πράσινη μετάβαση που δεν θα γίνει με όρους αγοράς σε βάρος των χαμηλών εισοδημάτων και των τοπικών κοινωνιών.

Αν θέλουμε να αντιμετωπίσουμε τις πολλαπλές και επάλληλες κρίσεις τις οποίες έχουμε μπροστά μας, χρειαζόμαστε -και εκεί είναι η μεγάλη μας ιδεολογική διαφορά- ένα ισχυρό κράτος, ένα αναπτυξιακό και κοινωνικό κράτος το οποίο θα στηρίζει τους πολίτες.

Εσείς δεν το θέλετε αυτό. Πρόσφατο παράδειγμα -να το αναφέρω- είναι το ΑΣΕΠ. Κάνατε έναν διαγωνισμό. Σε αυτόν έχουμε πάνω από δεκατέσσερις χιλιάδες επιτυχόντες με πλούσια προσόντα και ικανότητες, έτοιμοι όλοι αυτοί οι άνθρωποι να στελεχώσουν κρίσιμες υπηρεσίες του δημοσίου, να στηρίξουν δημόσιες υπηρεσίες άμεσα. Ένα χρόνο μετά την ολοκλήρωση των διαδικασιών του διαγωνισμού, πόσοι έχουν προσληφθεί από τις δεκατέσσερις χιλιάδες; Ξέρετε; Πενήντα ένας από τις δεκατέσσερις χιλιάδες και αυτό δεν είναι μια αστοχία ή μια διαχειριστική ανεπάρκεια. Δεν θέλετε ισχυρό κράτος, δεν θέλετε ισχυρές και σύγχρονες δημόσιες υπηρεσίες. Δεν κάνετε μόνιμες προσλήψεις στα νοσοκομεία την ώρα που καταρρέουν. Το βλέπουμε στις περιοδείες μας σε όλη την Ελλάδα αυτό το διάστημα. Δείτε τι γίνεται στις εφημερίες. Είναι στρατηγική σας επιλογή, γιατί θέλετε να τα δώσετε όλα στους ιδιώτες.

Εμείς λέμε ότι υπάρχει άλλος δρόμος, αλλά αυτό προϋποθέτει ουσιαστική, προγραμματική, στρατηγική αντιπαράθεση με την πολιτική της δεξιάς.

Ως προς την Αξιωματική Αντιπολίτευση, κοιτάξτε: Μπορούμε να κάνουμε μια συζήτηση, αλλά να την κάνουμε επί της ουσίας, όχι πετώντας την μπάλα στην εξέδρα. Άκουσα πριν τον κ. Φάμελλο. Ναι, η πρόταση που κατέθεσε ο ΣΥΡΙΖΑ για τη φορολογία είναι ο ορισμός της νεοφιλελεύθερης αντίληψης για το φορολογικό.

(Χειροκροτήματα από την πτέρυγα της Νέας Αριστεράς)

Η μείωση της φορολογίας στα εισοδήματα των 100.000 και των 200.000 ευρώ, η μείωση των φόρων για όλους είναι ο ορισμός του trickle-down economics.

Ναι, κύριοι της Αξιωματικής Αντιπολίτευσης, είναι νεοφιλελεύθερο να προτείνεις μείωση του ΕΝΦΙΑ για περιουσίες 400.000 ευρώ κατ’ άτομο. Είναι η κριτική που κάποτε έκανε ο ΣΥΡΙΖΑ στην Κυβέρνηση Μητσοτάκη, πριν βεβαίως μετατραπεί σε κόμμα Κασσελάκη.

Εμείς δεν αναφερθήκαμε στη φορολόγηση των μερισμάτων, όπως ανέφερε ο Πρόεδρος της Κοινοβουλευτικής Ομάδας της Αξιωματικής Αντιπολίτευσης. Αναφερθήκαμε, όμως –και δεν πήραμε καμμία απάντηση- στις κλίμακες των φόρων των εισοδημάτων. Αναφερθήκαμε στον ΕΝΦΙΑ. Γιατί δεν απαντάτε γι’ αυτά; Διότι προφανώς δυσκολεύεστε να τα υπερασπιστείτε.

Θα κλείσω, κυρίες και κύριοι συνάδελφοι, τη δευτερολογία μου με το θέμα με το οποίο ξεκίνησα νωρίτερα την πρωτολογία μου, με το παλαιστινιακό. Είπε ο κ. Μητσοτάκης ότι η Κυβέρνηση υποστηρίζει τη λύση των δύο κρατών. Ε, λοιπόν, εφόσον υποστηρίζετε τη λύση των δύο κρατών, προχωρήστε στην αναγνώριση του κράτους της Παλαιστίνης στα σύνορα του 1967, όπως προβλέπουν και οι αποφάσεις του Οργανισμού Ηνωμένων Εθνών.

(Χειροκροτήματα από την πτέρυγα της Νέας Αριστεράς)

Ακολουθήστε τις άλλες ευρωπαϊκές χώρες, την Ισπανία, την Ιρλανδία, τη Νορβηγία, οι οποίες ανακοίνωσαν ότι θα το πράξουν αυτό τις επόμενες ημέρες. Κάντε το εδώ και τώρα. Τι άλλο πρέπει να γίνει για να ωριμάσουν αυτές οι περίφημες οι συνθήκες; Ούτε ένας Παλαιστίνιος να μη μείνει στη Γάζα;

Άκουσα τον κ. Μητσοτάκη να μιλάει για ανθρωπιστική τραγωδία. Κύριε Μητσοτάκη, δεν είναι απλώς και μόνο μια ανθρωπιστική τραγωδία αυτό το οποίο συμβαίνει στην Παλαιστίνη. Είναι ένα έγκλημα, είναι ένα έγκλημα πολέμου και αυτό το λέει και το Διεθνές Δικαστήριο πλέον, το Διεθνές Ποινικό Δικαστήριο. Την ώρα που εξελίσσεται μια γενοκτονία, χιλιάδες ανθρώπων εξοντώνονται χωρίς τρόφιμα και φάρμακα και εκείνοι που επιλέγουν τον ρόλο του παρατηρητή είναι δυστυχώς συνένοχοι. Εδώ χρειάζεται σαφής απάντηση από τη μεριά της ελληνικής Κυβέρνησης αν είναι τελικά με την ειρήνη ή με τον πόλεμο ή μήπως τελικά είναι με την ειρήνη μεν, αλλά είναι αλά καρτ με την ειρήνη, γιατί θυμόμαστε την περίπτωση της Ουκρανίας, όταν έφερε η Κυβέρνηση εδώ στο Κοινοβούλιο τα τάγματα του Αζόφ να μιλήσουν. Εκεί δεν περιμένατε τις συνθήκες να ωριμάσουν.

Σήμερα, πριν από λίγο, όπως πληροφορούμαι, το Διεθνές Δικαστήριο της Χάγης διέταξε το Ισραήλ να σταματήσει άμεσα την επίθεση στη Ράφα. Χαρακτήρισε τη Ράφα «κόκκινη γραμμή», ενώ η κατάσταση στην περιοχή περιγράφηκε από το Διεθνές Δικαστήριο ως εξαιρετικά φρικτή. Αυτή είναι η πραγματικότητα. Αυτή είναι η σημερινή πραγματικότητα στην Παλαιστίνη.

Εμείς, λοιπόν, λέμε: Αναγνώριση του κράτους της Παλαιστίνης τώρα. Φέρτε πίσω τη φρεγάτα «Ύδρα» από την Ερυθρά Θάλασσα τώρα, να μην εμπλέκεται η χώρα μας σε πολεμικές επιχειρήσεις. Μη μετατρέπετε την Ελλάδα σε εξαγωγέα έντασης και πολέμου. Σταματήστε να μετατρέπετε τη χώρα μας στον πιο πρόθυμο σύμμαχο.

Και βεβαίως εντάξει, ο κ. Μητσοτάκης με τις δεσμεύσεις του, με την πολιτική του δεν μας εκπλήσσει. Η Αξιωματική Αντιπολίτευση όμως; Ούτε κουβέντα για την Παλαιστίνη; Τελικά συντελείται ή όχι γενοκτονία στη Γάζα; Ποια είναι η θέση του κόμματος της Αξιωματικής Αντιπολίτευσης; Οι ίσες αποστάσεις; Ο συμψηφισμός; Θα πιέσει η Αντιπολίτευση για την άμεση αναγνώριση του παλαιστινιακού κράτους;

Εμείς ως Νέα Αριστερά πήραμε δύο συγκεκριμένες πρωτοβουλίες. Η πρώτη είναι η εξής. Είναι και ο Πρόεδρος της Βουλής εδώ. Ζητήσαμε, κύριε Πρόεδρε, να κληθεί ο Πρόεδρος της Παλαιστινιακής Αρχής εδώ, στη Βουλή των Ελλήνων, για να διατυπώσει τις θέσεις των Παλαιστινίων. Θεωρούμε ότι θα είναι μια πράξη πάρα πολύ σημαντική, μια πράξη η οποία θα δώσει τη δυνατότητα στην Εθνική Αντιπροσωπεία και στον ελληνικό λαό να ακούσει από πρώτο χέρι ποια είναι η θέση των Παλαιστινίων για όλο αυτό το οποίο συμβαίνει, για τη γενοκτονία που συντελείται σήμερα στη Γάζα, μια πρόταση την οποία δυστυχώς δεν υποστήριξε η Αξιωματική Αντιπολίτευση.

Το δεύτερο: Ζητήσαμε από τα κόμματα της προοδευτικής Αντιπολίτευσης κοινή δράση σε αυτό το τόσο σημαντικό ζήτημα, ζήτημα ανθρωπισμού και ζήτημα Διεθνούς Δικαίου, για να αναγνωριστεί επιτέλους το κράτος της Παλαιστίνης από την Ελλάδα, για να βρεθεί η χώρα μας στη σωστή πλευρά της ιστορίας. Και εδώ δυστυχώς επικράτησε μια μικροκομματική λογική, ένα παιχνίδι εντυπώσεων και όχι η ουσία της ανάγκης διαμόρφωσης ενός ισχυρού μετώπου απέναντι στη γενοκτονία.

Κλείνω, κύριε Πρόεδρε -και σας ευχαριστώ- πολύ σύντομα με το εξής: Πολύ φοβάμαι ότι η σημερινή συζήτηση εδώ στην Ολομέλεια δεν μας έκανε σοφότερους και ήταν μάλλον κατώτερη των περιστάσεων. Ας σκεφτεί ο καθένας και η καθεμιά μας τι εικόνα δίνουμε σε έναν πολίτη, σε έναν εργαζόμενο που από την τηλεόρασή του παρακολουθεί αυτήν τη συζήτηση με παράλληλους μονολόγους, χωρίς επί της ουσίας διάλογο.

Εμείς από την πλευρά μας θέσαμε συγκεκριμένα ερωτήματα προς τον κύριο Πρωθυπουργό. Δεν πήραμε απαντήσεις. Αναφερθήκαμε σε στοιχεία, επιχειρήσαμε να αποκαλύψουμε την πραγματικότητα πίσω από το «πέπλο» της επικοινωνιακής καταιγίδας που συσκοτίζει την αλήθεια και προσβάλλει πολλές φορές τη νοημοσύνη των πολιτών και θα επιμείνουμε στον δρόμο της πολιτικής ουσίας, θα επιμείνουμε στον δρόμο της ουσιαστικής πολιτικής αντιπαράθεσης με περιεχόμενο και με επιχειρήματα, θα επιμείνουμε στην ανάγκη να πείσουμε τους πολίτες ότι η πολιτική μετράει και θα τα καταφέρουμε.

Σας ευχαριστώ πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστώ κι εγώ.

Έχω την τιμή να ανακοινώσω στο Σώμα ότι ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 «Ποινική Ευθύνη των Υπουργών», όπως ισχύουν, την 24-5-2024, ποινική δικογραφία που αφορά στους:

Α) πρώην Υπουργούς Υγείας,

1) Βασίλειο Κικίλια, κατά το χρονικό διάστημα από 9-7-2019 έως 31-8-2021 και

2) Αθανάσιο Πλεύρη, κατά το χρονικό διάστημα από 31-8-2021 έως 22-7-2022,

Β) Πρώην Αναπληρωτές Υπουργούς Υγείας,

1) Βασίλειο Κοντοζαμάνη, κατά το χρονικό διάστημα από 5-1-2021 έως 31-8-2021 και

2) Ασημίνα Γκάγκα, κατά το χρονικό διάστημα από 31-8-2021 έως 22-7-2022 και

Γ) Πρώην Υφυπουργούς Υγείας,

1) Βασίλειο Κοντοζαμάνη, κατά το χρονικό διάστημα από 9-7-2019 έως 5-1-2021 και

2) Ζωή Ράπτη, κατά το χρονικό διάστημα από 5-8-2020 έως 22-7-2022.

Τον λόγο έχει ο Πρόεδρος της Κοινοβουλευτικής Ομάδος Νίκη κ. Δημήτριος Νατσιός για τη δευτερολογία του.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ, κύριε Πρόεδρε.

Κυρίες και κύριοι συνάδελφοι, η ακρίβεια τηγανίζει τον ελληνικό λαό ο οποίος περιμένει από εμάς να ακούσει μέτρα ανακούφισης. Γι’ αυτό μας ψήφισαν, γι’ αυτό μας έστειλαν οι ψηφοφόροι στη Βουλή. Για να μπορούμε κάτι τέτοιες στιγμές να εργαζόμαστε για το καλό του ελληνικού λαού. Οι αυξήσεις σε όλους τους τομείς της καθημερινότητας και ειδικά στο κόστος διατροφής τινάζουν στον αέρα τον οικογενειακό προϋπολογισμό. Σε αυτά τα νοικοκυριά, στις Ελληνίδες και τους Έλληνες πρέπει να στραφούμε και η Κυβέρνηση να αφήσει στην άκρη τις φοβίες για τη δημοσιονομική σταθερότητα. Να φορολογήσουμε τα θηριώδη υπερκέρδη που καταγράφηκαν τα τελευταία δύο χρόνια σε ένα μεγάλο φάσμα επιχειρήσεων λόγω της ενεργειακής κρίσης και να κάνουμε επιτέλους αυτό που έχουν κάνει τόσες χώρες στην Ευρωζώνη, στην Ευρώπη να φορολογήσουμε τα υπερκέρδη των τραπεζών. Θυμίζω ότι πριν από μερικές ημέρες ο Υφυπουργός Εθνικής Οικονομίας και Οικονομικών, κ. Χάρης Θεοχάρης απαντώντας στην ερώτηση γιατί δεν θα φορολογηθούν τα υπερκέρδη των διυλιστηρίων για το οικονομικό έτος 2023 ισχυρίστηκε ότι ο κανονισμός προβλέπει τη φορολόγηση υπερκερδών μόνον όταν ορίζονται ως τέτοια συγκρινόμενα με τα προηγούμενα έτη. Βάσει αυτού βολεύει να γίνει σύγκριση με το 2022, όπου η διαφορά είναι μικρότερη και όχι με κάποια άλλη χρονιά στην οποία θα φαίνονταν ξεκάθαρα τα υπερκέρδη. Η Κυβέρνηση φαίνεται σαν να μη θέλει να ενοχλήσει τα εγχώρια επιχειρηματικά συμφέροντα. Όμως η σύγκριση του τι έκαναν άλλες χώρες της Ένωσης και τι έκανε η Ελλάδα σχετικά με τη φορολόγηση των υπερκέρδη είναι χαοτική. Αντί, κύριε Υπουργέ, να κάνετε βιντεάκια στο Tik Tok για νέα παπούτσια με το λογότυπο του κόμματός σας, ας ψάξτε να βρείτε τρόπους να αντιμετωπίσετε τον λεγόμενο πληθωρισμό απληστίας. Ας ψάξουμε να βρούμε λύσεις στη στεγαστική κρίση που διαλύει τα οικογενειακά πορτοφόλια τα οποία χρειάζεται ένας ολόκληρος μισθός για να πληρωθεί ένα ενοίκιο και άλλος ένας για τις ανάγκες διατροφής μίας οικογένειας. Πώς, αλήθεια, έτσι περιμένουμε να ζήσουν αυτές οι οικογένειες;

Κύριε Πρωθυπουργέ διαβάζουμε στο capital.gr ότι επειδή οι γεννήσεις μειώθηκαν -ένα θέμα που σχετίζεται με όσα ζητάμε- ο φορέας που δίνει το επίδομα τέκνου εξοικονόμησε γύρω στα 150 εκατομμύρια. Τι θα κάνετε με αυτά τα χρήματαq ΕΣΠΑ ή θα τα ρίξετε στο δημογραφικό; Από δικά σας έγγραφα προκύπτει ότι ο φόρος που πληρώνουν οι πολύτεκνοι είναι γύρω στα 15,4 εκατομμύρια. Με τόσα χρήματα μπορείτε να απαλλάξετε από τον φόρο εισοδήματος όλους τους πολύτεκνους και να ανακουφίσετε ουσιαστικά τους τρίτεκνους. Και μην πείτε ότι δεν βγαίνουν τα νούμερα γιατί είναι από δικά σας έγγραφα. Αφήστε τις φιέστες για το δημογραφικό και στηρίξτε τώρα με φορολογικές απαλλαγές πολύτεκνους και τρίτεκνους. Και καταθέτω το δημοσίευμα από το capital.gr γι’ αυτό το θέμα.

(Στο σημείο αυτό ο Πρόεδρος του Δημοκρατικού Πατριωτικού Κινήματος - ΝΙΚΗ, κ. Δημήτριος Νατσιός, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Βλέπουμε χώρες να παίρνουν αποφάσεις για την αντιμετώπιση της στεγαστικής κρίσης για την αντιμετώπιση του υψηλού κόστους διατροφής. Λέτε, κύριε Πρωθυπουργέ, ότι η εθνική οικονομία δεν αντέχει μείωση του ΦΠΑ ενώ παράλληλα στείλατε επιστολή στην Πρόεδρο της επιτροπής, όπως προείπαμε στην πρωτολογία μας, Ούρσουλα φον ντερ Λάιεν, για να αντιμετωπιστεί το φαινόμενο των διαφορών στις τιμές πώλησης βασικών καταναλωτικών προϊόντων. Χρειαζόμαστε την άδεια της Ευρώπης; Τελικά μήπως έχουμε χάσει το δικαίωμα ως χώρα να ασκούμε εσωτερική πολιτική; Από τη μια έχουμε τον απλό λαό που ματώνει λόγω της ακρίβειας και από την άλλη το κεφάλαιο που πολλαπλασιάζει ληστρικά τα κέρδη του. Είναι καιρός να δείξουμε ξεκάθαρα με ποιον είμαστε και εμείς πάντα θα είμαστε με τον λαό και μόνο με τον λαό. Ενώ, κύριε Πρωθυπουργέ, έχετε αναφερθεί επανειλημμένως ότι θα εναντιωθείτε στα μεγάλα συμφέροντα, στην ουσία τα εξυπηρετείτε. Πώς; Έρευνες δείχνουν ότι τα ίδια προϊόντα σε χώρες του εξωτερικού έχουν χαμηλότερες τιμές της τάξης του 30%, 40% και 50%. Στα σουπερμάρκετ που πλέον πληρώνουμε είσοδο για να μπούμε αφού αγοράζοντας τα ελάχιστα ξοδεύουμε το 10% του βασικού μας μισθού. Ο κόσμος επιλέγει πλέον τα φθηνά προϊόντα. Αυτό καταφέρατε με τον e-Καταναλωτή. Γνωρίζετε όμως καλά ότι η επιλογή αυτή μας οδηγεί στην εξαθλίωση αφού η ποιότητα των προϊόντων πέφτει. Κάθε εβδομάδα βγαίνουν στη δημοσιότητα προϊόντα που επιστρέφονται κατά χιλιάδες γιατί εμφανίστηκαν αλλοιωμένα, ληγμένα με επικίνδυνες ουσίες για την υγεία του κοσμάκη. Έτσι ασκείτε πολιτική; Παίζοντας με την υγεία των πολιτών; Το ίδιο δεν έγινε και στη Λαμία με τα παιδιά που δηλητηριάστηκαν; Ο ΕΦΕΤ, Ενιαίος Φορέας Ελέγχου Τροφίμων, κατόπιν εορτής δήλωσε ότι θα τελέσει ελέγχους ενώ υποτίθεται ότι οι έλεγχοι γίνονται συνεχώς. Με τους ελέγχους άνευ … και τις πρακτικές αυτές, κινδυνεύουμε. Εμείς αναφερόμαστε στα συμφέροντα και εσείς κατηγορείτε την Αντιπολίτευση για αυτά που τόσα χρόνια δεν έχετε καταφέρει. Πώς αντιμετωπίζετε τα συμφέροντα; Απλώς αναγράφετε στο ράφι ότι η ποσότητα αλλάζει, η τιμή όμως όχι. Τελικά, με αυτή σας την πρωτοβουλία ποιος τιμωρείται; Ο ελληνικός λαός ή οι εταιρείες; Το αποτέλεσμα απ’ ό,τι φαίνεται είναι να παραμείνουμε φτωχοί και κατά τα άλλα ενημερωμένοι. Τα βλέπετε αυτά ή απλώς παρακολουθείτε ως βασικός παίκτης της Μονόπολης εισπράττοντας τα ενοίκια, δηλαδή τον φόρο του κοσμάκη, κάνοντας παράλληλα πολιτική εις βάρος του; Πώς ορίζετε, κύριε Πρωθυπουργέ, την κοινωνική πολιτική; Αναφερθήκατε σήμερα σε στοιχεία και πίνακες τους οποίους κανείς δεν αμφισβητεί. Ο κόσμος όμως ζητάει λύσεις και το μόνο που έχετε είναι να του παρέχετε στοιχεία. Αναλύσεις επί αναλύσεων. Πώς θα πείσετε, κύριε Πρωθυπουργέ, τον κόσμο που πεινάει; Ακούστηκε από εσάς ότι η χώρα μας έχει ιδιαιτερότητες και έτσι δικαιολογείτε την ακρίβεια. Όντως η χώρα μας έχει ιδιαιτερότητες. Είμαστε η μόνη χώρα που η ηγεσία της επιμένει ότι όλα πάνε καλά ενώ το χρέος της μεγαλώνει. Και το φως στο τούνελ; Καλύτερα να λέμε πηγάδι. Αναφερθήκατε σε πρόστιμα μαμούθ σε εταιρείες του εξωτερικού. Και σε αυτόν τον τομέα καινοτομούμε. Στην Ελλάδα μας οι πολίτες πληρώνουν τα πρόστιμα μέσω των αυξήσεων των τιμών. Τελικά ποιον συμφέρει τα προϊόντα να είναι ακριβά όταν η Κυβέρνησή σας έχει αύξηση εσόδων από τη φορολογία ως και 40%; Πού πάνε αυτά τα έσοδα; Φυσικά εκεί που βολεύει την Κυβέρνηση. Ο απλός πολίτης χάνει τα πάντα αν χρωστάει 50 ευρώ, ενώ επιχειρήσεις μνηστήρες με χρέη εκατομμυρίων δεν ανησυχούν γιατί υπάρχουν οι επιδοτήσεις.

Τελειώνοντας, θέλω να εκφράσω τη λύπη μου για την εικόνα που αντικρίζουμε εδώ στο Κοινοβούλιο. Ακόμη και όλα όσα έχετε πει να είναι αληθή και σωστά -που δεν είναι- πόσο στημένο χειροκρότημα πρέπει να ανεχθούμε όταν προτεραιότητα όλων μας είναι η ανακούφιση των μη εχόντων; Θα μας στοιχειώνει όλους αυτή η αντίθεση του λαϊκού ρητού «η εγχείρηση πέτυχε, ο ασθενής θα απέθανε». Ευελπιστούμε την 9η Ιουνίου, την ημέρα των ευρωεκλογών ο ελληνικός λαός με τη σύνεση και με τη σωφροσύνη που τον διακρίνει να κάνει τις σωστές επιλογές. Όπως πάντοτε τονίζουμε η Νίκη και πάλι θα δημιουργήσει την έκπληξη με την σύνεση, με τη σοβαρότητα, με την πραότητα, με τη φιλοπατρία και με την πίστη στον Χριστό που την διακρίνει.

Ευχαριστώ πολύ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Πρόεδρε.

Τον λόγο τώρα έχει η Πρόεδρος της Κοινοβουλευτικής Ομάδας Πλεύση Ελευθερίας, κ. Ζωή Κωνσταντοπούλου για τη δική της δευτερολογία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ.

Για σκεφτείτε τώρα ότι αυτή είναι η τελευταία συνεδρίαση -με απόφαση της Νέας Δημοκρατίας, εμείς ζητήσαμε, μετά τη διαβίβαση της δικογραφίας για το μπάζωμα στα Τέμπη, να μην κλείσει η Βουλή- της Βουλής πριν τις ευρωεκλογές.

Στα έδρανα της Νέας Δημοκρατίας μόνον ο κύριος Πρόεδρος της Βουλής που ήρθε να ασκήσει καθήκοντα Βουλευτού, προφανώς διότι οι υπόλοιποι είχαν και άλλες δουλειές να κάνουν σήμερα σε αυτή την κορυφαία διαδικασία, κατά τον Κανονισμό της Βουλής, που είναι η συζήτηση σε επίπεδο πολιτικών Αρχηγών για την ακρίβεια, για ένα ζήτημα που μαστίζει την ελληνική κοινωνία, αλλά και γενικά για τα ζητήματα που απασχολούν την ελληνική κοινωνία. Κύριε Τασούλα, βέβαια, σας δικαιολογώ, διότι είναι προφανές ότι διατρέχει τη Νέα Δημοκρατία αυτή η αντίληψη ότι έχετε κι άλλες δουλειές. Το είπε ο Πρωθυπουργός με τον πιο εμφατικό τρόπο. «Τι θέλετε;», λέει. «Μπορούμε να είμαστε συνέχεια στο Κοινοβούλιο; Έχουμε κι άλλες δουλειές».

Αγαπημένοι μου πολίτες, που δεν είστε εδώ να δείτε αυτή την κατάσταση, ελπίζω να τη βλέπετε από το κανάλι της Βουλής, έχουν άλλες δουλειές γι’ αυτό και λείπουν αυτή τη στιγμή και λείπει και ο Πρωθυπουργός. Λείπει, βέβαια, και το κόμμα που προκάλεσε τη συζήτηση, ο ΣΥΡΙΖΑ, λείπει και το ΚΚΕ, λείπει και το ΠΑΣΟΚ.

Εμείς έχουμε άλλη άποψη για τη δημοκρατία, κύριε Τασούλα. Έχουμε άλλη άποψη για τη δημοκρατία. Δεν πιστεύουμε στα κομμένα και ραμμένα βίντεο. Δεν πιστεύουμε στις κομμένες και γραμμένες ηχητικές καταγραφές, όπως έγινε με τη «μονταζιέρα».

Κι επειδή καταναλώσατε χρόνο από την παρουσία σας επάνω στη θέση του Προέδρου της Βουλής για να μου πείτε ότι δεν επιτρέπεται να απεικονίζω στο κινητό μου μια δημόσια συνεδρίαση της Βουλής, παρακαλώ πάρα πολύ ασκείστε εναντίον μου μέτρα τάξης. Φέρτε τις ειδικές δυνάμεις, κάντε πειθαρχική και ποινική διαδικασία. Κάντε ό,τι πιστεύετε ότι αρμόζει. Διότι είναι βέβαιον ότι στη χώρα που είναι ατιμώρητος και ελεύθερος ο Καραμανλής και τον καταχειροκροτείτε, ατιμώρητος και ελεύθερος ο Μητσοτάκης και τον καταχειροκροτείτε, ατιμώρητοι και ελεύθεροι οι υπαίτιοι για το Μάτι και τους καταχειροκροτούν άλλοι, ατιμώρητοι και ελεύθεροι σειρά Υπουργών σας οι οποίοι είναι υπόλογοι για το έγκλημα των Τεμπών, είναι απολύτως σαφές ότι το πρόβλημα είμαι εγώ και θα πρέπει απολύτως, βεβαίως, να τιμωρηθώ διότι με το κινητό μου -παρακαλώ να καταχωρήσετε και την ομολογία- αποτυπώνω τη συνεδρίαση τη δημόσια της Βουλής, που αποτυπώνεται στο κανάλι της Βουλής, που αποτυπώνεται από τους φωτογράφους της Βουλής, που είναι ό,τι πιο κορυφαίο και δημόσιο και δημοκρατικό, αλλά εσείς για κάποιον λόγο θίγεστε.

Έχω να σας πω το εξής. Στο πεδίο της δημοκρατικής λειτουργίας και της διαφάνειας δεν υπάρχει καμμία περίπτωση, ούτε με απειλές, ούτε με υπονοούμενα, ούτε με ΜΑΤ, ούτε με ειδικές δυνάμεις, ούτε με την ΟΠΚΕ στο Μονομελές Πλημμελειοδικείο Βόλου, να με αναστείλετε από το να ασκώ τα καθήκοντά μου τα δημοκρατικά και βεβαίως -αποχωρεί ο κ. Τασούλας- τη δημοκρατική υποχρέωση που έχει κάθε Έλληνας και Ελληνίδα κατά το άρθρο 120 του Συντάγματος -ώρα καλή, κύριε Πρόεδρε- να αντιστέκεται με κάθε μέσο σε όποιον επιχειρεί να καταλύσει το Σύνταγμα με τη βία.

Τώρα, βέβαια, κακώς ανησυχήσατε, διότι εγώ με το κινητό μου το μόνο που θέλησαν να αποτυπώσω ήταν το γεγονός ότι ο κ. Μητσοτάκης απήλθε του Βήματος της Βουλής αφού μίλησε σαράντα λεπτά, δηλαδή τον διπλάσιο χρόνο συν δέκα λεπτά από αυτόν που δικαιούτο. Ξέρετε για ποιο πράγμα με έψεξε ξεκινώντας την ομιλία του; Με έψεξε για το ίδιο ακριβώς που έκανε ο ίδιος στη συνέχεια. Ξεκίνησε την ομιλία του ολόκληρος Πρωθυπουργός και μου είπε «το κάνατε επίτηδες» και «μιλήσατε επίτηδες παραπάνω» και «μιλήσατε επίτηδες διπλάσιο χρόνο…» -είχαμε όλοι συμφωνήσει για διπλάσιο χρόνο σε όλους- «…συν δέκα λεπτά» και ευτυχώς δεν είπε αυτά που λέει ο κ. Γεωργιάδης ότι «είστε μια κακιά γυναίκα». Αυτό σήμερα το αποφύγαμε. Αφού, λοιπόν, ολόκληρος Πρωθυπουργός ξεκίνησε με αυτό, έκανε ακριβώς το ίδιο για το οποίο με έψεξε ξεκινώντας.

Βέβαια, είναι σημαντικό να πούμε ότι δεν θα το βουλώσουμε, κύριοι της Νέας Δημοκρατίας, επειδή εσείς το θέλετε. Δεν θα σας κάνουμε τη χάρη να μην μιλάμε ή να μιλάμε όσο εσείς θέλετε ή να μιλάμε όπως εσείς θέλετε ή να στεκόμαστε όπως σας αρέσει. Δεν θα σας κάνουμε αυτή τη χάρη. Σας την έκαναν κάποιοι, με κορυφαίο τον Αρχηγό των Σπαρτιατών, που μίλησε το λιγότερο από όλους και θα πρέπει να μνημονεύεται εσαεί -να το καταγράψετε κι εσείς, κύριε Πρόεδρε, στα Πρακτικά- ότι ήταν εκείνος που με τον καλύτερο τρόπο τίμησε την πρόσκληση για να το βουλώνουμε μέσα στο Κοινοβούλιο.

Η Πλεύση Ελευθερίας δεν πρόκειται, λοιπόν, ούτε να σωπάσει ούτε να σιωπήσει. Η Πλεύση Ελευθερίας είναι η πραγματική Αντιπολίτευση. Είναι εκείνη από την οποία ξεκίνησε και τέλειωσε ο Πρωθυπουργός, χωρίς βεβαίως να απαντήσει σε τίποτε από εκείνα τα οποία του απηύθυνα και καταφεύγοντας σε διάφορα τεχνάσματα, από ευφυολογήματα μέχρι λάσπη.

Και πώς να μη θεωρεί και πώς να μην αντιλαμβάνεται ο κ. Μητσοτάκης ότι εμείς είμαστε η πραγματική Αντιπολίτευση, όταν απέναντί του έχει αυτή την κατάσταση Αντιπολίτευσης, αυτή την άδεια Βουλή, δύο μη εκλεγμένους Αρχηγούς, που είναι ταυτόχρονα πρώην Υπουργοί του κ. Τσίπρα, τον κ. Φάμελλο και τον κ. Χαρίτση, μη εκλεγμένοι ως Αρχηγοί Κοινοβουλευτικών Ομάδων, τον κ. Στίγκα που του έκανε τα χατίρια και άλλους που επιχαίρουν ότι κάνουν πολύ καλή χρήση του χρόνου, λες και είναι αυτό το υπέρτατο προτέρημα σε μία δημοκρατία.

Δεν είναι, βέβαια, τυχαίο για εμένα ότι σε εμένα προσωπικά ως Αρχηγό και ως μοναδική Αρχηγό γυναίκα επιτέθηκαν τρεις Αρχηγοί διαρκούσης της συζήτησης. Πρώτος πρώτος ο κ. Μητσοτάκης με όλα όσα είπε και θα απαντήσω. Δεύτερος ο κ. Φάμελλος που μου έκανε μαθήματα αριστεροσύνης.

Ο Υπουργός του μνημονίου, ο Υπουργός Περιβάλλοντος του Ματιού, εκείνος ο οποίος δέχθηκε να κάνει το εξαπτέρυγο του Τσίπρα, όταν ο Τσίπρας παραβίασε τη λαϊκή ετυμηγορία του δημοψηφίσματος, εκείνος λοιπόν μου είπε ότι δεν ξέρω καλά τι κάνει η Αριστερά σε συνθήκες καπιταλισμού και οι συνθήκες καπιταλισμού, όπως είπε ο κ. Φάμελλος, επιβάλλουν να δημιουργείς συμμαχίες και όχι να κάνεις ειρωνείες.

Να μου λείπουν, κύριε Φάμελλε, αυτές οι συμμαχίες που έχετε κάνει και με τη Νέα Δημοκρατία όταν ψηφίσατε όλοι μαζί το τρίτο μνημόνιο και με άλλους και με τον Τραμπ, όταν σας έφερε φορετή τη Συμφωνία των Πρεσπών. Ένας ακροδεξιός τραμπούκος Πρόεδρος των Ηνωμένων Πολιτειών, με προβλήματα αντίληψης για τη δημοκρατική λειτουργία, ήταν εκείνος ο οποίος επέβαλε, υπαγόρευσε τη Συμφωνία των Πρεσπών και εσείς την υπογράψατε με χέρια και με πόδια και μαζί με κάποιους πρώην αντιτιθέμενους στη συμφωνία, που άλλαξαν την ψήφο τους και στρογγυλοκάθισαν σε καρέκλες. Αλλά δεν θα ξεχάσουμε και αυτά που ξέραμε ούτε θα θεωρήσουμε βέβαια, συμμαχία αριστερής πολιτικής τη συμμαχία με τον Τραμπ, γι’ αυτά τα οποία ήθελε και θέλει το ΝΑΤΟ, δηλαδή μια στρατιωτική συμμαχία, με επιθετικές και ιμπεριαλιστικές πρακτικές, αντίθετες με το Ανθρωπιστικό Δίκαιο.

Είπε ο κ. Μητσοτάκης ότι θα έπρεπε να αισθάνομαι και κολακευμένη που μου απάντησε πρώτη, λες και είναι κάποιο προνόμιο και μάλλον ως γυναίκα θα πρέπει αυτό να το αντιμετωπίσω. Δεν αισθάνομαι κολακευμένη. Αισθάνομαι δικαιωμένη διότι καταδείχθηκε από την ομιλία του κ. Μητσοτάκη ότι δεν έχει καμμία απάντηση στα κρίσιμα θέματα. Και αισθάνομαι επίσης δικαιωμένη, γιατί καταφέραμε αυτό το ρεκόρ, ονοματίζοντας αυτό που είχε προγραμματίσει, ότι είχε να δει τον Ολάντ δηλαδή, έναν μη θεσμικό πρώην Πρόεδρο της Γαλλίας, που έπαιξε ρόλο το 2015 στην παραβίαση της λαϊκής ετυμηγορίας. Είχε να δει, λέει, τον Ολάντ και έπρεπε όπου φύγει-φύγει.

Είπε και ο κ. Ανδρουλάκης, ξεκινώντας την ομιλία του ότι πίστευε ότι θα έρθει ο κ. Μητσοτάκης με τα παπούτσια της Νέας Δημοκρατίας, ενώ ήταν πολύ ξεκάθαρο ότι τα παπούτσια αυτά ο κ. Μητσοτάκης τα ήθελε για να φύγει και όχι για να έλθει. Και συνολικά, τον εξοπλισμό τον οποίο προμηθεύεται είτε είναι παπούτσια είτε είναι ελικόπτερα, για να φύγει θα τον χρειαστεί και όχι για να έρχεται.

Επειδή επικαλέστηκε τον κ. Ολάντ ως δικαιολογία και παραπονέθηκε που τον κρατήσαμε στη Βουλή, άκουσον-άκουσον, έξι ώρες και ένα τέταρτο ο κ. Μητσοτάκης, θέλω να του θυμίσω ότι μου θύμισε επικίνδυνα τον κ. Τσίπρα, ο οποίος στις 17 Ιουνίου του 2015, όταν θα έπρεπε να έρθει για την ανακοίνωση των πορισμάτων της επιτροπής λογιστικού ελέγχου του χρέους, της επιτροπής αλήθειας δημοσίου χρέους, επιχείρησε να επικαλεστεί ότι είχε να δει τον κ. Θεοχαρόπουλο, εξωκοινοβουλευτικό τότε πρόεδρο της εξωκοινοβουλευτικής ΔΗΜΑΡ, μετέπειτα έμμεσο διευθυντή της Κοινοβουλευτικής Ομάδας, μετέπειτα απολυθέντα και εσχάτως παραδίδοντα μαθήματα συριζαϊσμού. Όπως επικαλέστηκε ο κ. Τσίπρας τότε ότι έχει να δει τον κ. Θεοχαρόπουλο για να μην έρθει στη Βουλή για την επιτροπή αλήθειας δημοσίου χρέους, για τον λογιστικό δηλαδή έλεγχο του χρέους, έτσι απέτυχε και ο κ. Τσίπρας να αποφύγει την παρουσία του και ο κ. Μητσοτάκης που επικαλέστηκε τον Ολάντ. Και χαίρομαι πάρα πολύ που τουλάχιστον αυτό το τελευταίο κόλπο δεν πέτυχε και αναγκάστηκε να μείνει στη Βουλή. Έξι ώρες και ένα τέταρτο; Έξι ώρες και ένα τέταρτο. Και την επόμενη φορά περισσότερο. Και κάθε φορά περισσότερο, γιατί εμείς θα είμαστε συνέχεια στη Βουλή. Δεν εγκαταλείπουμε, δεν φυγομαχούμε, δεν παραιτούμαστε, δεν αποσυρόμαστε και θα σας φέρνουμε στη Βουλή για όσο ακόμα είστε στη Βουλή και για όσο ακόμα είστε Κυβέρνηση.

Είναι πάντως εκπληκτικό, μετά και την πρωτολογία μου που εξήγησα ότι αφήνουν χώρο οι Βουλευτές της Νέας Δημοκρατίας για πολλούς ελέφαντες μέσα στην Ολομέλεια, ότι αποχώρησαν όλοι μάλλον για να αφήσουν ακόμη περισσότερο χώρο.

Έρχομαι βέβαια, στο γεγονός ότι ο κ. Μητσοτάκης δεν θα εμφανισθεί για το τέλος, δεν θα έρθει για την τριτολογία του, όπως αποφεύγει το να γίνει debate των πολιτικών Αρχηγών, κάτι που έχει σταθερά αποφύγει και με εμένα. Και είναι εκπληκτικό ότι ενώ αποφεύγει να αντιπαρατεθεί μαζί μου, τόλμησε στη δευτερολογία του φεύγοντας, όπου φύγει-φύγει, να φέρει εδώ στην Αίθουσα την πιο αισχρή συκοφαντία για την Πλεύση Ελευθερίας, αυτή τη συκοφαντία που κάποιοι πληρώθηκαν για να την διακινήσουν προεκλογικά το 2023, αυτή τη συκοφαντία που εκθέτει τον κ. Μητσοτάκη. Ολόκληρος Πρωθυπουργός ήρθε εδώ να πει ότι άλλαξε η Πλεύση Ελευθερίας τις λίστες από τον Μάιο του 2023 στον Ιούνιο του 2023; Αυτό ήρθε να πει; Τώρα σκέφτεστε τι ετοιμάζομαι να πω και μάλλον ανησυχείτε.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Φαίνομαι να ανησυχώ;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Φαίνεται, ναι.

Τουλάχιστον το αντιμετωπίζετε με χιούμορ αυτό που σας συμβαίνει.

Ο κ. Μητσοτάκης είπε λοιπόν ότι είναι κάποια δημοκρατική παραβίαση, σε νέες εκλογές που γίνονται με λίστα, σύμφωνα με τη νομοθεσία που εσείς έχετε ψηφίσει, είναι λέει αντιδημοκρατικό να φτιαχτεί λίστα και πρέπει αυτή η λίστα να γίνεται με κάποιους κανόνες που ξέρει ο κ. Μητσοτάκης. Θέλω να τον πληροφορήσω για ένα πράγμα που σίγουρα το ξέρει και αυτό είναι ότι όλα τα κόμματα έκαναν νέες λίστες και τις κατήρτισαν με βάση τα κριτήρια τους και τα κόμματα που είχαν εκλέξει Βουλευτές στη Βουλή του Μαΐου, μπορεί να προτίμησαν να βάλουν Βουλευτές πρώτα και τα κόμματα που δεν είχαν εκλέξει καθόλου, δεν είχαν μπει στη Βουλή, όλα ανεξαιρέτως, όλα ανεξαιρέτως, άλλαξαν και έφτιαξαν καινούργιες λίστες, όπως είχαν το δικαίωμα. Αλλά εσείς χτυπάτε μόνο την Πλεύση Ελευθερίας, γιατί η Πλεύση Ελευθερίας σας ενοχλεί.

Θέλω επίσης να σας πληροφορήσω ότι με τις αρχικές λίστες του Μαΐου δεν μπήκε η Πλεύση Ελευθερίας στη Βουλή, ενώ με τις λίστες του Ιουνίου μπήκε η Πλεύση Ελευθερίας στη Βουλή. Νίκησαν δηλαδή, οι επιλογές εκείνες που κάναμε.

Τέλος, θέλω να πληροφορήσετε τον κύριο Πρωθυπουργό, γιατί αισθάνομαι ότι υπάρχει κάποια αδυναμία ίσως συνεννόησης με την κ. Μπακογιάννη. Είναι δυνατόν να έρχεται να λέει αυτό το πράγμα ο κ. Μητσοτάκης όταν είναι γνωστό ότι τον Μάιο του 2012 η κ. Μπακογιάννη έχοντας συγκροτήσει άλλο κόμμα, τη Δημοκρατική Συμμαχία, κατέβηκε στις εκλογές και δεν μπήκε. Τον Ιούνιο του 2012 ο κ. Σαμαράς, φτιάχνοντας λίστες, έβαλε την κ. Μπακογιάννη πρώτη στη λίστα του Επικρατείας και άλλους τρεις, τέσσερις Βουλευτές, μεταξύ των οποίων ο κ. Μαρκογιαννάκης, της επιτροπής της λίστας Λαγκάρντ, ο κ. Αυγενάκης, τώρα Υπουργός σας, ο κ. Οικονόμου, πρώην Υπουργός σας, οι οποίοι βρέθηκαν σε θέσεις εκλόγιμες πάνω από εκλεγμένους Βουλευτές. Για να συνεννοηθεί ο κ. Μητσοτάκης με την κ. Μπακογιάννη γιατί νομίζω ότι ήταν μεγάλη αστοχία να πιάσει στο στόμα του την Πλεύση Ελευθερίας με λάσπη και μεγάλη αστοχία και απρονοησία να πει αυτές τις συκοφαντίες εδώ στη Βουλή για πράγματα τα οποία είναι κεκτημένα.

Έρχομαι τώρα στη βασική ρήση του κ. Μητσοτάκη «έχουμε και δουλειές». Τον ρώτησα από κάτω «δουλειές ή δουλίτσες;», γιατί η εντύπωση την οποία δίνετε είναι ότι κάνετε δουλίτσες, κύριοι και μεγάλες δουλειές.

Δουλίτσες και μεγάλες δουλειές με τα δισεκατομμύρια για την πολιτική προστασία την ώρα που οι πυροσβέστες και οι εποχικοί δεν έχουν όχι παπούτσια custom-made, αλλά ούτε τις στολές τους. Δουλίτσες με τα αντιπλημμυρικά έργα την ώρα που υπάρχουν ακατοίκητα πια παρακάρλια χωριά και άνθρωποι οι οποίοι δεν έχουν αποζημιωθεί μέχρι σήμερα από τον Σεπτέμβριο. Δουλίτσες με τα δισεκατομμύρια για την πολιτική προστασία που ανακοινώθηκαν πάνω στον Έβρο, ενώ κατακάηκε ο Έβρος. Δουλίτσες με τις υποδομές συνολικά της Θεσσαλίας. Δουλίτσες και δουλειές με τη Σύμβαση 717, δισεκατομμύρια. Δουλίτσες με την «AEGEAN» στην οποία χαρίσατε στις αρχές του χρόνου 40 ή 30 -δεν θυμάμαι, θα το ελέγξω, αλλά τι διαφορά έχει άλλωστε για σας 30 ή 40;- εκατομμύρια ευρώ με μια υπογραφή του κ. Χατζηδάκη. Δουλίτσες με τα Καναντέρ που παραγγέλνετε για το 2027 την ώρα που δεν έχει μέσα πολιτικής προστασίας και πυρόσβεσης η χώρα. Δουλίτσες με τις ανεμογεννήτριες και με τους πρόθυμους δικαστικούς που βγάζουν αποφάσεις, όπως και η κ. Σακελλαροπούλου, ότι δεν είναι προστατευόμενες οι αναδασωτέες εκτάσεις, ότι δεν τυγχάνουν της συνταγματικής προστασίας. Δουλειές και δουλίτσες σε βάρος του πολίτη που στενάζει, που δεν έχει για να πάει στο νοσοκομείο, έχετε βάλει και ειδική εισφορά 3 ευρώ τώρα για εξετάσεις, με τον πολίτη που χάνει το σπίτι του κι εσείς χαρίζεστε στις τράπεζες, γιατί οφείλετε στις τράπεζες και είστε εξαρτημένοι από τις τράπεζες και άρα δεν πάτε κόντρα στις τράπεζες και στους τραπεζίτες. Δουλίτσες συνολικά και δουλειές και χρυσές δουλειές και στο επίπεδο της άμυνας και στο επίπεδο της υγείας και σε άλλες μπίζνες που δυστυχώς φαίνεται ότι κάνετε. Και φτάνουν μέχρι του σημείου να πηγαίνει ο κ. Γεωργιάδης στο Ισραήλ πριν από λίγες μόνο εβδομάδες και να λέει: «Καλά τους κάνανε, καλά τους κάνανε, καλά τους κάνανε στους Παλαιστινίους που τους εξολοθρεύουν κι εγώ το ίδιο θα έκανα».

Εγώ σας θέτω λοιπόν μια πρόταση να τη διαβιβάσετε στον κ. Μητσοτάκη. Δέχεστε να γίνει λογιστικός έλεγχος σε όλες τις δαπάνες που έχετε κάνει, σε όλες τις δημόσιες συμβάσεις, στο Πρόγραμμα Δημοσίων Συμβάσεων και στο Ταμείο Ανάκαμψης από το οποίο -μην ξεχνάμε- ότι εκταμιεύσατε εξακόσιες -μισό λεπτό για να είμαι και απολύτως ακριβής- 647.862 ευρώ. Για ποιο έργο; Για το μπάζωμα, κύριοι. Για το μπάζωμα, κύριε Σκρέκα. Ως έργο ανάπτυξης χρηματοδοτήθηκε εκ των υστέρων. Δέχεστε λογιστικό έλεγχο για όλα τα χρήματα που έχετε ξοδέψει; Παρακαλώ πάρτε ένα τηλέφωνο τον κ. Μητσοτάκη.

Τα καταθέτω στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αν δέχεται λογιστικό έλεγχο για όλα αυτά τα ζητήματα -ελπίζω να απαντήσετε ότι το δέχεστε- αν δέχεστε λογιστικό έλεγχο, γιατί μέχρι στιγμής αποκρούετε την έρευνα της Ευρωπαϊκής Εισαγγελίας για την Σύμβαση 717 που αφορά τα Τέμπη, αν δέχεστε λοιπόν λογιστικό έλεγχο για όλα αυτά τα δισεκατομμύρια που δαπανάτε. Γιατί εγώ σας λέω ότι η Επιτροπή Αλήθειας Δημοσίου Χρέους το 2015 αυτό ακριβώς εντόπισε, ότι δηλαδή σοβαρό κομμάτι του χρέους είναι απεχθές, γιατί συνδέεται με συμβάσεις διαφθοράς, γιατί συνδέεται με διασπάθιση του δημοσίου χρήματος, γιατί συνδέεται με επιλήψιμες πρακτικές διαφθοράς και διαπλοκής που σκοτώνουν, που έφεραν τα παιδιά στα τρένα που συγκρούστηκαν, που κάνανε τη χώρα μας, τη χώρα του «πάμε κι όπου βγει», τη χώρα όπως την ονειρεύεστε του «πάμε κι όσα φάμε», δυστυχώς.

Για τη γενοκτονία που διαπράττεται στην Παλαιστίνη ήταν εντυπωσιακό ότι ο κ. Μητσοτάκης αρνήθηκε να τη χαρακτηρίσει ως έγκλημα. Αρνήθηκε να κατονομάσει ως θύτη του εγκλήματος τον διωκόμενο πλέον Πρωθυπουργό Νετανιάχου και είπε, τι είπε; Τι είπε; Είναι -λέει- κάποιες τραγικές απώλειες. Τραγικές απώλειες -λέει- συμβαίνουν στην Παλαιστίνη. Τραγικές απώλειες.

Μα, πόση έλλειψη σύνδεσης με την πραγματικότητα και με το αίσθημα δικαίου, όχι μόνο του ελληνικού λαού που εξεγείρεται, αλλά των λαών και των φοιτητών και των νέων ανθρώπων και των καλλιτεχνών όλου του κόσμου. Πόση έλλειψη; Πόση έλλειψη σύνδεσης, ώστε ένας Πρωθυπουργός να λέει ότι είναι απλώς τραγικές απώλειες, είναι ατύχημα. Και όταν του φώναζα: «Γενοκτονία! Γενοκτονία!», ο κ. Τασούλας τι έκανε; Έλεγε: «Δεν γράφονται στα Πρακτικά αυτά που λέτε, δεν ακούγεστε».

Ακουγόμαστε, κύριοι, ακουγόμαστε πολύ καλά γιατί έχουμε δυνατή φωνή. Και η φωνή μας είναι ενωμένη με τη φωνή των πολιτών, με τη φωνή των παιδιών που γέμισαν και πάλι τα θεωρεία την ώρα που είναι άδεια τα κοινοβουλευτικά έδρανα. Απορώ πώς δεν σας προκαλεί ντροπή να έρχονται τα σχολεία και να βλέπουν άδεια τη Βουλή από τη δική σας Κοινοβουλευτική Ομάδα των εκατόν πενήντα οκτώ Βουλευτών, του 41%, ακόμη κι αν αυτό το 41% βασίστηκε πάνω στην αποχή του 50%. Είναι ξεκάθαρο ότι οι πολίτες δεν έχουν να περιμένουν τίποτε από μια Κυβέρνηση που έχει και άλλες δουλειές και δεν μπορεί να έρχεται στη Βουλή, από Βουλευτές που έχουν κι άλλες δουλειές και δεν μπορούν να έρχονται στη Βουλή.

Και σας διαβεβαιώ, εμείς που έχουμε πράγματι πραγματικές δουλειές από τις οποίες βιοποριζόμαστε, στο φως, είμαστε και στη Βουλή, είμαστε και με τους συνταξιούχους, είμαστε και με τους φοιτητές, είμαστε και με τους υπερχρεωμένους, είμαστε και με τους δανειολήπτες, είμαστε και με τους δανειολήπτες του ελβετικού φράγκου, είμαστε και με τους πυροσβέστες και με τους ιατρούς του δημοσίου συστήματος υγείας και με τους νοσηλευτές και με τους δικαστικούς και δημοτικούς υπαλλήλους και εν γένει και με τους συνταξιούχους των τραπεζών, που επίσης στενάζουν, γιατί όλοι αυτοί είναι θύματα μιας πολιτικής που εσείς ασκείτε σε βάρος τους και προς όφελος δικό σας και όφελος των τραπεζών.

Σας έχουμε κάνει πολλές προτάσεις, προτάσεις για την επαναφορά του δέκατου τρίτου και δέκατου τέταρτου μισθού, πρόταση νόμου που κατέθεσε η Κοινοβουλευτική μας Ομάδα. Σας έχουμε κάνει προτάσεις από την πρώτη στιγμή για την πολιτική προστασία, για την έμφυλη βία και τις γυναικοκτονίες, πάνω από εβδομήντα παρεμβάσεις, για τα θέματα εξωτερικής πολιτικής -ων ουκ έστιν αριθμός- για το περιβάλλον, για την πολιτική προστασία, για τη δικαιοσύνη την οποία τόσο απεχθάνεστε όταν είναι ανεξάρτητη και τη θέλετε στραγγαλισμένη υπό τις εντολές σας. Για όλα, για όλα, μα όλα, μα όλα τα θέματα σας έχουμε καταθέσει ατελείωτες προτάσεις και παρεμβάσεις.

Καταθέτω εντελώς ενδεικτικά στα Πρακτικά -εντελώς ενδεικτικά μήπως και ασχοληθεί- τις εξήντα επίκαιρες ερωτήσεις που έχω καταθέσει στον Πρωθυπουργό και τις άλλες επίσης είκοσι επίκαιρες ερωτήσεις που έχω καταθέσει ως Αρχηγός Κοινοβουλευτικής Ομάδας -η μοναδική- στους –γελάτε!- Υπουργούς που απουσιάζουν.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εμείς αυτό θα συνεχίσουμε να κάνουμε. Θα συνεχίσουμε να σας ενοχλούμε. Θα συνεχίσουμε να σας καλούμε σε λογοδοσία. Θα συνεχίσουμε να σας θυμίζουμε ότι από 1η Δεκεμβρίου του 2023 έχουμε καταθέσει πρόταση με την εισήγηση του Κοινοβουλευτικού μας Εκπροσώπου για την φορολόγηση των υπερκερδών των τραπεζών, κάτι που επίσης δεν κάνετε. Έχουμε καταθέσει πρόταση και παρέμβει δικαστικά για την κατάργηση των ηλεκτρονικών πλειστηριασμών και πλειστηριασμών πρώτης κατοικίας. Έχουμε καταθέσει πρόταση για τη διαγραφή των χρεών των υπερχρεωμένων πολιτών που στενάζουν. Έχουμε καταθέσει συνολικά περισσότερες προτάσεις από ότι όλοι μαζί εσείς και οι υπόλοιποι, οι απουσιάζοντες.

Θα συνεχίσουμε να δίνουμε αυτό το παράδειγμα μέχρι η Βουλή να γεμίσει από Βουλευτές που δεν θεωρούν ούτε πάρεργο, ούτε αγγαρεία την κοινοβουλευτική λειτουργία και τη δημοκρατία, από Βουλευτές και Βουλευτίνες που λογοδοτούν στους πολίτες και όχι σε άδηλους προϊστάμενους, από Βουλευτές και Βουλευτίνες που περήφανα υπηρετούν το Σύνταγμα, όπως κάνει η Κοινοβουλευτική Ομάδα της Πλεύσης Ελευθερίας και όπως θα κάνουν πολύ σύντομα οι Ευρωβουλευτές, που θα εκλέξει η Πλεύση Ελευθερίας για την Ευρωβουλή και θα συμπληρώνουν την Κοινοβουλευτική μας Ομάδα και θα παρεμβαίνουν στο Ευρωκοινοβούλιο για όλα τα θέματα που σας ενοχλούν, για τα θέματα κράτους δικαίου, για τα θέματα ανεξαρτησίας της δικαιοσύνης, για τα θέματα λογοδοσίας και τιμωρίας και τέλος της ατιμωρησίας, για το έγκλημα των Τεμπών, για το έγκλημα του Ματιού, για όλα εκείνα τα εγκλήματα που εμπλέκουν πολιτικό προσωπικό, θυματοποιούν τους πολίτες και την κοινωνία και εσείς επιμένετε να τα βάζετε κάτω από το χαλί.

Θέλω να σας πω, κλείνοντας, ότι για εμάς, όπως έχουμε αποδείξει έντεκα μήνες πια εδώ μέσα στη Βουλή, η δημοκρατία δεν είναι υπόθεση μόνο εκλογών. Να είστε βέβαιοι, όμως, ότι σε αυτές τις ευρωεκλογές καλούμε τους πολίτες να πάρουν στα χέρια τους τη δημοκρατία, να μην ανεχθούν άλλη εκπροσώπηση από φαντάσματα Βουλευτές και Υπουργούς, να μην δεχθούν άλλο εμπαιγμό, άλλη θυματοποίηση, να πάρουν τη ζωή τους στα χέρια τους, να δώσουν ζωή και στην Ευρωβουλή, όπως δίνουμε εδώ ζωή στη Βουλή, να μην παραιτούνται, να μην αποκαρδιώνονται και να μην δεχθούν πότε, πότε, πότε, πότε, αυτό το οποίο θέλετε εσείς να τους κάνετε να δεχθούν, δηλαδή ότι ο κόσμος δεν αλλάζει. Ο κόσμος αλλάζει. Πολλές φορές αρκεί και ένας ή μία για να ξεκινήσει αυτή την αλλαγή. Εμείς αυτόν τον κόσμο θα τον αλλάξουμε.

Να είστε καλά.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι οκτώ μαθήτριες και μαθητές και πέντε συνοδοί εκπαιδευτικοί από το 69ο Δημοτικό Σχολείο Θεσσαλονίκης.

Η Βουλή σάς καλωσορίζει και σάς ευχόμαστε καλή πρόοδο και καλή επάνοδο στην ωραία Θεσσαλονίκη.

(Χειροκροτήματα από όλες τις πτέρυγες της Βουλής)

Τώρα την πολύωρη, από το πρωί δηλαδή, διαδικασία θα κλείσει ο Υπουργός Ανάπτυξης, ο κ. Κωνσταντίνος Σκρέκας.

Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Κύριε Πρόεδρε, σύντομος θα είμαι, γιατί νομίζω ότι αναλύθηκαν πολλά. Βεβαίως, θα σημειώσω κάποια πράγματα.

Θα ήθελα, όμως, να πω, κυρία Κωνσταντοπούλου, ότι δεν θα διαφωνήσω μαζί σας, πως πραγματικά αυτή η εικόνα της άδειας Βουλής δεν είναι μία εικόνα που τιμάει το ελληνικό Κοινοβούλιο.

Θα ήθελα να πω επίσης, όμως, γιατί διαφωνώ με πολλά από αυτά τα οποία προαναφέρατε, ότι θα έπρεπε πρώτα εσείς να δίνετε το καλό παράδειγμα όταν κρίνετε τους άλλους. Έπρεπε να κάνετε, λοιπόν, τη δική σας αυτοκριτική, γιατί μιλάγατε στο Βήμα της Βουλής και από τη δική σας Κοινοβουλευτική Ομάδα συμμετείχε μόλις το 20% των Βουλευτών που έχετε εκλέξει.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Το 50%.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Πόσους Βουλευτές έχετε; Δύο έχετε; Πόσους Βουλευτές έχετε, εκτός αν δεν ξέρετε. Έχετε έξι. Έξι ήταν οι Βουλευτές κάτω; Ήταν δύο. Οκτώ είχατε στην αρχή, δύο έφυγαν από το κόμμα κατά τη διάρκεια του πρώτου χρόνου. Δεν έχει σημασία, βεβαίως, αυτό. Ήταν προσωπικό τους θέμα αυτό, διεγράφησαν ή έφυγαν. Τελοσπάντων, σήμερα από οκτώ είσαστε έξι και ήσασταν το 50% όταν μιλάγατε εσείς πάνω στο Βήμα.

Καταλαβαίνετε, λοιπόν, ότι αν θέλετε να είσαστε πιστευτή…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναι αντίστοιχο με ογδόντα Βουλευτές.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Κατ’ αρχάς, μην με διακόπτετε. Εγώ δεν σας διέκοψα ούτε μια φορά. Σας άκουσα πάρα πολύ προσεκτικά.

Όταν θέλετε, λοιπόν, να είσαστε επικριτής, καλά κάνετε να κρίνετε και τα κακά και τα άσχημα, αλλά πρώτα από όλα εσείς η ίδια να έχετε διορθώσει αυτή την εικόνα. Γιατί όταν μίλαγαν τουλάχιστον οι πολιτικοί Αρχηγοί των άλλων κομμάτων ήταν σχεδόν σύσσωμες οι Κοινοβουλευτικές Ομάδες.

Άρα όταν καταφέρετε εσείς αυτό για το οποίο ψέγετε τους άλλους, τότε μπορείτε να έρχεστε και να λέτε αυτά τα οποία λέτε πάρα πολλές φορές και πολλά από αυτά τα οποία είπατε, δυστυχώς, είναι εντελώς αβάσιμα, ανυπόστατα, δεν έχουν καμμία σχέση με την πραγματικότητα και ήταν μόνο για τη δημιουργία εντυπώσεων.

Θέλω να σας πω κάτι. Με εντυπώσεις δεν μπορείτε να πείσετε τον κόσμο. Πρέπει να έρθετε πολύ σοβαρά, πολύ υπεύθυνα, που πιστεύω ότι έχετε αυτή τη διάθεση -βέβαια δεν το δείχνετε όταν είσαστε στη Βουλή- και να προχωρήσετε σε προτάσεις υλοποιήσιμες, ρεαλιστικές, γιατί αυτά τα οποία μας είπατε για παράδειγμα δέκατοτρίτο, δέκατο τέταρτο μισθό ή ότι θα φύγει η κυβέρνηση με ελικόπτερα τα ακούγαμε και το 2014 από εσάς πάλι και από τους συναδέλφους σας τότε στο ΣΥΡΙΖΑ. Και για ελικόπτερα ακούγαμε και για προδότες ακούγαμε και ότι θα δώσετε δέκατο τρίτο και δέκατο τέταρτο και ότι θα αυξηθούν οι συντάξεις λέγατε.

Ήρθατε στην εξουσία. Το πρώτο εξάμηνο που ήσασταν Πρόεδρος της Βουλής τι δώσατε στον κόσμο; Ένα μηδενικό δώσατε. Και τι πήρατε; Πολλά δισεκατομμύρια. Και τελικά φέρατε και το τρίτο μνημόνιο. Και είσαστε κι εσείς συμμέτοχη. Είσαστε συμμετοχή στο ότι ήρθε το τρίτο και αχρείαστο μνημόνιο. Η Ελλάδα το τρίτο τρίμηνο του 2014 είχε την οικονομία με τη μεγαλύτερη ανάπτυξη στην Ευρωζώνη, πριν έρθετε εσείς.

Βεβαίως, ήταν νομοτελειακό, γιατί ο κόσμος πραγματικά είχε περάσει πάνδεινα, είχε περάσει δύσκολα, είχαν περιοριστεί οι συντάξεις, είχαν κοπεί οι μισθοί, είχαν κοπεί τα δώρα και βεβαίως πίστευε ότι υπάρχει μία ελπίδα από ένα νέο κόμμα, ο κ. Τσίπρας και εσείς σε εκείνο το κόμμα που θα έκανε μάλλον αυτό το οποίο έλεγε. Δεν πίστευε ότι ένα κόμμα θα έλεγε τόσο μεγάλα ψέματα. Θα έλεγε για ένα Πρόγραμμα Θεσσαλονίκης 12 δισεκατομμυρίων ευρώ. Και όταν ήρθε όχι μόνο δεν προχώρησε σε 12 δισεκατομμύρια παροχές, αλλά προχώρησε σε 24 δισεκατομμύρια περικοπές στα πέντε χρόνια που ήταν στην εξουσία.

Άρα αυτά ο κόσμος τα έχει ζήσει.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σε λάθος άνθρωπο τα λέτε.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Δεν τα λέω σε λάθος άνθρωπο. Ήσασταν εσείς που παραπλανήσατε τότε τον κόσμο, που προδώσατε τον κόσμο που βγήκε ο ΣΥΡΙΖΑ και ο Τσίπρας ήσασταν μέλος του. Και τελικά έξι μήνες Πρόεδρος εσείς της Βουλής πως συνεισφέρατε; Δεν κάνατε, δυστυχώς, τίποτα. Και όχι μόνο δεν κάνατε τίποτα, με τη συμπεριφορά σας οδηγήσατε στο τρίτο μνημόνιο, αχρείαστο. Ίσως αν είχατε μία άλλη συμπεριφορά να μην είχε κάνει εκείνη τη δήθεν διαπραγμάτευση ο κ. Τσίπρας, να είχαμε γλιτώσει το τρίτο μνημόνιο, να είχαμε γλιτώσει τέσσερα, πέντε χρόνια στασιμότητας, να είχαμε γλιτώσει το 2015 και 2016 να κλείνουν οι επιχειρήσεις στην Ελλάδα περισσότερες από αυτές που άνοιγαν -κατέθεσα τα στοιχεία- και να μην ήμασταν στην κατάσταση σήμερα πραγματικά να έχουμε το 67% περίπου του μέσου εισοδήματος της Ευρώπης, όταν δεν ήταν αυτή η εικόνα όταν αναλάβατε εσείς το 2015. Δεν ήταν μια καλή εικόνα, ήταν μία δύσκολη εικόνα, αλλά εσείς τα κάνατε πολλαπλάσια χειρότερα.

Τώρα, λοιπόν, που έχει έρθει η ώρα του ρεαλισμού και τώρα που έχετε κυβερνήσει και εσείς, κυρία Κωνσταντοπούλου και εσείς κυβερνήσατε, ήσασταν Πρόεδρος της Βουλής σε κυβέρνηση κόμματος που ήσασταν μέλος…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …(Δεν ακούστηκε)

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Και εσείς κυβερνήσετε και δεν κάνατε τίποτα, λοιπόν, για να βοηθήσετε τον κόσμο. Τίποτα δεν κάνατε τελικά. Και επειδή ο κόσμος πια ξέρει ότι όσο ….

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …(Δεν ακούστηκε)

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Κύριε Πρόεδρε, είδατε;

**ΠΡΟΕΔΡΕΥΩΝ (Αθανάσιος Μπούρας):** Κυρία Κωνσταντοπούλου, σας παρακαλώ. Μην διακόπτετε. Να πει την άποψή του. Μας ακούει ο κόσμος. Κρίνει, συγκρίνει.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Δεν θέλει να την διακόπτουν, αλλά διακόπτει πάντα τους άλλους όταν μιλάνε. Είναι και αυτό ένα δείγμα του: «Δάσκαλε που δίδασκες και νόμο δεν εκράτης».

Δηλαδή η κ. Κωνσταντοπούλου δεν θέλει όταν μιλάει εκείνη να τη διακόπτουν οι άλλοι, αλλά όταν μιλάνε οι άλλοι, κάθε φορά τους διακόπτει και μάλιστα πολλές φορές.

Καταλαβαίνετε, λοιπόν, ποια είναι η ποιότητα αυτών που λέτε. Γιατί η ποιότητα δεν φαίνεται από τα λόγια, ούτε από τον χρόνο που μιλάτε. Η ποιότητα φαίνεται από τις πράξεις. Και δυστυχώς, οι πράξεις σας, κυρία Κωνσταντοπούλου, ακόμα και σε αυτό που έχει να κάνει με το πώς συμπεριφέρεσαι όταν ο άλλος έχει τον λόγο, αποδεικνύουν το τι θα κάνατε αν είχατε και περισσότερο χρόνο στη διακυβέρνηση αυτού του τόπου. Τίποτα από αυτά τα οποία λέτε…

(Θόρυβος από την πτέρυγα της Πλεύσης Ελευθερίας)

Αφήστε τα Τρίκαλα. Σε λίγο θα προχωρήσετε -είμαι βέβαιος τώρα- και σε προσωπικές αιχμές και επιθέσεις. Τα έχουμε ακούσει στο παρελθόν. Τα ψήφισε και ο κόσμος. Έπαθε από αυτά και τώρα είναι πολύ προσεκτικός όταν ακούει ωραία λόγια από ίδια ή από νέα πρόσωπα που, όμως, επαναλαμβάνω ότι λένε τα ίδια λόγια.

Λοιπόν, πέρα από τα όμορφα λόγια υπάρχουν και οι προτάσεις. Εσείς μιλήσατε πολλές ώρες σήμερα -πάνω από μιάμιση ώρα σίγουρα συνολικά- και καλά κάνατε και μιλήσατε, γιατί θέλουμε να σας ακούμε, να δούμε μήπως έχετε να προτείνετε κάτι. Και πραγματικά θέλουμε να έρχεστε να μιλάτε, γιατί είπατε ότι δεν θέλουμε.

Αλλά μία πρόταση ρεαλιστική, μελετημένη σοβαρά, με επιστημονική μεθοδολογία, με επιστημονικό τρόπο για το πώς μπορούμε να τιθασεύσουμε τον πληθωρισμό, δεν κάνατε. Μία πρόταση. Για πείτε μου τι προτείνατε; Δέκατο τρίτο και δέκατο τέταρτο μισθό; Σιγά το φοβερό. Το έχουνε πει πεντακόσιοι άλλοι και δεν το έκαναν ούτε αυτοί οι οποίοι κυβέρνησαν.

Όταν ανήλθατε στην κυβέρνηση το 2015 το κάνατε; Όχι! Γιατί το είχατε υποσχεθεί.

(Θόρυβος από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Μην διακόπτετε. Σας παρακαλώ θερμά.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Δεν πιστεύω, κυρία Κωνσταντοπούλου, ότι όταν υποσχόσασταν ότι θα δώσετε δέκατο τρίτο και δέκατο τέταρτο…

(Θόρυβος από την πτέρυγα της Πλεύσης Ελευθερίας)

Συνεχίζετε να διακόπτετε! Συνεχίζετε, λοιπόν, να αναιρείτε τον εαυτό σας. Συνεχίστε. Δεν πειράζει.

Όταν, λοιπόν, υποσχόσασταν δέκατο τρίτο και δέκατο τέταρτο μισθό το 2014 στο Πρόγραμμα Θεσσαλονίκης, που πολύ ζωντανά και ζωηρά υποστηρίζατε τότε στα κανάλια, στις συνεντεύξεις που δίνατε ή στη Βουλή των Ελλήνων, δεν νομίζω ότι δεν θέλατε να δώσετε. Μάλλον θέλατε. Δεν ξέρω αν ξέρατε ότι δεν μπορούσατε να δώσετε τον δέκατο τρίτο και δέκατο τέταρτο μισθό. Δεν το γνωρίζω αυτό. Μπορεί τότε να μην έφταναν οι γνώσεις σας στο να ξέρετε ότι μάλλον είναι δύσκολο. Πάντως όταν ανήλθατε στην εξουσία, δεν τα δώσατε τα χρήματα αυτά. Αυτό σημαίνει ότι για κάποιον λόγο δεν τα δώσατε. Δεν μπορούσατε. Και γιατί δεν μπορούσατε; Γιατί δεν είχατε τα απαραίτητα έσοδα.

Μέτρο για τον πληθωρισμό δεν είναι να δώσεις δέκατο τρίτο και δέκατο τέταρτο μισθό, όταν δεν μπορείς να δώσεις. Μέτρο για τον πληθωρισμό είναι να έρθετε εδώ και να πείτε ρεαλιστικά τι προτείνετε για να μειώσουμε τον πληθωρισμό και να βοηθήσουμε τα νοικοκυριά. Δεν βοηθάτε τα νοικοκυριά αναγνωρίζοντας το πρόβλημα, γιατί το πρόβλημα το αναγνωρίζουμε όλοι. Και εμείς. Εμείς είμαστε Κυβέρνηση και λαμβάνουμε μέτρα και εσείς είσαστε Αντιπολίτευση και πρέπει να έρθετε με προτάσεις.

(Θόρυβος από την πτέρυγα της Πλεύσης Ελευθερίας)

Και πάλι σας ρωτάω, αλλά δεν μου λέτε μία πρόταση για να τιθασεύσουμε τον πληθωρισμό, που προφανώς δεν είναι ελληνικό φαινόμενο και δεν είναι πρωταθλήτρια η Ελλάδα. Βεβαίως έχουμε πληθωρισμό και ακρίβεια και βεβαίως δυσκολεύονται τα νοικοκυριά και βεβαίως πολλά νοικοκυριά στις 20 του μήνα έχουν ολοκληρώσει την οικονομική τους δυνατότητα για να ικανοποιήσουν τις ανάγκες τους και βεβαίως πρέπει να τους βοηθήσουμε όχι με λόγια και με άρθρα και με νόμους, αλλά με πράξεις και πολιτικές που θα φέρουν ανάπτυξη, θέσεις εργασίας και υψηλότερους μισθούς, όπως κάνει η Κυβέρνηση του Κυριάκου Μητσοτάκη και η Νέα Δημοκρατία τουλάχιστον τα πέντε τελευταία χρόνια που βρίσκεται στη διακυβέρνηση αυτού του τόπου.

Θέλω, όμως, να σας πω ότι εσείς μία πρόταση επιστημονικά τεκμηριωμένη δεν καταθέσατε. Παρακαλώ να πείτε: «Έχω μία πρόταση. Υλοποιήστε αυτήν την πρόταση και θα μειωθεί ο πληθωρισμός». Και πείτε και πόσο θα μειωθεί.

Έρχονται, λοιπόν, -όχι εσείς, αλλά πολλοί άλλοι από την Αντιπολίτευση- και μιλούν συνέχεια για τη μείωση του ΦΠΑ και μπαίνω στην ουσία του θέματος, γιατί το θέμα μου δεν είναι να αντιπαρατίθεμαι με την κ. Κωνσταντοπούλου. Την ακούσανε και δεν θα μας κρίνουν ούτως ή άλλως οι πολίτες. Τι είπε εδώ η Αντιπολίτευση εν τω συνόλω; Είπε ότι σαν βασικό μέτρο χρειάζεται μείωση του ΦΠΑ. Ανέφερε ο κύριος Πρωθυπουργός ότι τη μείωση του ΦΠΑ εμείς τη μελετήσαμε. Δεν είμαστε δογματικοί. Εμείς μελετάμε και ακούμε τα πάντα και τα ζυγίζουμε.

Είναι εδώ και ο αρμόδιος Υφυπουργός Οικονομικών και μελετήσαμε τα στοιχεία και είδαμε, όπως θα καταθέσω και θα πω και σε εσάς για να το καταλάβετε -που νομίζω το ξέρετε, αλλά θέλετε να μην το καταλαβαίνετε-, ότι στις χώρες που μειώθηκε ο ΦΠΑ, η τιμή των προϊόντων δεν μειώθηκε, ο πληθωρισμός συνέχισε να σκαρφαλώνει και τελικά οι χώρες εκείνες και χάσανε τα έσοδα και οι τιμές δεν μειώθηκαν, αλλά πήγαν στις τσέπες των μεσαζόντων.

Και μου κάνει εντύπωση πως για μία φορά ακόμη η Αντιπολίτευση -και μάλιστα η Αντιπολίτευση από τα Αριστερά- έρχεται και ταυτίζεται με τις απόψεις του Προέδρου των Βιομηχανιών Τροφίμων, ο οποίος είπε στη συνέλευση πραγματικά να μειωθεί ο ΦΠΑ. Δηλαδή αυτό το οποίο λέει η κυρία Κωνσταντοπούλου -δεν ξέρω αν το είπε για τη μείωση του ΦΠΑ, αλλά να μας πείτε αν συμφωνείτε με τη μείωση του ΦΠΑ-, αυτό που είπε ο κ. Φάμελλος, αυτό που είπε ο κ. Ανδρουλάκης για τη μείωση του ΦΠΑ και άλλα κόμματα, είναι αυτό το οποίο λέει και ο Πρόεδρος των Ελλήνων Βιομηχάνων Τροφίμων. Αυτό δεν σας προξενεί μία εντύπωση, έναν προβληματισμό;

Γιατί δεν αρέσουν στη βιομηχανία τροφίμων τα μέτρα που έχει λάβει η Κυβέρνησή μας για περιορισμό και πλαφόν στο περιθώριο κέρδους; Δεν αρέσουν τα μέτρα που έχουμε πάρει, που απαγορεύουμε να προωθούν τα προϊόντα στα ράφια των σουπερμάρκετ αν πρώτα έχουν ανατιμήσει τα προϊόντα τους στα ράφια των σουπερμάρκετ; Δεν τους αρέσει που έχουμε επιβάλει πλαφόν στο βρεφικό γάλα; Δεν αρέσει που υποχρεώσαμε και μειώσαμε κατά 30% τις εκπτώσεις των προμηθευτών προς τα σουπερμάρκετ; Και αυτή τη μείωση της τιμής την περάσαμε υποχρεωτικά στους τιμοκαταλόγους, ώστε να μειωθούν οι τιμές τιμοκαταλόγων και οι τιμές των προϊόντων. Δεν αρέσουν αυτά τα μέτρα τα οποία, όπως θα αποδείξω, έχουν αρχίσει να φέρνουν αποτελέσματα; Όχι τα αποτελέσματα τα οποία θέλουμε φυσικά, αλλά τα αποτελέσματα με τα οποία έχει αρχίσει να φαίνεται ότι αποκλιμακώνεται ο πληθωρισμός και τους επόμενους μήνες θα έχουμε ακόμα μια ταχύτερη αποκλιμάκωση, όπως ήδη φαίνεται μέσα στις αίθουσες των σουπερμάρκετ από τη μελέτη του ΙΕΛΚΑ, του Ινστιτούτου Λιανεμπορίου, την οποία θα καταθέσω.

Η μελέτη ανέφερε ότι οι τιμές των προϊόντων μέσα στα καταστήματα των σουπερμάρκετ τον Μάρτιο και τον Απρίλιο ήταν σχεδόν σταθερές. Τι λέει εδώ; «Σταθερές οι τιμές των προϊόντων στα σουπερμάρκετ τον Απρίλιο του 2024». Είναι δελτίο Τύπου από το ΙΕΛΚΑ.

(Στο σημείο αυτό ο Υπουργός Ανάπτυξης κ. Κωνσταντίνος Σκρέκας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτό δεν μετράει στατιστικά τον πληθωρισμό μέσα στα σουπερμάρκετ. Δεν είναι στατιστικό μέγεθος. Είναι αναλυτικά στοιχεία. Είναι απόλυτα νούμερα. Λαμβάνει όλες τις τιμές των προϊόντων σε όλα τα ελληνικά σουπερμάρκετ, σε είκοσι πέντε χιλιάδες κωδικούς και μετράει τι αυξήσεις έχουμε φέτος σε σχέση με πέρσι.

Τον Μάρτιο, λοιπόν, όταν η Ελληνική Στατιστική Υπηρεσία είχε 5,4% στο σύνολο της αγοράς στα καταστήματα των σουπερμάρκετ, ο ΙΕΛΚΑ απέδειξε με επιστημονική μέθοδο ότι είχαμε 0,4% περίπου, δηλαδή κατά μισή μονάδα, πληθωρισμό συνολικά τροφίμων και καταναλωτικών αγαθών μέσα στις αίθουσες των σουπερμάρκετ και τον Απρίλιο, που ήταν λίγο πριν από το Πάσχα, είχαμε 1%. Αυτό σημαίνει ότι το επόμενο διάστημα περιμένουμε να έχουμε, επίσης, μεγαλύτερη αποκλιμάκωση. Ήδη από τον Ιανουάριο του 2024 μέχρι τον Απρίλιο του 2024, σύμφωνα και με την Ελληνική Στατιστική Υπηρεσία, ο πληθωρισμός των τροφίμων μειώθηκε από το 8,3% στο 5,4%. Είχαμε δηλαδή μία αποκλιμάκωση 40%.

Επαναλαμβάνω: Δεν καμαρώνουμε και δεν υπερηφανευόμαστε. Δεν λέμε ότι φτάσαμε στον στόχο μας, αλλά, εν πάση περιπτώσει, έχουν αρχίσει σταδιακά να αποδίδουν αυτά τα μέτρα σταθερά. Και το επόμενο διάστημα θα δούμε τις τιμές, όπως είδαμε σε συγκεκριμένες κατηγορίες μέσα σε σουπερμάρκετ, πάλι σύμφωνα με τη μελέτη του ΙΕΛΚΑ, αλλά και σύμφωνα με την Ελληνική Στατιστική Υπηρεσία, που θα τα καταθέσω, να αποκλιμακώνεται.

Πάμε, όμως, για τον ΦΠΑ. Η Ισπανία μείωσε τον ΦΠΑ και θα το πούμε για τελευταία φορά και θα τα καταθέσουμε. Ελπίζω να μην το επαναλαμβάνετε συνέχεια. Μείωσε τον ΦΠΑ συγκεκριμένα τον Ιανουάριο του 2023 από το 10% στο 5% σε έλαια και μακαρόνια και από το 4% στο 0% σε βασικά τρόφιμα…

(Θόρυβος από την πτέρυγα της Πλεύσης Ελευθερίας)

Άκουσε λίγο να μάθετε. Ακούστε. Ακούστε.

Δεν είναι κακό και το ιδιαίτερο μάθημα καμιά φορά, αρκεί να προσέχετε, γιατί αν δεν προσέχετε και με το ιδιαίτερο πάλι δεν πρόκειται να μάθετε κάτι.

Τον Ιανουάριο του 2023 η Ισπανία μείωσε τον ΦΠΑ, κυρία Κωνσταντοπούλου, από το 10% στο 5% σε έλαια μακαρόνια και από το 4% στο 0% σε βασικά τρόφιμα, όπως: ψωμί, γάλα, τυριά, αυγά, φρούτα, λαχανικά και δημητριακά. Το αποτέλεσμα αυτής της μείωσης κατά 5% και 4% ποιο ήταν;

Και εδώ καταθέτω τα στοιχεία του εναρμονισμένου δείκτη τροφίμων από τη EUROSTAT τον Ιανουάριο και 2023 που εφάρμοσαν το μέτρο, τον Φεβρουάριο του 2023, τον επόμενο μήνα, τον Μάρτιο του 2023, τον μεθεπόμενο μήνα, για να δείτε τους δύο πρώτους μήνες τι συνέβη.

(Στο σημείο αυτό ο Υπουργός Ανάπτυξης κ. Κωνσταντίνος Σκρέκας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τον Ιανουάριο του 2023 μετά τη μείωση του ΦΠΑ σε σχέση με την Ελλάδα η Ισπανία είχε πληθωρισμό 0,3% και η Ελλάδα είχε 1,1%.

Ελπίζω να μη μου ζητήσετε μόνο να χαμογελάσω.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θέλετε να χαμογελάσετε;

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Ελπίζω να μην μου το ζητήσετε αυτό. Μπορείτε να συνεχίσετε να τραβάτε βίντεο, αλλά ελπίζω να μην μου ζητήσετε να χαμογελάσω, γιατί αυτό το οποίο λέω δεν είναι για χαμόγελα, είναι σοβαρό και παρακαλώ πολύ να το ακούσετε. Μετά μπορείτε να τραβήξετε όσες φωτογραφίες και όσα βίντεο θέλετε και μπορούμε να βγάλουμε άμα θέλετε και σέλφι μαζί, αλλά πάμε λίγο παρακάτω. Δεν ενδιαφέρει τον κόσμο πάντως ούτε το βίντεο που τραβάτε εσείς αν θα βγάλουμε σέλφι εμείς οι δύο μετά.

Τον Ιανουάριο του 2023 σε σχέση με τον Δεκέμβριο του 2022, με το που εφαρμόστηκαν αυτά τα μέτρα, στην Ισπανία η Ισπανία είχε 0,3% αύξηση εναρμονισμένου δείκτη τιμών και η Ελλάδα 1,1%. Δηλαδή είχαμε πολύ μεγαλύτερη αύξηση. Τον επόμενο μήνα, τον Φεβρουάριο, η Ισπανία είχε 2,1 και η Ελλάδα 2,5. Παρ’ ότι δηλαδή είχαν μειώσει τον ΦΠΑ κατά μισό ή τον είχαν μηδενίσει, σχεδόν έφτασαν στον πρώτο μήνα να έχουν τον ίδιο δείκτη τιμών με εμάς. Τον Μάρτιο του 2023 η Ελλάδα είχε 2,7 και η Ισπανία μάς ξεπέρασε και είχε 3,2. Δηλαδή μέσα σε δύο μήνες όχι μόνο οι ενδιάμεσοι κρίκοι της αλυσίδας, οι μεσάζοντες δηλαδή, είχαν απορροφήσει τη μείωση του ΦΠΑ, αλλά ο εναρμονισμένος δείκτης τιμών, ο πληθωρισμός στις συγκεκριμένες κατηγορίες ξεπέρασε τον πληθωρισμό στην Ελλάδα. Αυτό ήταν το αποτέλεσμα στην Ισπανία. Το καταθέτω στα Πρακτικά για να το διαβάσετε. Είναι και η ανάλυση και η περίληψη.

(Στο σημείο αυτό Υπουργός Ανάπτυξης κ. Κωνσταντίνος Σκρέκας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Και βεβαίως έρχομαι και…

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Υπουργέ. Έχουν ειπωθεί.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Ολοκληρώνω, κύριε Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώστε γιατί το ενδιαφέρον είναι πάρα πολύ έντονο και είναι πραγματικά τρόπος αυτός να ολοκληρώνεται τέτοια κορυφαία διαδικασία για τη Βουλή.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Υπουργέ, παρά τις πολλές διακοπές που έχετε δεχθεί.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Κυρία Κωνσταντοπούλου, είναι κορυφαία διαδικασία, αλλά οι συνεχείς διακοπές που κάνετε, δεν νομίζω ότι αποδεικνύουν ότι εσείς τιμάτε αυτή την κορυφαία διαδικασία. Κούρασαν.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα φύγει και ο κ. Μπούρας από επάνω.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Δεν έχει σημασία. Και μόνο εσείς να είστε, εγώ θα σας τα πω και βεβαίως έχουμε και το Κανάλι της Βουλής και μπορεί να μας παρακολουθούν και από εκεί τηλεθεατές. Αξίζει να ακούσουν και τι προσπαθεί να κάνει η Κυβέρνηση για να βοηθήσει και θα έχει αποτέλεσμα.

Το θέμα της ακρίβειας παραμένει, επιμένει η ακρίβεια, αλλά έχει αρχίσει και αποκλιμακώνεται και εγώ θέλω να δείξω τι έκαναν οι άλλες χώρες και τι κάναμε εμείς στην Ελλάδα, γιατί η Ελλάδα πήρε τα περισσότερα μέτρα από κάθε άλλη ευρωπαϊκή χώρα.

Στην Ισπανία, λοιπόν, σε συγκεκριμένες κατηγορίες, όπως είναι, για παράδειγμα, στα δημητριακά, κυρία Κωνσταντοπούλου, που μείωσε τον ΦΠΑ από τον Ιανουάριο του 2021 έως τον Απρίλιο του 2024 ο σωρευτικός πληθωρισμός στην Ελλάδα στα δημητριακά είναι 36% μικρότερος απ’ ό,τι είναι στην Ισπανία. Στα μακαρόνια είναι 80% μικρότερος ο πληθωρισμός στην Ελλάδα από την Ισπανία, που πολλές φορές αναφέρεται και εσείς η ίδια, από 3,1 που έχουμε εμείς, η Ισπανία έχει 15,1. Στο φρέσκο γάλα έχουμε 50% μικρότερο σωρευτικό πληθωρισμό απ’ ό,τι η Ισπανία, στα αυγά 20%, στο ελαιόλαδο 22% χαμηλότερο πληθωρισμό από την Ισπανία σωρευτικά τα τελευταία τρία χρόνια και στα λαχανικά 12,5%. Τι σημαίνει αυτό; Σημαίνει ότι τα μέτρα που έχουμε πάρει, αποδίδουν, όχι στον βαθμό που θέλουμε, αλλά εν πάση περιπτώσει περισσότερο από μέτρα που έχουν πάρει άλλες χώρες.

Σε ό,τι αφορά τα τελευταία μέτρα που σας ανέφερα -και μάλιστα πρέπει να ομολογήσω ότι τα ψήφισε και ο ΣΥΡΙΖΑ και η Νέα Αριστερά, δεν τα ψηφίσατε εσείς- αυτό που έχουμε κάνει, για παράδειγμα, με το πλαφόν στο βρεφικό γάλα εσείς δεν το ψηφίσατε. Το πλαφόν δηλαδή στο περιθώριο κέρδους στο βρεφικό γάλα στις εταιρείες που το διακινούν στην Ελλάδα δεν το ψηφίσατε. Τη μείωση των τιμών τιμοκαταλόγου στις βρεφικές πάνες, στα προϊόντα ατομικής φροντίδας, στα καθαριστικά σπιτιού και σε άλλα προϊόντα δεν την ψηφίσατε. Την απαγόρευση των προωθητικών ενεργειών σε εκείνα τα προϊόντα τα οποία προηγουμένως έχουν ανατιμηθεί, δεν την ψηφίσατε. Κάποιοι όμως την ψήφισαν μαζί με την Κυβέρνησή μας. Αναγνώρισαν ότι τα μέτρα τα οποία είχε εισάγει προς ψήφιση η Κυβέρνηση ήταν σωστά.

Τι αποτέλεσμα είχαμε τον Μάρτιο; Σύμφωνα με τα στοιχεία της Ελληνικής Στατιστικής Υπηρεσίας, που θα τα καταθέσω και στα Πρακτικά, στα είδη άμεσης κατανάλωσης νοικοκυριού η μεταβολή του πληθωρισμού σε σχέση με τον περσινό Μάρτιο είναι -2,7%. Δηλαδή όχι μόνο σταθεροποιήθηκαν οι τιμές, αλλά είχαμε και για πρώτη φορά αποκλιμάκωση 2,7%, μικρή, θα ομολογήσω, αλλά εν πάση περιπτώσει αποκλιμάκωση και όχι αύξηση των τιμών. Στα αλλά είδη ατομικής φροντίδας είχαμε αποκλιμάκωση 1,1%. Είναι μικρή, όχι αυτό που θέλουμε, αλλά αποκλιμάκωση, όχι αύξηση. Και μπορείτε και αυτά, κυρία Κωνσταντοπούλου, αν θέλετε να τα βγάλετε φωτογραφία. Όπως βγάζετε εμένα, βγάλτε τώρα και αυτά που σας δείχνω, και τα οποία καταθέτω.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναι εξευτελιστικό. Ένας Υπουργός μιλάει μόνος του σε άδεια έδρανα. Τι ντροπή!

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Ένα τελευταίο θέμα αφορά τα πρόστιμα. Η Ελλάδα είναι η μόνη χώρα η οποία έχει ψηφίσει νόμο για την αθέμιτη κερδοφορία, δηλαδή αν υπερβαίνουν το περιθώριο κέρδους που είχαν οι επιχειρήσεις το 2021, επιβάλλουμε πρόστιμα. Πόσο είναι το πρόστιμο; Το διπλάσιο του προσδοκώμενου οφέλους. Μέχρι τώρα 20 εκατομμύρια ευρώ. Έχει βεβαιωθεί ή εισπραχθεί το 80%, έχουν διορθώσει τις τιμές οι εταιρείες στα προϊόντα στα οποία έχουν βρεθεί να παραβιάζουν τον νόμο για την αισχροκέρδεια και αυτό είναι από τα μέτρα τα οποία έχουν αποδώσει ως ένα βαθμό.

Αυτά, λοιπόν, κάνουμε εμείς ως Κυβέρνηση και συνεχίζουμε, κυρία Κωνσταντοπούλου και κυρίες και κύριοι συνάδελφοι, να προσπαθούμε γιατί είναι μεγάλο το πρόβλημα. Αναγνωρίζουμε το πρόβλημα και δεν θα σταματήσουμε μέχρι να δούμε τον πληθωρισμό να αποκλιμακώνεται και τις τιμές να σταθεροποιούνται και να αρχίσουν να μειώνονται στα ράφια των σουπερμάρκετ. Αυτό κάνουμε εμείς πολύ σοβαρά και πολύ υπεύθυνα. Εσείς μπορείτε να συνεχίσετε να κάνετε αυτό που κάνετε.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, ολοκληρώθηκε η συζήτηση της προ ημερησίας διατάξεως σύμφωνα με το άρθρο 143 του Κανονισμού της Βουλής, που διεξήχθη με πρωτοβουλία του Προέδρου της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Σωκράτη Φάμελλου, σε επίπεδο Προέδρων Κοινοβουλευτικών Ομάδων, «για την αντιμετώπιση της ακρίβειας και τη φορολόγηση υπερκερδών τα οποία σωρεύονται από ολιγοπώλια εις βάρος της ελληνικής οικονομίας και κοινωνίας».

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 20.07΄ λύεται η συνεδρίαση.

Καλό Σαββατοκύριακο και πάντα με υγεία!

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**